Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας - Ρυθμίσεις για την απονομή Ιθαγένειας - Διατάξεις σχετικές με τις εκλογές στην Τοπική Αυτοδιοίκηση - Λοιπές διατάξεις αρμοδιότητας ΥΠΕΣ». Η Διάσκεψη των Προέδρων αποφάσισε στη συνεδρίασή της στις 18 Μαρτίου 2019, η συζήτηση του νομοσχεδίου να πραγματοποιηθεί σε μία συνεδρίαση ενιαία επί της αρχής, επί των άρθρων και επί των τροπολογιών. Το Σώμα συμφωνεί;
Το Σώμα συνεφώνησε. Πριν να δώσω τον λόγο στην εισηγήτρια του ΣΥΡΙΖΑ, θα δώσω για πέντε λεπτά τον λόγο στον κύριο Υπουργό, για να τοποθετηθεί για τις δικές του τροπολογίες. Ορίστε, κύριε Χαρίτση, έχετε τον λόγο.
Ευχαριστώ, κυρία Πρόεδρε. Κυρίες και κύριοι Βουλευτές, θα ήθελα να παρουσιάσω δύο τροπολογίες που καταθέτει το Υπουργείο Εσωτερικών. Αν δεν κάνω λάθος, έχουν φτάσει στα χέρια σας από χθες. Η πρώτη τροπολογία που είναι η με γενικό αριθμό 2044- αν δεν κάνω λάθος - περιλαμβάνει δύο ρυθμίσεις. Η πρώτη αφορά στον βαθμό ευθύνης υπαλλήλων οικονομικών υπηρεσιών ΟΤΑ. Όπως γνωρίζετε, μετά τη μεταφορά αρμοδιοτήτων των Υπηρεσιών Δημοσιονομικού Ελέγχου και των Ειδικών Λογιστηρίων στις Οικονομικές Υπηρεσίες των ΟΤΑ Α΄ και Β΄ βαθμού, κρίνεται αναγκαία η επέκταση και στους υπαλλήλους των υπηρεσιών αυτών, των Οργανισμών Τοπικής Αυτοδιοίκησης, της πρόβλεψης που ισχύει ως προς την ιδιότητα του δημόσιου υπόλογου και ως προς το μέτρο ευθύνης για τους υπαλλήλους που μέχρι τώρα ασκούσαν αυτές τις αρμοδιότητες, των Υπηρεσιών Δημοσιονομικού Ελέγχου. Με αυτή τη ρύθμιση, λοιπόν, προβλέπεται ότι οι υπάλληλοι των οικονομικών υπηρεσιών των ΟΤΑ και των νομικών προσώπων αυτών, καθώς και οι υπάλληλοι που ασκούν καθήκοντα τα οποία σχετίζονται με τις αρμοδιότητες των οικονομικών υπηρεσιών, δεν θεωρούνται δημόσιοι υπόλογοι και ευθύνονται μόνο για δόλο και βαριά αμέλεια. Αυτοί οι υπάλληλοι έχουν επιβαρυνθεί με πολύ σημαντικές αρμοδιότητες. Είναι πάρα πολύ σημαντικό, λοιπόν, και για αυτό περνάμε αυτή τη ρύθμιση, για να μη θεωρούνται δημόσιοι υπόλογοι. Αυτή είναι η πρώτη ρύθμιση της εν λόγω τροπολογίας. Η δεύτερη ρύθμιση - κατά τη γνώμη μας, επίσης σημαντική για τις δεκατρείς περιφέρειες και για τους υπαλλήλους αυτών - αφορά στη δυνατότητα αναδρομικής ισχύος αποφάσεων έγκρισης αμοιβής για υπερωριακή απασχόληση, σε περίπτωση που αυτή αναφέρεται σε δραστηριότητες οι οποίες δεν θα μπορούσαν να έχουν προβλεφθεί και προϋπολογιστεί κατά τον χρόνο έκδοσης των σχετικών εγκριτικών αποφάσεων. Γνωρίζετε πάρα πολύ καλά ότι στις περιφέρειες υπάρχουν αρμοδιότητες οι οποίες έχουν να κάνουν πολλές φορές με έκτακτες συνθήκες που δημιουργούνται, με έκτακτα γεγονότα. Mε αυτή την έννοια, είναι σημαντικό οι εργαζόμενοι να έχουν τη δυνατότητα να πληρωθούν νυχτερινή αποζημίωση και υπερωριακή απασχόληση. Ακόμα και αυτό δεν έχει αρχικώς προϋπολογιστεί, όταν μιλάμε για δραστηριότητες που έχουν να κάνουν για παράδειγμα με τον εκχιονισμό, με την αντιμετώπιση φυσικών καταστροφών. Είναι σημαντικό να τους δίνουμε αυτή τη δυνατότητα και αυτό κάνουμε με τη συγκεκριμένη ρύθμιση. Αυτές είναι οι δύο ρυθμίσεις, λοιπόν, της σχετικής τροπολογίας. Η δεύτερη τροπολογία αφορά - και είναι, επίσης, συναφής με το περιεχόμενο του νομοσχεδίου που συζητάμε σήμερα, με το τρίτο του μέρος, για να ακριβολογώ - στις εκλογικές διατάξεις και περιλαμβάνει τρεις ρυθμίσεις. Η πρώτη σχετίζεται με τη δυνατότητα να χωριστούν τα εκλογικά τμήματα, να υπάρξει, δηλαδή, μια κατάτμηση των εκλογικών τμημάτων. Γνωρίζετε πάρα πολύ καλά ότι οι εκλογές της 26ης Μαΐου 2019 για πρώτη φορά περιλαμβάνουν τέσσερις ταυτόχρονες εκλογικές διαδικασίες, οι οποίες εξακολουθούν, βεβαίως, να διατηρούν τον αυτοτελή τους χαρακτήρα ως διακριτές εκλογικές διαδικασίες. Συμπίπτει χρονικά η διεξαγωγή αυτών των διαδικασιών την ίδια ημέρα. Με το δεδομένο, λοιπόν, ότι έχουμε για πρώτη φορά στα εκλογικά χρονικά την ταυτόχρονη διεξαγωγή αυτών των τεσσάρων διαφορετικών καλπών και μάλιστα όλων με σταυροδοσία, με τη σχετική τροπολογία δίνεται η ευχέρεια στον Υπουργό Εσωτερικών, για λόγους διευκόλυνσης των εκλογέων, να προχωρήσει, εφόσον αυτό κριθεί απαραίτητο - επαναλαμβάνω και πάλι ότι είναι δυνητική η πρόβλεψη της τροπολογίας - να προχωρήσει σε κατάτμηση και σε δημιουργία χωριστών εκλογικών τμημάτων, έτσι ώστε ο εκλογέας να ψηφίζει σε δύο διαδοχικά εκλογικά τμήματα από δύο κάλπες στο καθένα. Με αυτόν τον τρόπο θωρακίζεται η εκλογική διαδικασία για την απρόσκοπτη και ομαλή διεξαγωγή των εκλογών. Αφ' ενός αποφεύγονται μεγάλες καθυστερήσεις, όπως θα συνέβαινε αν είχαμε τέσσερις κάλπες ανά εκλογικό τμήμα και αφ' ετέρου - και αυτό για εμάς είναι πολύ σημαντικό - διευκολύνονται οι δικαστικοί αντιπρόσωποι, αλλά και όλο το προσωπικό, οι εργαζόμενοι οι οποίοι εμπλέκονται στην εκλογική διαδικασία, έτσι ώστε να εργαστούν εκείνη την ημέρα κάτω από συνθήκες εύρυθμης λειτουργίας του όλου συστήματος, χωρίς απρόοπτα και χωρίς εντάσεις. Αυτή είναι η πρώτη ρύθμιση. Η δεύτερη ρύθμιση αφορά στην πρόβλεψη να προτιμηθούν δημόσιοι υπάλληλοι πτυχιούχοι νομικής σε περίπτωση που χρειαστεί να συμπληρώσουν τον κατάλογο των δικαστικών αντιπροσώπων. Να διευκρινίσω εδώ, επειδή είδα και κάποια δημοσιεύματα, τα οποία, δυστυχώς, δεν ανταποκρίνονται στην πραγματικότητα, ότι η πρόβλεψη για χρησιμοποίηση και δημοσίων υπαλλήλων ως δικαστικών αντιπροσώπων στην εκλογική διαδικασία ήδη προβλέπεται, με το προεδρικό διάταγμα για την εκλογική νομοθεσία, ως εναλλακτική. Επαναλαμβάνω ότι το μόνο που αλλάζει με τη συγκεκριμένη ρύθμιση, είναι ότι σε περίπτωση που χρειαστεί να μπουν ως δικαστικοί αντιπρόσωποι και δημόσιοι υπάλληλοι δίνεται προτεραιότητα σε εκείνους τους δημοσίους υπαλλήλους, οι οποίοι είναι απόφοιτοι νομικών σχολών, γιατί θεωρούμε ότι υπάρχει πολύ μεγαλύτερη συνάφεια, αν θέλετε με τις διαδικασίες που προβλέπονται κατά τις εκλογές. Είναι, νομίζω, μία ρύθμιση πολύ λογική. Και επαναλαμβάνω, ότι αυτό θα συμβεί σε περίπτωση που χρειαστεί. Θέλουμε να είμαστε προετοιμασμένοι, έτσι ώστε να αξιοποιήσουμε αυτά τα στελέχη της δημόσιας διοίκησης που προέρχονται από τον νομικό κλάδο. Η τρίτη ρύθμιση της εν λόγω τροπολογίας αφορά στην κατάργηση του κωλύματος ανάμεσα σε Βουλευτή και υποψήφιο Ευρωβουλευτή. Δίνεται πλέον η δυνατότητα στους Βουλευτές να ανακηρύσσονται υποψήφιοι και να εκλέγονται μέλη του Ευρωπαϊκού Κοινοβουλίου, χωρίς προηγουμένως να χρειαστεί να παραιτηθούν από το βουλευτικό τους αξίωμα. Προφανώς είναι ευνόητο ότι εφόσον ένας Βουλευτής εκλεγεί στις ευρωεκλογές, δεν μπορεί να αναλάβει ως μέλος του Ευρωπαϊκού Κοινοβουλίου αν δεν παραιτηθεί …
Εγώ λέω να αφήσετε την Κουντουρά και στα δύο!
Θα με αφήσετε, κυρία Βούλτεψη, να παρουσιάσω την τροπολογία; Αφήστε με και μετά θα έχετε τη δυνατότητα να σχολιάσετε ό,τι θέλετε στην ομιλία σας. Αφήστε με, όμως, να παρουσιάσω την τροπολογία, σας παρακαλώ πάρα πολύ.
Την ξέρουμε. Δεν χρειάζεται.
Εγώ την κατέθεσα εγκαίρως την τροπολογία για να την ξέρετε. Ενημέρωσα και τους συναδέλφους σας. Μπορεί να σας το πει και ο συνάδελφός σας. Αφήστε με, όμως, να παρουσιάσω την τροπολογία, σας παρακαλώ πάρα πολύ.
Ναι, παρακαλώ!
Ευχαριστώ πολύ! Είναι ευνόητο, λοιπόν, ότι από τη στιγμή που θα εκλεγεί στις ευρωεκλογές ένας Βουλευτής, δεν μπορεί να αναλάβει ως μέλος του Ευρωπαϊκού Κοινοβουλίου, αν προηγουμένως δεν παραιτηθεί από τη βουλευτική του έδρα. Γνωρίζετε πάρα πολύ καλά ότι με το άρθρο 56 του Συντάγματος προβλέπεται ως προϋπόθεση για την ανακήρυξη συγκεκριμένων κατηγοριών δημοσίων λειτουργών και υπαλλήλων ως υποψηφίων Βουλευτών η προηγούμενη παραίτησή τους από το δημόσιο λειτούργημα, έτσι ώστε να μην υπάρχει η παραμικρή υπόνοια, η παραμικρή, αν θέλετε, σκέψη ότι μπορεί ως υποψήφιοι να επηρεαστούν από το λειτούργημα το οποίο ασκούσαν μέχρι τότε. Το ίδιο κώλυμα, προφανώς, ισχύει και για όσους θέτουν υποψηφιότητα ως μέλη του Ευρωπαϊκού Κοινοβουλίου. Όμως, η ιδιότητα του Βουλευτή διαφοροποιείται ουσιωδώς από εκείνη του δημοσίου λειτουργού ή του υπαλλήλου, καθώς η άσκηση των σχετικών καθηκόντων δεν προϋποθέτει πολιτική ουδετερότητα, αλλά, αντιθέτως, συνιστά πολιτική πράξη. Γι' αυτό και η παραίτηση του Βουλευτή από το αξίωμα στο οποίο εξελέγη με τη λαϊκή ψήφο, διαφοροποιείται από την παραίτηση δημόσιου λειτουργού ή υπαλλήλου. Για αυτό, άλλωστε, το σχετικό κώλυμα, όπως γνωρίζετε πάρα πολύ καλά, έχει ήδη καταργηθεί για τις αυτοδιοικητικές εκλογές. Καταργείται, λοιπόν, με τη συγκεκριμένη τροπολογία και για τις ευρωπαϊκές εκλογές, ώστε να υπάρχει μια ομοιογένεια στον τρόπο που ο νομοθέτης αντιμετωπίζει τα σχετικά κωλύματα. Άλλωστε, αντίστοιχη ρύθμιση, αντίστοιχο κώλυμα δεν έχει θεσπιστεί στις περισσότερες χώρες της Ευρωπαϊκής Ένωσης. Αυτές είναι, κυρία Πρόεδρε, οι δύο τροπολογίες τις οποίες καταθέτουμε ως Υπουργείο Εσωτερικών στο παρόν νομοσχέδιο και ζητώ από τους Βουλευτές να τις στηρίξουν με την ψήφο τους. Σας ευχαριστώ πολύ.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Αγίου Κηρύκου Ικαρίας και από το 57ο Γενικό Λύκειο Αθηνών, καθώς και τριάντα έξι μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Νεάπολης Λασιθίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Η διαδικασία είναι η γνωστή. Μόλις ολοκληρωθεί και η ομιλία του δεύτερου εισηγητή θα κλείσει το σύστημα. Οπότε όσοι θέλουν, με το που ξεκινήσει ο πρώτος εισηγητής, μπορούν να εγγράφονται στον κατάλογο, γιατί θα ανοίξει το σύστημα. Ο χρόνος είναι προσδιορισμένος σύμφωνα με τον Κανονισμό. Είναι δεκαπέντε λεπτά και έχετε και δευτερολογία επτάμισι λεπτά. Πράγματι το νομοσχέδιο είναι μεγάλο και διαφορετικό και ίσως ο χρόνος δεν επαρκεί. Οπότε έχετε τη δυνατότητα ενοποίησης του χρόνου, αν θέλετε. Όμως, θα υπάρξει και μια μικρή ανοχή από τη μεριά του Προεδρείου, προκειμένου να εκφράσετε εμπεριστατωμένα τις απόψεις σας. Καλώ την κ. Θελερίτη από τον ΣΥΡΙΖΑ. Εγώ βάζω τα δεκαπέντε λεπτά και θα δούμε πώς θα εξελιχθεί. Ορίστε, κυρία Θελερίτη, έχετε τον λόγο.
Ευχαριστώ, κυρία Πρόεδρε. Αγαπητές συναδέλφισσες και συνάδελφοι - μιας και θα πρέπει να χρησιμοποιούμε και εμείς σεξιστικό λόγο, χρησιμοποιώ θηλυκό γένος - η Κυβέρνηση εισάγει σήμερα για συζήτηση στη Βουλή ένα σχέδιο νόμου, το οποίο κατοχυρώνει την ουσιαστική ισότητα, πέρα από έμφυλους διαχωρισμούς και διακρίσεις, σε όλα τα πεδία της δημόσιας, κοινωνικής και οικονομικής ζωής, βελτιώνει την ποιότητα των ρυθμίσεων που αφορούν την πολιτογράφηση και την κτήση ιθαγένειας, με στόχο να δημιουργηθεί ένα νομοθετικό πλαίσιο που θα είναι ενιαίο, ομοιογενές, διαφανές και ταχύτερο. Επίσης, ρυθμίζει θέματα εκλογικού συστήματος και - μετά από την τροπολογία - εκλογικής διαδικασίας, καθώς και διευκολύνσεις στη σχέση μεταξύ πολιτών και δήμων και διατάξεις που βελτιώνουν την εργασιακή θέση του προσωπικού των ΟΤΑ. Η ισότητα, λοιπόν, έχει τον πρώτο λόγο στο σχέδιο νόμου που θα συζητήσουμε σήμερα. Γιατί επιλέξαμε τον τίτλο «ονομαστική ισότητα»; Εκτός του ότι αποτελεί μια από τις τρεις βασικές αρχές στις οποίες στηρίζεται η διεθνής σύμβαση των Ηνωμένων Εθνών για την εξάλειψη όλων των μορφών διακρίσεων κατά των γυναικών, είναι αυτή που θέτει το πλαίσιο και την υποχρέωση της πολιτείας και των ιδιωτικών φορέων να δημιουργήσουν ένα κατάλληλο περιβάλλον που να αίρει τα εμπόδια και τους περιορισμούς για την ισότητα των φύλων και να απαιτεί νόμους και πολιτικές προκειμένου να λαμβάνεται υπ' όψιν η διάσταση του φύλου. Τι κάνει, δηλαδή, με άλλα λόγια αυτός ο νόμος - πλαίσιο; Έρχεται να δημιουργήσει τις βάσεις και τις προϋποθέσεις για να εφαρμοστεί η ουσιαστική ισότητα των φύλων και για να υπάρξει πραγματική άρση των έμφυλων διακρίσεων σε όλα τα πεδία της δημόσιας, κοινωνικής και οικονομικής ζωής. Πρόκειται για νομοθετικό ακτιβισμό, όπως ανέφερε ο συνάδελφος της Αξιωματικής Αντιπολίτευσης, αν και δεν θα είχαμε πρόβλημα να νομοθετήσουμε αιτήματα φορέων; Νομίζω ότι δεν έχει γίνει κατανοητό τι κάνει ακριβώς αυτός ο νόμος - πλαίσιο. Ας δούμε τι κάνει. Γιατί, λοιπόν, εμείς τον χρειαζόμαστε; Διότι παρά τις διεθνείς και ευρωπαϊκές πρωτοβουλίες και συνθήκες και προγράμματα δράσης για την ισότητα των φύλων και παρά την πρόοδο που έχει συντελεστεί και την Ευρώπη αλλά και στη χώρα μας, σε μια σειρά τομείς ως προς την ισότητα των φύλων και τη βελτίωση, θα λέγαμε, της θέσης των γυναικών, τα στοιχεία - και τα ποσοτικά και τα στατιστικά, αλλά και τα ποιοτικά δεδομένα - μας δείχνουν ότι παρά την καθαρά τυπική νομική προσέγγιση, δεν είναι επαρκής αυτή η νομική προσέγγιση, δεν επαρκεί, δηλαδή, για να επιτευχθεί η de facto ισότητα μεταξύ ανδρών και γυναικών. Εδώ αναφέρω ενδεικτικά κάποια στοιχεία που η Διοικήτρια του ΟΑΕΔ κ. Καραμεσίνη Μαρία σε συνέντευξή της στις 18 Μαρτίου 2019 στο ραδιοφωνικό σταθμό «Κόκκινο» είπε: «Το 75% του συνολικού όγκου της μη αμειβόμενης εργασίας στο σπίτι επιτελείται από γυναίκες. Η ανεργία στις γυναίκες ανέρχεται στο 23%, ενώ στους άνδρες είναι στο 14%. Για εργασία ίσης αξίας οι γυναίκες αμείβονται με το 78% των αμοιβών των ανδρών». Στη Βουλή - και αυτό είναι πάρα πολύ ενδεικτικό - το 81,7% είναι άνδρες έναντι του 18,3% που είναι γυναίκες. Όλα αυτά τα στοιχεία και πολλά άλλα που δεν μπορούμε να αναφέρουμε λόγω έλλειψης χρόνου, υποδεικνύουν πως είναι αναγκαίο να έχουμε ενίσχυση πολιτικών και μέτρων, προκειμένου να μπορέσουμε να κάνουμε πραγματικότητα την ουσιαστική ισότητα των φύλων. Τι κάνουμε εμείς; Ερχόμαστε με αυτό το νομοσχέδιο και εισάγουμε ένα αυτοτελές θεσμικό πλαίσιο για την ουσιαστική ισότητα των φύλων, όπου προβλέπονται πολιτικές, μέτρα και δράσεις, που θα εξασφαλίζουν την εφαρμογή αυτής της ίσης μεταχείρισης και των ίσων ευκαιριών οριζόντια, σε όλα τα πεδία των δημόσιων πολιτικών, στην εκπαίδευση, στην κοινωνική πολιτική, στην υγεία, στην απασχόληση κ.ο.κ.. Τι σημαίνει αυτό; Ότι κάθε Υπουργείο σχεδιάζει τις πολιτικές, τις δράσεις και τα μέτρα και ανάλογα έρχεται με μία έκθεση προόδου και βλέπει από αυτόν τον σχεδιασμό τι τελικά έχει καταφέρει, ποια είναι, δηλαδή, η πρόοδος στην εξάλειψη των διακρίσεων με βάση το φύλο. Αρκεί αυτό; Όχι. Δημιουργούνται και - θα έλεγα - ενισχύονται μηχανισμοί και στον σχεδιασμό και στην υποστήριξη και στην παρακολούθηση και στην αξιολόγηση της εφαρμογής αυτών των πολιτικών. Είναι συριζαίικη εμμονή αυτή η δημιουργία μηχανισμών και δομών; Φυσικά και όχι. Διότι σε παγκόσμιο - για να μην πω σε ευρωπαϊκό - επίπεδο όταν σχεδιάζεις, κάνεις χάραξη πολιτικών, επιλέγεις εργαλεία και μηχανισμούς βάσει των οποίων θα εφαρμόσεις αυτές τις πολιτικές σου. Άρα το νομοσχέδιο τι έρχεται να κάνει; Δημιουργεί στα τρία επίπεδα διοίκησης αυτούς τους μηχανισμούς ή - για να είμαστε αντικειμενικοί - ενισχύει τους ήδη υφιστάμενους. Σε κεντρικό επίπεδο, δηλαδή, δημιουργεί το Κεντρικό Συμβούλιο Ισότητας Φύλων, ένα γνωμοδοτικό και συμβουλευτικό Όργανο στη Γραμματεία Ισότητας, ενισχύει με αρμοδιότητες τη Γραμματεία Ισότητας και δίνει έναν πιο ερευνητικό ρόλο στο ΚΕΘΙ. Σε περιφερειακό και τοπικό επίπεδο ενισχύει τις αρμοδιότητες των περιφερειακών και δημοτικών επιτροπών ισότητας που είχαν δημιουργηθεί με τον «Καλλικράτη», οι οποίες, όμως, όπως ξέρουμε πολύ καλά όσοι ασχολούμαστε, δεν λειτούργησαν ουσιαστικά. Στις περιφέρειες, πέρα από το ότι τις ενισχύει με επιπλέον αρμοδιότητες, δημιουργεί ένα αυτοτελές Γραφείο Ισότητας για να δώσει ένα στελεχικό δυναμικό, έτσι ώστε να εφαρμοστούν πολιτικές οριζόντιες στην περιφέρεια, στις πολιτικές περιφερειακές, αλλά και να ενισχυθεί η λειτουργία της Επιτροπής Ισότητας στην περιφέρεια και, ταυτόχρονα, δημιουργεί και Γραφεία Ισότητας σε ΚΕΔΕ και ΕΝΠΕ, εφαρμόζει, δηλαδή, πολιτικές που είχαν ξεκινήσει με προγράμματα. Δεύτερον, θεσπίζει την αύξηση του ποσοστού, του αριθμού των υποψηφίων ανά φύλο από 30% σε 40% ανά εκλογική περιφέρεια για τις βουλευτικές εκλογές. Και νομίζω πως με νομοτεχνικές βελτιώσεις θα μπορούμε να πούμε ότι έρχεται η εφαρμογή αυτού του μέτρου και στις ευρωπαϊκές εκλογές. Πρόκειται, λοιπόν, γι' αυτό που λέμε όλοι και όλες, για ένα θετικό, δηλαδή, μέτρο, που παρεμβαίνει στην εκλογική διαδικασία, με στόχο να ενισχύσει την παρουσία των γυναικών στην πολιτική ζωή. Επίσης, θεσπίζονται κυρώσεις για τη μη συμμόρφωση στην εκπροσώπηση του φύλου 30%, δηλαδή στη σύνθεση των συλλογικών οργάνων της διοίκησης. Αυτή είναι η διαφορά, όχι ότι έρχεται να το εφαρμόσει, αλλά να επιβάλει κυρώσεις όταν δεν εφαρμόζεται. Ακόμα, θεσμοθετεί και κατοχυρώνει το δίκτυο των δομών για την πρόληψη και καταπολέμηση της βίας. Στην ουσία, δηλαδή, θεσμοθετεί τη συνέχιση των εξήντα δύο δομών που έχουν δημιουργηθεί σήμερα σε πανελλαδικό επίπεδο, αλλά επιτρέπει και τη δημιουργία νέων για την ψυχοκοινωνική στήριξη, τη νομική συμβουλευτική και την ασφαλή φιλοξενία των γυναικών θυμάτων έμφυλης βίας και των παιδιών τους, δηλαδή συμβουλευτικά κέντρα, ξενώνες φιλοξενίας και πανελλαδική γραμμή SOS εικοσιτετράωρης λειτουργίας. Δεν θα αναφερθώ στο πώς γίνεται η ένταξη του φύλου στις δημόσιες πολιτικές και στον ιδιωτικό βίο και στην απασχόληση. Θα αναφέρω μόνο δύο σημεία. Στις δημόσιες πολιτικές, για παράδειγμα, εντάσσεται αυτή η διάσταση και στους προϋπολογισμούς. Άρα δεν αρκεί να σχεδιάσεις και να έχεις μέτρα, αλλά πρέπει να τα έχεις κοστολογήσει. Και αξιολογείσαι για το κατά πόσο τα έχεις εφαρμόσει αυτά. Επίσης, όσον αφορά στον ιδιωτικό τομέα θα πω ενδεικτικά ένα παράδειγμα, την επιβράβευση των επιχειρήσεων για την ανάπτυξη δράσεων προώθησης της ουσιαστικής ισότητας των φύλων. Θα ολοκληρώσω το πρώτο κεφάλαιο για την ουσιαστική ισότητα, λέγοντας ότι στις δράσεις και στα μέτρα συμπεριλαμβάνεται η πρόβλεψη μέτρων όσον αφορά τα ΜΜΕ με τη θέσπιση κανόνων δεοντολογίας, έτσι ώστε να τηρείται η ισότητα - αναφέρομαι και στους κώδικες δεοντολογίας που καταρτίζονται από το Εθνικό Συμβούλιο Ραδιοτηλεόρασης - έτσι ώστε να μπορέσουμε να συμβάλουμε όσο το δυνατόν περισσότερο στην εξάλειψη των στερεοτύπων λόγω φύλου στον συγκεκριμένο χώρο. Έρχομαι στο δεύτερο σημείο που αφορά τα θέματα ιθαγένειας. Ένα ζήτημα που μας απασχόλησε εντόνως και πρόσφατα στο ελληνικό Κοινοβούλιο, όπως θα θυμάστε, με την κατά τη γνώμη μου ατελέσφορη απόπειρα παραποίησης των υφιστάμενων όρων που είναι κατοχυρωμένοι διεθνώς, ήταν το εξής: Τι είναι η ιθαγένεια και ποιοι αποκτούν ιθαγένεια. Το αναλύσαμε αρκετά στην επιτροπή. Θεωρώ, λοιπόν, ότι με βάση αυτόν τον ορισμό, το ότι «nationality» είναι η ιθαγένεια, άρα η ιθαγένεια αποκτιέται και δεν δημιουργείται μόνο με βάση το γένος, και με βάση τους νόμους που είχαμε ψηφίσει για την απόκτηση της ιθαγένειας, επειδή εντοπίστηκαν σημαντικές δυσλειτουργίες στην εφαρμογή των διατάξεων για την πολιτογράφηση και για την κτήση της ιθαγένειας - μάλιστα ψηφίσαμε και τη σύσταση Ειδικής Γραμματείας Ιθαγένειας, για να διευκολυνθεί αυτή η διαδικασία - θεωρώ ότι ερχόμαστε με αυτό το σχέδιο νόμου και κάνουμε τρεις σοβαρές τομές. Η μία είναι η ομογενοποίηση, όπως είπα, των διαδικασιών. Αυτό επιτυγχάνεται και με την αναμόρφωση του τεστ πολιτογράφησης, όπου πέραν του ειδικού τεστ γλώσσας θα απαντούν οι υποψήφιοι και σε ερωτήσεις από ένα σύνολο ερωτήσεων που θα είναι καταχωρισμένες ηλεκτρονικά. Θεσμοθετείται το ειδικό πανελλαδικό ενιαίο τεστ για τη γνώση της ελληνικής γλώσσας. Αντιλαμβάνεστε ότι προσπαθούμε να αντιμετωπίσουμε οποιαδήποτε υποκειμενικότητα. Επίσης, είναι παρά πολύ σημαντικό ότι δίνουμε έμφαση στις ευάλωτες κοινωνικές ομάδες, ώστε να μπορούν να αποκτήσουν την ιθαγένεια χωρίς τη διαδικασία αυτή που προβλέπεται, αλλά με πολύ αυστηρά κριτήρια για τον καθορισμό της έννοιας της «ευάλωτης» ομάδας, δηλαδή ποιοι είναι αυτοί που μπορούν να υπαχθούν σε αυτές τις διατάξεις. Άρα στόχος μας είναι, όσο μπορούμε, μέσα από αυτό το ομοιογενές, ενιαίο και ταχύτερο περιβάλλον να μειώσουμε τον αριθμό των διοικητικών και δικαστικών προσφυγών, καθώς και τον φόρτο της διοίκησης και των δικαστηρίων. Δεν θα επεκταθώ περισσότερο σε αυτό. Δύο ειδικές ρυθμίσεις έχουν τη σημασία τους. Η μία είναι οι ειδικές ρυθμίσεις για την επίλυση του θέματος της ιθαγένειας των Ρομά και η δεύτερη είναι οι ρυθμίσεις για την κτήση ιθαγένειας των ομογενών από τις χώρες της πρώην Σοβιετικής Ένωσης. Είμαστε κράτος δικαίου και ως κράτος δικαίου οφείλουμε να αποδώσουμε την ιθαγένεια στη συγκεκριμένη κατηγορία προσώπων, δίνοντας το δικαίωμά τους στην προσωπικότητα. Έρχομαι στο τρίτο μέρος που αφορά θέματα της τοπικής αυτοδιοίκησης. Πριν αναφερθώ στις διατάξεις του νομοσχεδίου, θα ήθελα να τονίσω ότι αυτή η Κυβέρνηση είναι νομίζω φανερό με ποιον τρόπο στηρίζει την τοπική αυτοδιοίκηση. Είναι, δηλαδή, κεντρική της επιλογή η στήριξη προς την τοπική αυτοδιοίκηση. Αυτό το έχει εκφράσει - θα λέγαμε - ιδιαίτερα με την αύξηση της χρηματοδότησης μέσα από νέα εργαλεία, όπως είναι το «ΦΙΛΟΔΗΜΟΣ», που όλοι γνωρίζουμε ότι έδωσε περισσότερα από 2 δισεκατομμύρια ευρώ στους ΟΤΑ, αλλά και από χιλιάδες άλλες στοχευμένες νέες προσλήψεις μόνιμου προσωπικού, καθώς και από την απόπειρα που κάνει για την αναβάθμιση των υπηρεσιών προς τους πολίτες. Ποιες είναι οι κύριες αλλαγές όσον αφορά τις εκλογικές διαδικασίες; Οι θεσμικές αλλαγές βελτιώνουν το εκλογικό σύστημα του «ΚΛΕΙΣΘΕΝΗ», με βάση τα αιτήματα που υπήρχαν από τους συλλογικούς φορείς της τοπικής αυτοδιοίκησης, δηλαδή ΚΕΔΕ και ΕΝΠΕ - το είχε ανακοινώσει και ο Υπουργός Εσωτερικών στο συνέδριο της ΚΕΔΕ - αλλά, ταυτόχρονα, τροποποιούνται και μια σειρά από διατάξεις που έχουν να κάνουν με την καθιέρωση της απλή αναλογικής. Το πιο σημαντικό για να μείνει είναι δύο σημεία, η αύξηση δηλαδή του αριθμού των υποψηφίων στα ψηφοδέλτια κατά 50% σε σχέση με τον συνολικό αριθμό των εδρών του δημοτικού συμβουλίου και η κατάργηση του επικεφαλής συνδυασμών για τα συμβούλια κοινότητας, δηλαδή πρόεδρος της οικείας κοινότητας αναδεικνύεται απευθείας ο πρώτος στους σταυρούς προτίμησης υποψήφιος σύμβουλος, αφού ο συνδυασμός του έχει λάβει ποσοστό μεγαλύτερο του 50%. Αν δεν υπάρχει πλειοψηφία αυτού του συνδυασμού, από τους δύο πρώτους των συνδυασμών μπορεί με έμμεση εκλογή ένας από τους δύο να εκλέγεται πρόεδρος μέσα από το τοπικό συμβούλιο. Το δεύτερο σημείο είναι η διευκόλυνση της υποβολής υποψηφιοτήτων από ικανά στελέχη και με εμπειρία στην τοπική αυτοδιοίκηση, όπου μέσα από την άρση χρονικών περιορισμών στα κωλύματα υποψηφιότητας δεν μπορούν να το κάνουν. Στην ουσία, δηλαδή, τι γίνεται; Αίρονται τα ασυμβίβαστα του «ΚΛΕΙΣΘΕΝΗ» που προβλέπουν παραίτηση δεκαοκτώ μήνες πριν από τις εκλογές, όπως ξέρουμε, γιατί αντιλαμβάνεστε ότι ο νόμος ψηφίστηκε πριν από οκτώ μήνες και άρα να δώσουμε τη δυνατότητα σε στελέχη που έχουν εμπειρία και διαχειρίζονται θέση ευθύνης, να μπορούν να συμμετέχουν, να έχουν το δικαίωμα του εκλέγεσθαι σε αυτές τις αυτοδιοικητικές εκλογές. Το άλλο σημείο που θα ήθελα να αναφερθώ αφορά το προσωπικό της τοπικής αυτοδιοίκησης. Θα μπορούσαμε να τα ταξινομήσουμε ως εξής, να πούμε ότι το πρώτο σκέλος των ρυθμίσεων αφορά αυτήν την ισονομία και την ισότητα που πρέπει να υπάρξει μεταξύ υπαλλήλων τοπικής αυτοδιοίκησης και δημόσιου τομέα, δηλαδή έχουμε έρθει εδώ, έχουμε ψηφίσει νόμους που αφορούν αλλαγή πειθαρχικών δικαίων, αλλαγή του Υπαλληλικού Κώδικα κ.λπ. στο δημόσιο, άρα αυτές τις διατάξεις ερχόμαστε και τις εφαρμόζουμε και στον Κώδικα Κατάστασης Δημοτικών και Κοινοτικών Υπαλλήλων. Επίσης, υιοθετούμε πάλι αυτό που έχει υιοθετηθεί και στον νόμο για το δημόσιο, δηλαδή κίνητρα για το προσωπικό της αυτοδιοίκησης, ιδιαίτερα για την εκπαίδευσή τους, αλλά εναρμονίζεται και το σύστημα επιλογής προϊσταμένων έτσι όπως ισχύει στο δημόσιο. Νομίζω ότι υιοθετούμε και με αυτόν τον τρόπο ένα δίκαιο σύστημα διαχείρισης του ανθρώπινου δυναμικού με ρυθμίσεις που αφορούν την επαγγελματική τους εξέλιξη και την κινητικότητα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Το δεύτερο που θα το έβαζα με έναν τίτλο είναι η αποκατάσταση των αδικιών που έχουμε και στην τοπική αυτοδιοίκηση. Θα έλεγα ότι οι δύο διατάξεις, που είναι πολύ σημαντικές, είναι ότι εντάσσεται το πρόγραμμα «Βοήθεια στο Σπίτι» στις μόνιμες οργανικές μονάδες των δήμων και όλοι γνωρίζουμε ότι μετά από προκήρυξη που θα γίνει κ.λπ. θα έρθουν αυτοί οι άνθρωποι και θα εργάζονται, δηλαδή θα είναι μέσα στο corpus της τοπικής αυτοδιοίκησης. Κάτι άλλο είναι η αποκατάσταση των σχολικών φυλάκων που είχαν μετατεθεί στα νοσοκομεία. Είναι μια δίκαιη αποκατάσταση που είχαμε κάνει και με τους δημοτικούς αστυνομικούς που είχαν μετατεθεί στις φυλακές. Έρχονται τώρα στην τοπική αυτοδιοίκηση για να καλύψουν βασικές ανάγκες και στις υπηρεσίες της τοπικής αυτοδιοίκησης. Έρχομαι τώρα στο επίμαχο θέμα της αναστολής προσλήψεων πριν από τη διεξαγωγή των εκλογών στην τοπική αυτοδιοίκηση, όπου γνωρίζουμε και από τις επιτροπές ότι η Αντιπολίτευση προφανώς επηρεαζόμενη από τις δικές τις πρακτικές, επιχειρεί να μας προσάψει ότι οι προσλήψεις αυτές γίνονται για προεκλογικούς λόγους. Θα ήθελα, λοιπόν, να τονίσω - για να ακουστεί και στον ελληνικό λαό - ότι πρόκειται καθαρά για την πλήρωση κενών θέσεων που προκύπτουν από ανάγκες. Εξάλλου, υιοθετήσαμε και πρόσφατα με τον νόμο που έφερε το Υπουργείο Διοικητικής Ανασυγκρότησης τον προγραμματισμό των προσλήψεων και άρα ακολουθούμε αυτό. Επομένως για όπου υπάρχουν κενές θέσεις και ανάγκες και ιδιαίτερα για εποχικές θέσεις και θέσεις ζωτικής ανάγκης για τις υπηρεσίες, ώστε να μπορεί να λειτουργήσει η τοπική αυτοδιοίκηση, επειδή το χρονικό διάστημα που διαμεσολαβεί ανάμεσα στις αυτοδιοικητικές εκλογές και στην εγκατάσταση των νέων δημοτικών αρχών είναι πολύ μεγάλο - ξέρετε ότι η εγκατάσταση των δημοτικών αρχών θα γίνει την 1η Σεπτεμβρίου - ως εκ τούτου πρέπει να ρυθμίσουμε τη λειτουργία της. Και γι' αυτό για υπηρεσίες πυροπροστασίας, ναυαγοσωστικής κάλυψης, παιδικούς σταθμούς, φροντίδα ηλικιωμένων, καθαριότητα, πρέπει να γίνουν αυτές οι προσλήψεις, με δεδομένο ότι έχουμε μια σημαντική έλλειψη προσωπικού, δηλαδή υποστελέχωση των ΟΤΑ λόγω των μνημονιακών πολιτικών που είχαν εφαρμοστεί και που εμείς καταφέραμε ευτυχώς το «ένα προς πέντε» να το κάνουμε «ένα προς ένα». Άρα, λοιπόν, στην ίδια λογική προβλέπεται επίσης ότι πρόκειται για διορισμούς, για προσλήψεις στις ανταποδοτικές υπηρεσίες των δήμων και για καθαρά εποχικές υπηρεσιακές ανάγκες. Επίσης, πρόκειται για προσλήψεις και διορισμούς που διενεργούνται με κριτήρια ΑΣΕΠ και έχουν δημοσιευτεί οι προκηρύξεις πριν την προκήρυξη των αυτοδιοικητικών εκλογών. Εδώ αναφερόμαστε και στην εξαίρεση της 3Κ, γιατί για πρώτη φορά όλοι γνωρίζουμε ότι μετά από πολλά χρόνια επιτέλους θα έχουμε μόνιμο προσωπικό στην καθαριότητα και θα έχουμε και πολύ θετικές συνέπειες στο να μην έχουμε εργατικά ατυχήματα κ.λπ.. Θα αφήσω το υπόλοιπο της ομιλίας μου για τη δευτερολογία μου. Θεωρώ ότι αυτό το σχέδιο νόμου επιλύει σημαντικά θέματα και για την ουσιαστική ισότητα των φύλων, όπου τελικά βάζει τα θεμέλια για να υπάρχει πραγματική ισότητα, αλλά και επιλύει ζητήματα και δυσλειτουργίες απόκτησης ιθαγένειας που οι δύο νόμοι που είχαν ψηφιστεί δεν μπόρεσαν να επιλύσουν. Τρίτον, νομίζω ότι έρχεται να επιλύσει ζωτικά ζητήματα της τοπικής αυτοδιοίκησης με την αλλαγή του εκλογικού συστήματος και την καθιέρωση της απλής αναλογικής, έτσι ώστε και στο επίπεδο του εκλογικού συστήματος, αλλά και των εκλογικών διαδικασιών - εδώ αναφέρομαι στην τροπολογία που παρουσίασε ο Υπουργός - να μπορεί να γίνει η εκλογική διαδικασία χωρίς να υπάρχει επιφόρτωση στους πολίτες, δηλαδή ουρές κ.λπ., αλλά ούτε στους δικαστικούς υπαλλήλους, φροντίζοντας να μπορούν να κάνουν πολύ καλά το έργο τους. Έτσι, αυτή η τροπολογία με την κατάτμηση των εκλογικών τμημάτων βοηθάει στο να μπορεί να διεξαχθεί με έναν άρτιο τρόπο η εκλογική διαδικασία. Ευχαριστώ πολύ.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και δεκαπέντε συνοδοί εκπαιδευτικοί από το 1ο Γυμνάσιο Βύρωνα, καθώς και μαθητές του προγράμματος «ERASMUS». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Θα σας κάνω πάλι μια επισήμανση για τον χρόνο, δεδομένου ότι πριν κλείσει ο κατάλογος είχαν ήδη γραφτεί τριάντα ομιλητές. Αυτό σημαίνει ότι θα χρειαστούμε ένα πεντάωρο με εξάωρο μόνο για τους ομιλητές. Καλώ τώρα στο Βήμα τον κ. Βορίδη, εισηγητή της Νέας Δημοκρατίας. Ορίστε, κύριε Βορίδη, έχετε τον λόγο.
Ευχαριστώ πολύ, κυρία Πρόεδρε. Σε ένα νομοσχέδιο το οποίο αναφέρεται σε τόσα πολλά θέματα, προφανώς θα άξιζε μια καλύτερη τύχη απ' αυτή που τελικώς επεφύλαξε ο Υπουργός στο νομοσχέδιό του, διότι προφανώς σ' αυτό το νομοσχέδιο, το μείζον, στο οποίο δεν αναφέρθηκε η εισηγήτρια της Πλειοψηφίας, είναι η «τροπολογία Κουντουρά». Αυτό είναι αυτό το οποίο πρέπει να συζητηθεί. Ενώ συνήθως, ξέρετε, τα νομοσχέδια παίρνουν το όνομα του Υπουργού που τα εισηγείται, αυτό θα μείνει, επειδή χαρακτηρίζει πια το σύνολο, αντί για «νομοσχέδιο Χαρίτση», ως το «νομοσχέδιο Κουντουρά». Άρα, λοιπόν, αυτό που αξίζει να συζητηθεί και δημιουργεί σειρά ζητημάτων - και απ' αυτό θα ξεκινήσω, γιατί είναι πολύ μεγάλο θέμα σε πολλά επίπεδα - είναι οι ρυθμίσεις της τροπολογίας. Τι κάνει αυτή η τροπολογία; Τι έρχεται και λέει στο Σώμα η Κυβέρνηση με αυτή την τροπολογία; Λέει ότι θα γίνουν τέσσερις εκλογές μαζί. Ποιες είναι αυτές οι τέσσερις εκλογές; Οι ευρωεκλογές, οι εκλογές της περιφερειακής αυτοδιοίκησης, της αυτοδιοίκησης Β΄ βαθμού και οι εκλογές για την αυτοδιοίκηση Α΄ βαθμού, όπου όμως ξεχωριστή κάλπη υπάρχει και για τα τοπικά συμβούλια. Αυτές είναι οι τέσσερις εκλογές. Επειδή θα γίνουν τέσσερις εκλογές, πρέπει να γίνουν τα εξής: Τα εκλογικά τμήματα από είκοσι τρεις χιλιάδες να σπάσουν στα δύο, δηλαδή να γίνουν σαράντα έξι χιλιάδες και επειδή θα γίνουν σαράντα έξι χιλιάδες τα εκλογικά τμήματα, προφανώς δημιουργείται και ζήτημα με τους δικαστικούς αντιπροσώπους. Άρα πρέπει να υπάρξει και μια πρόβλεψη για το τι θα συμβεί, εάν δεν επαρκούν οι δικαστικοί αντιπρόσωποι και άρα να οι ρυθμίσεις που πρέπει να γίνουν. Κρατώ το θέμα Κουντουρά για αργότερα, γιατί αυτό είναι το κερασάκι στην τούρτα. Όμως, ας μείνουμε σε αυτά. Γιατί χρειάζεται να γίνουν όλα αυτά; Διότι υπάρχει μια βασική επιλογή που έχει ήδη κάνει η Κυβέρνηση. Αυτά όλα δεν ήταν αναπόδραστα μήτε νομοτελειακά. Πηγάζουν από κυβερνητικές επιλογές. Ποιες είναι οι κυβερνητικές επιλογές; Δύο. Η μία απόφαση είναι να υπάρχει χωριστή κάλπη για τα τοπικά συμβούλια. Μάλιστα, έκανε μια διατύπωση ο κύριος Υπουργός: «Διακριτές εκλογικές διαδικασίες», είπε, πράγμα το οποίο κατευθείαν μας βάζει και στον χώρο της συνταγματικής νομιμότητας αυτών των διαδικασιών, της τέταρτης δηλαδή, της διακρίσεως δημοτικών και τοπικών, διότι δεν μπορεί να είναι διακριτές διαδικασίες, γιατί αυτό γεννά ζήτημα άλλου βαθμού αυτοδιοίκησης. Όμως, αφήνω τη συζήτηση αυτή και λέω ότι αυτό είναι μια επιλογή που έκανε η Κυβέρνηση. Δεν ήταν έτσι, εσείς το επιλέξατε. Κάνατε και μια δεύτερη επιλογή επί ημερών του κ. Σκουρλέτη, την οποία είχαμε τη χαρά να συζητήσουμε πάλι τότε εδώ, όταν επιλέξατε μετά από παλινωδίες ως προς τον χρόνο των αυτοδιοικητικών εκλογών να μετακινήσετε τον χρόνο των αυτοδιοικητικών εκλογών από εκεί που ήταν αρχικά και να τον κάνετε να συμπίπτει με τις ευρωπαϊκές εκλογές και όχι γενικώς εκείνη την περίοδο, όχι δηλαδή ευρωπαϊκές εκλογές, όπου θα μπορούσε, παραδείγματος χάριν, να επιλέξετε να είναι ο δεύτερος γύρος των αυτοδιοικητικών εκλογών στις ευρωπαϊκές εκλογές, αλλά επιλέξατε να είναι ο πρώτος γύρος των αυτοδιοικητικών εκλογών μαζί με τις ευρωπαϊκές εκλογές, πρώτος γύρος ο οποίος προφανώς έχει μεγαλύτερο εκλογικό βάρος. Γιατί; Διότι στον πρώτο γύρο έχουμε καταμέτρηση σταυρών και στην περιφέρεια και στον δήμο και στα τοπικά και στο ευρωπαϊκό ψηφοδέλτιο, άρα έναν όγκο εκλογικής εργασίας που πρέπει να γίνει, ενώ ο δεύτερος γύρος των αυτοδιοικητικών εκλογών θα αφορά μόνο όσους υποψηφίους περιφερειάρχες, υποψηφίους δημάρχους δεν κατόρθωσαν να πάρουν το «50%+1» του πρώτου γύρου. Σε κάθε περίπτωση, ο δεύτερος αυτοδιοικητικός γύρος δεν έχει καταμετρήσεις σταυρών. Έχει μόνο καταμετρήσεις ψηφοδελτίων για τους περιφερειάρχες, τους δύο εξ όλων των ψηφοδελτίων. Εσείς όλα αυτά δεν τα σκεφτήκατε. Αναρωτιέμαι: Δεν τα σκεφτήκατε ή τα σκεφτήκατε και έτσι επιλέξατε και υπάρχει ένας νους, ο οποίος τι κάνει; Προτάσσει τα εκλογομαγειρέματα του κ. Τσίπρα έναντι, στην πραγματικότητα, της αρτιότητας της εκλογικής διαδικασίας. Θα πει κάποιος: Κακόπιστη η Αντιπολίτευση. Ναι; Ακούστε, για να είμαστε καλόπιστοι. Υπάρχει ένας εύκολος τρόπος να μη γίνουν τα είκοσι τρεις χιλιάδες τμήματα σαράντα έξι χιλιάδες και να μη μπούμε στη συζήτηση αν χρειαστεί να επιλέγονται δημόσιοι υπάλληλοι με ή χωρίς πτυχίο νομικής, προϊστάμενοι ή όχι, προκειμένου να αποτελέσουν συμπληρωματικούς δικαστικούς αντιπροσώπους. Ο εύκολος τρόπος είναι ότι βάζετε την πρώτη ημερομηνία μόνο τις αυτοδιοικητικές εκλογές του πρώτου γύρου, οπότε έχουμε τρεις κάλπες έτσι όπως το έχετε κάνει, περιφερειακή, δημοτικές και τοπικό - άνετα γίνεται αυτό - και στον δεύτερο γύρο των αυτοδιοικητικών εκλογών βάζετε τις ευρωεκλογές μαζί. Εύκολο, καθαρό, δεν χρειάζεται το είκοσι τρεις χιλιάδες να γίνει σαράντα έξι, δεν χρειαζόμαστε πρόσθετους υπαλλήλους και γλιτώνουμε και καμμιά εκατοστή εκατομμύρια από τον φορολογούμενο. Διότι το είκοσι τρεις χιλιάδες αν γίνει σαράντα έξι χιλιάδες, είναι διπλασιασμός των εξόδων σε αμοιβές δικαστικών αντιπροσώπων, εφορευτικών επιτροπών, συν όλο το κόστος. Είναι τόσο εύκολο και απλό αυτό να γίνει, που θα αναρωτηθεί κανείς γιατί να μη γίνει. Γιατί δεν το σκέφτηκε η Κυβέρνηση αυτό το εύκολο πράγμα; Δεν είναι αδαής ουδείς εκ των παρισταμένων και στα μπροστινά και στα πίσω κυβερνητικά έδρανα. Έχουν εμπειρία εκλογικών διαδικασιών και βάθους. Ειδικά δε στο εκλογομαγείρεμα είναι εξαιρετικοί. Γιατί; Ένας είναι ο λόγος. Είναι εύκολος και απλός. Ανησυχείτε για την εκλογική συντριβή σας στον πρώτο γύρο των αυτοδιοικητικών εκλογών και επειδή δεν θέλετε να πάτε στις ευρωεκλογές, έχοντας συντριβεί στις αυτοδιοικητικές με αυτό το πολιτικό δεδομένο, αλλάζετε όλον τον σχεδιασμό, διπλασιάζετε τα τμήματα, ξοδεύετε 100 εκατομμύρια ευρώ, υπονομεύετε την ακεραιότητα της διαδικασίας για να εξυπηρετήσετε το εκλογομαγείρεμα. Λοιπόν, για να είμαστε συνεννοημένοι, εμείς σε αυτό δεν συμπράττουμε. Αυτό είναι μια απόφαση που θα πάρετε μόνοι σας, με πλήρη επίγνωση του τι κάνετε. Διότι αυτό κάνετε. Διότι έχετε δυνατότητες να κάνετε το άλλο, που είναι εύκολο, απλό και καθαρό και δεν το κάνετε, γιατί βλέπετε αυτό που έρχεται, εκτός και αν εκτός από αυτό υπάρχει και μια άλλη σκέψη, να βάλετε και τις βουλευτικές εκλογές μαζί, κάπου εκεί. Όμως, χθες μας το διέψευσε αυτό ο κύριος Πρωθυπουργός, αν είναι να τον πιστέψουμε. Δεν θα βρει και πολλούς στην Ελλάδα που να τον πιστεύουν πια. Αυτό είναι ένα ζήτημα. Επομένως οι δηλώσεις δεν έχουν καμμιά σημασία. Όμως, αν, εν πάση περιπτώσει, θέλετε ένα πρόκριμα αξιοπιστίας ότι πράγματι το εννοείτε και δεν πρόκειται να συμπέσουν οι εκλογές, «ιδού η Ρόδος, ιδού και το πήδημα»! Απλή λύση, πρώτος γύρος, πρώτη Κυριακή, μόνο αυτοδιοικητικές με τρεις κάλπες, δεύτερη Κυριακή, δεύτερος γύρος αυτοδιοικητικών συν ευρωεκλογές. Εύκολο, απλό, καθαρό, χωρίς κόστος. Έρχομαι στην ωραιοτάτη «τροπολογία Κουντουρά». Κοιτάξτε τώρα τι πρέπει να γίνει. Πρέπει να αλλάξει σαράντα μέρες, δύο μήνες πριν. Είμαστε περίπου δύο μήνες προ των ευρωπαϊκών εκλογών. Προ των σαράντα ημερών ξεκινά τυπικώς η προεκλογική περίοδος για τις ευρωπαϊκές εκλογές. Έρχεσθε να αλλάξετε την εκλογική νομοθεσία, η οποία προβλέπει το συγκεκριμένο κώλυμα είκοσι μέρες προ της ενάρξεως της προεκλογικής περιόδου. Μειδιούσε η Αίθουσα, όταν παρουσίασε την τροπολογία ο Υπουργός. Ευλόγως μειδιούσε! Διότι τώρα πώς θα δικαιολογήσετε, κύριοι συνάδελφοι - πολλοί συνάδελφοι, όσοι καταλαβαίνουν τι έκανε ο Υπουργός - και το αξιοθρήνητο υπό μία έννοια του πράγματος; Και είναι αξιοθρήνητο, διότι εδώ καθυποτάσσεται η εκλογική νομοθεσία, η οποία έχει τη λογική - και, μάλιστα, εγώ θα σας έλεγα ότι είναι μια λογική που εσείς κατ' εξοχήν θα έπρεπε να την υποστηρίζετε - ότι δεν μπορεί ο Βουλευτής να είναι και υποψήφιος Ευρωβουλευτής. Αυτό έλεγε η εκλογική νομοθεσία. Γιατί το έλεγε αυτό η εκλογική νομοθεσία; Το έλεγε για λόγους που εσείς έχετε επικαλεστεί εκατό φορές σε άλλα ζητήματα, δηλαδή επειδή στην πραγματικότητα δεν μπορεί να φαλκιδεύεται η ανταγωνιστικότητα της διαδικασίας από ένα προνόμιο που έχει ο Βουλευτής έναντι άλλων συνυποψηφίων του, όταν έχουμε σταυρό προτίμησης και δεν έχουμε λίστα, όπως είναι η περίπτωση των ευρωεκλογών, για λόγους ισοτιμίας της υποψηφιότητας. Εσείς, λοιπόν, που είστε οι κήνσορες της ισότητας ως αριστεροί, θα έπρεπε να είστε λάβροι για το ζήτημα αυτό. Όμως, τώρα την ανάγκην φιλοτιμίαν ποιούμενοι, άμα παραιτηθεί η κ. Κουντουρά από Βουλευτής, νομίζω ότι έρχεται ένας άλλος των ΑΝΕΛ στο Κοινοβούλιο. Πώς το λένε το όνομά του, δεν θυμάμαι, αλλά αυτός είναι πιστός στον Πρόεδρο Πάνο. Είναι πιστός στον Πρόεδρο Καμμένο και, άρα, έχουμε θέμα αν η Κυβέρνηση επιβιώνει. Και επειδή ντε και καλά πρέπει να επιβιώσει η Κυβέρνηση, δεν πειράζει, ας αλλάξουμε και την εκλογική νομοθεσία είκοσι μέρες προ της ενάρξεως της προεκλογικής περιόδου, γιατί πρέπει να εξυπηρετηθεί ο εκλογικός σχεδιασμός του κ. Τσίπρα! Αυτό το λέμε θεσμική ακεραιότητα. Αυτό το λέμε σεβασμό στην ανταγωνιστικότητα της διαδικασίας. Λέμε ότι η Αριστερά είναι προσηλωμένη στην ακεραιότητα των εκλογικών διαδικασιών. Δηλαδή, η αλλαγή της εκλογικής νομοθεσίας είκοσι μέρες για να ταιριάξουν τα σχέδια του κ. Τσίπρα, με συγχωρείτε αλλά είναι πράγματα τα οποία δεν γίνονται πουθενά! Μόνο εδώ, μόνο στον καιρό σας! Πουθενά! Κανείς δεν αλλάζει τον εκλογικό νόμο είκοσι μέρες προ των εκλογών! Γιατί; Διότι έχετε τα προβλήματά σας. Άρα, λοιπόν, γίνεται παρεμπιπτόντως, για να ικανοποιηθούν εδώ προσωπικά προβλήματα. Θα είχατε και μια απλή λύση, έτσι δεν είναι; Μπορούσατε να πείτε στην κ. Κουντουρά: «μην κατεβαίνεις». Δεν είναι και τόσο τρομερό! Θα μπορούσε να μη βάλει υποψηφιότητα η κ. Κουντουρά και να παραμείνει στο Κοινοβούλιο. Δεν θα έχανε κι η Βενετιά βελόνι, άμα δεν γίνει Ευρωβουλευτής η κ. Κουντουρά! Αλλά όχι! Και το χατίρι της κ. Κουντουρά, αλλά και η Κυβέρνηση κυβέρνηση! Και να έχουμε κι αυτόν που θέλουμε και δεν πειράζει, «γαία πυρί μειχθήτω», κατά τα λοιπά. Αυτή είναι η τροπολογία και, δυστυχώς, κυρία Πρόεδρε, για την ανάπτυξή της κατανάλωσα το μεγαλύτερο μέρος της εισηγήσεώς μου. Συνοπτικώς τώρα, λοιπόν, στα υπόλοιπα, γιατί η αλήθεια είναι ότι αυτό είναι το μείζον. Το κάνατε «νομοσχέδιο Κουντουρά». Δεν φταίω εγώ σ' αυτό.
Δεν είναι έτσι. Θα σας απαντήσουμε.
Εσείς επιλέξατε να το κάνετε «νομοσχέδιο Κουντουρά». Έχει ενδιαφέροντα πράγματα το νομοσχέδιο για να αντιπαρατεθεί κανείς. Τι είναι, όμως, κατά τα λοιπά αυτό το νομοσχέδιο; Είναι νομοθετικός ακτιβισμός του ΣΥΡΙΖΑ στα θέματα ισότητας των φύλων. Είναι επικίνδυνος δε νομοθετικός ακτιβισμός, όπως επισημαίνεται και τούτο γιατί ενώ στην πραγματικότητα δεν έχει παρά ένα μέτρο θετικής διακρίσεως που προωθεί την ισότητα των φύλων, το οποίο θα ψηφίσουμε - και αυτό είναι η ποσόστωση, αυτό είναι το μόνο συγκεκριμένο μέτρο - κατά τα λοιπά υπάρχουν βερμπαλισμοί, διακηρύξεις, γενικολογίες και γραφειοκρατική δομή. Όμως, προσέξτε πού είναι ο κίνδυνος. Υπάρχει ένας κίνδυνος πια και στους ίδιους τους ορισμούς. Σας το επεσήμανα στην επιτροπή και επισημαίνει τώρα και ο Σύνδεσμος για τα Δικαιώματα της Γυναίκας ακριβώς την παρατήρηση την οποία σας έκανα. Σας το επισημαίνει και η Επιστημονική Επιτροπή της Βουλής. Δηλαδή, είναι ένα ζήτημα οι πολιτικές για την ισότητα των φύλων και είναι ένα άλλο ζήτημα οι πολιτικές για την εξάλειψη των διακρίσεων λόγω σεξουαλικού προσανατολισμού ή ταυτότητας φύλου. Δεν είναι ίδιες πολιτικές. Είναι απολύτως θεμιτά ακολουθούμενες και οι δύο, αλλά δεν είναι ταυτόσημες και δεν πρέπει να συγχέονται. Είναι δύο διαφορετικά πράγματα. Σας λέει ακόμα η Επιστημονική Επιτροπή ότι αυτό το οποίο κάνετε στο άρθρο 2 με τους ορισμούς, δημιουργεί περαιτέρω κινδύνους συγχύσεως, διότι πολλοί εξ αυτών των ορισμών έχουν ήδη ενσωματωθεί σε άλλα κανονιστικά κείμενα - είναι συνήθως ενσωματώσεις οδηγιών σε άλλα κανονιστικά κείμενα - και τώρα υπάρχει κίνδυνος διαφορετικών ερμηνειών με την πολλαπλότητα των ορισμών που χρησιμοποιείτε. Στο ειδικό αυτό ζήτημα σας επεσήμανα ότι δεν μπορεί να λες ότι υπάρχουν θετικά μέτρα που είναι πράξεις και αποφάσεις που λαμβάνονται από τη διοίκηση και που αποσκοπούν στην εξάλειψη των εμφύλων ανισοτήτων - αυτή είναι η θετική διάκριση, εντάσσεται εκεί μέσα για παράδειγμα η ποσόστωση - και να λες ταυτόχρονα ότι για τη λήψη των μέτρων της περιπτώσεως 2 του προηγούμενου άρθρου, δηλαδή αυτών των μέτρων, λαμβάνονται υπ' όψιν πραγματικά χαρακτηριστικά και καταστάσεις που συνδέονται με το φύλο, τον σεξουαλικό προσανατολισμό και την ταυτότητα φύλου! Άρα ο συνδυασμός των δύο διατάξεων - άρθρο 3, παράγραφος 2 και άρθρο 2 με τον ορισμό για τα θετικά μέτρα - λέει ότι μπορεί να λαμβάνονται θετικές διακρίσεις για λόγους σεξουαλικού προσανατολισμού και ταυτότητας φύλου. Για παράδειγμα, λοιπόν, εδώ θα μπορούσε να ληφθεί ως θετικό μέτρο η ποσόστωση για διεμφυλικά άτομα; Αυτές είναι οι συγχύσεις που δημιουργεί αυτού του τύπου ο ορισμός. Σας επισημαίνεται, επαναλαμβάνω - όχι από εμάς που μπορείτε να πείτε ότι έχουμε μία συντηρητική σκοπιά στο ζήτημα αυτό - από συνδέσμους για τα δικαιώματα των γυναικών ότι αυτό είναι λάθος. Μάλιστα, σας λένε ότι συνιστά οπισθοχώρηση. Κατά τα λοιπά, υπάρχουν διάφορες ρυθμίσεις, οι οποίες προφανώς είναι σημαντικές. Για μένα, ένα από τα μεγαλύτερα ζητήματα τα οποία θα έπρεπε να αντιμετωπιστούν με πολύ συστηματικό τρόπο, είναι το ζήτημα της ενδοοικογενειακής βίας. Θεωρώ ότι είναι ένα τεράστιο και κεφαλαιώδες θέμα. Θεωρώ ότι απασχολεί πολύ, ότι υπάρχει ένα μη φανερό του κομμάτι και ότι πάρα πολλές γυναίκες που υφίστανται αυτή τη βία δεν έχουν καν δυνατότητα επιλογής για τον εαυτό τους, διότι η επιλογή τού να φύγουν από μία τέτοιου είδους σχέση, δεσμό ή γάμο - πλέον η ενδοικογενειακή βία αφορά και τους συντρόφους, δεν αφορά μόνο όσους βρίσκονται σε γάμο - μπορεί να αφορά επιλογές που επηρεάζουν τα τέκνα τους, τα παιδιά τους. Οι γυναίκες που δεν έχουν χρήματα και δεν μπορούν να φύγουν, που με το να έχουν μαζί τους τα παιδιά τους δεν μπορούν να υποστηριχθούν, κάθονται και υφίστανται ένα απίστευτο μαρτύριο εξαιτίας ακριβώς της ευάλωτης θέσης στην οποία βρίσκονται. Γίνεται εδώ μία νομική τακτοποίηση - διότι κάτι περισσότερο δεν γίνεται - σε θεσμούς που αφορούν την αντιμετώπιση της ενδοοικογενειακής βίας, όπως είναι οι ξενώνες, οι γραμμές, τα συμβουλευτικά κέντρα. Όλα αυτά είναι πράγματα που λειτουργούν. Εδώ απλώς γίνεται μια νομική τακτοποίηση. Έχω και μια επιφύλαξη που την έχω πει, ότι δηλαδή ενδεχομένως το πλαίσιο με το οποίο ρυθμίζεται να λειτουργήσουν είναι υπερβολικά βαρύ, κοστοβόρο και απαιτητικό. Τελικώς - διότι αυτό είναι το σημαντικό - αυτό είναι μία αρμοδιότητα η οποία βρίσκεται στους δήμους, χωρίς εδώ να υπάρχει ούτε 1 ευρώ για την υποστήριξή της. Ναι μεν, δηλαδή, τακτοποιείται νομικά, αλλά στη λειτουργία του, στο πού θα βρεθούν τα χρήματα, δεν υπάρχει ούτε ένα πενηνταράκι! Άρα, λοιπόν, αυτό παραμένει ένα μεγάλο ζήτημα και ένα κενό. Το δεύτερο το οποίο κάνετε - και το οποίο είναι πολύ βαρύ ιδεολογικό σας - είναι ότι διευκολύνετε τη λήψη της ιθαγένειας. Και ενώ το βασικό κριτήριο το οποίο πρέπει να πρυτανεύει σε κάθε τέτοιου είδους απόφαση για την ιθαγένεια είναι η διαπίστωση του ισχυρού δεσμού του αιτούντα με το κράτος από το οποίο θέλει να λάβει την ιθαγένεια, εδώ υπάρχουν ρυθμίσεις οι οποίες είναι στα όρια του εξωφρενικού. Δεν έχω χρόνο να μιλήσω πολύ γι' αυτό, ίσως δοθεί η δυνατότητα αργότερα. Θα πω δύο πράγματα μόνο από αυτά που βρίσκω πιο εμβληματικά. Πρώτον, θεσπίζεται η δυνατότητα να λαμβάνουν ιθαγένεια οι νεκροί. Οι νεκροί! Άρα, λοιπόν, επειδή σας βλέπω να εξανίστασθε…
Τρεις φορές τα είπαμε.
Τι να κάνουμε; Το συζητάμε γιατί δεν το έχετε αλλάξει. Μόλις το αλλάξετε, θα σταματήσουμε να το συζητάμε. Όποιος επιθυμεί τη διαπίστωση καθορισμού της ελληνικής ιθαγένειας αυτού του ιδίου ή προσώπου που απεβίωσε - άρα θα καθοριστεί η ιθαγένεια προσώπου που απεβίωσε - για τον καθορισμό της ιθαγένειας του οποίου ο αιτών είχε έννομο συμφέρον. Δηλαδή, τι; Απεβίωσε. Πρέπει να πάρει την ιθαγένεια για να πάρω και εγώ την ιθαγένεια. Αυτό είναι αυτός που έχει έννομο συμφέρον. Πάμε να δώσουμε ιθαγένεια στον νεκρό. Και ρώτησα τον κύριο Υπουργό, πόσες γενιές πίσω λέτε; Δεκαπέντε; Πόσες γενιές πίσω; Να βρούμε κάποιον ο οποίος κάποτε είχε έναν μακρινό του ανιόντα ο οποίος είχε την ελληνική ιθαγένεια. Επομένως να πάμε τώρα εν συνεχεία να ζητήσουμε για όλους αυτούς τους αποβιώσαντες να παίρνουν την ιθαγένεια. Κανένας περιορισμός. Και, μάλιστα, πώς μπορεί να αποδειχθεί αυτό; Ακούστε. Με έμμεση μνεία ληξιαρχικών ή δημοτολογικών γεγονότων. Ούτε καν με το ληξιαρχείο, ούτε καν με το δημοτολόγιο. Κάπου σε κάποιο έγγραφο να αναφέρεται ότι υπάρχει κάτι από ληξιαρχείο και δημοτολόγιο. Υποκλίνομαι στη διάταξη. Τη βρίσκω ευρηματική και μοναδική. Δεν νομίζω ότι μπορούσε κανείς να το φανταστεί. Είναι το «πρώτη φορά αριστερά» και στην ιθαγένεια. Το δε δεύτερο, το οποίο επίσης είναι σημαντικό για την ιθαγένεια, είναι για κάποιον που έχει ιθαγένεια, έρχεται δημόσια υπηρεσία που αμφισβητεί αιτιολογημένα την ιθαγένεια προσώπου - δεν γίνεται εύκολα αυτό, δηλαδή η δημόσια υπηρεσία να έρθει να την αμφισβητήσει - και - προσέξτε! - πρέπει επ' αυτού να απαντήσει ο Υπουργός Εσωτερικών ύστερα από σύμφωνη γνώμη του Συμβουλίου Ιθαγενείας. Τάσσεται εννεάμηνος προθεσμία απαντήσεως του Συμβουλίου Ιθαγενείας και του Υπουργού Εσωτερικών και εάν μέσα στο εννεάμηνο δεν γίνει, απορρίπτονται οι αιτιάσεις της διοικήσεως. Άρα, λοιπόν, εκ της αδρανείας και κατά πλάσμα δικαίου διατηρεί αυτός την ιθαγένειά του. Να μην εξετάζονται και να μην υπάρχει και επαρκής χρόνος, οπότε διά της αδρανείας θα παίρνουν ιθαγένεια.
Ποιος είπε να μην εξετάζονται;
Έρχομαι στο άλλο κομμάτι. Καταψηφίζουμε όλα τα σχετικά των εκλογικών διαδικασιών, γιατί αφορούν την απλή αναλογική. Έχω πει ότι δεν μας απασχολεί πάρα πολύ αυτό το ζήτημα, γιατί μόλις εκλεγούμε θα την καταργήσουμε την απλή αναλογική και επομένως όλα αυτά, «αλλάζω και ξαναλλάζω και κάνουμε και ράνουμε…
Αν!
Όταν, δεν είναι αν. Εκρίθη αυτό.
Κύριε Βορίδη, έχετε καλύψει και τη δευτερολογία και την ανοχή μου.
Έχετε δίκιο. Θα μου δώσετε δύο λεπτά για να κλείσω;
Κλείστε, κύριε Βορίδη.
Ευχαριστώ πολύ, κυρία Πρόεδρε. Και έρχομαι στο τελευταίο το οποίο είναι οι διευθετήσεις - για να το πω κομψά, μη χρησιμοποιώντας τον οθωμανικό όρο - οι διευθετήσεις ΣΥΡΙΖΑ. Εμβληματικότερη όλων είναι ότι προεκλογικά αποφάσισαν να καταργήσουν την απαγόρευση προσλήψεων προ των εκλογών για να προχωρήσουν σε προσλήψεις. Θα σας πει εν συνεχεία ο Υπουργός: «Μα, ο διαγωνισμός έχει γίνει». Μπράβο! Και ποιος σας είπε, καλέ μου συνάδελφε, ότι η απαγόρευση αφορούσε τον χρόνο του διαγωνισμού; Γιατί αν το ήθελε αυτό η διάταξη, ξέρετε τι θα έλεγε; Θα έλεγε να μη γίνονται διαγωνισμοί κατά τη διάρκεια της προεκλογικής περιόδου. Η διάταξη δεν λέει αυτό. Η διάταξη λέει να μη γίνονται προσλήψεις κατά τη διάρκεια της προεκλογικής περιόδου. Και γιατί να μη γίνονται προσλήψεις; Για να μη φαλκιδεύεται το αποτέλεσμα, η σκέψη και η κρίση του εκλογικού σώματος. Γιατί η στιγμή της συνάψεως της συμβάσεως εργασίας είναι αυτή που έχει σημασία για τον εργαζόμενο, όχι ο διαγωνισμός. Λέει ο Υπουργός: «Μα, τι θα γίνει; Υπάρχουν επείγουσες ανάγκες». Μάλιστα. Σας επρότεινα, λοιπόν, για τις επείγουσες ανάγκες να κάνετε εξαίρεση για συγκεκριμένες ειδικότητες, για τις οποίες υπάρχουν επείγουσες ανάγκες, όπως έχει γίνει στο παρελθόν. Φυσικά, όχι. Άρα προσλήψεις προεκλογικές. Νομίζω ότι αυτό το νομοσχέδιο είναι η επιτομή της συριζαικής πολιτικής σε μία σειρά θεμάτων. Νομοθετικός ακτιβισμός, περιφρόνηση των θεσμών για να εξυπηρετηθούν μικροεκλογικά συμφέροντα, προσλήψεις και διευθετήσεις προεκλογικές και φυσικά - βαριά ιδεολογικό ζήτημα - η περιφρόνηση απέναντι στον ιερό θεσμό της ιθαγένειας και στον τρόπο με τον οποίο αυτή πρέπει να απονέμεται. Εννοείται ότι καταψηφίζουμε με αφοσίωση το νομοσχέδιο.
Είκοσι επτά λεπτά, κύριε Βορίδη. Το σημειώνω εδώ και για τον επόμενο Προεδρεύοντα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο Εκπαιδευτικό Πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι πέντε μαθήτριες και μαθητές και ένας συνοδός εκπαιδευτικός από τη Σχολή Χατζήβεη. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Η εισηγήτρια της Δημοκρατικής Συμπαράταξης κ. Χριστοφιλοπούλου έχει τον λόγο.
Ευχαριστώ, κυρία Πρόεδρε. Κύριε Υπουργέ, είναι κρίμα η συζήτηση αυτού του νομοσχεδίου με τα κακά του και τα καλά του, με τα θετικά του και τα αρνητικά του σημεία, να επισκιάζεται από την ωμή και κυνική συναλλαγή που εμπεριέχεται στην τροπολογία Τσίπρα. Και όχι, κύριε Βορίδη, δεν είναι τροπολογία Κουντουρά. Είναι τροπολογία Τσίπρα στο νομοσχέδιο Χαρίτση. Με συγχωρείτε, δηλαδή, κάποιοι είναι λίγο πιο ίσοι από τους άλλους; Γιατί; Γιατί θέλουμε να διατηρήσουμε μία πλασματική δεδηλωμένη ΣΥΡΙΖΑ, ολίγον πρώην ΑΝΕΛ, ολίγον ακροδεξιά ή καραμανλική Δεξιά; Γι' αυτό αλλάζουμε τον εκλογικό νόμο λίγο πριν ξεκινήσει η προεκλογική περίοδος; Είναι αυτό θεσμική συνέπεια; Είναι αυτό τιμή προς τους θεσμούς; Αυτό είναι ωμή και κυνική συναλλαγή, είναι ένα πάρε - δώσε και με την κ. Κουντουρά, ενδεχομένως τον κ. Δανέλλη και δεν ξέρω σε ποιους άλλους έχει τάξει. Κάτσε ψήφιζε τώρα. Ψήφισε την εθνικά επιζήμια Συμφωνία των Πρεσπών, ψήφισε ό,τι σου φέρνουμε εδώ πέρα για να έχουμε δεδηλωμένη και εδώ, μην ανησυχείς θα έχεις και την υποψηφιότητά σου στο ευρωψηφοδέλτιο εξασφαλισμένη. Αυτά φέρνετε, κύριε Υπουργέ, αυτά σας δίνει ο Πρωθυπουργός και αυτά φέρνετε. Και, επιπλέον, για να τοποθετηθώ και στο άλλο σημείο της τροπολογίας, ενώ φαίνεται εύλογο - γιατί πρέπει να υπάρξουν σοβαρές διαδικασίες και βεβαίως η διακομματική επιτροπή πρέπει να επιληφθεί όλων των ζητημάτων - το να προτάσσονται οι ΠΕ Νομικής ως δημόσιοι υπάλληλοι, από την άλλη εξηγήστε μου γιατί πρέπει να γίνει κατάτμηση των εκλογικών τμημάτων και δεν μπορούν να πολλαπλασιαστούν. Η Νέα Δημοκρατία σάς προτείνει μία άλλη λύση. Εγώ σας προτείνω το εξής: Γιατί να μην πολλαπλασιάσουμε τα τμήματα, έτσι ώστε και οι δικηγορικοί σύλλογοι της χώρας, που βάζουν τις ενστάσεις τους, να είναι καλυμμένοι, γιατί θα έχουμε λιγότερους εκλογείς ανά εκλογικό τμήμα. Έτσι θα υπάρξει απρόσκοπτη διαδικασία, χωρίς αυτά τα κολπάκια και τα τερτίπια που παραπέμπουν στο ότι δύο και δύο κάλπες εύκολα γίνονται τρεις και δύο κάλπες, εάν ο «ηγέτης», «αρχηγός», «χαρισματικός» και διάφορα άλλα τέτοια, Πρωθυπουργός, που φέρνει αυτές τις τροπολογίες της ωμής και κυνικής παρέμβασης, αποφασίσει, όπως είπε, να «γαργαληθεί» και να κάνει εκλογές τον Μάιο; Αυτά φέρνετε σε ένα νομοσχέδιο στο οποίο θα μπορούσε να γίνει συζήτηση και να υπάρξουν συγκρούσεις και αντιφάσεις μεταξύ των κομμάτων, για να δημιουργηθεί μία γόνιμη συζήτηση. Ορισμένα από τα άρθρα - θα το δείτε, το είδατε και στην επιτροπή - εμείς ως Κίνημα Αλλαγής θα τα υπερψηφίσουμε, αλλά η συζήτηση ήδη στρέφεται αλλού. Και ήδη το σημαντικό για εμάς, κορυφαίο θέμα της ισότητας των φύλων, μπαίνει σε δεύτερη μοίρα, γιατί συζητάμε τι; Συζητάμε αυτά, τα τερτίπια. Γιατί το πικρό ποτήρι της ήττας θα το πιείτε όλο, ό,τι τερτίπι και να κάνετε. Δεν πάτε να κάνετε κατατμήσεις, δεν πάτε να κάνετε άλλα, η ήττα θα έρθει και θα είναι συντριπτική. Τώρα, βεβαίως, και το ίδιο το νομοσχέδιο - και σας το είχαμε πει στην επιτροπή - περιλαμβάνει και άλλες διατάξεις της τελευταίας στιγμής. Αρχίζω από αυτές που είναι το τελευταίο μέρος του νομοσχεδίου: «Αυτές είναι βελτιώσεις του «ΚΛΕΙΣΘΕΝΗ»», μας είπατε. Μας είπατε ότι τις ζήτησαν οι δήμαρχοι και τις δεχτήκατε. Μα, αυτό ακριβώς αποδεικνύει ότι ο «ΚΛΕΙΣΘΕΝΗΣ» ήταν όχι μόνο ένα κακό νομοθέτημα ενός λάθους αναλογικότερου συστήματος, που θα προκαλέσει χάος στην αυτοδιοίκηση, αλλά ο «ΚΛΕΙΣΘΕΝΗΣ» ήταν και ένα γονατογράφημα, κύριε Υπουργέ, γιατί φέρατε τώρα σειρά τροποποιήσεων, νομοτεχνικών και ουσιαστικών, αφού ακριβώς δεν λειτουργούσε αυτό το νομοσχέδιο, που τόσο πομπωδώς, ο προκάτοχός σας, ο κ. Σκουρλέτης, έφερε και για το οποίο νομοσχέδιο συνολικά ο κόσμος της αυτοδιοίκησης είναι απέναντι. Και θέλω η κ. Θελερίτη στη δευτερολογία της να μου πει μία αρμοδιότητα με πόρους που παίρνει αυτοδιοίκηση επί των ημερών σας. Και μη με κοιτάει και η πλευρά της Αξιωματικής Αντιπολίτευσης, διότι ποτέ κανένα από τα νομοσχέδια μεταρρύθμισης της αυτοδιοίκησης που έφερε το ΠΑΣΟΚ δεν ψηφίστηκε από τη Νέα Δημοκρατία. Αλλά μετά, βεβαίως, υπάρχει συναίνεση, εκ των υστέρων. Όμως, αφού έχουμε πει αυτά τα, δυστυχώς, πολύ δύσκολα, που καταδεικνύουν ότι ούτε τους θεσμούς σέβεστε, αλλά το μόνο που σας ενδιαφέρει είναι η επικοινωνιακή στρατηγική και το πώς θα πάτε εσείς καλύτερα σε εκλογές - νομίζετε - τα ουσιαστικά θέματα τα αφήνετε πίσω. Και τα ουσιαστικά θέματα είναι τα θέματα της καθημερινότητας και τα θέματα των μεγάλων αξιών, που διέπουν το πώς βιώνουμε αυτή την καθημερινότητα. Και έρχομαι στο μεγάλο και κορυφαίο ζήτημα της ισότητας των φύλων. Κοιτάξτε, κυρίες και κύριοι συνάδελφοι, είναι αλήθεια ότι η χώρα έχει μία συνταγματική και νομική πανοπλία - και αυτό το αναγνωρίζει το νομοσχέδιο - σε ό,τι αφορά τα ζητήματα ισότητας των φύλων. Είναι ένα πλήρες θεσμικό πλαίσιο από τις συνταγματικές ρυθμίσεις - και όχι μόνο το άρθρο 4- τη νομοθέτηση του οικογενειακού δικαίου, των δύο - τριών νόμων για την απασχόληση, των νόμων για τη βία, τελικά τη Σύμβαση της Κωνσταντινούπολης, το τελευταίο νομοθέτημα. Άρα δεν μας λείπει η νομική ισότητα. Μας λείπει η ισότητα στην πράξη. Και επειδή τα περισσότερα που συμπεριλαμβάνονται στα άρθρα αυτά της ισότητας είναι πράγματα που - το λέτε και εσείς μέσα - λειτουργούν στην έννομη τάξη, παραδείγματος χάριν, η ενσωμάτωση της διάστασης του φύλου, το main streaming, το ζήτημα είναι πώς θα κάνουμε καλύτερα, να λειτουργήσει αυτό στην πράξη. Έχω να κάνω τρεις επισημάνσεις: Η πρώτη είναι ότι πράγματι - και σας το επεσήμαναν και δύο φορείς που δεν ήρθαν στη διαβούλευση και ήταν κρίμα που δεν κάνατε διαβούλευση πριν γι' αυτό το ζήτημα - οι ορισμοί του νομοσχεδίου μπορεί να είναι διαφορετικοί από τους ορισμούς που εμπεριέχονται στα υπόλοιπα νομοθετήματα τα οποία υπάρχουν. Άρα εκεί μπαίνει ένα θέμα νομικής ασάφειας ή πολλαπλών νομικών ορισμών. Το δεύτερο ζήτημα και πάλι είναι ότι η αυτή η συρροή νομοθετημάτων μπορεί να έχει και άλλου είδους επικαλύψεις και προβλήματα. Θέλει, λοιπόν, κάποια στιγμή να πάμε σε κωδικοποίηση. Αυτό πιστεύω ότι είναι ένα επόμενο βήμα, η κωδικοποίηση. Δεύτερο σημείο, οι ξενώνες, οι οποίοι υπάρχουν. Τους ενδυναμώνετε, τους δίνετε στην αυτοδιοίκηση. Το ίδιο στα συμβουλευτικά κέντρα γυναικών. Είναι θέμα, όμως, οι πόροι και είναι θέμα και η στελέχωση. Και ξέρετε πάρα πολύ καλά ότι δεν είναι απλώς μία επιταγή του νόμου η μεταβίβαση αρμοδιοτήτων με πόρους, είναι συνταγματική επιταγή και μάλιστα αγώγιμη από πλευράς ΟΤΑ. Και υπάρχει και νομολογία του Συμβουλίου της Επικρατείας που λέει ότι καμμία αρμοδιότητα δεν μπορεί να μεταβιβαστεί χωρίς τους αντίστοιχους πόρους. Εδώ, λοιπόν - και σωστά - και η ίδια η αυτοδιοίκηση σας επισημαίνει ότι για να λειτουργήσουν οι ξενώνες χρειάζεται να δώσουμε τα εργαλεία στην αυτοδιοίκηση για να στελεχώσει και τους ξενώνες και τα συμβουλευτικά κέντρα της ισότητας. Κοιτάξτε, τη γυναίκα η οποία παρενοχλείται στην εργασία της και έχει πρόβλημα να το πει, γιατί φοβάται ότι θα χάσει τη δουλειά της ή θα αντιμετωπίσει υποβάθμιση, τη γυναίκα η οποία δεν βρίσκει δουλειά, είναι η πρώτη που απολύεται ή απολύεται και στη λοχεία ακόμα, θα πρέπει να δούμε πως στην πράξη θα τη βοηθήσουμε. Και δεν φτάνει μόνο το να νομοθετήσουμε αυτά, που νομοθετούμε. Χρειάζεται εγρήγορση όλου του πολιτικού συστήματος, όχι μόνο του γυναικείου δυναμικού των κομμάτων του συνταγματικού τόξου, αλλά και πέρα από αυτό, μέσα στην κοινωνία, μέσα στους φορείς. Χρειάζεται, λοιπόν - και πριν καλό θα ήταν να κάνετε διαβούλευση και τώρα - και κοινωνικός διάλογος. Χρειάζεται μία πολύ σοβαρή προσπάθεια. Επόμενο σημείο, άρθρο 16. Όχι, κύριε Υπουργέ! Όχι! Αφού ο νόμος τότε, της Βάσως Παπανδρέου, για το 1/3 σε κάθε συμβούλιο, λέει ότι πρέπει να είναι το 1/3 γυναίκες, προφανώς είναι παράνομη η οποιαδήποτε συγκρότηση του συμβουλίου, χωρίς να έχει κατά το 1/3 γυναίκες. Δεν χρειάζεται να το επαναλάβετε! Και, δεύτερον, ζήτησα και στην επιτροπή να μας εξηγήσετε, γιατί εξαιρείτε το Υπουργείο Εθνικής Αμύνης από αυτό, ενώ ο αρχικός νόμος του 2000, δεν το εξαιρούσε. Θα μπορούσα να δω άλλες βελτιώσεις ενδεχομένως, αν είχατε κάτι να προτείνετε, δεν βλέπω όμως, σε αυτό το άρθρο κάποια βελτίωση. Αντίθετα εμείς βλέπουμε οπισθοδρόμηση στο άρθρο 16. Για την ποσόστωση είναι το μεγάλο «ναι», διότι από το 33,3% πηγαίνουμε στο 40%. Και, βεβαίως, το στηρίζουμε. Και τελειώνω λέγοντας, σε ό,τι αφορά τα θέματα ισότητας, ότι καλό θα ήταν - όπως είπα και πριν - να υπάρξει μία παρακολούθηση της εφαρμογής. Το είχα πει και στην επιτροπή. Για την Επιτροπή Ισότητας της Βουλής και την Επιτροπή Δημόσιας Διοίκησης καλό θα ήταν - είναι και ο Πρόεδρος εδώ - να υπάρξουν κάποιες διαδικασίες κοινοβουλευτικές, ούτως ώστε μετά από διαστήματα - και πριν και μετά τις εκλογές - να θεσμοθετηθεί αυτό ως κοινοβουλευτική διαδικασία, να υπάρχει μία παρακολούθηση αυτών των σχεδίων ισότητας από τη Βουλή, έτσι ώστε πολιτικά το ζήτημα της ισότητας να σηκώνεται στην ατζέντα. Περνάω τώρα σε ένα ζήτημα στο οποίο αρχικά είχαμε κάθε πρόθεση να συμφωνήσουμε σε αρκετά σχετικά με την ιθαγένεια, κύριε Υπουργέ, αλλά δυστυχώς εδώ είναι λίγο μπλεγμένα τα πράγματα. Κοιτάξτε, πέρα από τη βελτίωση που φέρατε στο θέμα των Ρομά - και είναι βελτίωση και εκεί είναι κάποια εξειδίκευση - θέλω να επισημάνω το γεγονός ότι - άκουσα και την κ. Θελερίτη και τον κ. Βορίδη και οι δύο λένε ότι εδώ διευκολύνουμε την πολιτογράφηση, ο κ. Βορίδης αρνητικά, η κ. Θελερίτη θετικά - είναι σαφές προς τα πού είμαστε εμείς. Αλλά εγώ θα σας πω: Έχετε επίγνωση ότι αυτό που φέρατε, καθυστερεί πολύ τις διαδικασίες ή μας εξαπατάτε; Τι από τα δύο γίνεται; Διότι, ναι μεν, οι βελτιώσεις που φέρατε, κύριε Υπουργέ, στη διαδικασία της πολιτογράφησης είναι βελτιώσεις σε ό,τι αφορά τη συνταγματικότητα της διάταξης και τη σχετική υπουργική απόφαση, αλλά για να δούμε την ίδια τη διαδικασία που βάζετε. Η ίδια η διαδικασία σημαίνει επιβράδυνση. Είναι απλά μαθηματικά. Η σημερινή συνέντευξη της Επιτροπής Πολιτογράφησης, κυρίες και κύριοι συνάδελφοι, θέλει περίπου μισή ώρα - λέει η πράξη - ανά εξεταζόμενο. Εάν πάμε σε αυτό που προτείνετε, που είναι η εξέταση της ελληνικής γλώσσας, πάμε σε δύο ώρες τουλάχιστον. Είναι μία διαδικασία που είναι δύο ώρες τουλάχιστον! Εκεί, λοιπόν, που η Επιτροπή Πολιτογράφησης σήμερα, που έχουμε ήδη πολλές καθυστερήσεις, εξετάζει οκτώ έως δέκα αιτούντες, θα πάει να εξετάσει το αντίστοιχο διάστημα, δύο έως τρεις αιτούντες. Άρα, μιλάμε για σοβαρή επιβράδυνση. Και ποιοι θα διενεργούν την εξέταση; Η Επιτροπή Πολιτογράφησης; Με ποια εξειδίκευση και ποια εχέγγυα; Αυτό που κάνετε - λυπάμαι που θα το πω - είναι η συριζαίικη εκδοχή του ακροδεξιού: «Δεν θα γίνεις Έλληνας ποτέ», γιατί είναι σαφέστατο ότι θα υπάρχουν καθυστερήσεις. Επίσης, για αυτούς που θα πρέπει να πάρουν το Β1 για να έρθουν έτοιμοι, οι επόμενες εξετάσεις έχουν προγραμματιστεί για τον Μάιο και η προθεσμία υποβολής αίτησης λήγει σε λίγες μέρες. Υπάρχουν δεκατέσσερα εξεταστικά κέντρα για όλη τη χώρα και υπάρχει και παράβολο, κυρίες και κύριοι συνάδελφοι. Έχετε ρωτήσει πόσοι μπορούν να εξυπηρετηθούν από τα κέντρα αυτά και πόσοι θα μπορέσουν να δώσουν εξετάσεις; Υπάρχουν μαθήματα για εκμάθηση της γλώσσας και θα ανοίξουν και φροντιστήρια για αυτό. Πότε θα μπορέσετε να κάνετε αυτό το υβρίδιο ελληνομάθειας μεταξύ Α1 και Β1 για να γίνουν εξετάσεις; Τι λένε οι αρμόδιοι φορείς; Έχετε συνεννοηθεί; Όσον αφορά, δε, τους μεγαλύτερους και τους ηλικιωμένους, εκεί τους κάνατε τη χάρη και χαμηλώνετε στο επίπεδο Α2, με αυτό, δηλαδή, που αποδεικνύει την κοινωνική ένταξη για αυτούς που διαμένουν στη χώρα για μακρό διάστημα. Αν κάποιος θεωρήσει θελκτική αυτήν την επιεική μεταχείριση και είναι εβδομήντα ετών σήμερα, κυρίες και κύριοι συνάδελφοι, θα δώσει 550 ευρώ παράβολο και θα πάρει ιθαγένεια γύρω στα ογδόντα έτη. Θα έχει, πάντως, κάτι να περιμένει στη ζωή του! Όσον αφορά το δεύτερο θέμα, την απόρριψη της αίτησης σε περίπτωση απουσίας, εκεί δεν αλλάζετε τίποτα. Λυπάμαι, κύριε Υπουργέ, αλλά η νομοτεχνική σας βελτίωση είναι μία κοροϊδία. Για να συνεννοηθούμε, σας λέμε ότι εμείς δεν πιστεύουμε ότι όποιος δεν έχει δεσμούς με τη χώρα αυτή, πρέπει να έχει ιθαγένεια. Καθαρά πράγματα. Όσοι, όμως, έχουν καταθέσει αίτηση και ζουν στην Ελλάδα πολύ περισσότερα χρόνια απ' όσο προβλέπεται, δικαιούνται να το κάνουν. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρία Πρόεδρε, θα χρειαστώ κι εγώ για λίγο την ανοχή σας. Ο νόμος, λοιπόν, δίνει αυτό το δικαίωμα στους αλλοδαπούς. Αν, όμως, απουσιάσουν συγκεκριμένα χρονικά διαστήματα, μετά από αυτά, ενώ συναλλάσσονται με τη διοίκηση, δεν μπορούν να πολιτογραφηθούν. Ειλικρινά σας λέω ότι αυτό που κάνετε είναι πολύ ανησυχητικό και ενοχλητικό. Από τη μία επιβραδύνετε κι άλλο τις διαδικασίες και από την άλλη, καταδιώκετε τα θύματα των καθυστερήσεων. Υπάρχει κόσμος, κύριε Υπουργέ, που κατέθεσε αίτηση το 2013 και ακόμη περιμένει. Τώρα λέτε ότι αν πήγε αυτός ο άνθρωπος να δουλέψει δύο χρόνια στη Γερμανία, ως επί μακρόν διαμένων θα απορριφθεί το αίτημά του. Με συγχωρείτε, αυτό είναι και σαδιστικό και απάνθρωπο. Και αυτά σας τα είπαν και οι φορείς στην επιτροπή. Παρακαλούμε θερμά, αλλάξτε αυτές τις διατάξεις. Διότι είναι πολύ πρόσφατη ιστορία - ξέρετε - της διένεξης του Υπουργείου με τον διεθνώς αναγνωρισμένο συγγραφέα Γκαζμέντ Καπλάνι. Και δεν θέλω να σκεφτώ, κύριε Υπουργέ, ότι η επιμονή σας έχει σχέση με την ανάγκη να δικαιολογήσετε τη συμπεριφορά του Υπουργείου απέναντι σε έναν άνθρωπο που έχει τιμήσει τα ελληνικά γράμματα και βρέθηκε στο εξωτερικό ακριβώς για αυτόν τον λόγο. Αν αύριο, κυρίες και κύριοι συνάδελφοι, υπάρχει ένας άλλος Καπλάνι, θα ξέρει αυτός ή αυτή ότι τα φτερά τους είναι κομμένα, ότι δεν μπορεί να ονειρεύεται πανεπιστήμια του εξωτερικού, δεν μπορεί να κάνει μεταπτυχιακά ή οτιδήποτε άλλο και δεν μπορεί να ονειρεύεται διεθνή καριέρα. Αυτά είναι αδιανόητα πράγματα! Άλλαξέ τα! Τέλος, επειδή αναφέρθηκα στις ρυθμίσεις του «ΚΛΕΙΣΘΕΝΗ», θέλω να μου επιτρέψετε να αναφερθώ επισταμένως - και μου κάνει εντύπωση που η Αξιωματική Αντιπολίτευση δεν τοποθετήθηκε, ούτε όμως και η Συμπολίτευση σε αυτό το θέμα - στο περίφημο Εθνικό Εκλογικό Δίκτυο της Παρακολούθησης του Διαδικτύου. Σας τα είπαμε και στην επιτροπή, κύριε Υπουργέ. Εάν αυτή η επιτροπή για την παρακολούθηση του ίντερνετ και των διαδικτυακών και των κοινωνικών μέσων δεν συγκροτηθεί - όχι όπως το προβλέπετε, καθαρά κρατικά και ελεγχόμενα από την εκάστοτε κυβέρνηση - όπως πρέπει - γιατί μιλάμε για προεκλογική περίοδο και η σύσταση της Ευρωπαϊκής Επιτροπής έχει να κάνει ακριβώς με εκλογές - δημιουργείται, κυρίες και κύριοι συνάδελφοι, μία κρατική εστία παρακολούθησης και ελέγχου του πολιτικού λόγου και της προεκλογικής δραστηριότητας. Σας καλούμε, λοιπόν, να το αποσύρετε ή να το αλλάξετε, εν πάση περιπτώσει, γιατί αλλιώς θα κατηγορηθείτε - όπως κατηγορείστε - για τη χειραγώγηση της εκλογικής διαδικασίας. Και τέλος, σε ό,τι αφορά τις προσλήψεις και τις διευθετήσεις, εμείς αναγνωρίζουμε το γεγονός ότι οι πυροσβέστες ή οι ναυαγοσώστες είναι εποχικές ανάγκες, αλλά σας καλούμε να γίνετε πιο συγκεκριμένοι στις αντίστοιχες ρυθμίσεις, έτσι ώστε εσείς οι ίδιοι να άρετε αυτό, στο οποίο έχετε υποβάλει τον εαυτό σας, ότι σας κατηγορούμε, με κάποια βάση, ότι φέρνετε τελευταία στιγμή διευθετήσεις και ρυθμίσεις προσλήψεων λίγο πριν την εκλογική διαδικασία. Κυρίες και κύριοι συνάδελφοι, όπως είπα και στην αρχή, δυστυχώς παρά τις κάποιες θετικές ρυθμίσεις που έχει αυτό το νομοσχέδιο ιδιαίτερα στα ζητήματα της ισότητας των φύλων, είμαστε υποχρεωμένοι να καταψηφίσουμε εντόνως, να διαμαρτυρηθούμε και να καταγγείλουμε την τροπολογία Τσίπρα για τις συναλλαγές. Και βεβαίως, επιφυλασσόμαστε και μένουμε στο «παρών» για το νομοσχέδιο. Ευχαριστώ πάρα πολύ.
Κυρίες και κύριοι συνάδελφοι, θα ήθελα να σας ενημερώσω ότι έχουν γραφτεί τριάντα οχτώ ομιλητές. Τον λόγο έχει ο ειδικός αγορητής της Χρυσής Αυγής κ. Παναγιώτης Ηλιόπουλος για δεκαπέντε λεπτά.
Ευχαριστώ, κυρία Πρόεδρε. Πρόκειται για ένα νομοσχέδιο που περιλαμβάνει όλες τις ιδεοληψίες του ΣΥΡΙΖΑ. Μάλλον, όχι όλες. Έχει κι άλλες. Με όσους μιλούσα τις τελευταίες ημέρες, που είχαν παρακολουθήσει τα βίντεο από τις επιτροπές, μου είπαν ότι τρόμαξαν. Νόμιζαν ότι δεν συμβαίνει αυτό στο ελληνικό Κοινοβούλιο, η τόσο ξεδιάντροπη αλλοίωση του ελληνικού πληθυσμού. Αναγκαζόμουν και τους έδειχνα στο κινητό, από το site της Βουλής, κάποια από τα άρθρα για να πειστούν. Μου έλεγαν: «Δεν γίνεται Έλληνες Βουλευτές να ψηφίζουν τέτοια πράγματα, να ψηφίζουν νόμους για την αλλοίωση του ελληνικού έθνους». Και τους έλεγα: «Και, όμως, συμβαίνει και αυτό». Ξεκινάω, όμως, από την αρχή του νομοσχεδίου για την ισότητα των φύλων. Η ισότητα των φύλων είναι κατοχυρωμένη και από το Σύνταγμα και από τους νόμους του κράτους. Δεν χρειαζόταν, λοιπόν, να νομοθετείτε συνεχώς για τη δήθεν ισότητα των φύλων, εάν, βέβαια, είχαμε να κάνουμε με τα δύο φύλα, τον άντρα και τη γυναίκα. Εσείς, όμως, δεν νομοθετείτε για αυτά τα δύο φύλα, τα οποία τόσο αρμονικά έχει φτιάξει η φύση. Νομοθετείτε για τα φύλα, τα οποία έχετε εισαγάγει εσείς τα τελευταία χρόνια, φύλα τα οποία δεν τα εγκρίνει φύση. Ούτε εμείς βέβαια τα εγκρίνουμε. Θέλετε να κάνετε μία κοινωνία μαζανθρώπων, χωρίς οικογένεια, χωρίς πατρίδα, χωρίς θρησκεία και βέβαια - από ό,τι φαίνεται και από το παρόν νομοσχέδιο - χωρίς φύλο. Θέλετε να κάνετε μία μάζα ανθρώπων, η οποία σίγουρα θα κυβερνάται καλύτερα από αυτούς που θέλουν να μας εξουσιάζουν. Βλέπουμε, λοιπόν, ότι στα πρώτα άρθρα γεμίζετε επιτροπές και υποεπιτροπές ολόκληρη την Ελλάδα, τις περιφέρειες, τους δήμους κ.λπ.. Όλες οι δομές του κράτους γεμίζουν επιτροπές, οι οποίες - δήθεν - θα προάγουν την ισότητα των φύλων. Βλέπουμε τη διάσταση του φύλου, έτσι όπως τη λέτε, και στον προϋπολογισμό. Κάποια άρθρα είναι εντελώς ακαταλαβίστικα, όπως το άρθρο 11, όπου δεν μπορούμε να καταλάβουμε τι θέλετε να πείτε. Για τις επιτροπές τα είπαμε. Στο άρθρο 12 λέει ότι η ένταξη της διάστασης του φύλου είναι υποχρεωτική και στη σύνταξη διοικητικών εγγράφων. Ούτε εδώ μπορούμε να καταλάβουμε τι θέλετε να πείτε. Όλα τα έγγραφα, τα κρατικά, μέχρι στιγμής - από όσο ξέρουμε εμείς, εκτός αν ξέρετε κάποια άλλα έγγραφα εσείς - μιλούσαν στο φύλο που απευθύνονταν, στον «κύριο τάδε» στην «κυρία τάδε». Δεν μπορούμε να καταλάβουμε τι νομοθετείτε με αυτό το άρθρο. Στο άρθρο 15 λέτε για την ποσόστωση των γυναικών στα ψηφοδέλτια. Το είπαμε και στην επιτροπή. Αυτό το άρθρο δεν ευνοεί τις γυναίκες. Είναι εναντίον των γυναικών. Δεν μπορείτε να επιβάλλετε μέσω της ποσόστωσης και μέσω νόμων να ασχοληθούν κάποιες κυρίες με την πολιτική, με τα κοινά. Όταν τους το επιβάλλετε, το μόνο που κάνετε στους επικεφαλής των συνδυασμών είναι να ψάχνουν απεγνωσμένα να βρούνε γυναίκες υποψηφίους. Έτσι, κατεβάζουν άσχετες κυρίες - τις ξαδέρφες τους, τις θείες τους - απλά για να γεμίζουν τα ψηφοδέλτια. Και αυτό φέρνει σε μειονεκτική θέση τις ίδιες τις υποψήφιες που - δήθεν - εσείς θέλετε να ευνοήσετε. Βέβαια, με την ανακοίνωση του ψηφοδελτίου του ΣΥΡΙΖΑ βλέπουμε ότι προφανώς στο μέλλον θα νομοθετήσετε και για άλλες ποσοστώσεις, γιατί είδαμε μέσα Αφγανούς, γκέι και διάφορους λοιπούς τέτοιους, τους οποίους εσείς τους έχετε περί πολλού. Φανταζόμαστε, λοιπόν, ότι σε κάποιο επόμενο νομοσχέδιο, αν είσαστε - που το απεύχομαι - Κυβέρνηση σε λίγο καιρό, θα βάλετε ποσόστωση για λαθρομετανάστες. Είναι το επόμενο βήμα. Θα πρέπει κάθε ψηφοδέλτιο να έχει και ξένους μέσα στην αντίστοιχη ποσόστωση. Με αυτές τις κινήσεις που κάνετε και με τις ελληνοποιήσεις που θα πούμε στο επόμενο τμήμα του νομοσχεδίου, θέλετε να προσελκύσετε τους ψηφοφόρους αυτούς τους οποίους θεωρείτε «δική σας πελατεία», γιατί έτσι λειτουργείτε σε κάθε νομοθέτημα. Και όχι μόνο εσείς, αλλά και οι προηγούμενοι. Χωρίζετε την πελατεία σας και λέτε: «Τώρα θα ευνοήσουμε το δικό μας το κοινό, μήπως και αρπάξουμε την ψήφο». Είσαστε αρπακτικά της ψήφου, γιατί δεν νομοθετείτε σύμφωνα με το συμφέρον του έθνους, αλλά σύμφωνα με τις επικείμενες εκλογές. Κάθε κυβέρνηση νομοθετεί έτσι. Οπότε ποιο είναι το δικό σας κοινό; Κάτι γκέι, τρανσέξουαλ, κάτι λαθρομετανάστες τους οποίους ελληνοποιείτε. Νομίζετε ότι με την αύξηση της ποσόστωσης των γυναικών, θα κερδίσετε και το γυναικείο κοινό. Κάνετε πολύ μεγάλο λάθος. Και στο άρθρο 17 όλη αυτήν την ισότητα των φύλων θέλετε να την προπαγανδίσετε και στα σχολεία. Είναι άκρως επικίνδυνο το άρθρο 17, γιατί - το ξαναλέω - δεν μιλάμε για την ισότητα των φύλων και εννοούμε άντρα - γυναίκα. Το τονίζω για τους φίλους που μας βλέπουν από το κανάλι της Βουλής, γιατί μόνο εκεί έχουμε βήμα. Μιλάμε για όλα τα φύλα τα οποία έχετε εφεύρει εσείς και είναι παρά φύση. Και λέει εδώ πέρα: Προώθηση της ισότητας των φύλων μέσα στην εκπαιδευτική διαδικασία, καθώς ο χώρος της εκπαίδευσης συνιστά προνομιακό πεδίο για την καλλιέργεια μιας ισχυρής προοδευτικής αντίληψης για την εξάλειψη παντός είδους ανισοτήτων. Καταλάβατε τι σας λέω; Είναι αυτά που νομοθετείτε με τις ιδεοληψίες σας. Και, βέβαια, θα κάνουν πάρτι οι αριστεριστές καθηγητές και δάσκαλοι, που παίρνουν 80% και 90% στις εκλογές, με όλα αυτά τα νομοθετήματα και με όλες αυτές τις εγκυκλίους που τους στέλνετε συνέχεια. Έχω και εγώ παιδιά στο σχολείο. Και κάθε φορά, ενώ πιστεύω ότι το έχετε τερματίσει, έχετε και κάτι παραπάνω να κάνετε, με τις εθνικές εορτές που καταργείτε τα πατριωτικά τραγούδια, με τις εκδηλώσεις όπου που καθιερώνετε άλλες σχολικές εορτές. Κάθε χρόνο βλέπουμε κι άλλες οι οποίες έχουν να κάνουν με την ιδεολογία σας. Στο άρθρο 18 λέτε για την ένταξη της διάστασης του φύλου στη δημόσια υγεία. Δεν μπορώ να καταλάβω κι εδώ τι εννοείτε. Πραγματικά! Θα μπορούσαμε, όμως, εδώ στο θέμα της υγείας να πούμε κάτι άλλο. Θα μπορούσαμε να πούμε να έχουν δωρεάν όλες τις προγεννητικές εξετάσεις οι Ελληνίδες - το τονίζω κι ας είμαι ενάντια στους νόμους σας - μέλλουσες μητέρες, να έχουν δωρεάν τον τοκετό. Επειδή το άρθρο μιλάει για υγεία, εκεί να δείτε ισότητα! Αυτήν την στιγμή οι Ελληνίδες μητέρες και οι μέλλουσες μητέρες δεν είναι ίσες απέναντι στις δομές του κράτους, γιατί έρχεται ο κάθε λαθρομετανάστης που δεν δηλώνει τίποτα και κάνει όλους τους ελέγχους δωρεάν. Θα τα δείτε σε ταμπελάκια αυτά στα νοσοκομεία. Πηγαίνετε σε ένα δημόσιο νοσοκομείο. Για τους λαθρομετανάστες όλα είναι δωρεάν και πάει η Ελληνίδα μητέρα και πρέπει να πάει σε ιδιωτικό νοσοκομείο, γιατί στο δημόσιο της δίνουνε σειρά μετά από μήνες. Αυτή είναι ανισότητα εναντίον όχι των γυναικών, αλλά εναντίον των Ελληνίδων γυναικών. Γιατί μισείτε καθετί εθνικό, μισείτε καθετί ελληνικό και το αποδεικνύετε. Εμείς, λοιπόν, αφού λέτε για την υγεία, λέμε το εξής: Τα πάντα για την Ελληνίδα μητέρα να είναι δωρεάν ακόμα και όταν γεννηθεί το παιδάκι - και οι παιδίατροι και οι παιδικοί σταθμοί - για να μπορεί να εργαστεί η Ελληνίδα μητέρα. Και το τονίζω αυτό. Αντ' αυτού είναι τα πάντα δωρεάν για τους λαθρομετανάστες. Η Ελληνίδα μητέρα - γιατί γι' αυτή μιλάμε, αυτή υπερασπιζόμαστε εμείς, αυτή είναι στο DNA, στον πυρήνα της ιδεολογίας μας - αναγκάζεται να δουλέψει δύο και τρεις δουλειές για να τα βγάλει πέρα. Επίσης, τα νέα Ελληνόπουλα που θέλουν να τεκνοποιήσουν, αναγκάζονται να γυρίσουν στο πατρικό τους σπίτι γιατί δεν έχουν τα χρήματα. Όλα αυτά, όμως, δεν σας επηρεάζουν στα νομοθετήματά σας. Εσάς σας ενδιαφέρει να έχει ο λαθρομετανάστης δωρεάν στέγαση, δωρεάν φως, νερό, τηλέφωνο, καθώς και προπληρωμένη κάρτα με 400 ευρώ για να πηγαίνει να ψωνίζει ο κάθε λαθρομετανάστης και να μην δουλεύει. Και όταν βλέπουν τον Έλληνα να σηκώνεται στις 6.00΄ το πρωί να πάει να δουλέψει, θα τον κοροϊδεύουν, γιατί αυτοί δεν έχουν δουλέψει ποτέ από τότε που τους έχετε φέρει μέσα στην πατρίδα μας. Το μόνο έργο που προσφέρουν οι λαθρομετανάστες στην πατρίδα μας, είναι η εγκληματικότητα σε κάθε της μορφή, από τις ληστείες, τους βιασμούς, τις δολοφονίες. Αυτό είναι το μόνο έργο που προσφέρουν οι λαθρομετανάστες στη δύσμοιρη πατρίδα μας. Και, βέβαια, ο ξένος που σηκώνεται το πρωί με την ησυχία του να πιει τον καφέ του και να πάει στο σούπερ μάρκετ να ψωνίσει δωρεάν, κοροϊδεύει τον Έλληνα που σηκώνεται στις 6.00΄ το πρωί για να πάει να βγάλει τα 380 και 400 ευρώ. Εμείς οι Έλληνες έχουμε μόνο υποχρεώσεις και οι άλλοι, βέβαια, μόνο δικαιώματα. Δικαιώματα και δικαιώματα! Είσαστε εδώ πέρα πέντε χρόνια και ψηφίζετε μόνο δικαιώματα για τους λαθρομετανάστες. Κάποια δικαιώματα για τους Έλληνες, για τα νέα Ελληνοπούλα που θέλουν να τεκνοποιήσουν, δεν έχω δει να νομοθετείτε. Και αφού είσαστε και τόσο φανατικοί του Ισλάμ - γιατί είσαστε - δείτε εκεί τη θέση που έχει η γυναίκα πριν τους φέρετε όλους αυτούς εδώ μέσα. Δείτε τη θέση της γυναίκας στο Ισλάμ. Γιατί όλα τα έχετε φέρει έτσι, ούτως ώστε με την υποτιθέμενη ισότητα των φύλων περνάτε και την ιθαγένεια. Μπαίνοντας, λοιπόν, στο δεύτερο μέρος, που είναι για τη διευκόλυνση της απόδοσης της ιθαγένειας - εκεί που τρομάζει όλος ο ελληνικός λαός - θα ξεκινήσω με μία αμερικανική έκφραση, μιας που είσαστε τόσο αμερικανόφιλοι εσείς της Νέας Δημοκρατίας - ήσασταν και παραμένετε - και εσείς οι Αριστεροί είσαστε οι νέοι φίλοι των Αμερικάνων. Θα σας απαντήσω με μία έκφραση που χρησιμοποιούσαν σε μια προηγούμενη προεκλογική εκστρατεία, παραφράζοντας την: «Είναι το δημογραφικό, ηλίθιε». «Είναι το δημογραφικό, ηλίθιε, που θα καταστρέψει την πατρίδα μας». «Είναι το δημογραφικό, ηλίθιε, που θα καταστρέψει τον κοινωνικό και εθνικό ιστό της πατρίδας μας». Αυτό είναι το πρόβλημα που πρέπει να κοιτάξουμε. Και το δημογραφικό δεν λύνεται με καμμία πιστοποίηση, με καμμία ένταξη λαθρομεταναστών στην πατρίδα μας. Όσο κι αν προσπαθείτε να τους κάνετε Έλληνες, Έλληνες δεν γίνονται. Το είπε και πριν η εισηγήτρια του ΠΑΣΟΚ. Είπε, να χρησιμοποιείτε έκφραση της ακροδεξιάς. Δεν είναι της ακροδεξιάς. Είναι της φύσης. Έλληνας γεννιέσαι, δεν γίνεσαι. Ξέρετε τι σημαίνει ιθαγένεια; Ευθύς και γένος, από εκεί προέρχεται. Τι σημαίνει αυτό, λοιπόν; Ότι δεν γίνεται οι απόγονοι των Μογγόλων και των κάθε νέγρων, οι Ασιάτες και οι Νιγηριανοί που φέρνετε να γίνουν Έλληνες με ένα τεστ. Δεν το καταλαβαίνετε; Τα πάντα όλα για τους λαθρομετανάστες! Μιλούσα με μία κυρία η οποία θα έπρεπε κανονικά να λαμβάνει σύνταξη χηρείας και, βέβαια, δεν λαμβάνει τίποτα. Ο σύζυγός της έχει αποβιώσει και η συγκεκριμένη κυρία - όπως και όλες οι κυρίες - δεν μπορούν να λάβουν καμμία σύνταξη, παρ' όλο που πλήρωναν τόσα χρόνια τις εισφορές τους. Ανοίγετε την κερκόπορτα για την άλωση του Ελληνισμού με όλα αυτά που κάνετε. Στο άρθρο 47 έχουν ίση μεταχείριση στην πρόσληψη για το δημόσιο αυτοί που πολιτογραφούνται τώρα Έλληνες με τους γηγενείς Έλληνες. Δεν υπάρχει καμμία, μα καμμία διάκριση υπέρ των Ελλήνων. Δηλαδή, ακόμα και στο δημόσιο αυτός ο Νιγηριανός που έδωσε ένα τεστ και 550 ευρώ, θα μπορεί να προσλαμβάνεται κανονικότατα. Το ΠΑΣΟΚ, μάλιστα, θέλει και επίσπευση όλων αυτών των διαδικασιών, από ό,τι μας είπε, γιατί εσείς - λέει - τα κάνετε πολύ αργά. Πόσο πιο γρήγορα να τα κάνετε από ένα απλό τεστ; Είναι πάρα πολλά τα άρθρα. Θέλω να πω λίγο για τη Νέα Δημοκρατία, γιατί η Νέα Δημοκρατία δεν διαφέρει σε τίποτα σε αυτήν την πολιτική με εσάς. Ο κ. Βορίδης είπε στην επιτροπή ότι θα μπορούσαμε να το συζητήσουμε το θέμα της ιθαγένειας, αν το είχατε φέρει κάπως διαφορετικά. Απλά ήταν μία πρόφαση για να το καταψηφίσετε εσείς της Νέας Δημοκρατίας και να μην εκτεθείτε στα μάτια των ψηφοφόρων σας. Εκτός αν είπατε κάτι άλλο. Η Νέα Δημοκρατία τονίζει με κάθε τρόπο - και, μάλιστα, με τον Αρχηγό της - ότι θα επιδοτήσει τους λαθρομετανάστες που γεννούν στην πατρίδα μας. Το λέει κάθε εβδομάδα. Τον παρακολουθώ τον κ. Μητσοτάκη. Λέει, λοιπόν, το εξής: «Θα δίνουμε 2.000 ευρώ σε κάθε παιδί που γεννιέται στην Ελλάδα». Ξαναβάζω το βίντεο και λέει: «Σε κάθε παιδί που γεννιέται στην Ελλάδα». Την άλλη εβδομάδα λέει πάλι: «Σε κάθε παιδί που γεννιέται στην Ελλάδα». Έχετε δει εσείς της Νέας Δημοκρατίας τι παιδιά γεννιούνται στην Ελλάδα; Έχετε δει το ποσοστό των Ελληνόπουλων σε σχέση με τα παιδιά των λαθρομεταναστών, που θέλετε να τους επιδοτείτε και με δυο χιλιάρικα; Όχι, βέβαια. Κι αν το έχετε δει, είσαστε τόσο φιλελεύθεροι που δεν σας ενδιαφέρει. Σας ενδιαφέρει να γεννάει όποιος κι αν έρχεται στην πατρίδα μας, ακόμη κι αν αυτός δεν είναι Έλληνας. Εμείς, λοιπόν, είμαστε απέναντι στη Νέα Δημοκρατία που τροφοδοτεί, που επιδοτεί τις γεννήσεις λαθρομεταναστών. Από τη στιγμή που υπερτερούν οι γεννήσεις λαθρομεταναστών στην πατρίδα μας, αυτό μας λέει η Νέα Δημοκρατία, ότι «Θα επιδοτώ τους λαθρομετανάστες να γεννούν στην πατρίδα μας, γιατί εξυπηρετώ το κεφάλαιο και θέλω εργατικά χέρια». Το ίδιο εξυπηρετεί και η Αριστερά και η Δεξιά. Όλοι το ίδιο εξυπηρετείτε. Ακόμα και το ΚΚΕ. Ο κ. Μητσοτάκης βρέθηκε την προηγούμενη εβδομάδα στη Θράκη. Και τι είχε να πει για όλα αυτά που συμβαίνουν; Ότι θα συστήσει - λέει - μουσουλμανικό συμβούλιο παρά τω Πρωθυπουργώ. Αυτό μας έλειπε στην Ελλάδα, λοιπόν, το μουσουλμανικό συμβούλιο παρά τω Πρωθυπουργώ. Είπε και άλλα πράγματα. Δεν διαβάζω τώρα ακριβώς τη δήλωσή του. Μπορώ να την καταθέσω μετά στα Πρακτικά, αν και υπάρχει στο διαδίκτυο. Είπε ότι η μητρική γλώσσα στη Θράκη των Πομάκων είναι τα τουρκικά και πρέπει να τη μαθαίνουμε στα δίγλωσσα σχολεία. Αυτά που ωρυόμαστε εμείς ότι δεν πρέπει να γίνουν, η Νέα Δημοκρατία είπε ότι θα τα εφαρμόσει και άμεσα, όταν πάρει την εξουσία. Τώρα που είπα για τα δίγλωσσα, έχετε γεμίσει τα σχολεία με παιδιά λαθρομεταναστών. Το είδα στη Σάμο και αλλού. Και αντιδρούν οι γονείς. Και, βεβαίως, όσοι γονείς αντιδρούν, τους κανονίζετε εσείς στη δικαιοσύνη. Έχετε τον τρόπο πλέον. Ελέγχετε και τη δικαιοσύνη. Έχουν γεμίσει τα σχολεία, λοιπόν, με παιδιά λαθρομεταναστών, τα οποία και καθυστερούν τη μάθηση και εστίες είναι για διάφορες ασθένειες, από τη στιγμή που έρχονται από εκεί που μένουν, από τα hot spots. Πέρα από αυτό, οι άνθρωποι αυτοί δεν θέλουν να ενσωματωθούν στον δυτικό τρόπο ζωής. Έρχονται στην Ευρώπη, έρχονται στην Ελλάδα για να την αλλάξουν. Γι' αυτό θέλουν να έχουν τη σαρία, να έχουν τους δικούς τους νόμους. Αυτό που επικρατεί στο Ισλάμ, θέλουν να το επιβάλλουν και στην Ευρώπη. Δεν έρχονται να ενσωματωθούν στην Ευρώπη. Έρχονται να αλλάξουν την Ευρώπη, έρχονται να κάνουν μια μουσουλμανική Ευρώπη και γι' αυτό όλος ο κόσμος, όλη η Ευρώπη αντιδρά. Γι' αυτό, αυτό που σας φοβίζει είναι η άνοδος - όπως τη λέτε - της ακροδεξιάς. Είναι πάρα πολλά τα άρθρα. Θα μιλήσω και στη δευτερολογία. Είναι, όμως, κάποια άρθρα -104 με 107- στα οποία λέτε τα εξής: Διαρθρώνεται το υπηρεσιακό επιτελείο του Υπουργείου στον τομέα της Ηλεκτρονικής Διακυβέρνησης. Τέλος πάντων, για να μην τα πολυλογούμε, πρόκειται για μια επιτροπή που φτιάχνετε, η οποία θα κοστίζει 128.000 ευρώ τον χρόνο, για να ελέγχει το διαδίκτυο, να ελέγχει το τι γράφεται και το τι λέγεται στο διαδίκτυο. Το είπαμε και στην επιτροπή. Δεν χρειάζεται να τα κάνετε όλα αυτά. Η φίμωση του διαδικτύου απέναντι σε αυτό που σας ενοχλεί, απέναντι σε αυτό που σας τρομάζει, απέναντι στον κίνδυνο - έτσι όπως τον θεωρείτε εσείς - για αυτά που σχεδιάζετε να πράξετε στην Ελλάδα και στην Ευρώπη, υπάρχει. Η φίμωση στις πεντακόσιες χιλιάδες και πλέον φίλους της Χρυσής Αυγής είναι υπαρκτή, είναι δεδομένη. Έδωσα και στην επιτροπή το κινητό το δικό μου να το πάρετε ξεκλείδωτο και να δείτε αν μπορείτε να το χρησιμοποιήσετε σαν Παναγιώτης Ηλιόπουλος. Δεν θα μπορέσετε. Είμαστε αποκλεισμένοι από παντού. Μας έχετε φιμωμένους από όλα τα μέσα πανελλήνιας εμβέλειας. Μας έχετε φιμωμένους από τα τοπικά μέσα. Μας έχετε αποκλείσει και από το διαδίκτυο. Δεν πειράζει, όμως. Όποιος θέλει να μάθει, όποιος θέλει να ακούσει τις θέσεις μας, μπορεί να το κάνει. Θα βρει τον τρόπο να το κάνει. Θα βρει τον τρόπο μέσω της Χρυσής Αυγής να χτυπήσει αυτό το σύστημα που προωθεί αυτά τα νέα ήθη, αυτήν την πολιτική της παγκοσμιοποίησης. Θα βρεθεί. Όταν θέλει η φύση να αντιδράσει, μπορεί να βρει το κενό και να το χρησιμοποιήσει και να αντιδράσει, γιατί η Χρυσή Αυγή είναι μια πρόνοια της φύσης μπροστά σε αυτά που έρχονται. Δεν θέλει η φύση να συμβούν όλα αυτά που σχεδιάζετε να κάνετε, αυτή η παγκοσμιοποίηση, αυτός ο πολτός και ο κόσμος θα αντιδράσει. Εσείς, λοιπόν, είστε οι φασίστες. Μας αποκλείετε από παντού. Εσείς, λοιπόν, είστε οι μεγαλύτεροι ρατσιστές εναντίον των Ελλήνων, βέβαια. Εμείς φέρνουμε το φως, φέρνουμε τη δικαιοσύνη, φέρνουμε τη νέμεση, φέρνουμε τη χρυσή αυγή του Ελληνισμού. Ευχαριστώ.
Κύριε Ηλιόπουλε, όπως βλέπετε κανείς δεν σας φιμώνει. Παρά τον κανονισμό της δεοντολογίας, έτσι κάνετε κήρυγμα μίσους και παρακολουθούν και παιδιά.
Κυρία Πρόεδρε, έρχομαι λίγο στο μικρόφωνο.
Δεν θα μου απαντήσετε.
Όχι, θέλω να σας απαντήσω.
Δεν κάνω διάλογο μαζί σας. Τέλειωσε.
Δεν θέλω ούτε εγώ να κάνω διάλογο. Ήμουν συγκεκριμένος στην ομιλία μου, κυρία Πρόεδρε. Μισό λεπτό.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τέσσερις εκπαιδευτικοί - συνοδοί από το Γυμνάσιο και τις λυκειακές τάξεις των Λειψών και το 2ο Γυμνάσιο Ζεφυρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Καθίστε να ακούσετε και τον επόμενο ομιλητή, για να μη μείνετε με λάθος εντυπώσεις.
Κυρία Πρόεδρε, είπα ότι η μοναδική φωνή που έχουμε είναι μέσα από το ελληνικό Κοινοβούλιο…
Αφήστε τα τώρα, κύριε Ηλιόπουλε. Σας παρακαλώ.
…που και εδώ μας φιμώνετε με όλους αυτούς τους κανονισμούς που έχετε βγάλει και αποκλείετε την τρίτη πολιτική δύναμη με τους διάφορους κανονισμούς και αντιρατσιστικούς νόμους. Θα λέμε αυτό που θέλουμε.
Εντάξει. Παρακαλώ τον λόγο έχει ο εισηγητής του Κομμουνιστικού Κόμματος Ελλάδας κ. Ιωάννης Δελής. Ελάτε λίγο γρήγορα να ακούσουν και τα παιδιά κάτι άλλο.
Ευχαριστώ πολύ, κυρία Πρόεδρε. Το σημερινό νομοσχέδιο και κυρίως το πρώτο του κομμάτι από τα τρία, αυτό που μιλάει για την προώθηση της ουσιαστικής ισότητας των φύλων, αποτελεί τυπικότατο δείγμα της πολιτικής τακτικής του ΣΥΡΙΖΑ. Προκειμένου να εξυπηρετήσει τις προεκλογικές του σκοπιμότητες, προβάλλεται ως απόδειξη του κοινωνικού προφίλ του ΣΥΡΙΖΑ και αξιοποιείται, βεβαίως, στην κατασκευή του γνωστού πλαστού διπολικού σκηνικού. Είναι πλαστός ο διπολισμός, γιατί ενώ αφορά σε πολιτικές δυνάμεις αστικές, οι οποίες βρίσκονται στην υπηρεσία του καπιταλιστικού συστήματος και το διαχειρίζονται εναλλάξ, επιχειρείται αυτές οι δυνάμεις - στις οποίες, μάλιστα, τώρα τελευταία το πήγαινε - έλα Βουλευτών θυμίζει στάση του μετρό - να εμφανίζονται τάχα ως πρόοδος και συντήρηση, με στόχο τον εγκλωβισμό λαϊκών δυνάμεων στα όρια της αντιλαϊκής πολιτικής, η οποία εφαρμόζεται πάντα, σταθερά, ανεξάρτητα από τον οδηγό που κρατάει το τιμόνι της κυβερνητικής εξουσίας. Το τσουβάλιασμα, όμως, κύριε Υπουργέ και κυρία Υπουργέ, του ζητήματος της ισότητας των φύλων, αφ' ενός με την απονομή της ιθαγένειας, αφ' ετέρου με διάσπαρτες ρυθμίσεις για τις εκλογές στην τοπική διοίκηση ή για πλήθος αρμοδιοτήτων του Υπουργείου Εσωτερικών, σε ένα νομοσχέδιο, φανερώνει - όπως και να το κάνουμε - και την αξία που δίνει τελικά ο ΣΥΡΙΖΑ στο ζήτημα της γυναικείας ισοτιμίας. Ως νόμο - πλαίσιο για τη γυναικεία ισότητα τον παρουσιάζει η Κυβέρνηση, ο οποίος, όμως, στο πλαίσιο της πρακτικής της Ευρωπαϊκής Ένωσης για τέτοια σημαντικά κοινωνικά ζητήματα εξαντλείται, τελικά, ή στη θεσμοθέτηση θεσμικών οργάνων και επιτροπών, όπου, βεβαίως, οι διάφορες ΜΚΟ έχουν μόνιμο στασίδι και στη διατύπωση διακηρυκτικών αρχών - θετικών ορισμένες φορές, αλλά συνήθως χωρίς την ανάλογη στήριξη με πρακτικά μέτρα - ή σε ευχολόγια, όπως παραδείγματος χάριν, για συμβάσεις αυτοδέσμευσης και κανόνες αυτορρύθμισης για την προβολή, λόγου χάριν, της γυναικείας ισότητας από τα μέσα μαζικής ενημέρωσης, δηλαδή τα τηλεοπτικά κανάλια, τα οποία κάθε βράδυ, ως γνωστόν, προάγουν τη γυναικεία προσωπικότητα - μαζί και την ανδρική, βεβαίως - σε εκπομπές τύπου «Power of love» ή «Next top model». Από την άλλη, η δημόσια και κρατική ΕΡΤ - το τονίζουμε - έθαψε κυριολεκτικά τη μεγάλη συγκέντρωση της Ομοσπονδίας Γυναικών Ελλάδας, την ΟΓΕ, που είναι η πιο μαζική και η πιο μαχητική γυναικεία οργάνωση, που έγινε στην Αθήνα και σε άλλες πόλεις στις 8 του Μάρτη, την «Ημέρα της γυναίκας». Διότι, ξέρετε, καλή είναι η διακήρυξη για την ισότιμη συμμετοχή της γυναίκας στην εργασία, στην πράξη, όμως, αυτό το δικαίωμα της γυναίκας - όπως και κάθε ανθρώπου - ακυρώνεται, κατ' αρχάς, μέσα στην καπιταλιστική πραγματικότητα της ανεργίας, ενώ για τη γυναίκα εμποδίζεται επιπλέον και από τον βαρύ ρόλο που επωμίζεται στο σπίτι. Και ασφαλώς - πρώτοι εμείς το λέμε - απαιτείται η ουσιαστική συμμετοχή της γυναίκας στην κοινωνική δράση έξω από τα περιορισμένα όρια της οικογένειας, με τη συμμετοχή της στην πολιτική και πριν από όλα στο εργατικό, στο λαϊκό κίνημα. Για αυτό, όμως, όπως δείχνει η ζωή, όσο κι αν βοηθούν, δεν αρκούν οι ποσοστώσεις για τη γυναικεία συμμετοχή που θεσπίζονται κατά καιρούς, όπως και στο σημερινό νομοσχέδιο. Εδώ, όμως, οφείλουμε ως ΚΚΕ μία διευκρίνηση και μία εξήγηση. Όταν το ΚΚΕ αναφέρεται στη γυναικεία ανισοτιμία, δεν μιλά ούτε γενικά, ούτε αταξικά. Δεν μιλά, όπως τα υπόλοιπα αστικά κόμματα, για μια εντελώς αφηρημένη, θεωρητική έννοια της γυναίκας, αλλά εννοεί και μιλά πολύ συγκεκριμένα για τις γυναίκες των εργατικών και λαϊκών οικογενειών και για τα νέα λαϊκά κορίτσια που ζουν στο πετσί τους τη διπλή καταπίεση και εκμετάλλευση και την ταξική, αλλά και το παρακλάδι της, τη φυλετική. Διότι παρά το ότι τυπικά η ανισοτιμία της γυναίκας έχει καταργηθεί, ωστόσο αυτή μπορεί μια χαρά και κρύβεται κάτω από τις ελαστικές εργασιακές σχέσεις που κάνουν θραύση στις γυναίκες, ενώ δεν είναι και λίγες οι φορές που αυτή η ανισοτιμία ισχύει στην πράξη ακόμα και για τους μισθούς ή τα μεροκάματα. Πώς, λοιπόν, ο καπιταλισμός να μην αξιοποιεί αυτήν την ανισοτιμία, όταν αυτή οδηγεί σε φθηνότερη εργασία και άρα, γίνεται πολύτιμη πηγή και πρόσθετου κέρδους για το κεφάλαιο; Να, λοιπόν, γιατί η γυναικεία ανισοτιμία είναι διαχρονική και εκδηλώνεται σε όλα τα εκμεταλλευτικά κοινωνικά συστήματα, να γιατί δεν αντιμετωπίζεται ριζικά ούτε στον καπιταλισμό! Διότι η ρίζα της είναι τόσο βαθιά όσο και η ταξική εκμετάλλευση. Αν έτσι ειδωθεί το γυναικείο ζήτημα, τότε πιο εύκολα θα δουν οι γυναίκες του λαού ότι δεν είναι τα στερεότυπα οι πρωταρχικές αιτίες της δικής τους ανισοτιμίας, όπως τους πιπιλίζουν κάθε μέρα τα «παπαγαλάκια» του συστήματος, αλλά ότι και αυτά τα απαράδεκτα στερεότυπα είναι και τα ίδια παράγωγα και αντανακλάσεις της ανισότιμης θέσης της γυναίκας στον καπιταλισμό. Πάνε πακέτο μαζί του. Για αυτό και όταν το ΚΚΕ τοποθετείται και κάνει κριτική για νομοσχέδια σαν το σημερινό και μιλά για την ισότιμη συμμετοχή της γυναίκας στην κοινωνική εργασία, στην κοινωνική ζωή, τονίζει πρώτα από όλα τους αναγκαίους όρους και εκείνες τις προϋποθέσεις οι οποίες μπορούν και να εξασφαλίσουν πραγματικά την ολόπλευρη κοινωνική ανάπτυξη της γυναίκας, την ισοτιμία της και την απελευθέρωσή της από τα διπλά κοινωνικά της δεσμά και τα ταξικά και τα φυλετικά. Μιλά δηλαδή για πολύ συγκεκριμένα πρακτικά μέτρα το ΚΚΕ, τα οποία θα στηρίξουν την ισοτιμία της γυναίκας. Μιλά για τα δικαιώματα της γυναίκας. Και δεν μιλά, όπως το νομοσχέδιο και η Ευρωπαϊκή Ένωση, για τις λεγόμενες ίσες ευκαιρίες. Λίγες είναι αυτές, βέβαια, στον καπιταλισμό και όποιος προλάβει να τις αρπάξει. Το ΚΚΕ μιλά και παλεύει για την εξάλειψη της ανεργίας και το δικαίωμα όλων των ανθρώπων - και των γυναικών και των ανδρών - στην εργασία ως βασικό κοινωνικό δικαίωμα, με την ισότιμη συμμετοχή, βεβαίως, των γυναικών στην εργασία, με σταθερή δουλειά, με σταθερό ημερήσιο ωράριο εργασίας, λιγότερες ώρες δουλειάς, με μισθούς για να ζει σήμερα σαν άνθρωπος και όχι με αυτούς τους τωρινούς της φτώχειας. Μιλά το ΚΚΕ, επίσης και παλεύει για το δικαίωμα της γυναίκας να έχει την ολόπλευρη προστασία της κοινωνίας στον κρίσιμο αναπαραγωγικό της ρόλο, με άδειες μητρότητας ίδιες για όλες τις εργαζόμενες, με βάση τις ανάγκες της μητέρας και του βρέφους και όχι των επιχειρήσεων, με προστασία της εγκύου, της λεχώνας από την απόλυση, που δεν θα είναι μόνο στα χαρτιά και από την άλλη με τα «παραθυράκια» των νόμων σας οι εργοδότες από πίσω να απολύουν αβέρτα ακόμα και εγκύους, με το να δίνεται επίδομα άδειας μητρότητας πριν και μετά τον τοκετό και στις αυτοαπασχολούμενες, τις αγρότισσες και αυτός ο χρόνος να υπολογίζεται ως συντάξιμος και χωρίς ασφαλιστικές εισφορές - είναι και τροπολογία του ΚΚΕ που έχει καταθέσει για αυτό το ζήτημα - με το να δίνεται το επίδομα τοκετού σε όλες τις γυναίκες και όχι μόνο σε αυτές που γεννούν στο σπίτι τους, λες και βρισκόμαστε στον 19ο αιώνα - και για αυτό έχουμε καταθέσει τροπολογία στο σημερινό νομοσχέδιο - με σύνταξη αξιοπρεπή πέντε χρόνια νωρίτερα - λέμε εμείς - για τις γυναίκες από τους άντρες, στα πενήντα πέντε χρόνια και στα πενήντα για όσες εργάζονται σε βαριές και ανθυγιεινές εργασίες. Και μη μου πείτε, όπως λέει η Ευρωπαϊκή Ένωση, ότι έτσι παραβιάζεται τάχα η ισονομία και η ισότητα και ότι έτσι οι γυναίκες αποκτούν προνόμια. Διότι αυτή η διαφορά στη συνταξιοδότηση των γυναικών, που οφείλει να υπάρχει, δεν είναι προνόμιο. Είναι η ελάχιστη ανταπόδοση της κοινωνίας στη γυναίκα για τον αναπαραγωγικό της ρόλο και τις ανάγκες της, που προκύπτουν από αυτόν τον ρόλο. Από εδώ πηγάζει και η οφειλόμενη κοινωνική αναγνώριση και προστασία της μητρότητας. Τι βλέπουμε, όμως, σήμερα στην Ευρωπαϊκή Ένωση και στη χώρα μας; Στον βωμό μιας υποτιθέμενης ισότητας των φύλων να παίρνονται αμπάριζα και όσες θετικές ρυθμίσεις είχαν απομείνει για τις γυναίκες, όπως η απαγόρευση της νυχτερινής εργασίας σε βιομηχανικούς κλάδους ή οι άδειες της μητρότητας. Τι εννοεί, όμως, άραγε, το νομοσχέδιο, όταν μιλά για ίσες ευκαιρίες σε κάθε έκφανση του δημόσιου και ιδιωτικού βίου; Ποιες είναι - τέλος πάντων - αυτές οι ίσες ευκαιρίες που προσφέρονται στις σημερινές γυναίκες; Μα, ποιες άλλες από τις ευέλικτες άδειες μητρότητας, από τις εργασιακές σχέσεις - λάστιχο που οδηγούν πολλές νέες μητέρες στο να χάνουν το επίδομα της άδειας μητρότητας, αφού έτσι είναι αδύνατο για μια μητέρα να συμπληρώσει διακόσια ένσημα που απαιτούνται για να πάρει αυτό το επίδομα; Και για αυτό έχουμε καταθέσει τροπολογία. Ποιες άλλες από τις ίσες ευκαιρίες στην πρόωρη απόλυση πριν τον Ιούνη, που έχουν επίσης και όλες οι αναπληρώτριες γυναίκες εκπαιδευτικοί με επαπειλούμενη εγκυμοσύνη; Ποιες άλλες, τέλος, από τις ίσες ευκαιρίες που έχουν στις απολύσεις τους πολλές νέες γυναίκες, που αψηφώντας τον εκβιασμό των εργοδοτών τους έμειναν έγκυες και τόλμησαν - άκουσον άκουσον! - και έβαλαν τη γέννηση των παιδιών τους πάνω από την επιχείρηση όπου εργάζονται, ενώ όλο και περισσότερο προβάλλεται αυτό το αντιδραστικό φρούτο της κρυοσυντήρησης, σύμφωνα με το οποίο οι νέες γυναίκες έχουν την ευκαιρία να βάλουν κυριολεκτικά στο ψυγείο τη χαρά της μητρότητας, για να μη θιχτούν, βέβαια, πάντα τα συμφέροντα των επιχειρήσεων; Και όταν η Κυβέρνηση μιλά στο άρθρο 18 για την ένταξη της διάστασης του φύλου στη δημόσια υγεία, εννοεί απλώς τη συλλογή και επεξεργασία στοιχείων, στατιστικές αναλύσεις, επιμορφώσεις, ενώ την ίδια στιγμή στις δομές πρωτοβάθμιας φροντίδας υγείας απουσιάζουν σχεδόν από παντού οι γυναικολόγοι, για παράδειγμα. Πού και πώς να τη δουν αυτήν την ένταξη της διάστασης του φύλου τους στη δημόσια υγεία εκείνες οι γυναίκες που τρέχουν με την ψυχή στο στόμα όλη μέρα και μετά περιμένουν για ώρες στην αναμονή, για να ακριβοπληρώσουν - και από πάνω, λέμε εμείς - τις αναγκαίες ιατρικές επισκέψεις, τις διαγνωστικές εξετάσεις, τα φάρμακα, τον προγεννητικό έλεγχο, τον παιδικό σταθμό, τη δημιουργική απασχόληση των παιδιών τους, το εμβόλιο, τη λογοθεραπεία, την εργοθεραπεία, τη ψυχολογική στήριξη - άκρη δεν έχει, τελειωμό δεν έχει ο κατάλογος - τη φροντίδα των ηλικιωμένων, των αναπήρων, όλα όσα θα έπρεπε, δηλαδή, να παρέχει δωρεάν μία επί της ουσίας δημόσια υγεία με τη λειτουργία υπηρεσιών νοσηλείας και φροντίδας στο ίδιο το σπίτι και με χρηματοδότηση από τον κρατικό προϋπολογισμό; Τέλος, τι προσφέρει, άραγε, αυτή η ένταξη της διάστασης του φύλου στη δημόσια υγεία σε πολλά νέα ζευγάρια που πέφτουν υποχρεωτικά, μιας και δεν έχουν άλλη επιλογή, στα πανάκριβα δίχτυα των εμπόρων της ιατρικώς υποβοηθούμενης αναπαραγωγής; Καλή - δεν λέμε - θα την ψηφίσουμε τη θεσμοθέτηση της άδειας από την εργασία για αυτό, αλλά το κύριο, η ίδια η διαδικασία μένει ακάλυπτη από το κράτος και γίνεται και αυτή άλλη μια ατομική ευθύνη. Καλές, λοιπόν, οι διακηρύξεις ενάντια στις κοινωνικές διακρίσεις, χρειάζονται όμως και έμπρακτη εφαρμογή με κρατικές υποδομές και υπηρεσίες για την κοινωνική στήριξη και προστασία όλων όσοι υφίστανται τέτοιες διακρίσεις. Ακόμα και ορισμένες θετικές αναφορές που υπήρχαν στο αρχικό σχέδιο νόμου - που έχει μια ιστορία ενός χρόνου περίπου - για τις άμεσες διακρίσεις δεν υπάρχουν πια στο σημερινό νομοσχέδιο, όπως εκείνη η αναφορά που υπήρχε και αφαιρέθηκε για διακρίσεις ιδίως λόγω εγκυμοσύνης ή μητρότητας, ή η αναφορά στην εθνική γενική συλλογική σύμβαση εργασίας, παρά την κυβερνητική προπαγάνδα για τις συλλογικές συμβάσεις. Να τι πρέπει να έχουν στο νου τους όλες οι γυναίκες όταν θα ψηφίζουν σε λίγο καιρό, τον Μάη. Ας δούμε άλλη μια βασική πλευρά αυτής της ουσιαστικής ισότητας, έτσι όπως την εννοεί το ΚΚΕ. Μιλάμε για το δικαίωμα της γυναίκας να μην περνά όλη της τη ζωή μόνο με την φροντίδα πότε των παιδιών, πότε των ηλικιωμένων, ή και των αναπήρων. Για να ικανοποιηθεί, όμως, αυτή η ανάγκη της γυναίκας και να το δει στην πράξη χρειάζονται δωρεάν και σύγχρονοι κρατικοί βρεφονηπιακοί σταθμοί για όλα τα παιδιά, χωρίς προϋποθέσεις και όρους, κάτι βεβαίως που είναι πρωταρχικά ωφέλιμο και αναγκαίο για τα ίδια τα παιδιά και την ψυχοσωματική τους ανάπτυξη. Χρειάζονται υπηρεσίες για τις ανάγκες των ηλικιωμένων μελών της οικογένειας, μελών με χρόνιες παθήσεις, ειδικές ανάγκες. Μόνο έτσι μπορεί να εξασφαλιστεί στην πράξη η ισότιμη συμμετοχή της γυναίκας στην κοινωνική ζωή και δράση. Και όλες αυτές οι πλευρές της ζωής της γυναίκας, το δικαίωμά της δηλαδή στη μητρότητα, στην εργασία, στον ελεύθερο χρόνο, δεν είναι ούτε αντικρουόμενες ούτε αντιφατικές. Μια τέτοια αντιδραστική στην ουσία θεώρηση έχει για αυτές η Ευρωπαϊκή Ένωση και ο καπιταλισμός, που οδηγεί τη μια πλευρά της ζωής της γυναίκας ενάντια στην άλλη. Και γι' αυτό τις προβάλλει αυτές τις πλευρές αποσπασμένες, ξεκομμένες τη μια από την άλλη, κατακερματίζοντας την προσωπικότητα και τη ζωή της γυναίκας και προσπαθώντας, όπως λέει, να τις εναρμονίσει, να τις συμφιλιώσει με τη λοταρία των voucher, έχοντας πάντα στο μυαλό της τα κέρδη των επιχειρήσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Για το ΚΚΕ η μητρότητα, η εργασία, ο ελεύθερος δημιουργικός χρόνος κάθε γυναίκας δεν είναι ούτε αντικρουόμενα ούτε ασυμβίβαστα. Αντίθετα, όλα αυτά και πρέπει και μπορούν να δένουν αρμονικά και να συμπληρώνουν το ένα το άλλο, συμβάλλοντας στη συγκρότηση μιας ολοκληρωμένης γυναικείας προσωπικότητας. Στο κάτω - κάτω, ενιαία δικαιώματα αποτελούν όλα αυτά. Και μια κοινωνία οφείλει να τα εξασφαλίζει ισότιμα για όλα τα μέλη της. Η καπιταλιστική κοινωνία, βεβαίως, ούτε μπορεί ούτε και θέλει να το πετύχει αυτό. Αντίθετα, σε χώρες σε προηγούμενες δεκαετίες με χαμηλότερο επίπεδο οικονομικής ανάπτυξης αυτό μπόρεσε και έγινε πράξη. Και έγινε πράξη γιατί αυτές οι χώρες ήταν σοσιαλιστικές και η οικονομία τους, όπως και η κοινωνία τους, οργανώνονταν όχι για το κέρδος, άλλα για να ικανοποιούνται οι ανθρώπινες ανάγκες. Έρχομαι τώρα για ένα τελευταίο σχόλιο σχετικά με την απονομή «Σημάτων Ισότητας» σε επιχειρήσεις του δημόσιου και ιδιωτικού τομέα που θεσπίζει αυτό το νομοσχέδιο ως επιβράβευση - έτσι λέει - για την προώθηση της ισότητας των φύλων. «Σήματα Ισότητας» σε επιχειρήσεις, λοιπόν, για την προώθηση της ισότητας των φύλων, ιδέα την οποία τις προάλλες ο κ. Βορίδης βρήκε συμπαθητική και τη διάταξη θετική, την οποία και ψηφίζει, όπως δήλωσε. Βλέπετε, μπροστά στις επιχειρήσεις και στις ανάγκες τους οι διαχωριστικές σας γραμμές εξαφανίζονται. Εμφανίζονται ως διά μαγείας όταν πρόκειται για την κ. Κουντουρά. Για αυτά, λοιπόν, τα «Σήματα Ισότητας» έχουμε κάποιες σκέψεις. Λόγου χάριν, το πρώτο «Σήμα Ισότητας» δικαιούται νομίζουμε να το πάρει μετά τα τελευταία της κατορθώματα η διοίκηση των καταστημάτων «My Market», η οποία καλεί το προσωπικό της, χωρίς διακρίσεις πάντα, να χαμογελά στους πελάτες από ευτυχία γιατί πληρώνεται με 300 ευρώ. Το δεύτερο «Σήμα Ισότητας» μάλλον πρέπει να πάει στο Υπουργείο Παιδείας που απολύει γυναίκες εκπαιδευτικούς με επαπειλούμενη εγκυμοσύνη στο πλαίσιο εφαρμογής προφανώς του gender main streaming, ως παράδειγμα, δηλαδή ενσωμάτωσης της διάστασης του φύλου στις δημόσιες πολιτικές. Για το τρίτο βραβείο μάλλον θα γίνει σκληρή μάχη ανάμεσα στα ιδιωτικά κανάλια - «ΣΚΑΙ», κ.λπ. - που με τα γνωστά τους reality κάθε βράδυ, στη ζώνη της πιο υψηλής τηλεθέασης, σέβονται και προάγουν τη γυναικεία προσωπικότητα, ου μην και την ανθρώπινη αξιοπρέπεια. Περνάω στις διατάξεις του νομοσχεδίου για την ιθαγένεια. Λίγες, πολύ λίγες είναι οι αμιγώς θετικές. Η πρόβλεψη του τριακοστού πρώτου άρθρου για τα παιδιά με αναπηρία δεύτερης γενιάς μεταναστών που γεννήθηκαν ή μεγάλωσαν στην Ελλάδα είναι θετική ασφαλώς, γιατί τα εξαιρεί από την υποχρέωση φοίτησης σε σχολείο. Θολώνει, όμως, λίγο από τα ασαφή πιστοποιητικά που απαιτούνται, ενώ και το όριο του ποσοστού αναπηρίας πρέπει να πέσει. Πρέπει να ξαναπάει, μάλλον, στο 67% από το 80% που πήγε τα τελευταία χρόνια. Και φυσικά, και τα παιδιά αυτά και οι οικογένειές τους να έχουν την κρατική στήριξη, όπως και όλα τα παιδιά. Μπορεί να μειώνεται λίγο το παράβολο της αίτησης πολιτογράφησης από 700 ευρώ σε 550 ευρώ. Ωστόσο και πάλι, παραμένει υψηλό. Είναι το δεύτερο υψηλότερο στην Ευρωπαϊκή Ένωση. Εσείς το λέτε στην αιτιολογική έκθεση, ενώ μπαίνει και ένα νέο παράβολο - χαράτσι 100 ευρώ για την υποβολή αντιρρήσεων στο Συμβούλιο Ιθαγένειας. Σύμφωνα με το άρθρο 32, γίνεται υποχρεωτικό στη διαδικασία πολιτογράφησης το τεστ πιστοποίησης γνώσης της ελληνικής γλώσσας όσο και των υπόλοιπων προϋποθέσεων - Ελληνική Ιστορία και Πολιτισμός - με την Κυβέρνηση να ισχυρίζεται ότι απαλλάσσει τη διαδικασία από υποκειμενισμούς. Αντιφάσκοντας, όμως, την ίδια στιγμή με τον εαυτό της, όλα όσα αφορούν αυτήν τη διαδικασία τα παραπέμπει στην κρίση του εκάστοτε Υπουργού. Αυτό το επισημαίνει και η Εθνική Επιτροπή για τα Δικαιώματα του Ανθρώπου, ενώ προβληματισμός υπάρχει και για την υποχρέωση των αιτούντων πολιτογράφηση να προσκομίζουν πιστοποιητικά επάρκειας γνώσης της ελληνικής γλώσσας, το οποίο βεβαίως και θα αγοράζουν υποχρεωτικά από την εκπαιδευτική αγορά που υπάρχει, αφού δημόσιο σύστημα διδασκαλίας της ελληνικής γλώσσας για τους μετανάστες που ζουν και δουλεύουν στη χώρα μας δεν υπάρχει ακόμα. Και ας το ζητάει το ΚΚΕ. Και οι οργανώσεις των μεταναστών βεβαίως το ζητούν. Σημειώνουμε ακόμα την προβληματικότητα ορισμένων διατάξεων, όπως τα απαιτούμενα εκκαθαριστικά Εφορίας για όλα τα χρόνια διαμονής του αιτούντα και όχι μόνο του τελευταίου, όπως ίσχυε ως τώρα, την απόρριψη ή την αναστολή της αίτησης του αιτούντα πολιτογράφηση ακόμα και για τη νόμιμη απουσία του από τη χώρα μας για ένα διάστημα, αλλά και το γεγονός ότι παραμένουν άθικτες, δυστυχώς, οι παλαιότερες διατάξεις για τα λεγόμενα ποινικά κωλύματα των αιτούντων πολιτογράφηση, όπου τσουβαλιάζονται κυριολεκτικά σοβαρά εγκλήματα με άλλα αδικήματα ήσσονος σημασίας, όπως η συκοφαντική δυσφήμηση ή η αντίσταση κατά της αρχής. Επιστημονικοί φορείς, όπως η Ελληνική Ένωση για τα Δικαιώματα του Ανθρώπου, προτείνουν την εκλογίκευση αυτής της διάταξης, κύριε Υπουργέ, περί ποινικών κωλυμάτων, ώστε να μην αισθάνονται όμηροι αυτοί οι μετανάστες ότι αν κινητοποιηθούν, παραδείγματος χάριν, δεν θα μπορέσουν ποτέ να αποκτήσουν την ελληνική ιθαγένεια. Όσον αφορά στη διαδικασία καθορισμού ιθαγένειας ανιθαγενών, Ρομά με μακρά παρουσία στην Ελλάδα, και αυτή παραπέμπεται αδικαιολόγητα σε υπουργικές αποφάσεις. Ο κάθε άνθρωπος ασφαλώς θα πρέπει να έχει ιθαγένεια και φυσικά οι Ρομά, που εξαιτίας του κοινωνικού τους αποκλεισμού αντιμετωπίζουν πολύ σοβαρά προβλήματα. Για τις υπόλοιπες διατάξεις σχετικά με τις δημοτικές εκλογές, τις τροποποιήσεις του «ΚΑΛΛΙΚΡΑΤΗ», του «ΚΛΕΙΣΘΕΝΗ», ώστε να ξεπεραστούν αντιφάσεις και δυσκολίες στην εφαρμογή τους, ιδίως του «ΚΛΕΙΣΘΕΝΗ», θεωρούμε ότι είναι απαραίτητο να μειωθεί ο υποχρεωτικός αριθμός των υποψηφίων μιας κοινότητας στο 60% των μελών του συμβουλίου της, ο επικεφαλής της να ορίζεται από τον συνδυασμό του και η ποσόστωση του 40% για τις γυναίκες να αφορά στο σύνολο της επικράτειας και όχι σε κάθε εκλογική περιφέρεια. Κλείνω με ένα μικρό σχόλιο για την επίμαχη τροπολογία που ήρθε σήμερα το πρωί και συγκεκριμένα για το τμήμα της εκείνο που αφαιρεί τα κωλύματα των Βουλευτών στο να είναι υποψήφιοι στις ευρωεκλογές και η οποία προκαλεί, βεβαίως, τόσο πολύ μεγάλο θόρυβο. Είναι δυνατόν, ρωτάμε, την τελευταία στιγμή, δέκα ημέρες πριν την ανακήρυξη των υποψηφίων των ευρωεκλογών - γιατί αυτό θα γίνει στις 2 του Απρίλη - να κατατίθενται τροπολογίες που να αλλάζουν τους εκλογικούς κανόνες ανάλογα με το πώς βολεύει κάθε φορά τον καθένα; Δεν μπαίνουμε στην ουσία. Για τους λόγους αυτούς, δεν μπορούμε να την ψηφίσουμε και θα μείνουμε, βεβαίως, στο «παρών». Την τροπολογία τώρα που αφορά τη διαγραφή των χρεών των λαϊκών νοικοκυριών στους δήμους - ένα εξαιρετικά σοβαρό ζήτημα - θα την αναπτύξουμε στη δευτερολογία μας. Ευχαριστώ πολύ.
Δευτερολογία τώρα, κύριε Δελή, δεν έχετε. Μιλάτε είκοσι τρία λεπτά. Να υπολογίζετε τον χρόνο.
Αυτό το είπατε μόνο για μένα, όμως.
Σε όλους. Ξέρουν και αυτοί που θέλουν να έχουν δευτερολογία μίλησαν δεκαοκτώ λεπτά. Οι άλλοι τελείωσαν. Τώρα θα μιλήσει ο τελευταίος εισηγητής ο κ. Σαρίδης από την Ένωση Κεντρώων.
Ευχαριστώ, κυρία Πρόεδρε. Κυρίες και κύριοι συνάδελφοι, για τις τροπολογίες θα μιλήσουμε στη δευτερολογία μας. Καθόσον περιμένουμε, μπορεί ενδεχομένως να έρθουν και άλλες τροπολογίες. Αυτήν την στιγμή έχουμε να δούμε πέντε υπουργικές, επτά βουλευτικές από τον ΣΥΡΙΖΑ, γύρω στις οκτώ βουλευτικές από τα υπόλοιπα κόμματα. Κύριε Υπουργέ, δείξτε και μια προσοχή στις τροπολογίες των υπολοίπων κομμάτων και του Κινήματος Αλλαγής και του ΚΚΕ. Είναι σε σοβαρό δρόμο οι τροπολογίες αυτές. Δείτε και κάτι άλλο με συμπάθεια, όχι μόνο του ΣΥΡΙΖΑ. Θα ξεκινήσω την εισήγησή μου με μία λυπηρή διαπίστωση. Δυστυχώς και η σημερινή υπό συζήτηση νομοθετική πρωτοβουλία της Κυβέρνησης στερείται μιας ξεκάθαρης, ενιαίας συνεκτικής αρχής που να δίνει νόημα και ουσία στα όσα νομοθετούμε σήμερα. Για μια ακόμη φορά, κόντρα σε όλους τους κανόνες ορθής νομοθέτησης, υποχρεωνόμαστε να αντιμετωπίσουμε από τη μια πλευρά την παντελή έλλειψη κυβερνητικού προγραμματισμού, όσον αφορά τις σχέσεις της Κυβέρνησης με τη Βουλή των Ελλήνων και από την άλλη τα αποτελέσματα της υπό πίεσης νομοθέτησης. Με λίγα λόγια, μπορεί να βγήκαμε, κυρίες και κύριοι συνάδελφοι, τυπικά από τα μνημόνια, αλλά τελικά ποτέ δεν καταφέραμε να απαλλαχτούμε από τον δικό μας κακό εαυτό, να ξεφύγουμε από τη δική μας επιπολαιότητα, από τη δική μας προχειρότητα, από τη δική μας βαρβαρότητα. Συνεχίζουμε, λοιπόν, να νομοθετούμε, λες και είμαστε εντός των μνημονίων. Πώς περιμένετε, λοιπόν, κύριε Υπουργέ, να πιστέψουν οι Έλληνες πως πράγματι έχει κάτι αλλάξει, πως κάτι κινήθηκε προς έναν καλύτερο δρόμο, προς ένα καλύτερο αύριο, πως η έξοδος από τα μνημόνια είναι ουσιαστική και όχι μόνο στα χαρτιά μας; Αν δεν αλλάξει ο τρόπος που λειτουργούμε εδώ μέσα, αν δεν ξεκινήσουμε να σεβόμαστε στ' αλήθεια και όχι μόνο στα λόγια τη νομοθετική διαδικασία και τους κανόνες της δημοκρατίας, τότε λυπάμαι, αλλά καμμία ουσιαστική πρόοδος δεν θα επέλθει, κανένα τολμηρό βήμα προς τα μπρος δεν θα καταφέρουμε να κάνουμε, αλλά αντιθέτως θα πρέπει να συνηθίσουμε σε αυτήν την άθλια κατάσταση, θα πρέπει να μάθουμε να αρκούμαστε στα λίγα ψίχουλα ελευθερίας και θα έχουμε χάσει το παιχνίδι της πατρίδος για το μέλλον των παιδιών μας. Κυρίες και κύριοι συνάδελφοι, οι μεγάλες αλλαγές σε μία δημοκρατία ξεκινούν από τους νόμους που αυτή ψηφίζει και όχι από εξαγγελίες, υποσχέσεις και δηλώσεις. Το σημερινό νομοσχέδιο έρχεται να προστεθεί σε μία σειρά νομοθετημάτων που αγνοούν, αντιτίθενται και καταστρατηγούν κάθε έννοια χρηστής νομοθέτησης και κατά κανόνα ορθής νομοθέτησης. Αυτός είναι και ο βασικός λόγος που εμείς ως Ένωση Κεντρώων θα καταψηφίσουμε επί της αρχής το συγκεκριμένο νομοσχέδιο. Το σημερινό νομοσχέδιο του Υπουργείου Εσωτερικών έχει έναν πομπώδη, αλλά και κενό περιεχομένου τίτλο, κατά την άποψη της Ένωσης Κεντρώων. Θα ξεκινήσω από όσα προβλέπονται στο πρώτο μέρος του νομοσχεδίου σχετικά με την προώθηση της ουσιαστικής ισότητας μεταξύ των φύλων, ταυτόχρονα με την ενίσχυση της πρόληψης και της καταπολέμησης της έμφυλης βίας. Πράγματι είναι αλήθεια πως κανένας λογικός άνθρωπος δεν θα μπορούσε να έχει αντίρρηση στα ζητήματα που αφορούν την αρχή της ισότητας των φύλων, η οποία άλλωστε προβλέπεται στο Σύνταγμα της Ελλάδος ήδη από το 1975 στην παράγραφο 4 του άρθρου 2. Δυστυχώς όμως είναι σαν να ρίχνουμε νερό σε ένα βαρέλι δίχως πάτο. Για ποια ουσιαστική ισότητα μιλάμε, για ποια ουσιαστική ισότητα έχουμε δικαίωμα να μιλάμε, όταν σε άλλη νομοθετική πρωτοβουλία της ίδιας Κυβέρνησης η οποία θα έρθει αργότερα στη Βουλή, προβλέπεται η αυστηροποίηση του ορισμού του βιασμού, χωρίς καμμία απολύτως αναφορά στην έννοια της συναίνεσης; Να πώς αποδεικνύεται, αγαπητοί συνάδελφοι, η έλλειψη προγραμματισμού στην οποία αναφέρθηκα νωρίτερα, από την πλευρά της Κυβέρνησης. Και τα τριάντα άρθρα του πρώτου μέρους του νομοσχεδίου, όσο σωστά και αν είναι, καθίστανται αυτομάτως άσχετα στην πράξη, λίγα, μικρά, ανεπαρκή, αφού η ουσία τους καταστρατηγείται από την αδυναμία της Κυβέρνησης να αντιληφθεί ότι για να έχουν νόημα τα όσα όμορφα, αλλά ανεδαφικά, κατά την άποψή μας, είπε η συνάδελφος εισηγήτρια του ΣΥΡΙΖΑ περί ουσιαστικής ισότητας μεταξύ των φύλων και αποτελεσματικής καταπολέμησης της έμφυλης βίας, θα έπρεπε πρώτα να έχουμε καταλήξει στο ζήτημα της αναθεώρησης του νομικού ορισμού του βιασμού, στο οποίο δεν έχουμε ακόμα καταλήξει. Μια τρύπα, λοιπόν, στο νερό στο πρώτο μέρος του νομοσχεδίου! Μπορούμε να μιλάμε, λοιπόν, όσο θέλουμε εμείς εδώ στην Ελλάδα για τα δικαιώματα των γυναικών, επικαλούμενοι αυθαίρετα νούμερα, μετρήσεις, ποσοστά, αριθμούς, αλλά πώς να μας πάρει πράγματι κανείς στα σοβαρά, όταν σε ολόκληρο τον πολιτισμένο κόσμο η συζήτηση γι' αυτό το θέμα επικεντρώνεται στην εκ νέου διατύπωση του νομικού ορισμού του βιασμού με βάση τη μη ύπαρξη συναίνεσης, ενώ αντίθετα εδώ στην Ελλάδα η πρόταση του Υπουργείου Δικαιοσύνης, αυτή που πρόσφατα βγήκε στη δημόσια διαβούλευση σχετικά με την τροποποίηση του άρθρου 336 του Ποινικού Κώδικα, όχι μόνο δεν αναφέρει την ανάγκη συναίνεσης ως προϋπόθεση, αλλά αντιθέτως επιχειρεί να αλλάξει την προϋπόθεση της γενικής διατύπωσης περί απειλής σπουδαίου και άμεσου κινδύνου σε σωματική βία ή απειλή σοβαρού και άμεσου κινδύνου ζωής. Κυρίες και κύριοι συνάδελφοι, με λίγα λόγια, όλα όσα ισχυρίζεστε πως κατοχυρώνονται στα τριάντα πρώτα άρθρα του συγκεκριμένου νομοσχεδίου σχετικά με την ισότητα των δύο φύλων, αναιρούνται από αυτό που μόλις σας είπα. Αν δεν αλλάξει ο ορισμός του βιασμού, όλα τα υπόλοιπα είναι δευτερεύοντα και δεν μπορούμε να δεχτούμε το ενδιαφέρον σας ως ειλικρινές, ως αποτελεσματικό, εκτός και αν διαφωνείτε με τη διαπίστωση πως η βία δεν έχει μόνο μία μορφή και αν για κάποιον λόγο πιστεύετε πως η βία αφήνει πάντα κάποια εμφανή σημάδια. Δυστυχώς, αγαπητοί συνάδελφοι, η βία δεν αφήνει πάντα ορατά, εμφανή και διακριτά σημάδια. Για ποια ισότητα των φύλων θα μιλήσουμε, λοιπόν, αν δεν βρίσκουμε το θάρρος να το κάνουμε από αυτό εδώ το Βήμα, από αυτήν εδώ την Αίθουσα προς την κατεύθυνση που έδειξε ο Άρειος Πάγος με δύο αποφάσεις του, με τις οποίες έκρινε πως δεν απαιτείται αντίσταση του θύματος κατά τον βιασμό. Και στις επιτροπές η εισηγήτρια του ΣΥΡΙΖΑ επικαλέστηκε την περίφημη Σύμβαση της Κωνσταντινούπολης για την καταπολέμηση της Βίας κατά των Γυναικών, ένα κείμενο που επικυρώθηκε έναν χρόνο πριν και με τη δική μας ψήφο, με την ψήφο της Βουλής των Ελλήνων. Δεν μας είπε, όμως, τίποτα για το βασικότερο σημείο της, για την κυριότερη πρόβλεψή της που αφορά ακριβώς τον εκ νέου ορισμό του βιασμού με μοναδικό κριτήριο την απουσία της συναίνεσης. Μηδέν εις το πηλίκον, λοιπόν, αγαπητοί συνάδελφοι του ΣΥΡΙΖΑ! Προχωρώ τώρα στον σχολιασμό του δευτέρου μέρους του νομοσχεδίου που ισχυρίζεστε ότι ρυθμίζει τις διαδικασίες για την απονομή της ιθαγένειας. Εάν πράγματι σας ενδιέφερε να λύσετε το συγκεκριμένο θέμα και τα συγκεκριμένα και γνωστά σε όλους μας προβλήματα, θα είχατε φέρει πολύ νωρίτερα τις συγκεκριμένες διατάξεις, το συγκεκριμένο νομοσχέδιο - ένα νομοσχέδιο ολόκληρο είναι από μόνο του αυτό - και όχι λίγο πριν τις εκλογές και θα το είχατε φέρει ως ενιαίο, αυτοτελές νομοσχέδιο και θα επιχειρούσατε να λύσετε πολλά προβλήματα μέσα από τη διαδικασία του διαλόγου που γίνεται στις Επιτροπές της Βουλής κατά τη συζήτηση του νομοσχεδίου. Το φέρατε, όμως, κυριολεκτικά την τελευταία στιγμή με μία εμβαλωματική προσθήκη δεκαεννέα άρθρων στο νομοσχέδιο για την ισότητα των φύλων. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Είμαστε πολύ επιφυλακτικοί απέναντι σε όλα αυτά που προτείνετε γιατί οι αλλαγές που επιχειρείτε να κάνετε, σε συνδυασμό με τον προεκλογικό χρόνο που τις παρουσιάζετε, δεν αφήνουν και πολλά περιθώρια παρερμηνείας. Επιδιώκετε την απόλυτη ανατροπή των όσων ίσχυαν μέχρι σήμερα στον Κώδικα της Ελληνικής Ιθαγένειας. Και το κάνετε αυτό χωρίς να έχετε πρώτα εξασφαλίσει τη συναίνεση σε ό,τι αφορά τους στοιχειώδεις κανόνες και διαδικασίες σχετικά με τον καθορισμό της ελληνικής ιθαγένειας. Ο τρόπος δε με τον οποίο επιχειρείτε σήμερα να παρακάμψετε το κενό αυτό δίνοντας στον εκάστοτε Υπουργό τη δύναμη να αποφασίζει αυτός από μόνος του για το ποιος είναι Έλληνας τελικά ή όχι μέσω του καθορισμού του περιεχομένου μιας εξέτασης, εμάς μας βρίσκει κάθετα αντίθετους. Με τις απαράδεκτες εξουσιοδοτήσεις που ζητάνε κάθε τρεις και λίγο οι Υπουργοί της Κυβέρνησης και τις παίρνουν αδιαμαρτύρητα απ' αυτήν τη Βουλή, τις παίρνουν αδιαμαρτύρητα από τους Βουλευτές της Συμπολίτευσης για να μπορούν στην πραγματικότητα να ξεπερνούν την Αντιπολίτευση και να νομοθετούν μόνοι τους οι Υπουργοί, να κάνουν ό,τι θέλουν, όποτε θέλουν, όταν το θέλουν, ακυρώνουν τον λόγο ύπαρξης της Βουλής. Φέρνετε, λοιπόν, κυριολεκτικά τα πάνω - κάτω στον Κώδικα της Ελληνικής Ιθαγένειας και αυτό το κάνετε με υπουργικές αποφάσεις. Το αν αυτή η ανατροπή είναι υπέρ του δημοσίου συμφέροντος, υπέρ της διασφάλισης των ανθρωπίνων δικαιωμάτων, υπέρ της εύρυθμης λειτουργίας της διαδικασίας πολιτογράφησης, μένει να το δούμε και να το κρίνουμε εκ του αποτελέσματος. Έπειτα από μια προσεκτική μελέτη των άρθρων 31 και 49 γίνεται φανερό ότι έχετε αντιληφθεί κι εσείς οι ίδιοι ότι οι σοβαρές αδυναμίες του προηγούμενου δικού σας νόμου, του ν.4332/2015, προστέθηκαν στις προϋπάρχουσες δυσλειτουργίες που παρουσιάστηκαν ήδη με την εφαρμογή του ν.3838/2010. Στη διαπίστωση του προβλήματος τα καταφέρατε πράγματι μια χαρά. Τη λύση, όμως, του προβλήματος, απ' ό,τι φαίνεται, δεν την έχετε βρει. Σ' αυτό το σημείο θα ήθελα να τονίσω ότι μας βρίσκουν απολύτως σύμφωνους οι προβλεπόμενες προσθήκες των προτεινόμενων αλλαγών που σκοπεύουν στην εναρμόνιση του Εθνικού Δικαίου με τις απαιτήσεις της σύμβασης του ΟΗΕ για τα δικαιώματα των ατόμων με αναπηρίες, αλλά και με τις προβλέψεις της ευρωπαϊκής νομοθεσίας περί ίσης μεταχείρισης και εξάλειψης των διακρίσεων λόγω ηλικίας και χρόνιας πάθησης. Κατά τα άλλα και το δεύτερο μέρος του νομοσχεδίου δεν πείθει ούτε για τη σοβαρότητα, ούτε για την αποτελεσματικότητά του. Το τρίτο μέρος του υπό συζήτηση νομοσχεδίου έχει τον παραπλανητικό τίτλο «Διατάξεις σχετικές με τις εκλογές στην τοπική αυτοδιοίκηση». Ήδη ο τίτλος από μόνος του, σε συνδυασμό με τη χρονική περίοδο, με τη χρονική συγκυρία, μάς προϊδεάζει για το ποιες είναι οι πραγματικές προθέσεις της συγκεκριμένης πολιτικής απόφασης να αλλάξουμε την εκλογική διαδικασία είκοσι μέρες πριν την έναρξη της προεκλογικής περιόδου. Είναι μεγάλο λάθος αυτό το μήνυμα που στέλνετε, κύριοι της Κυβέρνησης, μέσα απ' αυτήν εδώ την Αίθουσα. Στέλνετε το λάθος μήνυμα προς τους πολίτες ότι όλα δήθεν είναι εντάξει και ότι είναι σωστό το να αποτελεί η εκλογική διαδικασία πεδίο άσκησης κομματικών προνομίων και ότι οι εκλογές μπορούν να γίνονται μ' έναν τρόπο που να εξυπηρετεί κομματικούς και όχι πολιτικούς σκοπούς. Ο τρόπος τον οποίο νομοθετούμε έχει επιπτώσεις στη λειτουργία της δημοκρατίας. Πόσοι πολίτες πιστεύετε ότι θα παραιτηθούν, θα αποστασιοποιηθούν και θα αδιαφορήσουν για τα κοινά από σήμερα και στο εξής εξαιτίας ακριβώς αυτής της κυνικής διαχείρισης των μικροπολιτικών επιδιώξεων των κομματικών σας στελεχών; Πόσοι; Με πόσους είσαστε αρκετοί αν θα δηλώσουν αποχή, αν δεν κατέβουν στις εκλογές; Πόσοι Έλληνες θα οδηγηθούν σήμερα στο συμπέρασμα ότι αφού το παιχνίδι είναι στημένο και από πριν ξεπουλημένο, όπως λέει και ένα γνωστό τραγούδι, τότε δεν έχει κανένα απολύτως νόημα να σηκωθούν από τους καναπέδες τους και να πάνε να ψηφίσουν για να αλλάξουν αυτήν την κατάσταση, γιατί αυτή η κατάσταση θα παραμείνει η ίδια, όσα χρόνια και αν περάσουν; Ενισχύετε την αποχή σήμερα μ' αυτήν τη φιλοσοφία, την οποία προσπαθείτε να περάσετε στο τρίτο μέρος του νομοσχεδίου. Ενισχύετε την αποχή. Αυτό κάνετε. Αν σας ενδιέφερε στ' αλήθεια η ενίσχυση της δημοκρατίας και των θεσμών της, τότε αυτά που προτείνατε θα είχαν στόχο την αντιμετώπιση του τραγικού φαινομένου της αποχής εν όψει των επικείμενων εκλογών που έρχονται είτε σε ευρωπαϊκό επίπεδο είτε σε εθνικό και όχι την εξυπηρέτηση προσωπικών και μικροεκλογικών συμφερόντων. Με τα όσα πράττουμε σήμερα εμείς, διώχνουμε κόσμο από τις κάλπες. Η απαξίωση δε της εκλογικής διαδικασίας με τις τροπολογίες της τελευταίας στιγμής, με νομοθέτηση «στο πόδι» διατάξεων που ανοίγουν δρόμους στους λίγους και εκλεκτούς, ενώ ταυτόχρονα κλείνουν πόρτες στους πολλούς, δεν βοηθούν τη δημοκρατία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα να κάνω ένα σχόλιο σχετικά με το διακύβευμα των επικείμενων εκλογών και θα κρατήσω και λίγο χρόνο για τη δευτερολογία μου για να αναφερθώ στις τροπολογίες. Η Κυβέρνηση ισχυρίζεται πως το δίλημμα των εκλογών είναι το αν θέλουμε να πάμε μπροστά ή αν θέλουμε να γυρίσουμε πίσω, το αν επιθυμούμε την πρόοδο ή την οπισθοδρόμηση. Η Αξιωματική Αντιπολίτευση από την άλλη πλευρά επιδιώκει να δώσει χαρακτήρα δημοψηφίσματος στις εκλογές με το ερώτημα για το αν είναι ο ΣΥΡΙΖΑ επικίνδυνος για τη χώρα ή όχι. Κυρίες και κύριοι συνάδελφοι - απευθύνομαι σε όλους, ανεξαρτήτως πτέρυγας - και τα δύο αυτά κομματικά αφηγήματα - και το κομματικό αφήγημα της Κυβέρνησης και το κομματικό αφήγημα της Αξιωματικής Αντιπολίτευσης - τα ακούει βερεσέ ο ελληνικός λαός. Οι επικείμενες εκλογές θα κρίνουν το αν θα έχουμε δημοκρατία και ειρήνη σ' αυτήν τη χώρα και όχι το ποιος από τους δύο έκλεψε περισσότερα, το ποιος από τους δύο εξαπάτησε λιγότερο, ούτε για το ποιος από τους δύο έχει τους καλύτερους επικοινωνιολόγους για να μπορέσει να περάσει τις θέσεις του στον ελληνικό λαό. Αυτό που θα κληθούν να αποφασίσουν οι Έλληνες είναι για το αν θα παραμείνουν στο ίδιο έργο θεατές και αν θα περιμένουν να δουν το τέλος αυτής της φαρσοκωμωδίας που αποκαλούμε «πολιτική πόλωση», γνωρίζοντας ότι αυτό το τέλος θα είναι ταυτόχρονα και το τέλος της δημοκρατίας και της ειρήνης σ' αυτόν εδώ τον τόπο. Σας ευχαριστώ πολύ.
Ευχαριστούμε τον κ. Σαρίδη. Θα δώσω τον λόγο στον Υφυπουργό Εξωτερικών κ. Μπόλαρη για να αναπτύξει μια τροπολογία. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η τροπολογία που κατατέθηκε έχει δύο μέρη. Το πρώτο είναι το κομμάτι που έρχεται να συμπληρώσει τα μέτρα που έχουν ήδη ληφθεί για την πλήρη διασφάλιση της ακώλυτης συμμετοχής των Ελλήνων πολιτών στις ευρωεκλογές και των Ελλήνων πολιτών που διαμένουν στο Ηνωμένο Βασίλειο. Συνεπώς, η τροπολογία εξασφαλίζει ότι άσχετα από το αν η Μεγάλη Βρετανία παραμείνει στην Ευρωπαϊκή Ένωση ή όχι, οι Έλληνες πολίτες θα ασκήσουν κανονικά το εκλογικό τους δικαίωμα και γι' αυτόν τον λόγο έχει ενισχυθεί το προξενικό γραφείο στην πρεσβεία του Λονδίνου με προσωπικό - έναν διπλωματικό και δύο διοικητικούς υπαλλήλους - και ταυτόχρονα έχει ανοίξει πύλη εγγραφής για να εγγραφούν οι Έλληνες πολίτες - κάτοικοι της Μεγάλης Βρετανίας στους εκλογικούς καταλόγους. Μάλιστα, με τη σημερινή τροπολογία τούς δίνουμε τη δυνατότητα να εγγραφούν μέχρι και τις 10 του Απρίλη. Υπάρχει και ένα δεύτερο κομμάτι στην τροπολογία, το οποίο αφορά τη διαχείριση των Βρετανών πολιτών στην Ελλάδα σε περίπτωση που θα έχουμε άτακτη έξοδο. Ελπίζουμε πως δεν θα χρειαστεί, αλλά η χώρα πρέπει να είναι προετοιμασμένη γι' αυτό το ενδεχόμενο. Το ένα αφορά ρυθμίσεις για τη διαμονή των Βρετανών πολιτών. Το αντιμετωπίζει σε τρεις κατηγορίες, αυτούς που είναι σήμερα στην Ελλάδα, αυτούς που πιθανόν να έρθουν μέχρι το τέλος του χρόνου, αλλά και όσους θα εγκατασταθούν στη συνέχεια. Έχει τρεις κατηγορίες η τροπολογία. Υπάρχει διαχείριση για την αντιμετώπιση από πλευράς της Ελλάδας των τουριστών που θέλουν να έρθουν στην Ελλάδα σχετικά με τις βίζες που θα χρειαστούν και τη διευκόλυνσή τους, για να είναι ανώδυνη για την ελληνική οικονομία και τον ελληνικό τουρισμό η προσέλευση από πλευράς των Βρετανών τουριστών. Υπάρχουν και διατάξεις οι οποίες αφορούν τη διαχείριση δικαιωμάτων Βρετανών πολιτών και νομικών προσώπων, εταιρειών, που έχουν έδρα το Ηνωμένο Βασίλειο και δραστηριοποιούνται στην Ελλάδα, ώστε να μην υπάρξει κάποια δυσμενής συνέπεια. Αυτονόητο είναι ότι αν υπογραφεί η συμφωνία μεταξύ της Ευρωπαϊκής Ένωσης και της Βρετανίας, υπερισχύουν οι διατάξεις αυτής της συμφωνίας. Η τροπολογία είναι για να αντιμετωπιστεί έκτακτο γεγονός, το οποίο όλοι απευχόμεθα. Ευχαριστώ πολύ, κύριε Πρόεδρε.
Ευχαριστούμε τον κύριο Υπουργό. Ο Υπουργός Εσωτερικών κ. Χαρίτσης έχει τον λόγο για κάποιες τροπολογίες. Θα σας δώσω πέντε λεπτά, κύριε Υπουργέ. Αν χρειαστείτε παραπάνω χρόνο, θα είναι στη διάθεσή σας.
Δεν θα χρειαστώ παραπάνω χρόνο, κύριε Πρόεδρε. Είμαι ολιγόλογος. Έτσι κι αλλιώς, εγώ θα ακολουθήσω το αντίστροφο σχήμα απ' αυτό που ακολούθησε ο κ. Βορίδης στην ομιλία του. Θα μιλήσω τώρα λίγο για τις τροπολογίες και στη συνέχεια θα κάνω μια αναλυτική παρουσίαση του νομοσχεδίου στην κεντρική ομιλία μου. Κατ' αρχάς, θα ήθελα να πω ότι δεν άκουσα καμμία αναφορά - και το λέω ως θετικό αυτό - στην τροπολογία την οποία καταθέσαμε για τους εργαζομένους στους ΟΤΑ, εκτός κι αν υπάρξει συνέχεια από τους Βουλευτές της Αντιπολίτευσης. Θέλω να ελπίζω ότι είναι μια τροπολογία η οποία θα υποστηριχθεί και από τα κόμματα της Αντιπολίτευσης. Εμείς πάντως από τη μεριά μας θα συνεχίσουμε αυτήν την προσπάθεια την οποία έχουμε ξεκινήσει για την ενίσχυση των εργαζομένων στους ΟΤΑ. Αυτό κάνουμε και με τη συγκεκριμένη τροπολογία. Τώρα, ως προς την τροπολογία για τα εκλογικά, ακούσαμε και τον εισηγητή της Αξιωματικής Αντιπολίτευσης, τον κ. Βορίδη, να μιλάει πάλι για κάποιον ιθύνοντα νου, για κάποια συνωμοσία η οποία εξυφαίνεται σε κάποια κέντρα εξουσίας. Δεν ισχύουν αυτά, κύριε Βορίδη. Τα πράγματα είναι πολύ πιο απλά από αυτό. Πριν, όμως, μπω στην ουσία, θα μου επιτρέψετε να πω κάτι, επειδή χρησιμοποιήσατε και μία έκφραση η οποία νοιώθω ότι κάπως με προκαλεί. Μιλήσατε για τη συντριβή που επέρχεται στις αυτοδιοικητικές εκλογές για τις δυνάμεις που αναφέρονται στον χώρο του ΣΥΡΙΖΑ. Σας συνιστώ να μην προεξοφλείτε συντριβή. Δείτε τι δηλώνουν ακόμα και σήμερα αυτοδιοικητικοί παράγοντες, δήμαρχοι, περιφερειάρχες που πρόσκεινται και στον δικό σας πολιτικό χώρο, όχι στον δικό μας - έτσι κι αλλιώς, η πλειοψηφία σήμερα ανήκει πράγματι στον δικό σας χώρο - δείτε τι λέτε για την πολιτική που ακολουθούμε για τις προσλήψεις, δείτε τι λένε για την πολιτική που ακολουθούμε για τις χρηματοδοτήσεις των ΟΤΑ. Νομίζω ότι αναφορικά με τα σενάρια περί συντριβής θα εκπλαγείτε τελικά δυσάρεστα. Θα είναι δυσάρεστα για σας, ευχάριστα για μας βεβαίως με τα αποτελέσματα που θα έχουμε τον Μάιο στις αυτοδιοικητικές εκλογές. Ως προς την ουσία της τροπολογίας, κοιτάξτε, νομίζω ότι ήταν σαφές και από τις τοποθετήσεις που ακούστηκαν από όλους τους εισηγητές της Αντιπολίτευσης ότι εδώ μιλάμε για μια διαδικασία η οποία είναι σύνθετη και πολύπλοκη. Αυτό, λοιπόν, το οποίο εμείς πράττουμε σήμερα με τη συγκεκριμένη τροπολογία είναι ακριβώς δυνητικά να έχουμε όλες τις επιλογές ανοιχτές - εννοώ τις τεχνικές επιλογές - εφ' όσον χρειαστεί αύξηση των εκλογικών τμημάτων ή κατάτμηση των εκλογικών τμημάτων. Πραγματικά, μου κάνει εντύπωση, γιατί είστε και έγκριτος νομικός. Διαφωνείτε να προκρίνονται οι νομικοί ΠΕ από τους δημοσίους υπαλλήλους, εφ' όσον χρειαστεί να αξιοποιηθούν ως δικαστικοί αντιπρόσωποι έναντι άλλων ειδικοτήτων που δεν έχουν καμία σχέση με τη συγκεκριμένη διαδικασία; Διότι αυτό κάνει η συγκεκριμένη ρύθμιση. Νομίζω ότι και για λόγους συναδελφικής αλληλεγγύης προς τους νομικούς θα πρέπει να συμφωνήσετε με αυτή τη ρύθμιση. Αυτό κάνουμε, λοιπόν, δηλαδή κρατούμε όλες τις τεχνικές επιλογές ανοιχτές, έτσι ώστε η διαδικασία αυτή στις 26 Μαΐου και στις 2 Ιουνίου των τεσσάρων καλπών να διεξαχθεί με τον αρτιότερο τεχνικά δυνατό τρόπο. Σε σχέση, βεβαίως, με την τρίτη ρύθμιση της συγκεκριμένης τροπολογίας για το εκλογικό κώλυμα, όπου δώσατε και το μεγαλύτερο βάρος, επιτρέψτε μου να πω ότι κι εδώ είναι άνθρακες ο θησαυρός, κατά τη γνώμη μου, γιατί μερικές φορές μπερδεύεστε. Νομίζετε ότι είστε σε δικαστική αίθουσα και αγορεύετε ως νομικός, ως συνήγορος. Μπερδεύετε την επαγγελματική σας ιδιότητα με την πολιτική ιδιότητα του Βουλευτή. Επειδή, λοιπόν, είπατε ότι ποτέ, πουθενά, κανείς δεν προχώρησε σε τέτοιου τύπου αλλαγή λίγο πριν τις εκλογές, σας λέω για τον ν.4255/2014 που συνιστά συνολική αλλαγή του εκλογικού νόμου. Έγινε, λοιπόν, αυτό. Το «ποτέ και πουθενά» έγινε εδώ, σ' αυτήν την Αίθουσα, ακριβώς πριν από πέντε χρόνια. Η κατάθεση του νομοσχεδίου έγινε στις 27 Μαρτίου 2014. Στις επιτροπές οι συζητήσεις ήταν 1-3 Απριλίου 2014 και η ψήφισή του στην Ολομέλεια έγινε στις 9 και 10 Απριλίου 2014. Το ΦΕΚ έχει ημερομηνία 11 Απριλίου 2014, με τις ευρωεκλογές τότε με μία μέρα διαφορά από ό,τι φέτος, στις 25 Μαΐου του 2014. Μιλάμε - επαναλαμβάνω - για μείζονα αλλαγή, γιατί τότε όπως θυμάστε πάρα πολύ καλά, άλλαξε και το εκλογικό σύστημα. Πήγαμε από τη λίστα στον σταυρό.
Για τον σταυρό μιλάτε;
Δεν υπήρξε συναίνεση τότε;
Όχι, εγώ απαντώ, κύριε Δένδια, στο επιχείρημα του συναδέλφου σας ότι αυτά ποτέ και πουθενά δεν έχουν γίνει. Εμείς προχωρούμε σε μια ελάσσονα αλλαγή. Δεν κάνουμε συνολική αλλαγή του εκλογικού συστήματος, όπως κάνατε εσείς τότε και βεβαίως το κάνουμε πιο έγκαιρα απ' ό,τι εσείς. Βεβαίως, το «άνθρακες ο θησαυρός» παραπέμπει και στο γεγονός ότι, πρώτον, αυτό το κώλυμα, όπως είπα και στην αρχική μου τοποθέτηση, δεν ισχύει έτσι κι αλλιώς στις αυτοδιοικητικές εκλογές. Δεύτερον, δεν ισχύει και στις περισσότερες ευρωπαϊκές χώρες ένα αντίστοιχο κώλυμα. Θα ήθελα να πω και μία τελευταία κουβέντα, αν μου επιτρέπετε, γιατί υπερέβην τον χρόνο, όσον αφορά το Brexit. Κοιτάξτε, επειδή το παρουσίασε πολύ ορθά ο συνάδερφός μου κ. Μπόλαρης πριν από λίγο, το κόμμα σας, η Νέα Δημοκρατία, έχει εκδώσει τρεις ανακοινώσεις τις τελευταίες δεκαπέντε ημέρες γι' αυτό το θέμα.
Γι' αυτό φέρατε τη ρύθμιση.
Αλήθεια; Θεωρείτε ότι φέραμε τη ρύθμιση, επειδή μας προκάλεσε η Νέα Δημοκρατία;
Βεβαίως.
Κύριε Βορίδη, είστε πιο σοβαρός απ' αυτό τώρα.
Εσύρθητε!
Πραγματικά αδικείτε τον εαυτό σας με αυτά τα οποία λέτε.
Ιδιαζόντως!
Υπήρξαν, λοιπόν, τρεις ανακοινώσεις της Νέας Δημοκρατίας. Μάλιστα, επιτρέψτε μου να πω ότι η τελευταία πραγματικά ήτανε και μνημειώδης. Θα μείνει στα πολιτικά χρονικά της χώρας μας, καθώς μιλάει για το γεγονός ότι η απόφαση του βρετανικού κοινοβουλίου να ζητήσει παράταση εκθέτει την ελληνική Κυβέρνηση. Είμαι βέβαιος ότι στο βρετανικό κοινοβούλιο ξυπνάνε και κοιμούνται με το πώς θα εκθέσουν την Κυβέρνηση του ΣΥΡΙΖΑ! Δεν έχουν άλλο πρόβλημα αυτήν την περίοδο να συζητήσουν! Για να είμαστε σοβαροί, λοιπόν, η Κυβέρνηση προχωρά σε μία συνολική ρύθμιση των θεμάτων που αφορούν το Brexit, γιατί βεβαίως το Brexit επηρεάζει και τους Έλληνες εκλογείς που διαμένουν μονίμως στη Μεγάλη Βρετανία. Όμως υπάρχουν και μια σειρά από άλλα ζητήματα τα οποία τα παρουσίασε ο συνάδελφός μου. Λίγο περισσότερη σοβαρότητα σ' αυτά τα ζητήματα, σας παρακαλώ πάρα πολύ. Όλη η Ευρώπη αυτή τη στιγμή ασχολείται με το πώς θα επιλύσει αυτό το πολύπλοκο και πρωτοφανές θέμα. Μην το χρησιμοποιείτε και αυτό για μικροκομματικούς λόγους. Ευχαριστώ, κύριε Πρόεδρε.
Δεν μπορούμε να σας ξεπεράσουμε.
Ευχαριστούμε τον κύριο Υπουργό. Ξεκινάμε, λοιπόν, τη λίστα των ομιλητών. Κύριοι συνάδελφοι, έχουν εγγραφεί σαράντα ομιλητές. Υπολογίζουμε ότι θα πάμε περίπου μέχρι τις επτά ή οκτώ η ώρα το απόγευμα σίγουρα. Οπότε και για τον δικό σας προγραμματισμό, παρακαλώ και τους Κοινοβουλευτικούς Εκπροσώπους να δηλώσουν σιγά - σιγά πότε περίπου θέλουν να τοποθετηθούν, για να βγάλουμε και την αντίστοιχη σειρά. Θα μιλάνε τουλάχιστον τρεις ομιλητές και θα έχουμε κάποια εναλλαγή με τους Κοινοβουλευτικούς. Ξεκινάμε με τον κ. Σκουρλέτη από την Κοινοβουλευτική Ομάδα του ΣΥΡΙΖΑ. Ακολουθεί ο κ. Γεωργαντάς από τη Νέα Δημοκρατία και ο κ. Καρράς από τη Δημοκρατική Συμπαράταξη. Ορίστε, κύριε συνάδελφε, έχετε πέντε λεπτά στη διάθεσή σας.
Ευχαριστώ, κύριε Πρόεδρε. Κυρίες και κύριοι συνάδελφοι, νομίζω πως πραγματικά σήμερα έχουμε στα χέρια μας ένα εμβληματικό νομοσχέδιο που αναφέρεται στα θέματα της ισότητας των δύο φύλων και όχι μόνο. Κυρίως, όμως, αυτό το νομοσχέδιο δεν είναι το πρώτο που μας απασχολεί σ' αυτή τη Βουλή. Έρχεται σαν συνέχεια άλλων σημαντικότατων νομοθετημάτων που συζητήσαμε εδώ. Σας θυμίζω την ψήφιση της σύμβασης της Κωνσταντινούπολης κατά της βίας των γυναικών, την προσπάθεια που έγινε όλα αυτά τα δύσκολα χρόνια στήριξης των δομών για την βία εις βάρος των γυναικών, όλη αυτήν την εξαιρετική δουλειά που έγινε από τη Γενική Γραμματεία Ισότητας των Φύλων. Όλα αυτά, βέβαια, χωρίς καμιά έκπληξη, αποκαλέστηκαν από τον εισηγητή της Νέας Δημοκρατίας ως νομοθετικός ακτιβισμός. Εμένα δεν με εκπλήσσει αυτό, κύριε Βορίδη, γιατί θυμάμαι πάρα πολύ καλά ποιες ήταν οι επίσημες τοποθετήσεις σας γύρω από όλα αυτά τα ζητήματα που αφορούν τα θέματα των διακρίσεων των σχέσεων των δύο φύλων. Από όταν υπήρξατε κυβέρνηση και όταν ήσασταν στην Αντιπολίτευση, δεν έχετε να επιδείξετε τίποτα μετά το 1974, ούτε ένα μέτρο ψηφισμένο, μία πρόταση, σ' αυτό εδώ το Κοινοβούλιο, το οποίο να συμβάλει και να απαντά σε αυτήν την πραγματικότητα, σε έναν κόσμο ο οποίος κατά βάση εξακολουθεί και είναι ανδροκρατικός. Και αυτό δεν αφορά γυναίκες στελέχη από αυτόν το χώρο, τα οποία έχουν συμβάλει στο γυναικείο κίνημα, αλλά τον επίσημό σας λόγο, ο οποίος είναι απόλυτα παραδοσιακός. Άρα για άλλη μια φορά επιβεβαιώσατε ότι είστε οι εκφραστές ό,τι πιο συντηρητικού υπάρχει σε αυτήν την κοινωνία. Σας ενοχλεί, λοιπόν - και το αποκαλέσατε «νομοθετικό ακτιβισμό» - αυτό το νομοσχέδιο. Πολλοί, μάλιστα, λένε ότι η αύξηση της υποχρεωτικής ποσόστωσης κατά 40% στα ψηφοδέλτια θα έπρεπε να προβλεπόταν όπως ήταν παλαιότερα, δηλαδή στο σύνολο της επικράτειας και όχι ανά νομό. Νομίζω ότι αυτό είναι μια λάθος κριτική η οποία ασκείται. Διότι ακριβώς σε εκείνες τις περιοχές που αφορούν κυρίως την ελληνική περιφέρεια υπάρχει η ανάγκη θεσμοθέτησης ενός τέτοιου μέτρου που να δίνει στην πράξη τη δυνατότητα έκφρασης όλων εκείνων των γυναικείων στελεχών, είτε αφορά πολιτικά στελέχη είτε τις περιφερειακές εκλογές, που ξέρουμε πόσο πιο δυσμενές είναι το πλαίσιο αυτό στην ελληνική περιφέρεια. Άρα νομίζω ότι σωστά προβλέπεται αυτή η διάταξη. Ειλικρινά, θέλω για άλλη μια φορά να υπογραμμίσω ότι σε αυτή την προσπάθεια, αυτή η πολιτική βρίσκει τη στήριξή της από όλο το φάσμα των γυναικών του πολιτικού κόσμου, γιατί κυρίως το γυναικείο ζήτημα δεν παύει να είναι και ένα διαταξικό ζήτημα, το οποίο απασχολεί οριζόντια την ελληνική κοινωνία. Άκουσα τις παρεμβάσεις για τα θέματα της ιθαγένειας. Εδώ για άλλη μια φορά έχουμε μια υποχώρηση του ευρωπαϊσμού της Νέας Δημοκρατίας. Εδώ δεν κοιτάμε τι συμβαίνει στην Ευρώπη. Κοιτάμε τι απηχεί τις συντηρητικές μας απόψεις. Διότι και σε αυτόν τον τομέα ουδέποτε τολμήσατε να είστε τολμηροί. Ουδέποτε κοιτάξατε την ευρωπαϊκή πραγματικότητα και τώρα, πράγματι, μετά από χρόνια, επί των ημερών αυτής της Κυβέρνησης και όχι μόνο με τις συγκεκριμένες ρυθμίσεις, αλλά και τις προηγούμενες και αυτές οι οποίες είχαν θεσμοθετηθεί και τα προηγούμενα χρόνια, γίνονται βήματα και αποκτούμε για πρώτη φορά ένα ομοιόβαθμο επίπεδο αντιμετώπισης των ζητημάτων που αφορούν την ιθαγένεια, όπως είναι σε όλες τις προηγμένες ευρωπαϊκές δημοκρατίες. Ο δικός σας, όμως, ευρωπαϊσμός φαίνεται ότι μοιάζει περισσότερο με αυτόν του κ. Όρμπαν και του κ. Σαλβίνι, ανεξάρτητα του ό,τι καμμία φορά αναγκάζεται να λέει ο Αρχηγός σας. Δεν θα σταθώ καθόλου σε αυτό το οποίο με μεγάλη ευκολία υιοθετήσατε. Τα διαβάζουμε σε όλα αυτά τα δημοσιογραφικά, φιλικά προς εσάς, μέσα το τελευταίο διάστημα. Μαδάτε αυτή τη μαργαρίτα των εκλογών από τις αρχές του Σεπτεμβρίου του 2015, θα γίνουν - δεν θα γίνουν εκλογές. Μας λέτε για σχεδιασμούς, για αιφνιδιασμούς, πολλαπλά σενάρια. Προσέξτε: Εδώ χρειάζεται να υπάρχει μια σοβαρότητα. Θα μιλήσω, λοιπόν, για αυτά τα οποία θεωρώ εξαιρετικά σοβαρά σε σχέση με την παρέμβασή σας, κύριε Βορίδη. Και αυτό ποιο είναι; Είναι η ομολογία σας: Εάν βγούμε - δεν θα βγείτε - θα καταργήσουμε την απλή αναλογική. Εγώ χαίρομαι ειλικρινά που για άλλη μια φορά υπερασπίζεστε ό,τι πιο συντηρητικό υπήρξε στον αυτοδιοικητικό χώρο, ένα εκλογικό σύστημα παραμορφωτικό. Αυτό το αυτοδιοικητικό σας κατεστημένο τρέμει, υποχωρεί και θα πάρει το αντίστοιχο μήνυμα στις αυτοδιοικητικές εκλογές που έρχονται. Αυτά, λοιπόν, τα οποία στο όνομα δήθεν της υποστήριξης της αυτοδιοίκησης υπηρετήσατε όλο το προηγούμενο διάστημα, πλησιάζουν στο τέλος τους. Μια μεγάλη δημοκρατική τομή γίνεται πράξη, μια τομή που θα αναγκάσει τους εκπροσώπους της αυτοδιοίκησης όχι να κρύβονται πίσω από ψεύτικες, πλαστές πλειοψηφίες, αλλά να τοποθετούνται με συγκεκριμένες προτάσεις, να καταθέτουν προγράμματα για τις τοπικές κοινωνίες και να αναγκάζονται να συνδιαλέγονται και να αναζητούν τον κοινό τόπο εκεί που υπάρχει. Όμως εκείνο για το οποίο πραγματικά σας χαίρομαι είναι ότι είστε ειλικρινά απέναντι στον κόσμο της εργασίας. Δεν υπάρχει μεγαλύτερη απόδειξη από την πραγματικά απόλυτα διαχρονική, συνεπή σας στάση ενάντια στους μόνιμους διορισμούς στην καθαριότητα. Δώσατε μια μάχη - έναν χρόνο έχει κλείσει που έγινε αυτός ο διαγωνισμός - όταν υπήρχε και η κρίση τότε με την απεργία στην καθαριότητα για να δώσετε αυτή την υπηρεσία στους ιδιώτες, διότι αντιλαμβάνεστε τους δήμους ως ανώνυμες εταιρείες. Αυτή είναι η άποψή σας γύρω από τον κοινωνικό χαρακτήρα της τοπικής αυτοδιοίκησης. Έρχεστε σήμερα και έναν διαγωνισμό που ακριβώς είχε ολοκληρωθεί έναν χρόνο πριν και για λόγους που σχετίζονται με τη λειτουργία του ΑΣΕΠ - παρά τις προσπάθειές σας έχετε εισβάλει στο ΑΣΕΠ - προσπαθήσατε πολλαπλώς να τον υπονομεύσετε, διασύρατε μια ανεξάρτητη αρχή, διότι σας ενοχλεί το γεγονός ότι θωρακίσαμε τους δήμους, ότι δώσαμε τη δυνατότητα με τις δικές τους δυνάμεις, σπάζοντας το καθεστώς της ομηρίας εργαζομένων, που εσείς διογκώσατε, όταν ήσασταν στην κυβέρνηση μέσα από τους χιλιάδες συμβασιούχους που υπήρχαν τόσα χρόνια. Διότι θέλετε όμηρους εργαζόμενους για να τους έχετε κάθε φορά υπό πίεση πριν πάμε στις εκλογές. Ακριβώς, δηλαδή, συμβαίνει τώρα το αντίθετο για το οποίο μας κατηγορείτε. Εμείς διασφαλίζουμε μόνιμες, σταθερές θέσεις εργασίας και είμαστε πραγματικά υπερήφανοι, ότι επί των ημερών μας, μετά από μια δεκαετία, έγινε ο μεγαλύτερος διαγωνισμός για μόνιμες θέσεις εργασίας στην καθαριότητα. Σας ενοχλεί, βεβαίως και στεναχωρεί κυρίως τα ιδιωτικά συμφέροντα τα οποία θέλετε να εξυπηρετήσετε. Λυπάμαι, αλλά απομονωθήκατε από τους ίδιους τους αυτοδιοικητικούς ανθρώπους, οι οποίοι πρόσκεινται στον δικό σας χώρο. Είδατε τι θέση πήρε η ΚΕΔΕ. Σας το είπε πριν από λίγο ο Υπουργός, ο κ. Χαρίτσης. Δεν σας ακολούθησε σε αυτό. Συμφωνεί με την τροπολογία. Ναι, λοιπόν, οι δήμοι πρέπει να είναι ισχυροί, πρέπει να είναι στα πόδια σας. Τι να κάνουμε; Κάποια στιγμή ο νεοφιλελευθερισμός αποκαλύπτεται και κάποιοι του γυρνούν την πλάτη. Σας ευχαριστώ.
Ευχαριστούμε τον κ. Σκουρλέτη. Τον λόγο έχει ο κ. Γεωργαντάς από την Κοινοβουλευτική Ομάδα της Νέας Δημοκρατίας για επτά λεπτά.
Ευχαριστώ, κύριε Πρόεδρε. Ας αναφερθούμε πρώτα σε αυτό στο οποίο αναφέρθηκε τελευταία ο κ. Σκουρλέτης. Όταν έρχεται μια πρόβλεψη περί άρσης ουσιαστικά της απαγόρευσης προσλήψεων πριν από την εκλογική διαδικασία στην αυτοδιοίκηση, πρέπει πρώτα να μας πουν τι δεδομένα έχουμε, για να δούμε εάν πρέπει και αν είναι μέσα στους επείγοντες λόγους που υπάρχουν γενικότερα στο νομοθετικό μας πλαίσιο, έτσι ώστε να αποδεχθούμε εμείς αυτή την εξαίρεση. Έχουν βγει τα αποτελέσματα της 3Κ, κύριε Υπουργέ; Νομοθετούμε επί ενός ενδεχομένου; Δηλαδή, ακούστε τώρα, κύριοι συνάδελφοι, τι κάνουμε. Τα αποτελέσματα της 3Κ, ακριβώς επειδή είναι ένας πολύ μεγάλος διαγωνισμός, ακριβώς επειδή, δυστυχώς, το ξεκίνημά του έγινε με τον πρόχειρο τρόπο τον οποίο επέλεξε η Κυβέρνηση, δηλαδή βγήκαν οι προσωρινοί πίνακες χωρίς κανέναν έλεγχο των εγγράφων, των πιστοποιητικών και των βεβαιώσεων, έχει πάρα πολλά ζητήματα και το επιστημονικό προσωπικό του ΑΣΕΠ δεν έχει κατορθώσει να βγάλει μέχρι σήμερα τα αποτελέσματα. Θα τα βγάλει. Όταν βγάλει τα αποτελέσματα, όταν δηλαδή βγουν οι οριστικοί πίνακες, τότε θα τεθεί, αν τεθεί, ζήτημα αν πρέπει τότε να κάνουμε την εξαίρεση ή όχι από την απαγόρευση που ο νομοθέτης έχει θέσει ακριβώς για τέτοιες περιπτώσεις. Εσείς έχετε συνεννοηθεί με την ανεξάρτητη Αρχή του ΑΣΕΠ για το πότε θα βγουν τα οριστικά αποτελέσματα ενός τέτοιου μεγάλου διαγωνισμού, αντικειμενικού και διαφανούς; Να μας το πείτε. Είναι ανεξάρτητη Αρχή το ΑΣΕΠ ή δεν είναι; Έβγαλε αποτελέσματα στην 3Κ το ΑΣΕΠ, ναι ή όχι; Όχι. Όταν έρθουν τα οριστικά αποτελέσματα της 3Κ και θέλετε εδώ να θέσετε ζήτημα εξαίρεσης από την απαγόρευση των προσλήψεων, τότε να έρθετε να το συζητήσουμε, να μας πείτε ποιοι είναι οι επείγοντες λόγοι και να δούμε αν συνταχθούμε ή όχι. Τώρα επί ποιου θέματος ακριβώς συζητάμε; Εγώ δεν το έχω κατανοήσει. Δεν έχουμε αντικείμενο. Αυτό είναι το ένα. Παρακαλώ, κύριε Υπουργέ, να τοποθετηθείτε επ' αυτού. Δεν μπορεί υπό πίεση το ΑΣΕΠ…
Άρα μας λέτε να το νομοθετήσουμε εκ των υστέρων.
Όχι εκ των υστέρων. Υπό πίεση το ΑΣΕΠ λειτουργεί αυτή τη στιγμή επί ενός τόσο σοβαρού ζητήματος, το οποίο έχει να κάνει με τη μοίρα και με την τύχη οκτώμισι χιλιάδων ανθρώπων, οι οποίοι θα είναι στους οριστικούς πίνακες; Υπό πίεση το ΑΣΕΠ πρέπει να εκδώσει τα αποτελέσματα; Δηλαδή, αν τα εκδώσει τρεις μήνες μετά ή σε μια εβδομάδα δεν το ξέρει κανείς.
Κύριοι συνάδελφοι, σας παρακαλώ!
Αναφέρετε σαν εξαίρεση την 3Κ μέσα στο άρθρο σας. Ποια 3Κ; Έχουμε αποτελέσματα της 3Κ; Όταν έχουμε τα οριστικά αποτελέσματα της 3Κ - μέχρι τότε έχετε φροντίσει με βάση τη δική σας ρύθμιση να υπάρχει μια αόριστη διάρκεια - θα ξέρουμε επί ποιου θέματος μιλάμε. Με δική σας τροπολογία, κατά παράβαση κάθε γενικής και ειδικής διάταξης, οι προσωρινοί πίνακες ισχύουν έως ότου βγουν τα οριστικά αποτελέσματα του ΑΣΕΠ. Άρα αυτή τη στιγμή οι δήμοι δεν έχουν κενό. Δεν χρειάζονται κάποιον επιπλέον. Δουλεύουν αυτή τη στιγμή στους δήμους αυτοί που είναι με τα προσωρινά αποτελέσματα, τους προσωρινούς πίνακες. Όταν βγουν τα οριστικά αποτελέσματα, όταν η ανεξάρτητη Αρχή του ΑΣΕΠ τα βγάλει επισήμως, τότε, αν θέλετε κάποια εξαίρεση, να έρθετε να μας πείτε γιατί και πώς. Αυτή τη στιγμή δεν υπάρχει κανένα ζήτημα επείγον, το οποίο να πρέπει να λυθεί με τη δική σας σημερινή παρέμβαση. Σε σχέση με την τροπολογία που φέρατε για τις εκλογές, πραγματικά με ξεπερνάει το να έρχεται η Κυβέρνηση και να προσπαθεί με μια τέτοια τροπολογία, η οποία έρχεται δύο μήνες πριν από τις αυτοδιοικητικές εκλογές να λύσει ένα ζήτημα και τεχνικό και ουσιαστικό, το οποίο δημιούργησε η ίδια και να ζητάει τη συναίνεση του Σώματος και την επικύρωση από το Σώμα σε μια διαδικασία η οποία δεν έπρεπε να μας απασχολεί, έπρεπε να είναι λυμένη. Εσείς αλλάξατε την ημερομηνία των αυτοδιοικητικών εκλογών. Εσείς ξεχωρίσατε τις εκλογές για τα τοπικά συμβούλια και εσείς θελήσατε για τις δικές πολιτικές σκοπιμότητες να γίνουν οι εκλογές σε τέσσερις κάλπες μέσα σε μία ημέρα. Και τώρα ο ελληνικός λαός ακούει το σοβαρό επιχείρημα, ξέρετε, τέσσερις κάλπες μέσα σε μια αίθουσα, την ίδια μέρα, δημιουργούν ζητήματα στην εκλογική διαδικασία. Αυτό, ως νέο μας το λέτε; Προέκυψε τώρα; Το είδατε τώρα; Το διαπιστώσατε τώρα; Δεν το λέγαμε τόσο καιρό; Δεν ήταν γνωστό αυτό; Και τώρα έρχεστε με τεχνάσματα, τα οποία κινούνται στα όρια και του τύπου και της ουσίας που πρέπει μια εκλογική διαδικασία να διέπει και ζητάτε να ξεχωρίσουμε αυτές τις διαδικασίες. Σας είπε πολύ καλά ο κύριος εισηγητής μας ότι υπάρχει δυνατότητα να συμβεί αυτό και να ξεχωρίσουμε τις δύο διαφορετικές εκλογικές διαδικασίες. Άλλη η διαδικασία των ευρωεκλογών, άλλη η διαδικασία των αυτοδιοικητικών εκλογών. Μπορούμε, λοιπόν, πολύ εύκολα να συναινέσουμε και να αποφασίσουμε, έτσι ώστε και ο εκλογέας, τον οποίο πρέπει να σεβαστούμε και να του δώσουμε τη δυνατότητα να ψηφίσει και με συνθήκες καλές, αλλά και με μυαλό καθαρό, να έχει τη δυνατότητα να το κάνει και να διατηρήσουμε κάτι που στη χώρα τα τελευταία χρόνια δεν αμφισβητήθηκε ποτέ από κανέναν, την αξιοπιστία της εκλογικής διαδικασίας. Όποια παρέμβαση της τελευταίας στιγμής σε μια διαδικασία η οποία έχει καταγραφεί στη συνείδηση του κόσμου ως πραγματικά αξιόπιστη, όταν γίνεται με τον τρόπο που γίνεται, στον χρόνο που γίνεται, καταλαβαίνετε ότι δεν υπηρετεί τον σκοπό τον οποίο καλούμαστε όλοι εδώ να ενισχύσουμε σε σχέση με την αξιοπιστία της εκλογικής διαδικασίας. Και βεβαίως, να σημειώσω ότι πάρα πολύ σημαντικός παράγων που πρέπει να αιτιολογηθεί στο λαό είναι και η οικονομική επιβάρυνση της επιλογής της δικής σας. Μιας επιλογής η οποία και επιβαρύνει τον Έλληνα φορολογούμενο και δεν ξέρω από ποια αδιέξοδα τελικά προσπαθεί να σας βγάλει. Νομίζω ότι δεν είναι εικόνα ενός ευρωπαϊκού κράτους δύο μήνες πριν τις αυτοδιοικητικές εκλογές να έχουμε σωρεία άρθρων επί του ίδιου του νομοσχεδίου και τροπολογιών, που να αλλάζουν τους κανόνες της εκλογικής διαδικασίας και σε σχέση με αυτούς που ενδιαφέρονται να είναι υποψήφιοι και σε σχέση με τον τρόπο με τον οποίο θα γίνει η ψηφοφορία την ημέρα της εκλογής. Αυτό σίγουρα δεν περιποιεί τιμή σε κανέναν από εμάς. Θέλω να αναφερθώ και σε ένα ακόμη άρθρο. Δυστυχώς, λίγα μόνο προλαβαίνω, είναι πραγματικά ένα μεγάλο νομοσχέδιο, αλλά δεν υπάρχει δυνατότητα να αναφερθώ σε όλα. Είναι το άρθρο 40, που βάζει μια καινούργια, καινοτόμα ρύθμιση στον τρόπο απόκτησης της ιθαγένειας. Εκεί, λοιπόν, όπως ακούστηκε από πολλούς, για πρώτη φορά έχουμε τη δυνατότητα για έναν ο οποίος δεν βρίσκεται εν ζωή, να ζητήσει κάποιος να του αναγνωριστεί η ελληνική ιθαγένεια όταν έχει έννομο συμφέρον για να το πράξει αυτό. Βεβαίως, η Επιστημονική Υπηρεσία της Βουλής στο συγκεκριμένο αυτό ζήτημα δεν τοποθετήθηκε με λεπτομέρεια, αλλά υπάρχουν ζητήματα τα οποία έχουν να κάνουν και με την ίδια τη νομική φύση μιας τέτοιας διάταξης και θα σας πω τι εννοώ. Υπάρχουν αποφάσεις των ελληνικών δικαστηρίων, των διοικητικών ανωτάτων ελληνικών δικαστηρίων, τα οποία σε αιτήματα τέτοιου είδους, ακριβώς σαν αυτό που έρχεται να λύσει δήθεν αυτή η ρύθμιση, έχουν αποφανθεί ότι ο θανών δεν είναι υποκείμενο δικαιωμάτων και υποχρεώσεων, ώστε να αποκτήσει ιθαγένεια και άρα, δεν μπορεί κανείς να διακριβώσει ιθαγένεια σε έναν ο οποίος έχει πεθάνει. Αυτό το λένε τα διοικητικά δικαστήρια της χώρας μας και μάλιστα το έχουν πει πολλές φορές και με πολλούς τρόπους. Έξω από αυτό το καθαρά νομικό μέρος, όμως, αυτής της υπόθεσης, αυτό το οποίο από ό,τι καταλαβαίνετε δημιουργεί μείζονα ζητήματα, δεν είναι μόνο ότι για πρώτη φορά και χωρίς εμείς να καταλάβουμε και να μας γίνει κατανοητό από την άλλη πλευρά από ποιον λόγο, από ποιες πιέσεις, από ποια αιτήματα, από ποια ανάγκη έρχεται η Κυβέρνηση να καλύψει δήθεν αυτό το κενό, αλλά θα ήθελα να ακούσω τον κύριο Υπουργό να μου πει «Έχω στο Υπουργείο μου διακόσια, πεντακόσια, χίλια αιτήματα από ανθρώπους οι οποίοι με αυτόν ή με τον άλλον τρόπο έχασαν την ιθαγένειά τους και να δούμε αν πράγματι αυτή η διαδικασία βοηθάει σε αυτό ή οτιδήποτε άλλο». Εγώ όταν βλέπω μια τέτοια νομοθετική πρωτοβουλία θα ήθελα πραγματικά να δω ποια ανάγκη καλύπτει και από πού έγινε η όχληση. Γιατί δεν είναι μόνο ότι είναι καινοτόμος ο τρόπος για την απόκτηση μέσω του θανόντα, είναι ότι και τα μέσα που μπορούν να χρησιμοποιηθούν για την απόδειξη αυτής της ελληνικής ιθαγένειας, είναι με τρόπο ο οποίος δεν συμβαδίζει μέχρι τώρα με τα αποδεικτικά στοιχεία τα οποία ζητούνται σε παρόμοιες περιπτώσεις, αλλά ακριβώς δίνει τη δυνατότητα με πολύ έμμεσο τρόπο - και δεν ξέρω με πόσο νομιμοποιημένο τρόπο - τελικώς να οδηγείται σε μια τέτοια κρίση η ελληνική πολιτεία. Κύριοι συνάδελφοι, τελικώς από αυτό το νομοσχέδιο δεν νομίζω ότι θα μείνουν πολλά στη μνήμη ούτε τη δική σας ούτε και του ελληνικού λαού. Ίσως, τελικά, μείνουν μόνο δυο πράγματα. Η προσπάθειά σας να αλλοιώσετε το μήνυμα του ελληνικού λαού στις επερχόμενες εκλογές, το οποίο όμως θα είναι ξεκάθαρο σε κάθε κάλπη, όποτε και αν γίνουν εκλογές. Και το άλλο το οποίο θα μείνει στη μνήμη του ελληνικού λαού είναι ότι έχουμε και την τροπολογία «Κουντουρά». Να είστε καλά, κύριοι συνάδελφοι, καλή αντάμωση στα τμήματα!
Ευχαριστούμε τον κ. Γεωργαντά. Ο κύριος Υπουργός έχει τον λόγο για ένα λεπτό.
Για ένα λεπτό μόνο, κύριε Πρόεδρε. Για την ιθαγένεια θα τα πω αναλυτικά στην ομιλία μου. Απλώς ένα σχόλιο θα κάνω στο τελευταίο που είπε ο κ. Γεωργαντάς. Επί των ημερών σας, κύριε Γεωργαντά, δόθηκαν ιθαγένειες ανατρέχοντας σε παππούδες και γιαγιάδες αρκετές φορές, αλλά μόνο σε περιπτώσεις ποδοσφαιριστών, μπασκετμπολιστών. Εμείς θέλουμε να συστηματοποιήσουμε τη διαδικασία και να αφορά όλους τους πολίτες που δικαιούνται να αποκτήσουν αυτή την ιθαγένεια. Θα πω, όμως, αναλυτικά τι συμβαίνει σε αυτή την περίπτωση, στην ομιλία μου. Αλλά θέλω να κάνω ένα σχόλιο για την 3Κ. Γιατί νομίζω - και δεν το λέω προβοκατόρικα, ειλικρινά το πιστεύω - ότι τα μπερδέψατε λίγο. Ειλικρινά, δηλαδή, τι μας λέτε; Να έρθουμε και να νομοθετήσουμε αναδρομικά όταν βγουν οι οριστικοί πίνακες; Αυτό μας λέτε; Αυτό είναι ορθή διαδικασία νομοθέτησης; Είναι βέβαιο - το γνωρίζετε πάρα πολύ καλά, γιατί έχετε επικοινωνία και με το ΑΣΕΠ - ότι οι οριστικοί πίνακες θα εκδοθούν εντός του επόμενου εξαμήνου, γιατί για εξάμηνο μιλάμε. Άρα αυτό το οποίο πρέπει να γίνει, ακριβώς για να μπορεί το ΑΣΕΠ να λειτουργεί εύρυθμα, απρόσκοπτα να κάνουν τη δουλειά τους τα στελέχη του, είναι να έρθουμε να νομοθετήσουμε τώρα αυτό το οποίο κάνουμε, δηλαδή την εξαίρεση από την αναστολή των προσλήψεων και αυτό το διάστημα του εξαμήνου. Διότι, βεβαίως, δεν μπορώ να φανταστώ ότι εσείς θέλετε τώρα να μείνουν οι δήμοι με τους προσωρινούς πίνακες, αυτούς που είπατε στην αρχή της ομιλίας σας ότι κακώς εκδόθηκαν, για άλλο ένα εξάμηνο. Αυτό θέλετε; Εμείς λέμε - είμαστε ξεκάθαροι σε αυτό και περιμένω και από εσάς μια ξεκάθαρη τοποθέτηση - ότι πρέπει στις υπηρεσίες καθαριότητας των δήμων να πάει το συντομότερο δυνατόν μόνιμο προσωπικό. Είναι ζήτημα ορθής λειτουργίας αυτών των κρίσιμων υπηρεσιών της αυτοδιοίκησης. Είναι ζήτημα για τους ίδιους τους εργαζόμενους να έχουν περάσει από εκπαίδευση για υγιεινή και ασφάλεια, για να μην έχουμε εργατικά ατυχήματα, όπως δυστυχώς έχουμε όλα τα προηγούμενα χρόνια. Είναι ζήτημα το οποίο για εμάς είναι πάρα πολύ κρίσιμο. Επιτρέψτε μου να κλείσω με αυτό το σχόλιο, επειδή το είπατε στην επιτροπή, ότι ο μύχιος πόθος είναι να μην πιστωθεί η σημερινή Κυβέρνηση αυτήν την πολύ μεγάλη επιτυχία του συγκεκριμένου διαγωνισμού των οκτώμισι χιλιάδων θέσεων και προσλήψεων στις υπηρεσίες καθαριότητας, αυτή την οποία εσείς πολεμήσατε όλον τον προηγούμενο χρόνο λυσσαλέα. Δεν θα γίνει αυτό. Η σημερινή Κυβέρνηση θα πιστωθεί αυτή την επιτυχία.
Τώρα συνεννοηθήκαμε. Ομιλείς την αλήθεια!
Και βεβαίως, θα χάσετε και τις εκλογές. Και η επόμενη κυβέρνηση, η Κυβέρνηση του ΣΥΡΙΖΑ, θα προχωρήσει σε νέες προσλήψεις, εκεί που οι δήμοι και οι περιφέρειες έχουν πολύ μεγάλη ανάγκη. Σας ευχαριστώ.
Ευχαριστούμε τον κύριο Υπουργό. Τον λόγο θα λάβει τώρα ο κ. Καρράς από τη Δημοκρατική Συμπαράταξη, για επτά λεπτά. Αμέσως μετά ακολουθεί ο κ. Λαγός, ο Κοινοβουλευτικός Εκπρόσωπος της Χρυσής Αυγής. Ορίστε, κύριε Καρρά, έχετε τον λόγο.
Κύριε Πρόεδρε, η ομιλία Βουλευτή στην Ολομέλεια του δίνει το δικαίωμα να προχωρεί και σε σχολιασμούς πέραν ακόμη και του κείμενου νομοσχεδίου, το οποίο συζητιέται, ούτως ώστε να σχηματίζει και ο ελληνικός λαός την άποψή του τι γενικότερα τεκταίνεται εντός της Αιθούσης. Ο Βουλευτής έχει το δικαίωμα του κοινοβουλευτικού ελέγχου, ούτως ώστε να φέρνει ζητήματα προς συζήτηση με τον αρμόδιο Υπουργό, να αντιμετωπίζονται, να επιλύονται αλλά και να ασκείται κριτική στην κυβέρνηση. Δυστυχώς, όμως, επειδή το τελευταίο διάστημα έχω γίνει μάρτυρας μιας απαξιώσεως του ρόλου του Βουλευτή και είμαι υποχρεωμένος να το αναφέρω, κύριε Πρόεδρε, για να σημειωθεί και στα Πρακτικά, για τον λόγο ότι επί κρίσιμων ερωτήσεων που έχω απευθύνει προς την Κυβέρνηση και ιδιαίτερα στον Υπουργό, κ. Τσακαλώτο, επί εννέα συνεχείς διαδοχικές συνεδριάσεις, έχει προφασιστεί φόρτο εργασίας και δεν έχει καταδεχθεί να απαντήσει. Ήταν ο κ. Βούτσης εδώ προηγουμένως, στον οποίο έχω απευθύνει και σχετική επιστολή διαμαρτυρόμενος. Δυστυχώς, δεν έχω πάρει καμμία απάντηση ούτε από τον Πρόεδρο της Βουλής. Ας προχωρήσουμε όμως παραπέρα, σε σχέση με το συζητούμενο νομοσχέδιο. Υπάρχει και εδώ αντίστοιχο θέμα αποφυγής από τους Υπουργούς του κοινοβουλευτικού ελέγχου. Προ μηνών απηύθυνα ερώτηση και στον Υπουργό Εσωτερικών και στους συναρμόδιους Υπουργούς πώς θα διαχειριστούν το θέμα της μεταφοράς των μαθητών των Καλλιτεχνικών και των Μουσικών Σχολείων, δικαίωμά τους το οποίο λήγει τέλος του Ιουνίου 2019. Μάλιστα, πρέπει να θυμίσω ότι έρχεται μία διάταξη εδώ - το άρθρο 101 στο νομοθέτημα - όπου λέει τα εξής: Νομιμοποιώ τη μεταφορά των μαθητών τω καλλιτεχνικών σχολείων μέχρι 30-6-2019. Και από κει και πέρα σιωπή. Είναι μία αδικία, η οποία γίνεται αυτή τη στιγμή, και θέλω να θυμίσω το εξής: Από το 2015 οι μαθητές των Μουσικών και Καλλιτεχνικών Σχολείων, επειδή μεταφέρουν ογκώδη αντικείμενα - είτε μουσικά όργανα, είτε βεστιάρια, είτε καβαλέτα ζωγραφικής - μεταφέρονται με δαπάνες της περιφέρειας χωρίς χιλιομετρικούς περιορισμούς. Αυτό ίσχυσε μέχρι το 2018. Και ξαφνικά το 2018 επιχειρήθηκε μία διάκριση με Υπουργική Απόφαση και εξαιρέθηκαν της μεταφοράς οι μαθητές των Καλλιτεχνικών Σχολείων. Σήμερα, λοιπόν, στο άρθρο 101 του νομοσχεδίου τίθεται μία διάταξη, η οποία νομιμοποιεί τη μεταφορά τους μέχρι 30-6-2019 και τους εξαιρεί για το μέλλον. Επειδή είχαμε υποβάλει μία ερώτηση προ μηνών στους αρμόδιους Υπουργούς, που έμεινε αναπάντητη. Αναγκάστηκα, λοιπόν, να πάρω την πρωτοβουλία και να προσυπογράψουν οι συνάδελφοί της Κοινοβουλευτικής Ομάδας της Δημοκρατικής Συμπαράταξης μία τροπολογία, κύριε Υπουργέ, όπου ζητούμε την αποκατάσταση μιας αδικίας, η οποία συνίσταται στο εξής: Οι μαθητές των Μουσικών Σχολείων και των Διαπολιτισμικών μεταφέρονται - και σωστά - από τις περιφέρειες για τον λόγο ότι μεταφέρουν ογκώδη αντικείμενα. Των Μουσικών Σχολείων, για παράδειγμα, μεταφέρουν τα μουσικά όργανά τους από το σπίτι τους. Αντίστοιχα βαρέα αντικείμενα, όμως, μεταφέρονται και από τους μαθητές των Καλλιτεχνικών Σχολείων. Της Σχολής Ηθοποιίας - Κινηματογράφου πρέπει να μεταφέρουν το βεστιάριο τους, διότι δεν διαθέτει το κράτος ανάλογο εξοπλισμό. Όταν είναι των εικαστικών, ζωγραφικής, γλυπτικής πρέπει να μεταφέρουν το καβαλέτο, τις μπογιές τους. Με τη διάταξη, λοιπόν, του άρθρου 101, με την οποία περιορίζετε τη χρονική διάρκεια της μεταφοράς, θα πρέπει από την 1η Σεπτεμβρίου, από το νέο σχολικό έτος, τα παιδιά να μεταφέρουν στην πλάτη τους όλα αυτά τα βαρέα αντικείμενα, χωρίς να έχουν δικαίωμα μεταφοράς από τα λεωφορεία που διαθέτουν οι περιφέρειες ή οι δήμοι. Μάλιστα, αν θέλετε, έχουμε προχωρήσει και σε συμβιβαστική πρόταση για τη λύση του ζητήματος αυτού. Με την τροπολογία δεν ζητάμε τη συνολική μεταφορά. Δεχόμεθα κάποιον χιλιομετρικό περιορισμό. Αν, για παράδειγμα, είναι χίλια πεντακόσια μέτρα από το σπίτι του μαθητή, να τα μεταφέρει με ίδια μέσα. Είναι κοντά. Όταν όμως, είναι μαθητής γυμνασίου και πηγαίνει στο σχολείο τρία ή πέντε χιλιόμετρα μακριά από το σπίτι του, όχι μόνο είναι μεγάλοι οι κίνδυνοι που αντιμετωπίζει ένα παιδί στα δώδεκα ή στα δεκατρία να μετακινείται μόνο του στο δρόμο είτε από το σπίτι του προς το σχολείο, είτε από το σχολείο προς το σπίτι του, αλλά οπωσδήποτε καταπονείται, διότι τα αντικείμενα πρέπει να τα μεταφέρει καθημερινά και κουράζεται. Και ξέρετε ότι αυτό αποτελεί, τελικά, ένα αντικίνητρο φοίτησης στο καλλιτεχνικό σχολείο. Ζητάμε, λοιπόν, να ενισχύσουμε τα Καλλιτεχνικά Σχολεία - είναι πλέον θέμα πολιτισμού - που στην Ελλάδα - να θυμίσω - είναι επτά, κύριε Υπουργέ. Δεν είναι περισσότερα. Είναι λίγα. Και αν δεχτεί κανείς ότι πρέπει να μεταφέρονται κατά τον ίδιο τρόπο που μεταφέρονται οι μαθητές των Μουσικών Σχολείων, δεν έχει και δημοσιονομική επίπτωση, διότι η διάθεση των μέσων μεταφοράς γίνεται. Δεν έχει μία επιβάρυνση στον κρατικό προϋπολογισμό. Δεν θέλω να κάνω διαφορετικό σχόλιο. Ενδεχόμενα από παραδρομή ξέφυγε στην απόφαση του 2018 και δεν περιελήφθησαν τα Καλλιτεχνικά Σχολεία. Επιμένουμε, λοιπόν, σε αυτό. Έχουμε υπογράψει την τροπολογία όλοι οι συνάδελφοι από την πλευρά της Δημοκρατικής Συμπαράταξης που ανήκουμε στην Διαρκή Επιτροπή Δημόσιας Διοίκησης και Εσωτερικών, όπως και στην Επιτροπή Μορφωτικών Υποθέσεων, διότι μας το έχουν θέσει και οι ενώσεις των γονέων αυτό το ζήτημα, κύριε Υπουργέ. Θεωρούμε ότι είναι αδικία. Ζητούμε να κάνετε δεκτή την τροπολογία αυτή, την οποία έχουμε καταθέσει. Επαναλαμβάνω ότι δεν έχει δημοσιονομική επίπτωση. Οι περιφέρειες διαθέτουν τα λεωφορεία για τη μεταφορά των μαθητών των λοιπών σχολείων. Οι κεντρικοί αυτοτελείς πόροι, που διαθέτει το Υπουργείο Εσωτερικών προς τις περιφέρειες, καλύπτουν το ποσό αυτό. Επομένως, θα πρέπει να αποκατασταθεί - και το λέω επίμονα, αν θέλετε, κύριε Πρόεδρε - η αδικία αυτή, γιατί θεωρώ ότι στο τέλος τα παιδάκια αυτά, τα οποία πρέπει να έχουν τη στοργή μας, θα εγκαταλείψουν τις σπουδές τους. Και γιατί θα εγκαταλείψουν, κύριε Υπουργέ, τις σπουδές τους; Διότι δεν μπορούν να ξυπνούν στις επτά το πρωί, να παίρνουν στην πλάτη το καβαλέτο ή το βεστιάριο και να το μεταφέρουν με τα πόδια τους παιδάκια δώδεκα, δεκατριών χρόνων, που είναι του γυμνασίου. Διότι υπάρχουν και Γυμνάσια Καλλιτεχνικά και Λύκεια Καλλιτεχνικά. Και τα μεγαλύτερα παιδιά θα βαρεθούν. Επομένως, θα χάσουμε και ένα κομμάτι ακόμα όπου μπορούμε να προσφέρουμε εκπαίδευση πολιτισμού, εκπαίδευση ποιοτική, εξαιτίας μιας στρεβλής ρύθμισης. Δεν θα αναφερθώ σε άλλα ζητήματα του νομοσχεδίου, κύριε Υπουργέ, διότι έχουν εξαντληθεί από πλευράς των συναδέλφων της Κοινοβουλευτικής Ομάδας. Παραμένω, όμως, επίμονος και ζητώ την αποδοχή της τροπολογίας αυτής, γιατί θεωρώ ότι πρέπει να δίνουμε στη νεολαία τη στοργή μας και τη βοήθειά μας. Εδώ, μάλιστα, - το επαναλαμβάνω κατά κόρον - δεν έχουμε δημοσιονομική επίπτωση, διότι οι πόροι των ΚΑΠ, κύριε Υπουργέ - το γνωρίζετε καλύτερα από μένα - διατίθενται για το σκοπό αυτόν. Νομίζω ότι πρέπει να την αποδεχθείτε. Κύριε Πρόεδρε, ευχαριστώ.
Ευχαριστούμε τον κ. Καρρά. Τον λόγο έχει ο κ. Λαγός, Κοινοβουλευτικός Εκπρόσωπος της Χρυσής Αυγής, για δώδεκα λεπτά. Αμέσως, μετά τον λόγο θα λάβει ο κ. Γερμενής από την Κοινοβουλευτική Ομάδα της Χρυσής Αυγής. Ορίστε, έχετε τον λόγο.
Θα σταθώ επιγραμματικά σε δύο άρθρα του συγκεκριμένου νομοσχεδίου, που φυσικά η Χρυσή Αυγή καταψηφίζει, όπως και όλα τα άλλα που φέρνει η Κυβέρνηση ΣΥΡΙΖΑ, όπου έμεινε μόνη της μετά τους «ΣΥΡΙΖΑΝΕΛ», έστω για τα μάτια του κόσμου. Και καταψηφίζουμε ό,τι φέρνει, γιατί θεωρούμε - και το έχουμε εξηγήσει - ότι η Κυβέρνηση ΣΥΡΙΖΑ αυτή τη στιγμή δεν έχει καμία σχέση με την πραγματικότητα, δεν εκπροσωπεί την πλειοψηφία του ελληνικού λαού. Αυτό είναι δεδομένο. Τα ποσοστά της είναι πολύ χαμηλά. Επίσης, μέσα στο ελληνικό Κοινοβούλιο έχει χάσει την πλειοψηφία, έχει χάσει επί της ουσίας τη δεδηλωμένη και προσπαθεί, δωροδοκώντας ουσιαστικά τους Βουλευτές και δίνοντάς τους κάποια προνόμια, είτε με υπουργικές θέσεις, ή τάζοντας τους θέσεις Ευρωβουλευτών, ή τάζοντας τους θέσεις στα ψηφοδέλτια Επικρατείας, να τους κρατήσει κοντά της και να κρατήσουν την καρέκλα τους για άλλους τέσσερις μήνες. Αυτή είναι η πραγματικότητα. Άρα εμείς δεν στηρίζουμε με τίποτα αυτή την Κυβέρνηση και δεν ψηφίζουμε τίποτα το οποίο φέρνει, για να ξεκαθαρίσουμε απέναντι στον ελληνικό λαό τι γίνεται. Θα σταθώ, λοιπόν, στο άρθρο 17. Το άρθρο 17 βλέπουμε ότι είναι ένα επαίσχυντο άρθρο, το οποίο έχει να κάνει με την προπαγάνδα που έχει ήδη ξεκινήσει και γίνεται στα σχολεία μας, αλλά που, δυστυχώς πλέον, γίνεται όλο και με αυξανόμενο ρυθμό και με μεγαλύτερη ένταση. Ξεκινάμε, λοιπόν, από τα παιδάκια του δημοτικού και τα εξαναγκάζουμε, τα μαθαίνουμε ότι δεν υπάρχουν μόνο δύο φύλα απλά, αλλά υπάρχουν και διάφορα άλλα φύλα, υπάρχει και το «το». Υπάρχει ο άντρας, η γυναίκα, υπάρχει και το «το». Εξελισσόμαστε ως άνθρωποι. Ως ανθρώπινο είδος εξελισσόμαστε. Δεν θα μείνουμε στάσιμοι στον άντρα και τη γυναίκα. Δεν είμαστε πρωτόγονοι. Εδώ η κοινωνία πάει μπροστά. Ακούτε, λοιπόν, που φτάνουμε. Πηγαίνουμε, λοιπόν, στα παιδάκια αυτά και τα εξαναγκάζουμε από τις πολύ τρυφερές ηλικίες των επτά, των οκτώ, των εννέα ετών να μάθουν ότι υπάρχει και ένα ουδέτερο φύλο και ό,τι άλλο γίνεται. Το οποιοδήποτε, πραγματικά, ανώμαλο - γιατί ό,τι δεν είναι ομαλό με τη φύση, είναι ανώμαλο - κοιτάμε πλέον σιγά - σιγά να τον φέρουμε κοντά και να δείξουμε ότι είναι αυτό το σωστό. Έτσι, όσοι μένουμε να λέμε τα πατροπαράδοτα, αυτά με τα οποία έχουμε μεγαλώσει, έχουμε γεννηθεί και έχουμε μάθει, θεωρούμαστε οπισθοδρομικοί, φασίστες, ρατσιστές, αντίθετα με εσάς τους δημοκράτες και τους ανοιχτόμυαλους, οι οποίοι δέχεστε το «το» ως φύλο, δέχεστε η Ελλάδα να γίνει μία μουσουλμανική χώρα, στην οποία ο κάθε λαθρομετανάστης, ο οποίος παράνομα έχει εισέλθει μέσα στη χώρα μας, μπορεί να έχει χίλια δύο δικαιώματα, σε αντίθεση με τους Έλληνες πολίτες. Ας είναι έτσι. Ξέρετε πολύ καλά ότι η ελληνική κοινωνία σας έχει πλέον στο περιθώριο. Όποτε γίνουν οι εκλογές - στις 26 Μαΐου θα γίνουν αναγκαστικά οι ευρωεκλογές - θα δείτε τα ποσοστά που έχετε στην ελληνική κοινωνία. Θα δείτε πόσο, πραγματικά, σας λατρεύει ο ελληνικός λαός. Εξάλλου, το βλέπετε σιγά - σιγά. Για να κάνετε μία απλή επίσκεψη σε καφενείο, πηγαίνετε με συνοδεία από διμοιρίες των ΜΑΤ και πάνοπλων αστυνομικών. Εσείς είστε οι δημοκράτες που θα καταργούσατε τα ΜΑΤ. Εσείς ήσασταν εναντίον της κρατικής καταστολής και βίας; Εσάς που δεν σας άρεσαν αυτά, ψάχνετε τώρα να κάνετε και άλλες διμοιρίες. Θέλετε κι άλλες διμοιρίες μαζί. Δεν σας φτάνουν αυτές που έχετε. Πού να σας φτάσουν; Έτσι κι αλλιώς, οι διμοιρίες των ΜΑΤ δεν κάνουν τίποτα άλλο. Δεν προστατεύουν τους απλούς Έλληνες πολίτες. Η δουλειά τους είναι να περιφρουρούν εσάς, τις οικογένειές σας, τα σπίτια σας μόνο, ώστε να μπορείτε να πιείτε κανέναν καφέ έξω, γιατί δεν μπορείτε να πάτε από το σπίτι σας ούτε στο περίπτερο. Κάντε και άλλες διμοιρίες ΜΑΤ, λοιπόν, εσείς οι αριστεροί. Αριστερά ΜΑΤ είναι αυτά, δημοκρατικά. Είναι τα ΜΑΤ της αριστερής Κυβέρνησης. Τα λέμε αυτά, για να τα βλέπει ο ελληνικός λαός και να καταλαβαίνει τι ψήφισε, γιατί και αυτός έχεις ευθύνες του. Μην τον βγάλουμε άμοιρο ευθυνών τον ελληνικό λαό. Πρέπει να βλέπει τι γίνεται. Επίσης, ο ελληνικός λαός πρέπει να μαθαίνει ότι του φέρεστε κατ' αυτόν τον τρόπο ακόμα και τώρα που έχετε την ανάγκη του, γιατί θέλετε να σας ψηφίσει. Φανταστείτε σε λίγο χρονικό διάστημα, με τις εκατοντάδες χιλιάδες νόμιμες άδειες παραμονής και δικαίωμα ψήφου στους λαθρομετανάστες που δίνετε, πόση σημασία θα δίνετε στον Έλληνα πολίτη. Είναι συγκεκριμένα αυτά τα πράγματα. Ας αφυπνιστούν οι Έλληνες και ας αγωνιστούν να ρίξουν αυτήν τη σάπια Κυβέρνηση. Στο άρθρο 17, λοιπόν, βλέπουμε αυτό. Το άρθρο 47 έρχεται σε συνέχεια με αυτά που έλεγα προηγουμένως για τους λαθρομετανάστες, οι οποίοι αποκτούν πολλά δικαιώματα, περισσότερα από τους Έλληνες. Μπαίνουν, λοιπόν, παράνομα από τα σύνορά μας, δεν ρωτάνε κανέναν, έρχονται, ληστεύουν, βιάζουν, σκοτώνουν και δεν τους πιάνει κανείς για να πάνε φυλακή. Και αν τους πιάσει κανείς, όμως, ξέρουν ότι με τον νόμο του Παρασκευόπουλου θα αφεθούν ελεύθεροι με δικαιώματα. Τρομερός νόμος! Αυτός ο άνθρωπος θα έπρεπε να διωχθεί κανονικά, να καθίσει στο σκαμνί και να εξηγήσει πώς είναι δυνατόν με τον νόμο του να έχει αποφυλακίσει ειδεχθείς δολοφόνους, οι οποίοι όχι μόνο δεν έχουν μεταμελήσει γι' αυτά που έχουν κάνει, αλλά απεναντίας κάνουν τα ίδια και χειρότερα. Διότι ξέρουν πολύ καλά ότι κι αν έχουν κάνει και πέντε και οχτώ και επτά και έξι δολοφονίες, θα τους βάλουν μέσα για δύο ή τρία χρόνια και εν συνεχεία θα αφεθούν ελεύθεροι με δικαιώματα. Όλοι αυτοί έχουν δικαιώματα. Αυτός που δεν έχει δικαιώματα ξέρετε ποιος είναι; Ο Έλληνας απλός πολίτης που είναι στο σπίτι του, που κάθεται με την οικογένειά του και ξαφνικά βλέπει στις 2.00΄, στις 3.00΄, ακόμα και στις 15.00΄ το μεσημέρι - γιατί έχουν αποθρασυνθεί πλέον οι πάντες - να μπαίνουν με καλάσνικοφ, με όπλα, με μαχαίρια στο σπίτι του, να τον ληστεύουν και να τον απειλούν. Και του λέει ο πρώην Υπουργός Προστασίας του Πολίτη: «Έλα, ρε και εσύ; Τι κάνεις ότι ξύπνησες; Κάνε ότι κοιμάσαι να φύγουν οι άνθρωποι». Αυτή είναι η πολιτική του ΣΥΡΙΖΑ. Αυτή είναι η πολιτική των αριστερών, οι οποίοι σέβονται τα δικαιώματα των ανθρώπων. Δεν σέβονται τα δικαιώματα όλων των ανθρώπων, αλλά των λαθρομεταναστών. Τα δικαιώματα των Ελλήνων το αφήνουν λίγο πιο πίσω. Στο άρθρο 47, λοιπόν, οι λαθρομετανάστες, οι οποίοι παράνομα έχουν περάσει τα σύνορα μας, έχουν δικαίωμα πλέον, αφού παράνομα μπήκαν, παράνομα έκατσαν, παράνομα πληρώθηκαν και δεν εκδιώχθηκαν με τις στις κλωτσιές από την πατρίδα μας, χωρίς καν να περνάει το ένα έτος που ίσχυε μέχρι τώρα, να προσληφθούν και στο δημόσιο. Εάν αυτό δεν είναι αλλοίωση του κοινωνικού ιστού, της συνοχής του ελληνικού πληθυσμού της και πατρίδας μας, πείτε μου τι είναι. Δηλαδή, με το ζόρι εσείς θέλετε να φέρετε εκατοντάδες χιλιάδες λαθρομεταναστών, οι οποίοι κατά τύχη είναι όλοι μουσουλμάνοι και να αλλοιώσετε την Ελλάδα, η οποία πατροπαράδοτα είναι μία χριστιανική ορθόδοξη χώρα, όπου από όλες σχεδόν τις ευρωπαϊκές χώρες ήταν η πιο συμπαγής από την μάζα του κόσμου που διαμένει εδώ. Δεν είχαμε ποτέ διαφορές. Δεν είμαστε σαν την Ισπανία με τους Βάσκους, σαν την Ιρλανδία με την Αγγλία και με τον IRA και σαν την Ισπανία με τον ΕΤΑ. Δεν έχουμε τέτοια προβλήματα εμείς εδώ πέρα. Όμως εσείς θέλετε να δημιουργήσετε τέτοια προβλήματα σιγά - σιγά, φέρνοντας τους όλους αυτούς. Βλέπουμε, λοιπόν, τη Νέα Δημοκρατία να μην αντιτίθεται στην ουσία σε αυτό. Και το ερώτημα είναι: Αφού παίρνουν δικαίωμα ψήφου τόσοι πολλοί λαθρομετανάστες, οι οποίοι προφανέστατα δεν θα ψηφίσουν τη Νέα Δημοκρατία, αλλά θα ψηφίσουν «τον Αλέξη» που τους δίνει και επιδόματα, που τους χαϊδεύει κιόλας, που τους βάζει στο ευρωψηφοδέλτιο του και θα τους παραχωρεί σιγά - σιγά πολλά πράγματα, γιατί δεν αντιδράει η Νέα Δημοκρατία; Μα, πολύ απλά γιατί η Νέα Δημοκρατία είναι ακριβώς το ίδιο πράγμα. Είναι η άλλη όψη του ίδιου νομίσματος. Είναι μέσα στο παιχνίδι αυτό που γίνεται. Άλλωστε, μην ξεχνάμε ότι φτάσαμε στην Ελλάδα το θέμα το λαθρομεταναστευτικό, που είναι καίριο - από την Ελλάδα είναι η κυρία εισροή λαθρομεταναστών σε όλη την Ευρώπη - να μην το διαχειρίζεται η ελληνική Κυβέρνηση - και αυτό είναι κοινά αποδεκτό πλέον - αλλά οι ΜΚΟ. Είναι γύρω στις εκατόν εβδομήντα δύο ΜΚΟ, οι οποίες αποφασίζουν ποιοι λαθρομετανάστες θα μπουν, πόσο θα κάτσουν, σε ποια σπίτια θα μείνουν και δεν τους ξέρει κανείς πουθενά. Στις περιοχές που είμαι εγώ, στον Πειραιά, ξέρω πολύ καλά ότι υπάρχουν πολυκατοικίες αυτή τη στιγμή στις οποίες διαμένουν μόνο λαθρομετανάστες. Στη Λέσβο και στη Χίο, επειδή έχω μιλήσει με ανθρώπους, μου έχουν πει ότι δεν ξέρουν τον αριθμό λαθρομεταναστών, γιατί πάνε οι ΜΚΟ, οι ανθρωπιστές επί πληρωμή, και τους παίρνουν, τα τσιράκια αυτά του Σόρος. Μάλιστα, προηγουμένως έλεγα ότι μέσα σε αυτές τις ΜΚΟ υπάρχει και η αδελφή του Αρχηγού της Νέας Δημοκρατίας. Με ΜΚΟ του Σόρος. Τους παίρνουν, λοιπόν, μέσα, τους δίνουν κονδύλια, τους βάζουν σε πολυκατοικίες και σε σπίτια και τους έχουν εντάξει στον κοινωνικό ιστό της Ελλάδος χωρίς κανείς αυτή στιγμή να καταλαβαίνει τι συμβαίνει. Αυτή είναι η δημοκρατία. Όσο, όμως, και να μάχεστε για αυτό, η πολυπολιτισμικότητα στην Ελλάδα δεν θα περάσει. Εμείς θα αντιδράσουμε. Θα αντιμαχόμαστε σε αυτό μέχρι τέλους. Και σιγά - σιγά καταφέρνουμε - ενώ μας έχετε φιμώσει από παντού, την ψυχή μας, όμως, και την καρδιά μας δεν την έχετε φιμώσει - στο πεζοδρόμιο, στον δρόμο, στα καφενεία, στις γειτονιές να είμαστε δίπλα στους Έλληνες πολίτες και να τους λέμε την αλήθεια. Και αφυπνίζονται πολλοί από αυτούς. Και να σας πω ότι σε αυτό συμφωνούμε με την Κυβέρνηση ΣΥΡΙΖΑ, τη Νέα Δημοκρατία και όλους τους υπόλοιπους οι οποίοι συντάσσονται σε αυτό. Ο φόβος σας, ο εφιάλτης σας για τις επερχόμενες Ευρωεκλογές, η άνοδος, δηλαδή, του «τέρατος της Ακροδεξιάς» που μιλάει για πατρίδα, ορθοδοξία, για αγάπη προς τον συμπολίτη μας - είναι τρομακτικά πράγματα αυτά και δεν πρέπει να λέγονται! - θα πραγματοποιηθεί. Τα ποσοστά των Ακροδεξιών πατριωτικών κομμάτων σε όλη την Ευρώπη θα είναι πάρα πολύ υψηλά και φυσικά και της Χρυσής Αυγής. Ο φόβος σας έρχεται. Θα γίνει εφιάλτης. Έχετε δύο μήνες ακόμη να πάρετε τα χάπια σας, να ηρεμήσετε, να μη σας έρθει απότομα. Θα δείτε τι έχει να γίνει στις 26 Μαΐου και στις αυτοδιοικητικές εκλογές στην Αθήνα, τη Θεσσαλονίκη, τον Πειραιά, όπου κατεβαίνει η Χρυσή Αυγή, αλλά και σε όλους τους άλλους δήμους που κατεβαίνουμε. Εκεί, θα δείτε σιγά - σιγά τι συμβαίνει. Και έρχονται μετά από λίγους μήνες φυσικά και οι βουλευτικές εκλογές. Θα τα δούμε όλα σιγά - σιγά και θα δούμε την απήχηση που έχετε εσείς στην ελληνική κοινωνία και η Χρυσή Αυγή. Θέλω να αναφερθώ και σε δυο, τρία άλλα ζητήματα που έχουν να κάνουν με την καθημερινότητα και με γενικά θέματα, τα οποία δεν πολυαναφέρονται μέσα στο Κοινοβούλιο, πλην Χρυσής Αυγής. Λέγαμε προηγουμένως για τη σύμπραξη Νέας Δημοκρατίας - ΣΥΡΙΖΑ, στο ότι είναι όλοι αυτοί μαζί το συνταγματικό τόξο και είναι απέναντι σε εμάς. Καταρχάς, να σας τονίσω κάτι: Αυτό το γεγονός ότι όλοι εσείς συντάσσεστε και λέτε ότι είμαστε απέναντι Χρυσή Αυγή, για εμάς είναι ο μεγαλύτερος τίτλος τιμής. Χαιρόμαστε, είμαστε υπερήφανοι που είμαστε εμείς απέναντι σας. Σε αυτό εδώ το ελληνικό Κοινοβούλιο, σε αυτό το Κοινοβούλιο που οι Έλληνες εθνικιστές και πατριώτες δεν έχουν δικαίωμα να μιλάνε για εσάς, χαιρόμαστε που είμαστε ο μοναδικός εχθρός σας. Είναι τιμή μας και σας υποσχόμαστε ότι μέχρι τέλους αυτοί θα είμαστε: οι εχθροί αυτού του κλεπτοκρατικού τόξου, που κλέψατε, λεηλατήσατε, ισοπεδώσατε τον Έλληνα. Εμείς θα είμαστε εδώ να τον υπερασπιστούμε. Πολεμήστε μας όπως μπορείτε. Θα σας πολεμήσουμε κι εμείς με όλες τις δυνάμεις μας. Ας πω, λοιπόν, κάτι που ίσως να μην έχει γίνει πολύ γνωστό. Πριν από λίγες ημέρες - την περασμένη Τετάρτη νομίζω - στο Ευρωκοινοβούλιο υπήρχε ένα ψήφισμα καταδίκης της Τουρκίας από τους Ευρωβουλευτές. Το ψήφισμα αυτό το ψήφισε η συντριπτική πλειοψηφία των Ευρωπαίων Βουλευτών και είχε να κάνει με το να σταματήσει να συζητείται πλέον το θέμα ένταξης της Τουρκίας στην Ευρωπαϊκή Ένωση, κάτι πάρα πολύ καλό και πάρα πολύ θετικό φυσικά. Δεν το ψήφισαν εκατόν εννέα Βουλευτές. Οι υπόλοιποι το ψήφισαν ή απείχαν. Στους εκατόν εννέα Βουλευτές που δεν το ψήφισαν, ξέρετε ποιοι ήταν; Ήταν οι Έλληνες Βουλευτές από το ΣΥΡΙΖΑ, το Ποτάμι και τη Νέα Δημοκρατία, αυτοί οι πατριωτάρες της Νέας Δημοκρατίας που αγκαλιά με τον ΣΥΡΙΖΑ πούλησαν τη Μακεδονία μας. Ακούστε, λοιπόν, για το ψήφισμα αυτό τι έλεγε το Ευρωπαϊκό Κοινοβούλιο και σε τι δεν δέχτηκε να συνταχθεί το συνταγματικό τόξο, το παρεάκι σας εδώ πέρα. Έλεγε, λοιπόν, η απόφαση αυτή: Η Τουρκία θα έπρεπε να σεβαστεί τη σχέση με τους γείτονές της, όσον αφορά τα χερσαία και θαλάσσια σύνορα και τον εναέριο χώρο, σύμφωνα με τις διατάξεις του χάρτη του ΟΗΕ και με το διεθνές δίκαιο. Επαναλαμβάνει, λέει, την έκκλησή του προς την τουρκική κυβέρνηση να υπογράψει και να κυρώσει τη Σύμβαση των Ηνωμένων Εθνών για το δίκαιο της θάλασσας. Ακούστε εδώ τι δεν έχουν υπογράψει οι Έλληνες Βουλευτές! Συνεχίζω: Προτρέπει την κυβέρνηση της Τουρκίας να θέσει τέλος στις επαναλαμβανόμενες παραβιάσεις του εναέριου χώρου και των χωρικών υδάτων της Ελλάδας και να σεβαστεί την εδαφική ακεραιότητα και την κυριαρχία όλων των γειτόνων της. Θεωρεί λυπηρό το γεγονός ότι δεν έχει ανακληθεί ακόμα η απειλή του casus belli, που έχει κηρύξει η μεγάλη τουρκική εθνοσυνέλευση κατά της Ελλάδος. Τα ακούτε; Τα ακούνε οι Έλληνες πολίτες; Και συνεχίζει και μιλάει για την Κύπρο και λέει ότι καλεί την Τουρκία να αρχίσει να αποσύρει τα στρατεύματά της από την Κύπρο, να μεταβιβάσει του περίκλειστη περιοχή της Αμμοχώστου στη διοίκηση των Ηνωμένων Εθνών, σύμφωνα με την απόφαση 550 του Συμβουλίου Ασφαλείας του ΟΗΕ και να απόσχει από ενέργειες που αλλοιώνουν τη δημογραφική ισορροπία του νησιού, μέσω της εφαρμογής πολιτικής παράνομων εποικισμών. Αυτά τα έχουν δεχτεί Βουλευτές από Γερμανία, από Ιταλία, από Ισπανία, από Αγγλία και δεν τα έχει δεχτεί η Ελλάδα. Μετά, όταν σας λέμε προδότες, παρεξηγείστε; Προδότες είσαστε, αγκαλιά! Και, μάλιστα, βγήκε ο Ευρωβουλευτής του ΣΥΡΙΖΑ, ο Κούλογλου, και έδωσε συγχαρητήρια στην Ευρωβουλευτή της Νέας Δημοκρατίας, τη Σπυράκη, η οποία ήταν εκείνη τη μέρα εκεί και καταψήφισε αυτό το ψήφισμα. Σας αξίζει, λοιπόν, η απαξίωση και το φτύσιμο από τον ελληνικό λαό. Είστε προδότες. Θα σας το λέμε συνέχεια και σας αποδεικνύουμε γιατί. Παρακαλώ, το καταθέτω για τα Πρακτικά, για όσους έχουν κάποια αμφιβολία, να το πάρουν, να διαβάσουν και να δουν τι δεν ψηφίσατε. Αυτοί είσαστε. [[Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και η δήλωση του Μητσοτάκη, του Αρχηγού της Νέας Δημοκρατίας, έρχεται εν συνεχεία να κολλήσει με αυτό. Πήγε πριν από λίγες μέρες στη Θράκη - περνάνε όποτε είναι καμία προεκλογική περίοδος για να δουν, δεν ξέρουν τίποτα - και τόλμησε να πει ο αθεόφοβος - ή είναι άσχετος και δεν γνωρίζει καν τι γίνεται στα Πομακοχώρια με τους Έλληνες Πομάκους μουσουλμάνους, ή είναι προδότης που είπε αυτό - «Η μητρική γλώσσα των Ελλήνων μουσουλμάνων είναι η τουρκική». Και δεν τον στηλίτευσε κανείς. Το μυαλό σου και μία λίρα, Μητσοτάκη! Έχεις μιλήσει με Πομάκους Έλληνες; Οι άνθρωποι δίνουν μάχη και φωνάζουν ότι στα σχολεία τα παιδιά τους θέλουν να μάθουν τα πομάκικα και τα ελληνικά. Και το ξεφτιλισμένο ανθελληνικό κράτος τους οδηγεί στην αγκαλιά της Τουρκίας. Και βγαίνει ο Αρχηγός της Αξιωματικής Αντιπολίτευσης, που δήθεν παριστάνουν τους πατριώτες - γιατί από τον ΣΥΡΙΖΑ δεν έχουμε καμμία άλλη απαίτηση, αυτοί είναι - και τολμάει να λέει αυτά τα πράγματα. Ιδού, λοιπόν, ο φόβος σας και το τρόμος σας για τη Χρυσή Αυγή. Σας ξεμπροστιάζουμε. Είμαστε συγκεκριμένοι στο τι λέμε, έχουμε θέσεις και απόψεις. Και μακάρι να ερχόταν ένας Βουλευτής της Νέας Δημοκρατίας να πηγαίναμε παρεΐτσα μια μέρα στα Πομακοχώρια, για να δούμε πώς θα σας αντιμετωπίσουμε. Είστε αισχροί, ελεεινοί, καπηλεύεστε την Ελλάδα και την πολεμάτε με οποιοδήποτε τρόπο. Είστε σε αγαστή συνεργασία με την Αριστερά που εκπροσωπεί ο ΣΥΡΙΖΑ τώρα, που εκπροσωπεί το ΚΚΕ. Αγκαλιασμένοι πηγαίνετε και γι' αυτό μισείτε την πατριωτική παράταξη της Χρυσής Αυγής. Θα είμαστε εδώ, θα σας κυνηγήσουμε μέχρι τέλους, θα τα λέμε στον ελληνικό λαό και θα αναμετρηθούμε όταν έρθει η ώρα.
Κύριε Γερμενή, έχετε τον λόγο.
Πρόκειται για ένα ακόμα νομοθέτημα που χαρακτηρίζεται από την κακή διάρθρωση, από την εξυπηρέτηση των μελλοντικών σας σκοπιμοτήτων και τρίτον από την εξυπηρέτηση των εκλογικών σας αναγκών. Αυτό το νομοσχέδιο που χωρίζεται σε τρία μέρη, έχει σκοπό κυρίως να διαλύσει το εκλογικό σύστημα που μέχρι τώρα όλοι γνωρίζαμε, να διαλύσει τους θεσμούς του κράτους - έθνους. Για να γίνω πιο συγκεκριμένος, στο πρώτο μέρος περιέχονται διατάξεις δήθεν για την καταπολέμηση των διακρίσεων με βάση το φύλο. Το δεύτερο μέρος ασχολείται με την απονομή ιθαγένειας, ενώ το τρίτο μέρος έχει τις διατάξεις που τροποποιούν τον εκλογικό νόμο. Άρα όπως προκύπτει από αυτά που ανέφερα, μιλάμε για ένα πολυνομοσχέδιο με άσχετες διατάξεις μεταξύ τους. Νομοθετούμε σήμερα, λοιπόν, για το ευρύτερο πλαίσιο στο δημόσιο τομέα και για την ελληνική έννομη τάξη, μια ακατανόητη έννοια για την πλειοψηφία του λαού. Μιλάω για το θεώρημα της λεγόμενης, όπως αναφέρεται, «διάστασης του φύλου». Μαθαίνουμε νέες λέξεις σ' αυτό εδώ το «ελληνικό» Κοινοβούλιο. Στο άρθρο 2 περιέχονται οι διατάξεις που αποδεικνύουν ότι το προστατευόμενο αγαθό δεν είναι η υπόληψη και η αξία της γυναίκας. Αναφέρομαι στους όρους «πολλαπλή διάκριση με βάση το φύλο» και στον όρο «έμφυλη διάκριση». Σύμφωνα με αυτούς τους όρους, έμφυλη και πολλαπλή διάκριση αποτελεί η σωματική, η ψυχολογική ή η λεκτική συμπεριφορά μεταξύ της οποίας υποβαθμίζονται τα άτομα με βάση το φύλο τους, τον σεξουαλικό προσανατολισμό και την ταυτότητα του φύλου τους, καθώς και την εθνική, εθνοτική ή κοινωνική προέλευση. Αυτό που μπορεί να καταλάβει ο μέσος πολίτης είναι ότι ο σκοπός της εισαγωγής αυτών των όρων δεν είναι άλλος από τη ριζική μετάλλαξη των κοινωνικών αντιλήψεων και την εισαγωγή νέων ηθών, τα οποία, όμως, σε καμμία περίπτωση, δεν συνιστούν πρόοδο για την πατρίδα μας και τη διασφάλιση της κοινωνικής συνοχής. Αντίθετα, αναδεικνύουν την ηθική κατάπτωση, προκαλούν τον κοινωνικό διχασμό, ακόμη και εντός των δημοσίων υπηρεσιών. Από εκεί και πέρα, έχουμε τη διάρθρωση των υπηρεσιών στο δημόσιο και στις υπηρεσίες τοπικής αυτοδιοίκησης, κατά το μοντέλο που προτείνει η συγκεκριμένη Κυβέρνηση, που θα λειτουργούν για την προώθηση για την εξυπηρέτηση αυτού του άχρηστου θεσμού. Πέραν τούτου, επιδεινώνεται το πρόβλημα της γραφειοκρατίας εξαιτίας της λειτουργίας διαφορετικών υπηρεσιών, που, όμως, έχουν τον ίδιο σκοπό. Σε αυτό το σημείο είναι απαραίτητο να τονίσουμε ότι η αξία της γυναίκας, η κοινωνική της θέση, έχει προ πολλού διασφαλιστεί στην ελληνική κοινωνία και κανείς δεν μπορεί να το αμφισβητήσει. Ως εκ τούτου, είναι προφανές ότι η Κυβέρνησή σας αυτό που σκοπεύει να πετύχει με αυτό το νομοσχέδιο, είναι να ικανοποιήσει τα αμφιλεγόμενα αιτήματα των ατόμων με σεξουαλικές ιδιαιτερότητες, καθώς, επίσης, και των μεταναστών. Δεν μπορώ να αφήσω ασχολίαστο το άρθρο 17, δεδομένου ότι πρόκειται για μία πολύ επικίνδυνη διάταξη, αφού με ύπουλο τρόπο εισάγεται στην εκπαίδευση η προπαγάνδα του εκμηδενισμού και της απαξίωσης της φυσιολογικής θεώρησης αναφορικά με τα δύο φύλα. Μας λέτε, δηλαδή, ότι θα διδάσκετε τα παιδιά μας ανακρίβειες και ψεύδη τη στιγμή που βρίσκονται στην πιο τρυφερή τους ηλικία. Εμείς σας λέμε ότι θέλετε να ποτίσετε τη νεολαία μας με το δηλητήριο της ανηθικότητας και του παραλογισμού. Στο δεύτερο μέρος κάνετε πραγματικότητα αυτά που η Χρυσή Αυγή έχει καταγγείλει εδώ και πάρα πολλά χρόνια. Μιλάω, φυσικά, για τη στοχευμένη τροποποίηση του κώδικα ιθαγένειας, από την οποία προκύπτει η απλοποίηση των διαδικασιών απονομής ιθαγένειας σε όλους τους αλλοδαπούς που έχουν μπει παράνομα στην Ελλάδα τα τελευταία τριάντα χρόνια. Με αυτόν τον τρόπο θα πολιτογραφηθούν ως Έλληνες δεκάδες χιλιάδες αλλοδαποί, οι οποίοι ούτε στην Ελλάδα γεννήθηκαν ούτε έλαβαν ελληνική παιδεία. Μόνο το 2017 τριάντα πέντε χιλιάδες ξένοι έλαβαν την ελληνική ιθαγένεια με γραφειοκρατικές διαδικασίες. Και ο αριθμός αυξάνεται συνεχώς. Αξίζει να σημειωθεί ότι σύμφωνα με τα στοιχεία που δίνει η EUROSTAT, για το 2017 υπολογίζεται ότι είκοσι πέντε εκατομμύρια αλλοδαπών από Αφρική και Ασία διαμένουν στην Ευρώπη. Άρα έχουμε ως πραγματικό στοιχείο ότι το σύνολο των πληθυσμών αυτών των ανθρώπων είναι διπλάσιο του πληθυσμού της Ελλάδος. Η Χρυσή Αυγή δικαιώνεται και σε αυτό το μείζον ζήτημα. Και μιλάω, φυσικά, για την πληθυσμιακή αλλοίωση της Ευρώπης γενικότερα, την οποία, όπως όλοι εδώ γνωρίζετε, την επιθυμούν συγκεκριμένα κέντρα εξουσίας που εμείς έχουμε καταγγείλει πολλές φορές από αυτό εδώ το Βήμα. Η πολιτογράφηση των αλλοδαπών θα έχει ανοίξει και την πόρτα, έτσι ώστε να μπορούν να διοριστούν οι συγκεκριμένοι μετανάστες - παράνομοι λαθρομετανάστες λέμε εμείς - στον δημόσιο τομέα. Αν αυτό δεν αποτελεί ιδιότυπο τύπο ρατσισμού σε βάρος του γηγενούς πληθυσμού των Ελλήνων, τότε τι είναι; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε κάθε περίπτωση, εμείς είμαστε αντίθετοι στο συγκεκριμένο νομοσχέδιο, θα το καταψηφίσουμε και θα αγωνιστούμε προς όλες τις κατευθύνσεις με όποιο βήμα μας δίνεται, με τις περιφερειακές εκλογές, με τις ευρωεκλογές, για να είμαστε παντού και να χτυπάμε με κάθε τρόπο τα ύπουλα και προδοτικά νομοσχέδια που φέρνει η Κυβέρνηση, στα οποία συμπράττει και η Αντιπολίτευση. Ο ρόλος της Χρυσής Αυγής είναι να φέρει ένας έθνος - κράτος που να μπορεί να ανταπεξέλθει απέναντι στη νέα τάξη πραγμάτων ενάντια στη συρρίκνωση του Ευρωπαίου πολίτη, ενάντια στη συρρίκνωση του χριστιανού ορθόδοξου πληθυσμού και αγωνιζόμαστε για να φύγετε μια ώρα αρχύτερα και από το ελληνικό Κοινοβούλιο, αλλά και γενικότερα από το πολιτικό κατεστημένο. Ευχαριστώ πολύ.
Τον λόγο έχει για επτά λεπτά ο κ. Σπαρτινός από την Κοινοβουλευτική Ομάδα του ΣΥΡΙΖΑ και αμέσως μετά ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας. Ορίστε, έχετε τον λόγο.
Ευχαριστώ, κύριε Πρόεδρε. Κυρία Υφυπουργέ, κυρίες και κύριοι συνάδελφοι, επιτρέψτε μου πριν αναφερθώ στην ουσία του νομοσχεδίου, να κάνω μια γενικότερη αναφορά στη σημερινή συγκυρία. Ζούμε σε μια περίοδο, όπου ενώ σε πολλές χώρες της Ευρώπης και όλου του κόσμου, ο ακροδεξιός λόγος, η μισαλλοδοξία και γενικά ο συντηρητισμός επιδιώκουν να καταλάβουν το επίκεντρο της δημόσιας σφαίρας και να επανακάμψουν επιθετικά, υπάρχουν ακόμα διάσπαρτα γαλατικά χωριά σε μια ελπιδοφόρα πορεία πια σήμερα συνεννόησης και συμπόρευσης όπου φυσάει κόντρα, κόντρα στον σεξισμό, κόντρα στον ρατσισμό, κόντρα στην ξενοφοβία και κόντρα στην κατάλυση του κοινωνικού κράτους και της όποιας προοδευτικής κατάκτησης έχουν επιτύχει οι λαοί και ο δικός μας λαός. Βλέπετε, οι ακραίες πολιτικές απόψεις της Δεξιάς τυχαίνει να είναι ακραίες και όσον αφορά στη διαχείριση των κοινωνικών και οικονομικών προβλημάτων. Φυσικά, η κοινωνία μας δεν έχει μείνει ανεπηρέαστη από τις μνημονιακές πολιτικές και την άνοδο του συντηρητισμού. Δεν είναι τυχαίο, άλλωστε, που οι ακροδεξιές παραφυάδες, εξασκούμενες στο προσφιλές σπορ της πατριδοκαπηλίας, συνωστίζονται σήμερα στα δεξιά της Νέας Δημοκρατίας, αλλά όχι μόνο, και εντός της προσδοκώντας να λάβουν σημαίνουσα θέση την επόμενη μέρα που φαντασιώνονται ότι πλησιάζει. Παρ' όλα αυτά στην Ελλάδα και παρά την πρωτοφανή νεοφιλελεύθερη επέλαση που έλαβε χώρα στην κοινωνική και οικονομική ζωή του τόπου από τις προηγούμενες κυβερνήσεις, με χιλιάδες νοικοκυριά να εξαθλιώνονται, με απολύσεις και γενικότερα με μια απόπειρα διάλυσης του κοινωνικού ιστού, ο ελληνικός λαός όχι μόνο αντέδρασε, αλλά αντέδρασε προοδευτικά. Δεν είναι αμελητέο το γεγονός πως ενώ ο ελληνικός λαός βίωνε αυτήν τη μεγάλη οικονομική καταστροφή και, παράλληλα, την έλευση χιλιάδων ξεριζωμένων ανθρώπων από τον πόλεμο, εντούτοις στην πλειονότητά του δεν αντέδρασε σπασμωδικά και φοβικά. Αντίθετα, κάνοντας στροφή στα αριστερά, επιζήτησε προοδευτικές λύσεις στα προβλήματά του. Δεν πρέπει κανείς να υποτιμήσει το μέγεθος και τη σημαντικότητα της προοδευτικής αυτής κατεύθυνσης του λαού μας, πράγμα που έχει να κάνει εκτός των άλλων, και με τις βαθιές αγωνιστικές και ουμανιστικές ρίζες του. Αυτή η κατεύθυνση σήμερα μορφοποιείται πλέον στο πολιτικό επίπεδο σε μια πλατιά προοδευτική συμμαχία κόντρα στον νεοφιλελευθερισμό, την πατριδοκαπηλία, την ακροδεξιά σε όλες τις εκφάνσεις της. Στο πλαίσιο επιβεβαίωσης, λοιπόν, αυτής της πορείας, η Κυβέρνηση καταθέτει και το παρόν νομοσχέδιο εστιασμένο στα ανθρώπινα δικαιώματα για την προώθηση και εμπέδωση της ουσιαστικής ισότητας των φύλων και την πρόληψη και καταπολέμηση της έμφυλης βίας, αφού έχει ήδη αγγίξει στο παρελθόν ευαίσθητα έως τώρα ζητήματα, όπως το σύμφωνο συμβίωσης ή τη δυνατότητα αναδοχής τέκνων και από ομόφυλα ζευγάρια, καθώς και τη δυνατότητα νομικής αναγνώρισης της ταυτότητας φύλου. Στόχος του σημερινού νομοσχεδίου είναι να δημιουργηθεί ένα αυτοτελές θεσμικό πλαίσιο για την ουσιαστική υλοποίηση της ισότητας των φύλων και την άρση των έμφυλων διακρίσεων σε όλους τους τομείς της δημόσιας κοινωνικής και οικονομικής ζωής με τον σχεδιασμό πολιτικών μέτρων και δράσεων εκ μέρους της πολιτείας και με τη συνδρομή πάντα σε αυτήν την προσπάθεια της κοινωνίας των πολιτών. Για τον σκοπό αυτό προβλέπεται η λειτουργία ενός ολοκληρωμένου δικτύου δομών και υπηρεσιών, όπως τα συμβουλευτικά κέντρα γυναικών, οι ξενώνες φιλοξενίας κακοποιημένων γυναικών, η εικοσιτετράωρη τηλεφωνική γραμμή SOS, τα αυτοτελή γραφεία ισότητας και οι επιτροπές ισότητας στους δήμους και τις περιφέρειες, με αντικείμενο, μεταξύ άλλων, την προσφορά ψυχοκοινωνικής στήριξης, νομικής συμβουλευτικής, αλλά και ασφαλούς διαμονής στις γυναίκες - θύματα βίας. Εξάλλου, προωθείται η περαιτέρω ενθάρρυνση της ενεργούς συμμετοχής των γυναικών στην πολιτική ζωή του τόπου με την ενίσχυση της εκπροσώπησής τους στα κοινά και, ειδικότερα, στη συγκρότηση των συλλογικών οργάνων της διοίκησης ως προϋπόθεση για τη νόμιμη συγκρότησή τους. Ακόμη και στους τομείς της υγείας, της εκπαίδευσης, της κοινωνικής αλληλεγγύης εντάσσεται η διάσταση του φύλου στον σχεδιασμό, την εφαρμογή και την αξιολόγηση των δημόσιων πολιτικών, ενώ στον τομέα των μαζικών μέσων ενημέρωσης και της διαφήμισης προωθούνται ρυθμίσεις που αποβλέπουν στην εξάλειψη των στερεοτύπων που σχετίζονται με την έμφυλη διάκριση και συχνά προσβάλλουν τον πολιτισμό μας. Επίσης, σε άλλες ρυθμίσεις του νομοσχεδίου προβλέπεται η χορήγηση άδειας μετά αποδοχών επτά ημερών στις εργαζόμενες που εφαρμόζουν μεθόδους ιατρικά υποβοηθούμενης αναπαραγωγής, ενώ επιλύονται χρονίζοντα προβλήματα εργασιακής επισφάλειας των εργαζομένων του προγράμματος «Βοήθεια στο Σπίτι», καθώς διευρύνεται το πεδίο εφαρμογής και οι δήμοι δύνανται να τροποποιήσουν τους οργανισμούς εσωτερικής υπηρεσίας τους, συστήνοντας αντίστοιχες οργανικές θέσεις προσωπικού και για τους εργαζόμενους που απασχολούνται στο πρόγραμμα. Τέλος, σειρά διατάξεων τροποποιούν τον κώδικα ιθαγένειας με σκοπό τον εξορθολογισμό του πλαισίου απόκτησης της ελληνικής ιθαγένειας και την αποφυγή της γραφειοκρατίας, των καθυστερήσεων και της ταλαιπωρίας των αιτούντων που μέχρι σήμερα από τις προηγούμενες κυβερνήσεις γινόταν απολύτως σκόπιμα. Ρυθμίζονται δε και ζητήματα σχετικά με το προσωπικό των ΟΤΑ, όπως η απρόσκοπτη ολοκλήρωση των προσλήψεων σε ανταποδοτικές υπηρεσίες. Με την προκήρυξη 3Κ/2018 η πρόσληψη εποχικού προσωπικού, καθώς και η εξαίρεση από την αναστολή των υπηρεσιακών μεταβολών λόγω εκλογών, η επιστροφή των δημοτικών αστυνομικών από τα καταστήματα κράτησης, αποκαθίσταται έτσι και η τελευταία μεγάλη αδικία που μας είχε αφήσει προίκα η περίοδος Κυριάκου Μητσοτάκη στο Υπουργείο Διοικητικής Ανασυγκρότησης. Τελειώνοντας, κυρίες και κύριοι συνάδελφοι, θέλω να πω ότι για ένα μεγάλο διάστημα η Κυβέρνηση, προσπαθώντας να αμβλύνει ή να εξισορροπήσει το βαρύ φορτίο των μνημονιακών δεσμεύσεων, που κατά κύριο λόγο μας είχαν φορτώσει οι προηγούμενες κυβερνήσεις, εφάρμοζε αυτό που είχαμε ονομάσει «Παράλληλο Πρόγραμμα». Μετά τον Αύγουστο του 2018 με μια σειρά νομοθετημάτων, μεταξύ των οποίων και το σημερινό, το «Παράλληλο Πρόγραμμα» δεν είναι πια παρακολούθημα των μνημονιακών πολιτικών, αλλά καταλαμβάνει τον κεντρικό χώρο των πολιτικών και νομοθετικών επιλογών μας. Σας ευχαριστώ.
Ευχαριστούμε τον κ. Σπαρτινό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Φιλύρου Θεσσαλονίκης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Δένδιας, Κοινοβουλευτικός Εκπρόσωπος της Νέας Δημοκρατίας, έχει τον λόγο για δώδεκα λεπτά.
Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα κάνω μια καταρχήν γενική τοποθέτηση εξαιτίας διαφόρων που ακούγονται όχι μόνο σήμερα, αλλά και τον τελευταίο καιρό στην Αίθουσα από την πλευρά των συναδέλφων της κυβερνητικής πλειοψηφίας, τα οποία, όμως, υποδηλώνουν - νομίζω - είτε μια εθελούσια σύγχυση είτε μια αθέλητη σύγχυση, αλλά πάντως αυτονόητη σύγχυση. Προσπαθούν να τεμαχίσουν το πολιτικό σκηνικό σε δύο απόψεις. Η μία άποψη, την οποία χαρακτηρίζουν ευγενή, προοδευτική, ουμανιστική, συνυφασμένη με τα ανθρώπινα δικαιώματα, είναι πάντα η δική τους άποψη, ό,τι και να λέει το νομοθέτημα το οποίο υποστηρίζουν ή εισηγείται η Κυβέρνηση. Και η άλλη είναι αυτή η οποία αδιακρίτως - και κατά τούτο, κυρίες και κύριοι συνάδελφοι, εξαιρετικά επικίνδυνα - τσουβαλιάζει διάφορα πράγματα, νεοφιλελευθερισμό, ακροδεξιά, συντηρητισμό, ό,τι μπορεί να φανταστεί κανένας. Και αυτή η διάκριση προσπαθεί να εμφανιστεί ως η κυρίαρχη διάκριση απέναντι στην οποία οι Έλληνες πολίτες πρέπει να τοποθετηθούν. Επ' αυτού, λοιπόν, πρέπει να υπάρξει μια απλή και σαφής κατανόηση. Η πρώτη και κυρίαρχη αντιμετώπιση αυτής της κατανόησης είναι ότι ο ΣΥΡΙΖΑ δεν είναι προοδευτικός. Και εν πάση περιπτώσει, κανείς δεν μπορεί να προσβάλλει τη λογική μας, ισχυριζόμενος - έστω και εμμέσως - πως ό,τι εισηγείται η Κυβέρνηση είναι a priori προοδευτικό. Θα σας πρότεινα δε, αγαπητές και αγαπητοί συνάδελφοι, να είμαστε και ιδιαίτερα προσεκτικοί και στην κατανόηση των λέξεων. Η λέξη «συντηρητικός» δεν είναι αρνητική λέξη και δεν είναι αντίθετη του «προοδευτικός». Η αντίθετη του «προοδευτικός», κυρίες και κύριοι συνάδελφοι, είναι η λέξη «οπισθοδρομικός». Η αντίθετη λέξη της «συντήρησης» είναι η «σήψη». Και το κακό είναι η σήψη, όχι η συντήρηση. Η συντήρηση είναι θετικό. Και πάντως, το κορυφαία κακό είναι το τσουβάλιασμα. Ο νεοφιλελευθερισμός - για να είμαστε ιστορικά και σοβαρά και οικονομικά εξηγημένοι - ουδέποτε υπήρξε στην Ελλάδα, ουδέποτε, τελεία. Οι ελληνικές κεντροδεξιές κυβερνήσεις μπορούν να κατηγορηθούν για κρατισμό, δεν μπορούν να κατηγορηθούν για νεοφιλελευθερισμό. Δεν το έκαναν. Ο κ. Μάνος τις κατηγορεί για αυτό. Έτσι είναι, δεν έχει σημασία τι μας αρέσει, δεν έχει έννοια να προσπαθήσουμε να ετεροπροσδιορίσουμε τον άλλον. Θέλετε να πείτε στη Νέα Δημοκρατία ότι στην ιστορική της πορεία εξάσκησε κρατισμό; Να το συζητήσω μαζί σας ευχαρίστως, να το πείτε. Αφήστε τα περί νεοφιλελευθερισμού τώρα, δεν έγιναν ποτέ. Υπήρχε Θάτσερ στην Αγγλία, υπήρχε Ρήγκαν στις Ηνωμένες Πολιτείες. Αυτό το ρεύμα μέσα από τη Σχολή του Σικάγο αναπτύχθηκε, ήκμασε και παρήκμασε. Δεν μας αφορά, όμως, δεν υπήρξε στην Ελλάδα. Να μπορούμε, κυρίες και κύριοι συνάδελφοι, λίγο να συνεννοούμαστε με τα πράγματα. Και επίσης - για τον Θεό και προσοχή! - μην τσουβαλιάζετε! Διότι έτσι, τι κάνετε; Δίνετε πιστοποιητικό σε ένα ακραίο κομμάτι της ακραίας Δεξιάς - υπάρχει και στην Αίθουσα, να μην κοροϊδευόμαστε τώρα - βάζοντας μαζί τους και άλλες απόψεις του συντηρητικού χώρου, οι οποίες είναι απόψεις απολύτως σεβαστές στην πολιτική συζήτηση και πρέπει να τις σέβεστε και να απαντάτε σε αυτές επί της ουσίας και όχι με δαιμονοποιήσεις. Αυτό για να συνεννοούμαστε. Και σας τα λέω αυτά εν όψει της προεκλογικής περιόδου που έρχεται, διότι έχει σημασία να κρατηθεί ο διάλογος σε ένα επίπεδο. Μην οδηγείται ο διάλογος σε έναν τρόπο διεξαγωγής του που απέχει από τη λογική και διχάζει την κοινωνία. Αυτό είναι τεράστιο λάθος. Έρχομαι τώρα στο νομοθέτημα. Ο εισηγητής μας, κύριε Υπουργέ, νομίζω ότι σας τα είπε. Εγώ λόγω μιας καθυστερημένης άφιξης αεροπλάνου δεν είχα τη χαρά να τον ακούσω, αλλά έχω δει ήδη και στα Πρακτικά τις δύο τοποθετήσεις του. Όμως, εγώ θα σας έλεγα το εξής: Κατ' αρχάς, να συμφωνήσουμε σε ένα πράγμα, αυτό το νομοθέτημα δεν έχει αρχή. Θέλετε να μου πείτε ότι έχει πολλές αρχές; Ίσως, αλλά πάντως ο Κανονισμός αυτό δεν το προβλέπει, νομοθέτημα με πολλές αρχές. Έχει ένα κεφάλαιο για την προώθηση της ουσιαστικής ισότητας των φύλων, έχει ένα άλλο κεφάλαιο «Ρυθμίσεις θεμάτων Ιθαγένειας», έχει ένα τρίτο κεφάλαιο «Διατάξεις σχετικά με τις εκλογές στην τοπική αυτοδιοίκηση» και κάποιες άλλες διατάξεις, πέραν των διατάξεων για τις εκλογές. Άρα, έχουμε τρία τελείως διαφορετικά κεφάλαια. Και επειδή έπρεπε να βάλετε και σε αυτό που λέμε «τούρτα» και ένα κεράσι, ή αν θέλετε βύσσινο, έρχεται και η τροπολογία την οποία ονομάσαμε εμείς για λόγους ευφωνίας «τροπολογία Κουντουρά». Μπορεί να μην είναι, να είναι για κάποιον άλλον. Αυτή είναι η κατάσταση αυτού του νομοθετήματος, το οποίο προσπάθησε η κυβερνητική πλευρά να μας το εμφανίσει ως μια μορφή τομής πάλι. Κατ' αρχάς, θα πρέπει να σχολιάσω ότι κάθε φορά - και αρχίζω από το τέλος, από το θέμα που αφορά την τοπική αυτοδιοίκηση, πριν να μπω στα υπόλοιπα - που έρχεται ένα νομοθέτημα για την τοπική αυτοδιοίκηση από την πλευρά της κυβερνητικής πλειοψηφίας, το συνοδεύει το χαρακτηριστικό της τομής, του κάτι ιδιαιτέρως σημαντικού. Εάν δει κανείς πριν από πόσο καιρό έχουν τροποποιηθεί διατάξεις που επανατροποποιούνται, θα καταλήξει στο ότι η Κυβέρνηση δεν έχει σαφή αντίληψη του προς τα πού πορεύεται και του τι κάνει. Νομοθετεί και μετά ξανανομοθετεί και μετά ξανανομοθετεί και αλλάζει και ξανααλλάζει και ξανααλλάζει και μας βάζει σε αυτή την αέναη διαδικασία. Δεν κωδικοποιεί δε κιόλας. Αυτό πώς το αντιμετωπίζετε; Έτσι, για να μπορέσουμε να συνεννοηθούμε μεταξύ μας. Πάμε, όμως, πριν να ξαναγυρίσω στις διατάξεις - για να τη βγάλω από τη συζήτηση - στο θέμα της τροπολογίας με αριθμό 24319, γνωστής ως «τροπολογίας Κουντουρά». Για να καταλάβω, κύριε Υπουργέ και κυρίες και κύριοι συνάδελφοι - εγώ είμαι ένας καλόπιστος ακροατής πάντοτε ή τουλάχιστον προσπαθώ - αυτή εδώ η διάταξη γιατί έρχεται; Έρχεται διότι η Κυβέρνηση από πραγματική έρευνα των αναγκών αντελήφθη τώρα, ελάχιστες εβδομάδες πριν από τις ευρωεκλογές, ότι απαιτείται αυτή η ρύθμιση, χωρίς να έχει συγκεκριμένα πρόσωπα στο μυαλό της; Σας παρακαλώ, πέστε μου ειλικρινά: Αυτή η διάταξη δεν έχει πρόσωπα πίσω της; Τη νομοθετήσατε και μας την προτείνατε αυτή την τροπολογία. Νομίζω ότι είναι εκπρόθεσμη μάλιστα, ή κάνω λάθος; Τη νομοθετήσατε και μας την προτείνατε, χωρίς να έχετε συγκεκριμένα προσωπικά χαρακτηριστικά υποψηφίων;
Δεν είναι εκπρόθεσμη.
Δεν έχει σημασία, αδιάφορο είναι. Δεν τη μάχομαι σε αυτό το επίπεδο. Δεν έχει σημασία. Έχετε δικαίωμα, άλλωστε και εκπρόθεσμες να τις δέχεστε εσείς, οπότε είναι δικαίωμά σας. Όμως, ρωτώ, όταν συνετάγη αυτή η τροπολογία και ήρθε εδώ, έγινε ερήμην προσώπων; Έγινε in abstracto, όχι in concreto; Όχι υπέρ συγκεκριμένου προσώπου, όχι σε μια λυσσώδη μάχη να κρατηθεί μία εικονική κοινοβουλευτική πλειοψηφία του ΣΥΡΙΖΑ λίγες βδομάδες ακόμα; Δεν έγινε έτσι, όπως εμείς υποψιαζόμαστε; Είμαστε εμείς οι κακοί και οι εξαιρετικά καχύποπτοι; Εσείς το κάνετε υπέρ της ορθής απονομής του δικαίου και της ορθής νομοθέτησης; Διότι, κύριε Υπουργέ, το τελευταίο επιχείρημα που περίμενα να ακούσω από εσάς είναι το επιχείρημα που απευθύνατε προηγουμένως, όταν εγερθήκατε - νομίζω - επειδή κάποιος από τους εισηγητές της Αξιωματικής Αντιπολίτευσης είπε κάτι ως προς τον χρόνο μεταξύ της ρύθμισης και των εκλογών.
Ο εισηγητής σας το είπε.
Η ρύθμιση στην οποία αναφερθήκατε είχε τη συναίνεσή μας και τη δική σας συναίνεση. Είχατε ψηφίσει. Δεν είχατε αντίρρηση για το θέμα του σταυρού στις εκλογές, ή θυμάμαι λάθος;
Εσείς έχετε αντίρρηση τώρα.
Εμείς έχουμε αντίρρηση. Αυτό τι σημαίνει; Σημαίνει ότι ενώ εκείνη η ρύθμιση της κυβέρνησης Σαμαρά ήταν προς θετική κατεύθυνση και είχε τη γενική συναίνεση, η δική σας ρύθμιση είναι εκ του πονηρού και όχι προς τη θετική κατεύθυνση.
Ως προς το περιεχόμενο…
Αυτό σημαίνει. Κύριε Υπουργέ, να σας πω τώρα, μην προσβάλλετε τη λογική μας! Μην την προσβάλλετε! Είναι κρίμα.
Συγγνώμη, δεν θα σας ξαναδιακόψω.
Όχι, δεν με πειράζει να με διακόπτετε. Προς Θεού! Λέω απλώς ότι και εσείς και εγώ καταλαβαίνουμε ότι αυτή είναι μια τροπολογία εκ του πονηρού. Μην την υπερασπίζεστε με αυτό το επιχείρημα! Δεν γίνεται. Υπάρχει το θέμα της εξαίρεσης αναστολής προσλήψεων. Κύριε Υπουργέ, το υπερασπιστήκατε πάρα πολύ έντονα αυτό. Να σας στενοχωρήσω λίγο; Θα σας στενοχωρήσω λίγο. Εάν το θεωρείτε τόσο σοβαρό, το ελάχιστο που έπρεπε να κάνετε είναι η διάταξη που φέρνετε να είναι σοβαρή. Λέω στον νομοτεχνικό σας ότι η διάταξη που φέρνετε είναι φαιδρή. Και εγώ χρησιμοποιώ τις κουβέντες μου εδώ με πολύ μεγάλη προσοχή, κυρίες και κύριοι συνάδελφοι και το ξέρετε και θα σας πω γιατί είναι φαιδρή. Ξέρετε τι λέει η διάταξη; Λέει «οι διορισμοί και οι προσλήψεις μονίμου και ιδιωτικού δικαίου αορίστου χρόνου προσωπικού στους ΟΤΑ Α΄ και Β΄ Βαθμού και τα νομικά πρόσωπα αυτών, εφ' όσον οι προκηρύξεις για την πλήρωση των αντιστοίχων θέσεων δημοσιεύτηκαν από το ΑΣΕΠ πριν από την προκήρυξη των δημοτικών και περιφερειακών εκλογών». Σωστά; Υπάρχει προκήρυξη των δημοτικών και περιφερειακών εκλογών, κυρίες και κύριοι συνάδελφοι; Υπάρχει τέτοια διοικητική πράξη; Για πείτε μου, κύριε Υπουργέ, δεν γίνεται διά του νόμου; Ή μήπως δεν ξέρει τι λέει η Επιστημονική Επιτροπή της Βουλής εδώ, που σας λέει ότι αυτός ο οποίος έγραψε αυτή τη διάταξη δεν ξέρει τι λέει; Ομιλείτε επί προθεσμίας μη υπαρκτής διότι δεν υπάρχει το σημείο εκκίνησής της. Kαι αυτή η διάταξη εμφανίζεται ως διάταξη κορυφαίας σημασίας εδώ. Και αγορεύει και ο Υπουργός και διάφοροι εισηγητές για το πόσο σπουδαία διάταξη είναι. Και δεν ξέρετε να τη γράψετε τη σπουδαία διάταξη. Σφάλλουμε εμείς σε κάτι; Στη διάθεσή σας πάλι να γίνει το ρουσφέτι «άντε, βάλ' τα όλα γρήγορα την τελευταία ημέρα», και ας νομοθετούμε ό,τι θέλουμε. Υπάρχει και άλλο τέτοιο μέσα. Θα γελάσετε μετά. Κυρίες και κύριοι συνάδελφοι, να καταλάβω επίσης ορισμένα άλλα πράγματα. Το άρθρο 105 για το Εθνικό Εκλογικό Δίκτυο τι είναι; Είναι η προσπάθεια θεσμικής θωράκισης της πολιτείας απέναντι στα fake news και όλα τα απαράδεκτα που θα μπορούσαν να συμβούν από την κακή χρήση του διαδικτύου; Για να συνεννοηθούμε πάλι μεταξύ μας, η θεσμική απάντηση του ελληνικού κράτους, η οποία είναι απαραίτητο να υπάρξει, είναι αυτή; Δύο μήνες πριν από τις εκλογές, με έναν μήνα χρόνο υλοποίησης, η Κυβέρνηση, η οποία δεν κατάφερε σε έξι μήνες να δημιουργήσει πόρισμα για την ψήφο των Ελλήνων του εξωτερικού, θα υλοποιήσει πολιτική αντιμετώπισης των fake news, για το οποίο η παγκόσμια κοινότητα προσπαθεί και μάχεται;
Σε σαράντα χρόνια δεν το κάνατε αυτό.
Με συγχωρείτε, για να καταλάβω, το πρόβλημα του διαδικτύου είναι σαράντα ετών, κύριε Υπουργέ;
Για την ψήφο των αποδήμων μιλάω.
Κύριε Υπουργέ, δεν ακούγεστε και ας μην ανοίγουμε διάλογο.
Απαντώ σε αυτά που λέτε και θα σχολιάζετε αυτά που λέω. Είπα για την ψήφο. Επί σαράντα χρόνια δεν το κάνατε αυτό.
Κύριε Υπουργέ, δεν ακούγεστε. Θα σας δώσω χρόνο, κύριε Δένδια.
Θα μου δώσετε ένα λεπτό ακόμα. Δεν με πειράζει που με διακόπτει ο Υπουργός.
Είπα ότι για την ψήφο των αποδήμων του εξωτερικού δεν το κάνατε σαράντα χρόνια.
Κυρίες και κύριοι συνάδελφοι, δεν σας λέω ότι ορθώς το είχαμε κάνει. Δεν θυμάμαι, όμως, και ότι εσείς στο εκλογικό σας πρόγραμμα είχατε πει στην ελληνική κοινωνία να σας εκλέξει για να επαναλάβετε τα σφάλματά μας. Εάν σας είχε εκλέξει για να επαναλάβετε τα σφάλματά μας, τότε με συγχωρείτε, κύριε Υπουργέ, αλλά έχω κάνει λάθος. Έχω, όμως, την εντύπωση ότι εξελέγητε για να διορθώσετε τα κακώς κείμενα. Εσείς επαναλαμβάνετε τα κακώς κείμενα και διαγράφετε και τα καλώς κείμενα.
Αυτό παλεύουμε να κάνουμε. Να λύσουμε σε έξι μήνες αυτά που δεν λύσατε επί σαράντα χρόνια!
Ποιους έξι μήνες; Πεντέμισι χρόνια κυβέρνηση είστε. Άσε που δεν θέλετε να φύγετε τώρα βέβαια και σας φαίνεται λίγος ο καιρός που πέρασε! Όπως έλεγε, όμως, ο Όμηρος, κύριε Υπουργέ, «έσσεται ήμαρ». Για πείτε μου, μια και βλέπω ότι υπάρχει μια νομική ευαισθησία, το ότι στο άρθρο 39 καθορίζονται οι ουσιαστικές προϋποθέσεις για την πολιτογράφηση ομογενών προερχομένων από χώρες της πρώην Σοβιετικής Ένωσης μόνο με απόφαση του Υπουργού, χωρίς να αναφέρονται στον νόμο, είναι συνταγματικό ή αντισυνταγματικό; Αναφέρεται στο άρθρο 39 παράγραφος 3: «Οι ουσιαστικές προϋποθέσεις πολιτογράφησης, που πρέπει να συντρέχουν στο πρόσωπο των αιτούντων ομογενών, καθορίζονται με απόφαση του Υπουργού Εσωτερικών». Η διάταξη αυτή είναι συνταγματική ή αντισυνταγματική; Δεν είναι παράδειγμα διάταξης που διδάσκεται στις νομικές σχολές ως αντισυνταγματική διάταξη; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η νομική εξουσιοδότηση, κυρίες και κύριοι συνάδελφοι, δεν είναι ελεύθερη. Ο Υπουργός, έτσι όπως λέει ο νόμος αυτός, μπορεί να νομοθετήσει: Όποιος μου χαμογελάει, όποιος με κοιτάει γλυκά, όποιον τρυφερά τον βλέπω. Σοβαρά; Έτσι είναι οι νομικές εξουσιοδοτήσεις; Ό,τι θέλει ο Υπουργός; Πού ζούμε; Στην υπουργική δικτατορία ζούμε; Υπάρχει σωρεία αποφάσεων του Συμβουλίου της Επικρατείας επί του Συντάγματος που λένε ότι αυτές οι διατάξεις είναι αντισυνταγματικές. Και υπάρχει και σαφής παρατήρηση της Επιστημονικής Επιτροπής της Βουλής. Ούτε αυτό το κοιτάμε. Καλά, να μην σχολιάσω, γιατί απ' ό,τι βλέπω έχω λίγο - πολύ υπερβεί τον χρόνο μου και δεν θέλω να εξαντλήσω την καλοσύνη του Προέδρου, αλλά, κύριε Υπουργέ, μπορώ τελειώνοντας να σας παρακαλέσω και για μία διόρθωση, για να μην γίνουμε και όλοι ρεζίλι; Στο άρθρο 46, για το οποίο επίσης έχετε στοιχεία υπερηφάνειας, γράφετε το εξής: «…πρόσωπο το οποίο ανήκει στους Ρομά με μακρά ιστορική παρουσία στην Ελλάδα». Αυτό είναι καθορισμός ιθαγένειας ανιθαγενών. Αναφέρεται, δηλαδή, σε πρόσωπο το οποίο ανήκει στους Ρομά - προσέξτε - είναι ανιθαγενής, δεν έχουμε στοιχεία γι' αυτόν, παρά πιθανόν μόνο μία ληξιαρχική πράξη γέννησης. Και πώς το διατυπώνει ο νομοθέτης; «Με μακρά ιστορική παρουσία στην Ελλάδα». Κύριε Υπουργέ, έχετε μακρά ιστορική παρουσία στην Ελλάδα εσείς που έχετε όλα τα πιστοποιητικά; Έχω ιστορική παρουσία εγώ; Έχει η κ. Βούλτεψη ιστορική παρουσία; Για να συνεννοούμαστε τι λέξεις χρησιμοποιούμε. Φαντάζομαι, εάν θελήσω να αφήσω ελεύθερο τον εαυτό μου να σκεφτεί, ότι αυτό που εννοούσε εδώ ο συντάκτης είναι «με μακρό ιστορικό παρουσίας στην Ελλάδα». Φαντάζομαι ότι αν ήθελε να πει κάτι που να είχε λογική συνέπεια, αυτό θα έλεγε. Κυρίες και κύριοι συνάδελφοι, δυσχεραίνεται η παρουσία και η αναπνοή του κυρίου Υπουργού από ό,τι ακούω και το καταλαβαίνω αυτό γιατί σας ξαναλέω…
Μια χαρά είναι η αναπνοή μου. Σας ευχαριστώ που ενδιαφέρεστε για την υγεία μου! Μια χαρά είμαι!
Βεβαίως σε ανθρώπινο επίπεδο νοιάζομαι απολύτως για την υγεία σας, όπως και για την υγεία όλων των συναδέλφων και πρέπει να σας πω, κύριε Υπουργέ, και με ένα στοιχείο εσωτερικής μελαγχολίας, όπως όταν συνευρίσκεσαι κοινωνικά με ανθρώπους τους οποίους σε λίγο καιρό δεν θα βλέπεις πια, διότι αυτοί θα έχουν αναχωρήσει από το σημείο συνεύρεσης που τώρα ευρισκόμαστε. Κατά συνέπεια, ειλικρινά σας αντιμετωπίζω με ιδιαίτερη στοργή και νοιάζομαι πάρα πολύ. Σας λέω όμως, κύριε Υπουργέ, κυρίες και κύριοι συνάδελφοι, ότι αυτό που μπορεί να γίνει σε αυτήν τη συγκυρία, συγκυρία τέλους μιας κυβέρνησης, είναι η εκτελεστική εξουσία, η οποία προτείνει, να σοβαρευτεί, να αντιληφθεί ότι με τον αέναο πολλαπλασιασμό των ρουσφετολογικών ρυθμίσεων αποξενώνεται πλήρως από όποια αξιοπιστία τής έχει απομείνει στο εκλογικό σώμα και να αντιληφθεί επίσης ότι η λογική του πολιτεύματος και της αστικής δημοκρατίας είναι η εναλλαγή στην εξουσία. Και αυτήν τη στιγμή αυτό το οποίο είναι προφανές ότι θα είναι η κρίση του ελληνικού λαού είναι η εναλλαγή στην εξουσία. Δεν είναι προς θάνατον. Τα κόμματα επιβιώνουν και στην Αντιπολίτευση και σας ευχόμαστε και σε αυτό το στάδιο της ζωής σας να τα πάτε καλά, με κάθε επιτυχία. Για κυβέρνηση, όμως, κυρίες και κύριοι συνάδελφοι, έχετε τελειώσει.
Ευχαριστούμε τον κ. Δένδια. Τον λόγο έχει ο κ. Παπαηλιού από την Κοινοβουλευτική Ομάδα του ΣΥΡΙΖΑ, για επτά λεπτά.
Κύριε Πρόεδρε, κυρίες και κύριοι συνάδελφοι, θα ήθελα να κάνω τρεις παρατηρήσεις στα όσα ειπώθηκαν από τον Κοινοβουλευτικό Εκπρόσωπο της Αξιωματικής Αντιπολίτευσης, της Νέας Δημοκρατίας, και μία τέταρτη, την οποία θέλω να προτάξω. Όταν θα γίνουν εκλογές - και θα γίνουν στην ώρα τους, κύριε Δένδια - τότε θα εκπλαγείτε με το αποτέλεσμα, αν πιστεύετε ότι η νίκη της Νέας Δημοκρατίας, έτσι όπως την εμφανίζετε, είναι δεδομένη. Ο λαός έχει και μνήμη και κρίση. Πρώτη παρατήρηση: Είπατε ότι υπάρχει σύγχυση στον χώρο του ΣΥΡΙΖΑ και της Κυβέρνησης. Νομίζω αντιθέτως ότι υπάρχει σύγχυση στον χώρο της Νέας Δημοκρατίας και αυτό προκύπτει κατ' αρχάς από το γεγονός ότι μετά την έξοδο της χώρας από τα μνημόνια, η πολιτική σας ταυτίζεται με τις πολιτικές λιτότητας, με τις πολιτικές των μνημονίων, πράγμα που θέλετε να συσκοτίζετε. Προκύπτει, επίσης, από τις διαφορετικές θέσεις των στελεχών σας. Τις δικές σας, κύριε Δένδια, του πράγματι ευπρεπούς και σοβαρού Κοινοβουλευτικού Εκπροσώπου, αλλά τις νεοφιλελεύθερες ακροδεξιάς κοπής θέσεις άλλων στελεχών της ΝΔ, που δυστυχώς δίνουν τον τόνο στην πολιτική σας, αφού αυτόν έχει υιοθετήσει και ο Αρχηγός σας. Μια δεύτερη παρατήρηση αφορά τις νεοφιλελεύθερες απόψεις και την ακροδεξιά. Οι απόψεις Ρήγκαν και Θάτσερ ανάγονται βεβαίως χρονικά στο παρελθόν. Όμως η Νέα Δημοκρατία έρχεται, να υιοθετήσει τέτοιου είδους νεοφιλελεύθερες απόψεις. Και ας μην ξεχνάμε ότι ο νεοφιλελευθερισμός πάει χέρι με χέρι με τον ακροδεξιό αυταρχισμό, αφού οι πολιτικές λιτότητας προωθούνται μόνο με πολιτικές καταστολής και αυταρχισμού. Και μία τρίτη παρατήρηση. Επειδή διατυπώνονται επικρίσεις - τις διατυπώσατε, έστω και δι' ολίγων - για τον τρόπο νομοθέτησης, την κατάθεση, συζήτηση και ψήφιση νομοσχεδίων τα οποία περιλαμβάνουν πολλά διαφορετικά θέματα, θα ήθελα να κάνω μία επισήμανση. Είναι γεγονός ότι ο τρόπος νομοθέτησης δεν είναι πάντα ο καλύτερος. Χρειάζεται προσοχή, διότι οι νόμοι απευθύνονται και εφαρμόζονται από τη διοίκηση και σε αυτούς υπάγονται οι πολίτες, οι επιχειρήσεις και όλοι όσοι τους αφορούν. Εν προκειμένω, τα διαφορετικά θέματα που κρίνονται και ρυθμίζονται, υπάγονται στην αρμοδιότητα ενός Υπουργείου, όχι περισσότερων. Επομένως, ακόμα και αν αυτά τα θέματα δεν έχουν άμεση σχέση μεταξύ τους, η ρύθμισή τους ανήκει στην αρμοδιότητα του ίδιου Υπουργείου. Η ζωή σήμερα «τρέχει». Οι εξελίξεις είναι τέτοιες που επιβάλλουν ρυθμίσεις για διάφορα θέματα για τα οποία ο χρόνος κατάρτισης, διαβούλευσης, συζήτησης και ψήφισης είναι πιεστικός, με αποτέλεσμα αν αφεθούμε στην κανονική διαδικασία, να μην υπάρχει δυνατότητα ρύθμισης διαφόρων θεμάτων που χρήζουν αντιμετώπισης. Η Βουλή, αν γινόταν αυτό, θα επιλαμβανόταν πολλών θεμάτων σε χρόνους που θα υπερέβαιναν τις βουλευτικές περιόδους. Δεν ομιλώ μόνο για τις επείγουσες ή κατεπείγουσες ρυθμίσεις, για τις οποίες οι προθεσμίες είναι ασφυκτικές. Ομιλώ και για θέματα που υφίστανται ή αναφύονται στην τρέχουσα καθημερινότητα που αν δεν ρυθμιστούν, τα προβλήματα σωρεύονται. Το ίδιο, ίσως και περισσότερο, ισχύει και για τις τροπολογίες. Ας ελπίσουμε ότι μετά τη λαίλαπα των μνημονιακών ρυθμίσεων και της fast track νομοθέτησης τα πράγματα θα βελτιωθούν, ιδίως με την προώθηση του έργου της κωδικοποίησης της νομοθεσίας. Ας έλθω στο νομοσχέδιο που περιλαμβάνει, όπως είπα προηγουμένως, τρία κεφάλαια. Θα περιοριστώ στο πρώτο που αφορά την προώθηση της ουσιαστικής ισότητας των φύλων. Εισάγεται για πρώτη φορά στην ελληνική έννομη τάξη ένα αυτοτελές θεσμικό πλαίσιο με αντικείμενο την προώθηση της ουσιαστικής ισότητας των φύλων, την πρόληψη και την καταπολέμηση της έμφυλης βίας. Μ' αυτό επιδιώκεται να δημιουργηθούν η βάση και οι προϋποθέσεις για την πραγμάτωση της ισότητας των φύλων και την άρση των έμφυλων διακρίσεων σε όλα τα πεδία της δημόσιας κοινωνικής και οικονομικής ζωής, με την πρόβλεψη πολιτικών, μέτρων και δράσεων που θα υλοποιούνται από την πολιτεία, αλλά και από την κοινωνία των πολιτών και τις συλλογικές οργανώσεις της. Ειδικότερα, το υπό κρίση νομοσχέδιο προβλέπει την υποχρέωση της πολιτείας για την εξάλειψη κάθε είδους άμεσης, έμμεσης ή πολλαπλής διάκρισης φύλου και την υιοθέτηση πολιτικών και θετικών μέτρων ισότητας. Η ανάληψη της σχετικής αρμοδιότητας από την τοπική αυτοδιοίκηση είναι θετική εξέλιξη, αφού μέσω των υπηρεσιακών μονάδων άσκησης κοινωνικής πολιτικής και πολιτικής ισότητας των φύλων, αλλά και των δημοτικών επιτροπών ισότητας φύλου, μπορεί να επιτευχθεί η ουσιαστική αλλαγή της νοοτροπίας και της ισχύουσας κουλτούρας για τα θέματα ισότητας κι έτσι να περιοριστούν σημαντικά οι έμφυλες ανισότητες σε όλα τα πεδία. Επιπλέον, το νομοσχέδιο ενσωματώνει την αρχή της ισότητας στις δημόσιες πολιτικές, στους δημόσιους προϋπολογισμούς και στη σύνταξη των διοικητικών εγγράφων, ρυθμίζει την ενσωμάτωση της διάστασης του φύλου σε όλες τις πτυχές της δημόσιας και κοινωνικής ζωής, διαμορφώνει και οργανώνει ένα δίκτυο δομών ανά τη χώρα με αντικείμενο δράσης την πρόληψη και την αντιμετώπιση της βίας κατά των γυναικών και σ' αυτό το πλαίσιο προβλέπεται η εκπόνηση σχεδίων ισότητας, δηλαδή ολοκληρωμένων και αλληλοσυμπληρούμενων παρεμβάσεων, οι οποίες εκπονούνται από επιχειρήσεις του δημόσιου και του ιδιωτικού τομέα, εφαρμόζονται μετά από ανάλυση της υφιστάμενης κοινωνικής πραγματικότητας και θέτουν συγκεκριμένους στόχους, στρατηγικές και πρακτικές. Εξάλλου, η περαιτέρω ενθάρρυνση της ενεργού συμμετοχής των γυναικών στην πολιτική ζωή του τόπου προβλέπεται με την αύξηση του ποσοστού συμμετοχής των γυναικών στους υποψήφιους στις βουλευτικές εκλογές ανά εκλογική περιφέρεια κ.λπ.. Το ίδιο ισχύει και για τον τομέα της εκπαίδευσης όπου προτείνεται να ενθαρρυνθεί περαιτέρω από την πολιτεία η ανάπτυξη των σπουδών φύλου, της έρευνας με βάση το φύλο, αλλά και της οπτικής του φύλου για όλες τις μορφωτικές ομάδες. Μην ξεχνάμε και κάτι άλλο, ότι δηλαδή λαμβάνονται μέτρα για την αντιμετώπιση του προβλήματος της βίας κατά των γυναικών. Για τον σκοπό αυτό προβλέπεται η λειτουργία ενός ολοκληρωμένου δικτύου δομών και υπηρεσιών με αντικείμενο την προσφορά ψυχοκοινωνικής στήριξης, νομικής συμβουλευτικής, αλλά και ασφαλούς διαμονής στις γυναίκες, θύματα έμφυλης βίας. Πρόκειται για τα συμβουλευτικά κέντρα γυναικών που λειτουργούν υπό τη Γενική Γραμματεία Ισότητας των Φύλων και από τους δήμους, για τους ξενώνες φιλοξενίας κακοποιημένων γυναικών που λειτουργούν από τους δήμους και για την εικοσιτετράωρη πανελλαδική τηλεφωνική γραμμή SOS. Όλα αυτά, κύριοι της Αξιωματικής Αντιπολίτευσης, δεν συνιστούν ούτε νομοθετική τακτοποίηση, ούτε νομοθετικό ακτιβισμό, ούτε συριζαίικη εμμονή, ούτε βερμπαλισμό. Στηρίζονται στον χάρτη των θεμελιωδών δικαιωμάτων της Ευρωπαϊκής Ένωσης και στο ελληνικό Σύνταγμα και αυτές τις πολιτικές είμαστε αποφασισμένοι να τις εφαρμόσουμε μέχρι τέλους. Σας ευχαριστώ.
Ευχαριστούμε τον κ. Παπαηλιού. Τον λόγο έχει ο κ. Κασιδιάρης από την Κοινοβουλευτική Ομάδα της Χρυσής Αυγής για επτά λεπτά.
Εις ό,τι αφορά την ιθαγένεια - γιατί αυτό είναι το μείζον ζήτημα, γιατί σε πολύ λίγες γενιές οι Έλληνες, με βάση τον δικό σας σχεδιασμό, θα είναι μειοψηφία μέσα στην πατρίδα μας - πάγια θέση της Χρυσής Αυγής είναι πως Έλληνας γεννιέσαι, δεν γίνεσαι με κανένα νομοθέτημα, με κανένα προεδρικό διάταγμα, με καμμία υπουργική απόφαση. Υπάρχει ένα οργανωμένο σχέδιο αλλοίωσης του ελληνικού πληθυσμού και το τελευταίο στάδιο είναι αυτό το οποίο βιώνουμε σήμερα. Με ξένα κεφάλαια, με κεφάλαια του Ιδρύματος «Σόρος», με σιωνιστικά κεφάλαια επιχειρείται η αλλοίωση του πληθυσμού της Ελλάδος και βεβαίως η μόνη δύναμη που αντιστέκεται είναι η Χρυσή Αυγή, γιατί και η Νέα Δημοκρατία σ' όλα αυτά τα αντεθνικά νομοθετήματα, ακόμα και εδώ που φέρεται να ψηφίζει αρνητικά, διαφοροποιείται μόνο σε επουσιώδη ζητήματα, ενώ δέχεται την ουσία του νομοσχεδίου. Η ουσία αυτού του νομοσχεδίου είναι να δίνεται η ιθαγένεια σε οποιονδήποτε λαθρομετανάστη εισβάλλει παράνομα στην πατρίδα μας. Αυτό, όπως προείπα, είναι ένα σχέδιο της παγκοσμιοποίησης και το βλέπουμε σ' όλες τις χώρες της Ευρώπης. Εμείς δεν επιθυμούμε σε καμμία περίπτωση να αποκτήσει και η Ελλάδα την εικόνα της Αγγλίας, για παράδειγμα. Ο δήμαρχος στο Λονδίνο είναι Πακιστανός. Θα θέλατε πολύ και στην Αθήνα σύντομα να εκλεγεί Πακιστανός δήμαρχος. Κάτι τέτοιο βεβαίως δεν πρόκειται να συμβεί και ήδη είναι πολύ μεγάλες οι αντιδράσεις και ήδη είναι πολύ μεγάλα τα ποσοστά του Λαϊκού Συνδέσμου - Χρυσή Αυγή στην πρωτεύουσα της Ελλάδος, παρ' ότι ο ΣΥΡΙΖΑ είναι ενωμένος με τη Νέα Δημοκρατία στα εθνικά θέματα. Ψηφίζουν μαζί κατά της Ελλάδος, ψηφίζουν μαζί τη δημιουργία ισλαμικού τεμένους, δηλαδή ψηφίζουν μαζί την ισλαμοποίηση των Αθηνών, της πρωτεύουσας και εν συνεχεία ολόκληρης της χώρας. Ψήφισαν μαζί την τροπολογία Μουζάλα που δίνει άνευ όρων άσυλο σε όσους λαθρομετανάστες εισβάλλουν παράνομα από την Τουρκία. Ψήφισαν μαζί το σύμφωνο συμβίωσης ο Κυριάκος Μητσοτάκης με τον Αλέξη Τσίπρα, που έχει σαν στόχο την καταστροφή της πατροπαράδοτης εικόνας της ελληνικής οικογένειας. Βέβαια, εις ό,τι αφορά την αλλοίωση του πληθυσμού που προωθεί ο ΣΥΡΙΖΑ με το παρόν νομοθέτημα, το ίδιο πρόγραμμα έχει και η Νέα Δημοκρατία. Όταν ο Μητσοτάκης λέει ότι θα δίνει δύο χιλιάδες ευρώ σ' όποιο παιδί γεννιέται στην Ελλάδα, καταλαβαίνετε ότι θα κάνουν πάρτι οι Ρομά, οι Πακιστανοί, οι Αλγερινοί, οι Μαροκινοί, όλοι αυτοί που έχουν μπει παράνομα στη χώρα και βέβαια έχει δεσμευτεί η Νέα Δημοκρατία ότι θα τους δίνει και επίδομα. Έχετε δει τι γίνεται με όλα τα επιδόματα, ακόμα και τα επιδόματα των πυροπαθών, πώς εισβάλλουν οι Ρομά εκεί που γίνεται η διανομή των επιδομάτων αυτών, που γεννούν παιδιά για τα επιδόματα και που εσείς άπαντες του αντισυνταγματικού τόξου θέλετε να χορηγήσετε και άλλα χρήματα. Μ' όλα αυτά στοχεύετε βεβαίως στο να αυξήσετε την εκλογική σας πελατεία, διότι ο Έλληνας σάς έχει γυρίσει την πλάτη και θέλετε να ελληνοποιήσετε τις ορδές των λαθρομεταναστών, με στόχο να σας ψηφίζουν στο μέλλον. Ανοίγω εδώ μια παρένθεση. Να έχετε τον νου σας. Κάνω πολλές περιοδείες στον Δήμο Αθηναίων και μοιράζω προεκλογικά φυλλάδια για την υποψηφιότητά μας με το πρόγραμμά μας, διότι ως γνωστόν δεν έχουμε κανένα άλλο περιθώριο σε κανένα μέσο ενημέρωσης να κάνουμε γνωστές τις θέσεις μας. Έρχονται, λοιπόν, και με πιάνουν κάποιοι πολίτες και μου λένε: «Κύριε Κασιδιάρη, είμαστε Αλβανοί, αλλά θα σας ψηφίσουμε γιατί πρέπει επιτέλους να μπει μια τάξη στην Αθήνα». Αυτό είναι ένα φαινόμενο που το έχω παρατηρήσει σε όλες τις συνοικίες των Αθηνών. Προσέξτε το πολύ καλά εσείς που νομοθετείτε και δίνετε δικαίωμα ψήφου και ιθαγένεια σε αλλοδαπούς. Προσέξτε το, γιατί ακόμα και αυτό μπορεί να σας γυρίσει μπούμερανγκ. Έχει δημιουργηθεί μια εγκληματική κατάσταση εις ό,τι αφορά τον εκλογικό χάρτη στην πρωτεύουσα της Ελλάδος. Έχει δοθεί το δικαίωμα ψήφου σε σαράντα χιλιάδες αλλοδαπούς. Εδώ μιλάμε για οργανωμένη παράνομη προσπάθεια αλλοίωσης του εκλογικού αποτελέσματος. Στους πεντακόσιες χιλιάδες δημότες Αθηναίους, όπου ψηφίζουν οι μισοί, δηλαδή περίπου οι διακόσιες πενήντα χιλιάδες στις δημοτικές εκλογές, οι σαράντα χιλιάδες θα είναι αλλοδαποί. Δηλαδή, το 20% των ψήφων θα προέρχεται από αλλοδαπούς. Στην ουσία, μας λέτε ότι με τα νομοθετήματά σας οι ξένοι θα βγάζουν δήμαρχο στην Αθήνα. Και βέβαια, αυτό το γεγονός εξηγείται πολύ εύκολα, γιατί ο μεγάλος σας φόβος είναι η διαρκής εκλογική άνοδος της Χρυσής Αυγής, ιδίως στην πρωτεύουσα της Ελλάδος, η οποία μπορεί να δώσει και ένα τεράστιο μήνυμα, γιατί σύμφωνα με όλες τις δημοσκοπήσεις, τις πραγματικές δημοσκοπήσεις, όχι τις «μαϊμού» - αν και τώρα τελευταία δεν παρουσιάζετε ούτε «μαϊμού» δημοσκοπήσεις για την Αθήνα - είμαστε πολύ χαλαρά πάνω από τον υποψήφιο του ΣΥΡΙΖΑ στην Αθήνα. Ακόμα και η συστημική δημοσκόπηση που κυκλοφόρησε, της «OPINION POLL», μας έδινε σχεδόν δύο μονάδες πάνω από τον υποψήφιο του ΣΥΡΙΖΑ στην Αθήνα. Και δεν είναι έτσι τα πράγματα, δεν είναι τόσο απλά. Για να δείτε τα πραγματικά ποσοστά, πρέπει να ανατρέξετε στις στοιχηματικές εταιρείες, που είναι οι εταιρείες που παίρνουν τα πραγματικά ποσοστά δημοσκοπήσεων και από εκεί δίνουν αποδόσεις. Διότι ο Μπόμπολας, που έχει τη μεγαλύτερη στοιχηματική εταιρεία, δεν είναι κάποιος τυχαίος. Ο Μπόμπολας έχει όλες τις πραγματικές δημοσκοπήσεις και στον δικό σας υποψήφιο, στον υποψήφιο του ΣΥΡΙΖΑ για τον Δήμο Αθηναίων δίνει σχεδόν τριπλάσια απόδοση απ' ό,τι δίνει σε εμάς. Δηλαδή, αν βγει αυτός και εσύ ποντάρεις σε αυτόν, θα πάρεις τριπλάσια λεφτά σε σχέση με την περίπτωση της δικής μας εκλογής. Αυτό σημαίνει, αν τα βάλεις κάτω μαθηματικά, ότι είμαστε περί τις επτά μονάδες πάνω από τον ΣΥΡΙΖΑ στον Δήμο Αθηναίων, ότι περνάμε στον δεύτερο γύρο και αυτό θα είναι ένα τεράστιο χαστούκι στην εθνομηδενιστική πολιτική της παρούσας Κυβέρνησης, αλλά και της Νέας Δημοκρατίας, που δεν έχει καμμία διαφορά επί της ουσίας. Γι' αυτόν τον λόγο, η τροπολογία η οποία έρχεται σήμερα εδώ προς ψήφιση και αφορά τις επερχόμενες εκλογές, είναι μια τροπολογία που εξυπηρετεί ένα σχέδιο νοθείας και το λέω αυτό μετά λόγου γνώσεως. Διπλασιάζετε τα εκλογικά τμήματα για να μην υπάρχει δυνατότητα εποπτείας σε όλα τα εκλογικά τμήματα. Θα μπορούσε πολύ εύκολα - γιατί δεν εξυπηρετεί καμμία λογική το να βάλετε δυο κάλπες για τους δήμους, μια κάλπη για το δημοτικό συμβούλιο, μια κάλπη για τα κοινοτικά συμβούλια - να γίνει όπως γινόταν παλιά, όπου υπήρχε ένα ψηφοδέλτιο, δήμαρχος, δημοτικοί σύμβουλοι και από κάτω διαμερισματικοί σύμβουλοι. Αν είχατε σκοπό να αλλάξετε κάτι στη διαχείριση των δήμων και να δώσετε περισσότερες εξουσίες στα κοινοτικά συμβούλια, βεβαίως να το συζητήσουμε, αλλά εδώ επί της ουσίας τα κοινοτικά συμβούλια θα έχουν τον ρόλο γλάστρας στη λειτουργία των δήμων και αντ' αυτού, βάζετε δύο κάλπες και άλλες δύο κάλπες για περιφέρεια και ευρωεκλογές. Εκεί θα χάνεται η μπάλα κυριολεκτικά. Θα σπάσετε τα εκλογικά τμήματα στα δύο. Θα χρειάζεται διπλάσιος αριθμός εποπτών για να ελέγξει το σχέδιο νοθείας το οποίο οργανώνετε και γι' αυτό βάζετε δημοσίους υπαλλήλους, υπαλλήλους των περιφερειών να κάνουν το έργο που κάνουν οι δικηγόροι, γιατί αυτοί είναι «δικά σας παιδιά» και θα μπορέσετε πολύ εύκολα μέσω των «δικών σας παιδιών» να εξυπηρετήσετε τα παράνομα σχέδιά σας, τα ίδια σχέδια βεβαίως που εξυπηρετούνται από τη συνωμοσία της σιωπής για τις θέσεις της Χρυσής Αυγής. Εγώ είδα ότι την Κυριακή βγήκαν όλοι ενωμένοι οι υποψήφιοι δήμαρχοι του αντισυνταγματικού τόξου, από Νέα Δημοκρατία μέχρι αναρχικούς και αντιεξουσιαστές στο «Σεράφειο» κολυμβητήριο», να λένε πώς θα πολεμήσουν τον ρατσισμό. Ο μόνος ρατσισμός που υπάρχει στην Ελλάδα - και αυτόν τον ρατσισμό η Χρυσή Αυγή τον πολεμά - είναι ο ρατσισμός κατά των Ελλήνων, που ακόμα και στους δήμους εκδηλώνεται αυτός ο ρατσισμός, όταν ο Έλληνας δεν μπορεί να πάει το παιδάκι του στον παιδικό σταθμό, γιατί ο αλλοδαπός κάνει «μαύρα» μεροκάματα, κάνει ψευδείς δηλώσεις στην εφορία - αν κάνει - και έχει προνόμια και επί αυτού του θέματος. Σε όλες τις παροχές των δήμων είναι προνομιούχοι αλλοδαποί και ο Έλληνας είναι σε δεύτερη μοίρα. Θα κλείσω με αυτό. Στόχος μας, παρά το οργανωμένο σχέδιο αλλοίωσης του εκλογικού αποτελέσματος μέσω της απόδοσης ψήφου σε αλλοδαπούς, παρά το οργανωμένο σχέδιο εκλογικής νοθείας μέσω των σημερινών τροπολογιών, σας βεβαιώνω ότι η Χρυσή Αυγή θα είναι στον δεύτερο γύρο των δημοτικών εκλογών για την Αθήνα, θα συντρίψουμε τον υποψήφιό σας και την εθνομηδενιστική Αριστερά και μετά θα πάμε στον δεύτερο γύρο για την τελική αναμέτρηση με την εθνομηδενιστική ψευτοδεξιά. Εκεί, ακόμα και αν ενωθείτε και βλέπουμε φαινόμενα ο ΣΥΡΙΖΑ να λέει «ψηφίστε τον Νεοδημοκράτη», δεν θα έχουμε πει τον τελευταίο μας λόγο, γιατί εκεί δεν θα αποφασίζουν τα κομματικά επιτελεία ούτε οι ψηφοφόροι είναι πρόβατα. Εκεί τον τελευταίο λόγο θα τον έχει ο λαός της Αθήνας και θα σας δώσει μια πολύ ισχυρή απάντηση ενάντια στην εθνομηδενιστική σας πολιτική. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί από το 27ο Δημοτικό Σχολείο Βόλου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Γκιόλας από την Κοινοβουλευτική Ομάδα του ΣΥΡΙΖΑ έχει τον λόγο για επτά λεπτά και ακολουθεί ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Παπαθεοδώρου. Ορίστε, έχετε τον λόγο.
Ευχαριστώ, κύριε Πρόεδρε. Οφείλουμε μια απάντηση για το θέμα «Νεοφιλελευθερισμός και Νέα Δημοκρατία». Το αν εγκολπώθηκε, όπως αναφέρθηκε βέβαια ο Κοινοβουλευτικός σας Εκπρόσωπος, η παράταξή σας, κύριε Δένδια, τον νεοφιλελευθερισμό στην Ελλάδα και αμιγώς η Νέα Δημοκρατία, αλλά και παρέα με τους συγκυβερνήσαντές σας, υπήρξε, και υπήρξε υποστηριζόμενος, ενισχυόμενος και βοηθούμενος από το κράτος. Χαρακτηριστικά παραδείγματα με αφορμή και το παρόν νομοσχέδιο: Εργολαβίες μισθωτής εργασίας στην τοπική αυτοδιοίκηση. Τίνος επιλογή ήταν; Στην υγεία, τα νοσοκομεία, τα τρόφιμα, τα πλυντήρια, η καθαριότητα, ομοίως σε εργολάβους που κερδοσκοπούσαν. Τις ανέχθηκε ή όχι η παράταξή σας, κύριοι συνάδελφοι; Όμως, πιθανόν λέτε, εξοβελίζοντας βέβαια και τον κακό νεοφιλελευθερισμό και τη σχολή του Σικάγου, που τουλάχιστον αυτό το παραδέχθηκε ο κ. Δένδιας - και δεν θα διαφωνήσω - ότι σβήνει πλέον. Τώρα, όμως, ο Αρχηγός σας δεν είναι αυτός που κλείνει το μάτι, αποδέχεται και ενθαρρύνει την ιδιωτική ασφάλιση τύπου Πινοσέτ; Δεν είναι αυτός που βγαίνει έξω στις ασφαλιστικές εταιρείες και υπόσχεται παροχή υπηρεσιών υγείας όχι συμπληρωματικά, αλλά κυρίως, αναφερόμενος πάντα στην ιδιωτική πρωτοβουλία; Να μην αναλύσουμε και τις εργολαβίες των μεγάλων δημόσιων έργων, για τα οποία καρπώθηκε τόσα και τόσα υπερκέρδη το μεγάλο κεφάλαιο. Όμως, είναι ανάγκη να προχωρήσουμε και στο νομοσχέδιο, το οποίο όντως είναι ένα μεγάλο νομοσχέδιο. Θα αφιερωθώ περισσότερο στα όσα θεσμοθετεί και κατοχυρώνει προκειμένου να εξασφαλιστεί η ουσιαστική ισότητα των φύλων. Έχετε καυτηριάσει, κύριε συνάδελφε, εισηγητά της Νέας Δημοκρατίας, το νομοσχέδιο και το λοιδορήσατε, νομίζω, σαν ένα συριζαϊκό κατασκεύασμα, εφεύρημα, που πηγάζει από ιδεοληψίες, μεγαλοστομίες, έκθεση ιδεών και ας πούμε διακηρυκτικό. Εδώ θα αντιστρέψω το ερώτημα. Καλύτερα να απαντήσετε εσείς τι μέτρα έλαβε η Νέα Δημοκρατία, ώστε να αποφευχθούν οι διακρίσεις στον κοινωνικό, στον εργασιακό κυρίως τομέα και γενικότερα, στον δημόσιο βίο, που τώρα πλέον τις επισημαίνετε και τις αναγνωρίζετε, αν και εσείς ποτέ δεν θελήσατε να θεσπίσετε καινοτόμα και ριζοσπαστικά μέτρα για την ουσιαστική ισότητα των φύλων, πηγαίνοντας έστω και λίγο παραπέρα από την απλή ενσωμάτωση ευρωπαϊκών οδηγιών. Ποιες είναι, λοιπόν, οι στοχευμένες παρεμβάσεις που γίνονται με το παρόν νομοσχέδιο; Προφανώς, δεν είναι κάτι εύκολο, απλό και επιβαλλόμενο με διακηρυκτικές πράξεις ή νομοθετήματα. Πρέπει να παρέμβουμε και στο ιδεαλιστικό επίπεδο, στη μάχη δηλαδή για την άρση της πατριαρχικής κοινωνίας. Το ξερίζωμα παρωχημένων, αλλά βαθιά εδραιωμένων νοοτροπιών και αντιλήψεων, δεν μπορεί να επιτευχθεί με κάποια μεμονωμένα ή και ασύνδετα μέτρα, αλλά με τη συνεχή προσπάθεια αναγνώρισης, θωράκισης και βελτίωσης των δικαιωμάτων της γυναίκας. Πρόκειται, λοιπόν, για ένα νομοσχέδιο που στο πρώτο μέρος του, για πρώτη φορά, θα έλεγα, ότι κωδικοποιεί το ζήτημα της ισότητας των φύλων και εισάγει παράλληλα ορισμένες διατάξεις με στόχο την καταπολέμηση της έμφυλης βίας. Θα παραθέσω εν συντομία μερικά από τα μέτρα αυτά, που είναι αρκετά. Πρώτον, η σύνταξη, παρακολούθηση και εφαρμογή του Εθνικού Σχεδίου Δράσης για την Ισότητα των Φύλων, το οποίο αναλαμβάνει η Γενική Γραμματεία Ισότητας των Φύλων. Δεύτερον, το Κεντρικό Συμβούλιο Ισότητας των Φύλων, το οποίο, ως εννεαμελές όργανο της γενικής γραμματείας, με τριετή θητεία, προβαίνει σε αξιολόγηση των πολιτικών ισότητας σε τοπικό, αλλά και σε εθνικό επίπεδο, συνεργαζόμενο με ακαδημαϊκούς και εμπειρογνώμονες της Ελλάδας και του εξωτερικού. Τρίτη πρωτοβουλία, οι πρωτοβουλίες δράσεων, μέτρων και εκθέσεων από κάθε Υπουργείο, που παρουσιάζουν υποχρεωτικά και απολογιστικά σε ετήσια βάση. Τέταρτον, στους γενικούς προϋπολογισμούς των Υπουργείων καθιδρύεται υποχρεωτική λογοδοσία αναφορικά με το κατά πόσο ελήφθησαν μέτρα μέριμνας για τα ζητήματα ισότητας των φύλων, αλλά και με τον τρόπο που κατανεμήθηκαν οι πόροι στον στόχο της καταπολέμησης των έμφυλων διακρίσεων. Πέμπτον, η τήρηση στατιστικών στοιχείων υποχρεωτικά από τις δημόσιες υπηρεσίες και όλα τα νομικά πρόσωπα που ανήκουν στον ευρύτερο δημόσιο τομέα, με παράλληλη υποχρέωση να τα καταγράφουν και να τα αποστέλλουν στο Ψηφιακό Παρατηρητήριο. Έκτον, η εισαγωγή για πρώτη φορά ως πειθαρχικού αδικήματος στον δημοσιοϋπαλληλικό κώδικα της χρήσης γλώσσας έμφυλης διάκρισης στην εργασία και την απασχόληση. Έβδομον, η γνωστή αύξηση του ποσοστού ανά φύλο από το 30% στο 40%, σε επίπεδο εθνικής εκπροσώπησης στις επερχόμενες εκλογές. Όγδοον, η θεσμοθέτηση προώθησης της ισότητας των φύλων ρητά και συγκεκριμένα διαμέσου του εκπαιδευτικού μας συστήματος, εκεί που πρέπει να δράσουμε κυρίως, απ' όπου ξεκινούν δηλαδή οι διακρίσεις και τα στερεότυπα. Ένατον, η χορήγηση ειδικών αδειών μετά αποδοχών για την προστασία της μητρότητας κατά την υποβολή της γυναίκας στη διαδικασία της ιατρικώς υποβοηθούμενης αναπαραγωγής. Δέκατον, απολύτως ενθαρρυντικό μέτρο προς καταπολέμηση των διακρίσεων είναι η σύσταση του θεσμού «Σήμα ισότητας» για επιχειρήσεις, που χορηγείται από τη γενική γραμματεία για να επιβραβεύσει αυτές που έμπρακτα προάγουν την ουσιαστική ισότητα των φύλων. Υπάρχει προστασία, δηλαδή, της μητρότητας, εξίσωση μισθών μεταξύ ανδρών και γυναικών, ισόρροπη συμμετοχή των δύο φύλων σε διευθυντικές θέσεις. Ενδέκατον, το Εθνικό Ραδιοτηλεοπτικό Συμβούλιο προβαίνει στην έκδοση οδηγιών για την ενσωμάτωση της αρχής της ισότητας των φύλων, αλλά επιβάλλει και κυρώσεις στους ραδιοτηλεοπτικούς φορείς που παραβιάζουν τις υποχρεώσεις των διατάξεων του παρόντος νομοσχεδίου. Δωδέκατον, τα γνωστά συμβουλευτικά κέντρα γυναικών και οι ξενώνες φιλοξενίας. Πέραν, όμως, των μέτρων για την άρση των στερεοτύπων έναντι των γυναικών που πλέον χαρακτηρίζουν και το κράτος ως προοδευτικό, ένα ακόμα θέμα που αντιμετωπίζει και το υπό ψήφιση νομοσχέδιο είναι η καταπολέμηση του φαινομένου της βίας εις βάρος των γυναικών. Είναι ένας ακόμα πεισματικός αγώνας που πρέπει να κερδηθεί, για να αποκατασταθούν οι σχέσεις ισότητας, διότι η βία, κύριοι συνάδελφοι, υπήρχε και δυστυχώς εξακολουθεί να υπάρχει εις βάρος του γυναικείου φύλου. Όπου δε ασκείται βία, υπάρχει και φόβος που οδηγεί σε ακραίες περιπτώσεις σε εξουσιαστική σχέση και σε σχέση υποταγής. Με άλλα λόγια οδηγεί σε αναίρεση της ισότητας, της αυταξίας και της αυτοδιάθεσης του ατόμου γένους θηλυκού. Όλα αυτά, λοιπόν, απαντούν στα απλοϊκά ερωτήματα - επιχειρήματά σας, κύριοι συνάδελφοι της Νέας Δημοκρατίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δώστε μου δύο λεπτά για να υποστηρίξω μια τροπολογία που έχει υποβληθεί, σε συνεννόηση ασφαλώς και με το Υπουργείο. Εν όψει της πολυπλοκότητας και του δυσχερούς έργου των βουλευτικών εκλογών, που ελήφθησαν και κάποια άλλα μέτρα μέριμνας, προφανώς θα χρησιμοποιηθούν αρκετοί δικαστικοί υπάλληλοι, κυρίως διά την υποβοήθηση, για την προετοιμασία της εκλογικής διαδικασίας και κατά την προετοιμασία, αλλά και κατά τη διάρκεια του ελέγχου των εκλογικών αποτελεσμάτων. Μέχρι τώρα, νομοθετικά οι καταστάσεις των υπαλλήλων και η σταδιακή κατηγορία υπήρξε σε έξι βαθμίδες, από τον Α΄ μέχρι τον ΣΤ΄. Προσφάτως, με προεδρικό διάταγμα του 2012 περιορίστηκε σε τέσσερις κατηγορίες. Έτσι, λοιπόν, η τρίτη και τέταρτη κατηγορία που με το προηγούμενο καθεστώς σήμαινε υπαλλήλους που είχαν μία αρκετά μεγάλη εμπειρία και πολύχρονη παρουσία, άρα και κατά τεκμήριο γνώση να διεξάγουν εκλογές, πρέπει να μειωθεί. Συνεπώς, οι υπάλληλοι που μπορούν να διενεργήσουν εκλογές όλων των δικαστικών βαθμίδων - πρωτοδικεία, ελεγκτικά συνέδρια και λοιπά - πρέπει και μπορούν να σηκώσουν το έργο αυτό, αν έχουν ενταχθεί στην πρώτη και δεύτερη κατηγορία και, συνεπώς, έχουν μία επαρκή πολύχρονη παρουσία και εμπειρία περί του αντικειμένου που πρόκειται να υποβοηθήσουν. Ευχαριστώ.
Ευχαριστούμε τον κ. Γκιόλα. Κύριε Παπαθεοδώρου, θα δώσω τον λόγο στην Αναπληρώτρια Υπουργό Εργασίας κ. Φωτίου, προκειμένου να αναπτύξει μια τροπολογία, για να έχετε την ευκαιρία να τοποθετηθείτε και μετά. Ορίστε, κυρία Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Πρόκειται για την τροπολογία με γενικό αριθμό 2042 και ειδικό 100, η οποία αφορά τον νόμο για την αναδοχή ή την υιοθεσία, τον οποίο, όπως ξέρετε, τον ψηφίσατε πέρυσι - κι εσείς, κύριε Παπαθεοδώρου - και ο οποίος τις επόμενες εβδομάδες θα τεθεί σε εφαρμογή ηλεκτρονικά. Κατά την ηλεκτρονική επεξεργασία του και κατά την επεξεργασία που έχει γίνει όλο αυτό το διάστημα σε όλη τη δευτερογενή νομοθεσία - σας υπενθυμίζω ότι οι ΥΑ και οι ΚΥΑ ήταν δώδεκα - έχουν προκύψει ορισμένα σημεία, τα οποία τροποποιούμε, ενδυναμώνοντας τον χαρακτήρα του νόμου και όχι αποδυναμώνοντάς τον σαφώς. Γι' αυτό, λοιπόν, σας λέω τις παραγράφους. Πρόκειται για δέκα παραγράφους αυτής της τροπολογίας που έχουν ως εξής: Στην παράγραφο 1 τροποποιούμε το εξής: Στην αναγραφή στο Ειδικό Μητρώο Ανηλίκων που τηρείται στις μονάδες παιδικής προστασίας και φροντίδας, όπως ξέρετε, πέραν όλων των άλλων, πρέπει να αναφέρεται και το ονοματεπώνυμο των αδελφών του ανηλίκου. Αυτό κρίθηκε απαραίτητο, ακριβώς ώστε μετά κατά την αναζήτηση των στοιχείων της καταγωγής τους να γίνεται αυτό πιο εύκολα. Μιλάμε για τη φυσική του οικογένεια, δηλαδή. Οι παράγραφοι 2 και 3 αφορούν όλα τα παιδιά τα οποία δεν είναι σε ιδρύματα και όμως θα δοθούν σε αναδοχή ή υιοθεσία. Σ' αυτήν την περίπτωση, γίνεται υποχρεωτική η αναγραφή τους στο Ειδικό Μητρώο Ανηλίκων. Δηλαδή, δεν θα υπάρχει πια παιδί, είναι ή δεν είναι στα ιδρύματα, που θα προχωρά σε αναδοχή ή υιοθεσία, χωρίς να είναι γραμμένο στο Ειδικό Μητρώο Ανηλίκων. Είναι κάτι που το είχαμε συζητήσει, αλλά δεν είχε αποτυπωθεί με σαφήνεια. Το διευκρινίσαμε. Νομίζω ότι είναι πάρα πολύ σημαντικό και αυτό. Στην παράγραφο 4 είδαμε ότι και κατά το ταίριασμα, το περιβόητο «matching», αλλά και γενικά, για να βγουν τα παιδιά από τα ιδρύματα, είναι απαραίτητο το Ατομικό Σχέδιο Οικογενειακής Αποκατάστασης, το ΑΣΟΑ. Δεν υπήρχε στον νόμο. Αυτό διευκολύνει πάρα πολύ πια το ταίριασμα, δηλαδή το Ατομικό Σχέδιο Οικογενειακής Αποκατάστασης του κάθε παιδιού, το οποίο θα καταχωρείται στο Ειδικό Μητρώο Ανηλίκων. Στην παράγραφο 5, επειδή όπως ξέρετε παιδιά εγκαταλείπονται στα δημόσια νοσοκομεία, αλλά και στα δημόσια μαιευτήρια, δίνουμε τη δυνατότητα στα δημόσια νοσοκομεία και στα μαιευτήρια, αν εγκαταλείπεται ένα παιδί ή αν έρχεται ένα παιδί με εισαγγελική παραγγελία, να εγγράφεται εκεί σε ειδικό μητρώο. Άρα, ανοίγουμε και Ειδικά Μητρώα Ανηλίκων στα νοσοκομεία και στα μαιευτήρια της χώρας, πράγμα που θεωρώ ότι θα συμβάλει ώστε κανένα παιδί να μη χάνεται και να μην ξέρουμε πού βρίσκεται. Αναφορικά με την παράγραφο 6, ένα πράγμα που δεν είχαμε προβλέψει ήταν εάν κάποιος κριθεί ακατάλληλος για ανάδοχος γονιός - για ανάδοχο γονιό μιλά η παράγραφος 6, ενώ για τον θετό η παράγραφος 9- τι γίνεται μετά. Αυτός δεν μπορεί ποτέ να ξανακριθεί; Αυτό ήταν μια παράλειψη. Θα μπορεί να ξανακριθεί μετά την παρέλευση τριετίας, με το δεδομένο της αρνητικής εισήγησης στον φάκελό του. Όμως, θα μπορεί να ξανακριθεί. Στην παράγραφο 7 υπήρχαν πρόδηλα εκ παραδρομής σφάλματα. Συγκεκριμένα, είχε παραπομπή σε «περίπτωση η΄» που δεν υπήρχε. Άρα, αυτό διορθώνεται. Στην παράγραφο 8 διαγράφεται η φράση «και των δήμων» που είχε τεθεί εκ παραδρομής. Ως προς την παράγραφο 9, αναφέρθηκα ήδη. Στην παράγραφο 10 γίνεται το εξής: Από τη στιγμή που ένα παιδί έχει ήδη τοποθετηθεί σε μια οικογένεια και περιμένουμε να τελεσιδικήσει η υιοθεσία στο δικαστήριο, ο φάκελος του ανήλικου πρέπει να φεύγει από το Ειδικό Μητρώο Ανηλίκων, γιατί πια δεν είναι διαθέσιμος. Καταλαβαίνετε. Έχει ήδη ξεκαθαρίσει ότι πάει στην τάδε οικογένεια, άρα περιμένουμε να τελεσιδικήσει και άρα, δεν χρειάζεται ο φάκελός του να είναι στα μητρώα ανηλίκων. Το ίδιο και για τους ανηλίκους για τους οποίους υποβάλλεται αίτηση αναδοχής. Τέλος, στην παράγραφο 11 και στην παράγραφο 12 διορθώνονται πρόδηλα εκ παραδρομής σφάλματα των τροποποιούμενων διατάξεων. Σας ευχαριστώ.
Ευχαριστούμε την κυρία Υπουργό. Ο Κοινοβουλευτικός Εκπρόσωπος από τη Δημοκρατική Συμπαράταξη κ. Παπαθεοδώρου έχει τον λόγο και θα ακολουθήσουν η κ. Καββαδία, η κ. Βούλτεψη, η κ. Μεγαλοοικονόμου και η Κοινοβουλευτική Εκπρόσωπος από τον ΣΥΡΙΖΑ κ. Βάκη. Ορίστε, κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κυρίες Υπουργοί, κύριε Υπουργέ, θα ξεκινήσω από την τροπολογία, η οποία θεωρώ ότι είναι μία τροπολογία της συναλλαγής. Μίας ωμής, κυνικής, απροκάλυπτης συναλλαγής των προθύμων, στους οποίους προτείνεται μία θέση στο ευρωψηφοδέλτιο, χωρίς να διαταράσσεται η εύθραστη κυβερνητική πλειοψηφία. Αυτή η πλειοψηφία, η οποία συντίθεται σήμερα από μετακινούμενους Βουλευτές που προσήλθαν προθύμως σ' αυτή την τράπεζα των τραπεζικών συναλλαγών που είχε ανοίξει ο κ. Τσίπρας. Γιατί, όμως, είναι μία κυνική συναλλαγή; Γιατί απλά χρειάζεται ο κ. Τσίπρας να δώσει κάποια πολιτικά ανταλλάγματα σε Βουλευτές και Υπουργούς που τον διατηρούν δια της μεταγραφής τους στην εξουσία. Όμως, πολύ φοβάμαι ότι αυτό το δώρο είναι δηλητηριασμένο, όπως λέμε, αφού η διέξοδος που δίνεται στους πρόθυμους Βουλευτές και Υπουργούς, εξαρτάται από την εμπιστοσύνη και την απόφαση του ελληνικού λαού. Οπότε, εφόσον αυτή η εμπιστοσύνη εξαϋλώνεται καθημερινά, θα πρέπει να τους δίνετε τη δυνατότητα παραμονής των προθύμων στην Κυβέρνηση και στη Βουλή. Άρα, να τους διατηρήσετε και μετά τις εκλογές, κύριε Υπουργέ. Η συναλλαγή είναι και πάλι προς όφελος του κ. Τσίπρα. Γιατί στον κρίσιμο προεκλογικό χρόνο, η ενδεχόμενη μη πολιτική αποκατάσταση των προθύμων, γιατί δεν θα τους εμπιστευθεί ενδεχομένως ο ελληνικός λαός, αποσβένει την υποχρέωση του κ. Τσίπρα απέναντί τους. Αυτή είναι η μοίρα όσων θεωρούνται από τον Πρωθυπουργό αναλώσιμοι, οι οποίοι θα αναμένουν άδοξα τα υπεσχημένα πολιτικά ανταλλάγματα. Όμως, αυτό που προκαλεί σήμερα περισσότερο απ' όλα τα υπόλοιπα, είναι ότι απροκάλυπτα εισάγετε αυτή την τροπολογία, λίγες εβδομάδες πριν τις εκλογές, αποδεικνύοντας για άλλη μία φορά ότι κινείστε πλέον μόνο με εκλογικές και πολιτικές σκοπιμότητες στην προοπτική της αποδρομής. Το πρόβλημα δεν είναι μόνον η ωμή συναλλαγή, το πολιτικό αντάλλαγμα. Πηγαίνετε στις Ευρωεκλογές, μείνετε στο Υπουργικό Συμβούλιο, στηρίζετε την Κυβέρνηση και αν δεν εκλεγείτε, παραμένετε μέχρι να κάνουμε εκλογές. Δεν είναι μόνο αυτό. Είναι το γεγονός ότι ταυτόχρονα θεωρείτε ότι με τη συγκεκριμένη τροπολογία, κάνετε ένα είδος εκλογικού αιφνιδιασμού. Έρχεστε να νομοθετήσετε κάποιες εβδομάδες πριν από τις ευρωεκλογές, αλλάζοντας τους όρους του παιχνιδιού. Το σημαντικότερο, όμως, κυρίες και κύριοι συνάδελφοι, είναι ότι δεν μπορείτε πλέον να κάνετε εκλογικό αιφνιδιασμό, επομένως μην επιχειρείτε τέτοιες μεθοδεύσεις που φθείρουν το κοινοβουλευτικό πολίτευμα, που φθείρουν την εκλογική διαδικασία. Κάνει κακό στη δημοκρατία αυτό. Στέλνει κακό μήνυμα στους πολίτες, γιατί θεωρούν ότι η κανονικότητα για την οποία μιλάτε, είναι οι αποτυχημένες πολιτικές συναλλαγές. Αυτό αφορά το πολιτικό σύστημα, δεν αφορά μόνο εσάς. Άρα, αποτυχημένη απόπειρα είναι, διότι όλοι γνώριζαν ότι με κάποιον τρόπο θα αποκαταστήσετε αυτούς τους συναδέλφους, αλλά από την άλλη πλευρά θέλετε να διατηρήσετε και την καρέκλα της εξουσίας. Το δεύτερο σημείο στο οποίο θα ήθελα να αναφερθώ, κύριε Υπουργέ, είναι μία αναφορά που νομίζω ότι σας αφορά και λόγω της εκλογικής περιφέρειας στην οποία εκτεθήκατε την προηγούμενη φορά. Κοιτάξτε να δείτε. Δεν είναι δυνατόν να μην ακούγεται ούτε μία λέξη από τον ΣΥΡΙΖΑ, όταν υπάρχει το Συνέδριο της ΓΕΣΕΕ στην Καλαμάτα. Κάνω μία αναφορά την οποία, νομίζω, ότι θα καταλάβετε. Όταν υπάρχει, λοιπόν, το Συνέδριο της ΓΕΣΕΕ στην Καλαμάτα, το οποίο το σπάνε δυνάμεις του ΠΑΜΕ και το εμποδίζουν να ξεκινήσει και να λειτουργήσει, όταν ογδόντα εργατικά κέντρα της χώρας καταγγέλλουν αυτή τη μεθόδευση και δεν υπάρχει καμμία ανακοίνωση από τον ΣΥΡΙΖΑ, καμμία ανακοίνωση από την Κυβέρνηση, καμμία ανακοίνωση από την παριστάμενη Υπουργό και πάνω απ' όλα η Αστυνομία κάθεται και παρακολουθεί όλα αυτά σαν να έβλεπε αστυνομική ταινία στην τηλεόραση, είναι απαράδεκτο.
Η Αστυνομία; Δεν ντρέπεστε;
Ελάτε τώρα, κύριοι συνάδελφοι.
Και είναι απαράδεκτο…
Είναι απαράδεκτα αυτά που λέτε.
…γιατί καλύπτετε αυτές τις μεθοδεύσεις. Είναι απαράδεκτο, διότι από τη μία πλευρά έχουμε αντιδημοκρατικές μεθοδεύσεις και από την άλλη δεν έχουμε ούτε καν χάδι να πείτε ότι κάτι έγινε. Κάτι έγινε τελικά. Κάτι έγινε για να μην γίνει το συνέδριο.
Είσαστε ψεύτες!
Σας ευχαριστώ πάρα πολύ, εγώ συνεχίζω, γιατί έψαξα να δω ποια είναι η κεντρική ανακοίνωση του ΣΥΡΙΖΑ. Επομένως ή είστε ανενημέρωτος ή θα σας πρέπει να σας εξηγήσουν γιατί δεν έκαναν ανακοίνωση.
Το επαναλαμβάνω, είσαστε ψεύτες!
Κύριε Θηβαίε!
Πάμε παρακάτω. Πάμε στα ζητήματα ισότητας των φύλων. Πράγματι εκεί είναι πάρα πολύ σημαντικό το πεδίο. Η θετική ισότητα κατοχυρώθηκε σε πλήθος κειμένων, όχι μόνο σε επίπεδο κοινού νόμου, αλλά και από το συνταγματικό και διεθνές ενωσιακό δίκαιο. Αναφέρομαι ενδεικτικά στη ρητή συνταγματική κατοχύρωση του άρθρου 4 και ειδικά για τις εργασιακές σχέσεις - το άρθρο 22 του Συντάγματος - ενώ εμβληματική υπήρξε η προσθήκη στο άρθρο 116 του Συντάγματος, στη μεγάλη και επιτυχημένη αναθεώρηση του 2001, που αναγνώρισε για πρώτη φορά τα θετικά μέτρα, τα μέτρα θετικής διάκρισης υπέρ των γυναικών, για την προώθηση της ισότητας στην πράξη. Σε ενωσιακό επίπεδο αξίζει να σταθούμε στις οδηγίες του 2000, περί εφαρμογής της αρχής ίσης μεταχείρισης προσώπων, ασχέτως φυλετικής ή εθνοτικής καταγωγής και την 78, πάλι του 2000, για τη διαμόρφωση γενικού πλαισίου για την ίση μεταχείριση στην απασχόληση και στην εργασία που περιλήφθηκαν στον νόμο του 2005, αλλά και στη συνέχεια στον νόμο του 2016. Σε νομοθετικό επίπεδο, πέραν του θεμελιώδους νόμου του 1984, που αυτός καθιέρωσε την ισότητα στην Ελλάδα, για την εφαρμογή της αρχής της ισότητας των δύο φύλων στις εργασιακές σχέσεις, καθώς και του νόμου του 2010 για την εφαρμογή και προώθηση της αρχής των ίσων ευκαιριών και της ίσης μεταχείρισης ανδρών και γυναικών, σε θέματα απασχόλησης και εργασίας και του 2012 για την εφαρμογή και προώθηση της εφαρμογής της αρχής της ίσης μεταχείρισης κατά την άσκηση αυτοτελούς επαγγελματικής δραστηριότητας, όπως επίσης - και οφείλω να το αναγνωρίσω - αυτό που διεκδίκησαν πάρα πολλοί από τον επιστημονικό κόσμο, γυναικείες οργανώσεις, αλλά και ο υποφαινόμενος για την αντιμετώπιση της ενδοοικογενειακής βίας που μετά από πολύ καιρό, το 2006 έγινε νόμος του κράτους. Ψηφίστηκαν, όμως, παράλληλα πλήθος διατάξεις για την καταπολέμηση των διακρίσεων, λόγω φύλου και σεξουαλικού προσανατολισμού, ιδίως στον χώρο της εργασίας. Προκειμένου να αντιμετωπιστούν και να αρθούν οι διακρίσεις, όμως, και να διασφαλιστεί η ουσιαστική, η πραγματική ισότητα, δεν χρειάζονται καινούργια νομοθετήματα τα οποία έχουν διακηρυκτικό χαρακτήρα, δεν χρειάζονται καινούργια θεσμικά κείμενα και όργανα, όπως αυτά τα οποία, κατά συρροή, ιδρύετε. Αντίθετα, αυτό που χρειάζεται είναι συστηματική αποτύπωση των προβλημάτων και αποτελεσματικές διοικητικές δράσεις σε προληπτικό και κατασταλτικό επίπεδο. Η χώρα δεν πάσχει μόνο από πολυνομία, πάσχει και από μεγάλα κενά εφαρμογής και υλοποίησης των νόμων. Αυτό το οποίο χρειάζεται, λοιπόν, είναι μία ουσιαστική κατοχύρωση της ισότητας, μέσα από διοικητικές δράσεις. Ακόμη και στην περίπτωση της θετικής πρόβλεψης - το νομοσχέδιο κατά τη γνώμη μας για τη σύσταση συμβουλευτικών κέντρων γυναικών και ξενώνων φιλοξενίας γυναικών - βλέπουμε ότι ακόμη και σήμερα, αυτό είναι ελλιπές, αφού δεν υπάρχει συγκεκριμένη πρόβλεψη για τη διασφάλιση των υλικών προϋποθέσεων της υλοποίησης και των χρηματοδοτικών εργαλείων αυτών των δράσεων. Κύριε Υπουργέ, έρχομαι στο δεύτερο πολύ μεγάλο ζήτημα, το οποίο θέτει αυτό το νομοσχέδιο, το οποίο δεν έχει ούτε αρχή ούτε μέση ούτε τέλος, αλλά έχει μία συρραφή διατάξεων. Έρχομαι στο δεύτερο ζήτημα της ιθαγένειας. Εάν το σχέδιο νόμου είχε ως στόχο να επιταχύνει τις διαδικασίες της ιθαγένειας, ώστε ο χρόνος αναμονής να πλησιάσει τον χρόνο που προβλέπει ο νόμος, θα είχατε συμπεριλάβει στην αιτιολογική έκθεση τον πίνακα, κύριε Υπουργέ, που έχετε ανεβάσει στην ιστοσελίδα του Υπουργείου σας. Έχετε έναν πίνακα, λοιπόν, που ενημερώνετε τους ενδιαφερόμενους για κάτι πολύ σημαντικό. Και σας καλώ να τον δώσετε στη Βουλή, γιατί τον κοιτούσα σήμερα το πρωί. Λέτε πώς αυτή τη στιγμή στην Υπηρεσία Ιθαγένειας της Αθήνας διεξάγονται συνεντεύξεις για όσους είχαν καταθέσει αίτηση το πρώτο τρίμηνο του 2015. Είμαστε στο 2019, στο πρώτο τρίμηνο. Είναι τέσσερα χρόνια. Στις περισσότερες υπηρεσίες γίνονται συνεντεύξεις, κυρίες και κύριοι συνάδελφοι - επειδή σας ενδιαφέρει το θέμα - για αιτήματα που έχουν κατατεθεί το 2015 και το 2016. Οι άνθρωποι, βέβαια, σε αυτές τις περιοχές θα πρέπει να νιώθουν τυχεροί που δεν υπέβαλαν αίτηση στην Θεσσαλονίκη. Εκεί, σύμφωνα με τα δικά σας στοιχεία, διεξάγονται συνεντεύξεις για αιτήσεις του 2013, δηλαδή έξι χρόνια μετά. Αυτή θεωρώ ότι είναι μια προσβλητική εικόνα για τη δημόσια διοίκηση. Το νομοσχέδιο δεν πρόκειται να την αλλάξει. Έχω την άποψη - και θα το υποστηρίξω - ότι την επιμηκύνει.
Πώς;
Θα σας αποδείξω αμέσως πώς. Πάνω από όλα, διαμορφώνει μια κατάσταση, η οποία τα τέσσερα τελευταία χρόνια αντί να αλλάξει, απλώς χειροτερεύει. Διάβασα και κυνικό σχόλιο κάτω από τον πίνακα. Λέτε στους υποψήφιους Έλληνες να κοιτούν αυτόν τον πίνακα για να είναι ενημερωμένοι για το πότε πρέπει να ανησυχούν για το εάν η υπόθεσή τους έχει καθυστερήσει. Πέντε ή έξι χρόνια για έναν άνθρωπο, που αποφασίζει να μπει στη διαδικασία της πολιτογράφησης, κύριε Υπουργέ, δεν νομίζετε ότι είναι πολύ αργά για να αρχίσει να ανησυχεί; Αν λέγαμε σε εσάς να κάνετε μια αίτηση σήμερα για ένα θέμα, που σας αφορά και εκ των υστέρων συνειδητοποιείτε πώς θα λάβετε απάντηση σε πέντε ή έξι χρόνια, πώς θα νιώθατε; Τι θα λέγατε; Θα λέγατε απλώς: «Άσκοπο είναι. Δεν βαριέσαι. Άστο». Είναι, πραγματικά, βαθιά αντιδημοκρατικό κατηγορίες υποψηφίων, όπως οι σύζυγοι Ελλήνων με παιδιά ή πολίτες της Ένωσης, να χρειάζονται να αποδείξουν τρία χρόνια νόμιμης διαμονής στην Ελλάδα για να κάνουν αίτηση και να συμπληρώσουν άλλα επτά μέχρι να απαντηθεί το αίτημά τους, σύνολο δέκα χρόνια. Για ποιο λόγο; Αυτή είναι η επιτάχυνση που κάνετε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και εάν κάτι πάει στραβά και περιμένουν άλλα τόσα; Θα έρθουν, λοιπόν, σε αυτή την κατάσταση, κυρίες και κύριοι συνάδελφοι, που βρέθηκε φοιτήτριά μου στο Πανεπιστήμιο, που μετά από δεκαπέντε χρόνια δεν είχε πάρει ακόμα την ελληνική υπηκοότητα. Αυτά, δεν είναι απλά στρεβλώσεις του συστήματος. Αυτά είναι πολιτική του ελληνικού κράτους απέναντι σε όλους όσους θέλουν να γίνουν Έλληνες και πληρούν τα στοιχεία. Διότι, όπως σας είπα προηγουμένως, δεν είναι κάτι άλλο να έχεις ήδη ένα γάμο με Έλληνα, να έχεις παιδιά, να μένεις στην Ελλάδα και να χρειάζεται να αποδείξεις αυτό το οποίο είναι αυτονόητο. Φαίνεται ότι με τις καινοφανείς πρακτικές σας οι υποψήφιοι Έλληνες πολίτες δεν θα ανησυχούν πλέον για το πότε θα εξεταστεί το αίτημά τους. Θα χάνουν κάθε ελπίδα από την αρχή. Μέχρι να οργανωθεί ένα νέο σύστημα, όπως αυτό που προτείνετε, θα ανασταλεί για αρκετό καιρό η διαδικασία πολιτογράφησης, επομένως εκεί θα έχουμε περαιτέρω καθυστερήσεις. Και προβλέπω ότι είτε θα καταργηθεί πριν λειτουργήσει ή θα ζήσουμε σκηνές απείρου κάλους, χειρότερες από αυτές που ζούμε σήμερα. Οι ρυθμίσεις που φέρατε, δεν σηκώνουν βελτίωση, κύριε Υπουργέ. Πρέπει να τις αποσύρετε. Πρέπει να αποσύρετε ό,τι έχει σχέση με την πολιτογράφηση και να φέρετε ρεαλιστικές προτάσεις που να αντιμετωπίζουν τα προβλήματα. Και για να είμαι ειλικρινής, η επόμενη κυβέρνηση να το φέρει, διότι ο χρόνος έχει τελειώσει. Και καταλαβαίνετε ότι με τέτοιου είδους διαδικασίες δεν βλέπω να μπορείτε να λειτουργήσετε στο μικρό διάστημα που σας μένει μέχρι τις εκλογές. Συνεκτιμώντας τις διατάξεις για την πολιτογράφηση, οι θετικές διατάξεις που έχετε φέρει για τους Ρομά, για τους ομογενείς από την πρώην Σοβιετική Ένωση, για τα παιδιά με ψυχική ή σωματική αναπηρία χάνουν το νόημά τους. Δεν υπάρχει στελέχωση, κύριε Υπουργέ, για να γίνουν αυτά τα πράγματα στο Υπουργείο. Οι νόμοι δεν είναι απλές διατάξεις και ευχολόγια, ούτε αρκεί η ψήφιση διατάξεων για να αποδείξει ένας Υπουργός ή ένα Υπουργείο την ευαισθησία του ή ένα κράτος, μια πολιτεία την ευαισθησία της. Πρέπει να είναι σε θέση να τις εφαρμόσει και να εργάζεται για αυτό. Αλλιώς, πρόκειται περί εμπαιγμού. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Εάν διατρέξει κάποιος το κεφάλαιο του σχεδίου νόμου που αφορά την ιθαγένεια, θα δει ότι οι υπηρεσίες επιφορτίζονται με νέες υποχρεώσεις. Υπάρχει μέριμνα για την ενίσχυση του στελεχιακού δυναμικού ή για την απλοποίηση των διαδικασιών; Είναι ερώτηση που σήμερα εκπρόσωποι των ομογενών μου έθεσαν το πρωί, λέγοντας: «Με τις ίδιες υπηρεσίες θα πάμε; Τότε θα έχουμε μεγαλύτερη καθυστέρηση». Το αντίθετο νομίζω ότι συμβαίνει. Οι υπάλληλοι είναι λιγότεροι από ποτέ και μετά από αυτά που φέρνετε, θα δούμε κύμα αποχωρήσεων μέσω της κινητικότητας ή με όποιο τρόπο βρει ο καθένας και η καθεμιά, γιατί ο όγκος της δουλειάς θα είναι πολύ επιβαρυμένος. Για την πολιτογράφηση, για τη δεύτερη γενιά, για τις διαδικασίες καθορισμού, για όλα αυτά τα θέματα οι υπηρεσίες θα προσπαθούν συνεχώς να κλείνουν τη μια τρύπα μετά την άλλη. Παρατήρησα, δε, ότι και οι συνάδελφοι της Νέας Δημοκρατίας από την αρχή της συζήτησης μέχρι σήμερα, κράτησαν στο θέμα αυτό χαμηλούς τόνους στην κριτική τους. Δεν νομίζω ότι έγινε επειδή συμφωνούν με το νομοσχέδιο ή επειδή ξαφνικά βλέπουν ότι υπάρχει μια προοδευτική κατεύθυνση σε αυτά, τα οποία εσείς προτείνετε. Δεν έχουν τι να πουν, γιατί τελικά επιστρέφετε με το σχέδιο νόμου, κύριε Υπουργέ, στην προ του 2010 κατάσταση. Δηλαδή, πηγαίνετε όλη αυτή την υπόθεση των πολιτογραφήσεων πριν το 2010, στο καθεστώς που ίσχυε το 2009. Και νομίζω ότι εκεί θα πρέπει να μας εξηγήσετε γιατί αυτή η συγκεντρωτική δομή, που θυμίζει άλλες εποχές. Προς τι η αδιαφορία για τους ανθρώπους που θέλουν να διεκδικήσουν να γίνουν Έλληνες πολίτες; Τελειώνω με το τελευταίο μέρος του νομοσχεδίου, όπου στην ουσία η Κυβέρνηση παραδέχεται την αποτυχία του «ΚΛΕΙΣΘΕΝΗ» λίγους μόνο μήνες μετά την ψήφισή του εισάγοντας τροποποιήσεις και αλλαγές. Όμως, η αναβάθμιση της αυτοδιοίκησης δεν μπορεί να γίνει με μπαλώματα. Αυτό που χρειάζεται είναι κατάργηση του υφιστάμενου νόμου, συζήτηση από την αρχή με όλους τους αρμόδιους παράγοντες - αυτοδιοικητικούς και πολιτικούς - προκειμένου να οδηγηθούμε σε ένα κοινώς αποδεκτό βιώσιμο σχέδιο. Αυτό έχει αποτύχει. Προσπαθείτε απλώς, μέσα από τις αυτοδιοικητικές εκλογές, να κρύψετε τις ολιγοστές δυνάμεις που έχετε πίσω από ορισμένους υποψήφιους, για να έχετε μικρές δημοτικές και περιφερειακές ομάδες, χωρίς αντίκρισμα στις πολιτικές των δήμων και των περιφερειών. Η δε χρονική συγκυρία της νομοθέτησης αυτών των διατάξεων λίγους μήνες πριν από τις αυτοδιοικητικές εκλογές, κάτι μέρες, εξήντα μέρες, μόνο τυχαία και αθώα δεν μπορεί να είναι. Όμως, θα σας έλεγα, τελειώνοντας, ότι είναι πια αργά για τέτοια κόλπα. Οι πολίτες σας δείχνουν κάθε μέρα και περισσότερο το δρόμο της εξόδου από την εξουσία, το δρόμο της αποδρομής. Σας συμβουλεύω να τον ακολουθήσετε όσο πιο ήσυχα μπορείτε. Κέρδος για τη δημοκρατία θα είναι, κέρδος, επίσης, για τις προοδευτικές δυνάμεις. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι ένας μαθητές και μαθήτριες και δύο εκπαιδευτικοί συνοδοί τους από λύκειο της Δανίας με το όνομα SONDERBORG STATSSKOLE. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Καββαδία από το ΣΥΡΙΖΑ.
Ευχαριστώ πολύ, κύριε Πρόεδρε. Πολλές και κρίσιμες οι ενότητες του νομοσχεδίου που συζητάμε. Επιλέγω ωστόσο, λόγω χρόνου, να ασχοληθώ με το κομμάτι που αφορά την ισότητα των φύλων. Αντιστέκομαι στον πειρασμό να σχολιάσω ή να απαντήσω στα όσα μόλις ακούστηκαν από τον συνάδελφο που μόλις κατέβηκε από το Βήμα, σε ό,τι αφορά το χρόνο απόδοσης της ιθαγένειας. Απλώς, θα ήθελα να πω ότι χρειάζεται πολύ μεγάλο θράσος για να μας κουνάνε το δάχτυλο κάποιοι, οι οποίοι επί τόσα χρόνια είχαν τις τύχες της χώρας στα χέρια τους και να μιλάνε λες και προσγειώθηκαν στη χώρα μας το 2015. Ας είναι. Κυρίες και κύριοι συνάδελφοι, η αρχή της ισότητας των φύλων προβλέπεται ήδη από το πρώτο μεταδικτατορικό Σύνταγμα της χώρας, του 1975. Όμως, στην πράξη αυτή η ισότητα έχει μείνει για χρόνια στα χαρτιά. Οι ανισότητες στο χώρο εργασίας και τα φαινόμενα έμφυλης βίας, ανισότητες και βία που καταγράφονται σε όλες τις σχετικές εκθέσεις εθνικών και διεθνών οργανισμών, αποτελούν μόνο την κορυφή του παγόβουνου, την ορατή και μετρήσιμη όψη μιας σειράς από παγιωμένες πρακτικές και βαθιά ριζωμένες αντιλήψεις, μιας κοινωνίας που παρά τις αλλαγές των τελευταίων πενήντα χρόνων, εξακολουθεί, δυστυχώς, να παραμένει πατριαρχική σε όλες τις εκφάνσεις της ιδιωτικής και δημόσιας σφαίρας. Δεν προκαλεί, λοιπόν, έκπληξη πως η παγκόσμια αύξηση των οικονομικών ανισοτήτων, εξαιτίας της επικράτησης του νεοφιλελευθερισμού και η μνημονιακή κρίση στη χώρα μας έπληξαν πρώτα και κύρια τις γυναίκες, επιβεβαιώνοντας κάτι που είναι ήδη γνωστό, ότι σε μία ταξικά άνιση Ελλάδα, οι γυναίκες εξακολουθούν να είναι οι πρώτες των οποίων οι κατακτήσεις και τα δικαιώματα θίγονται και συμπιέζονται, όταν γενικότερα τα εργασιακά και κοινωνικά δικαιώματα δέχονται επίθεση. Οι πάσης φύσεως προκαταλήψεις, οι εξουσιαστικές σχέσεις ανάμεσα στα φύλα και τελικά οι πολυποίκιλες έμφυλες διακρίσεις, καθιστούν τις γυναίκες τις πλέον ευάλωτες στη φτώχεια, τον κοινωνικό αποκλεισμό και τη βία. Αναγνωρίζοντας αυτήν την καθόλου ευχάριστη πραγματικότητα, η Κυβέρνηση πήρε πολύ σημαντικές πρωτοβουλίες, όπως για παράδειγμα, την κύρωση της Σύμβασης της Κωνσταντινούπολης για την ενδοοικογενειακή βία. Στην ίδια κατεύθυνση, της υπεράσπισης της γυναικείας χειραφέτησης, κινείται η Κυβέρνηση και με το σημερινό νομοσχέδιο, το οποίο καλούμαστε να συζητήσουμε και να υπερψηφίσουμε. Όπως επεσήμανε νωρίτερα και η εισηγήτρια μας, πρόκειται για ένα σχέδιο νόμου που περιλαμβάνει μία σειρά από σημαντικές, θετικές διατάξεις με στόχο την προώθηση μέτρων και δράσεων για τη μείωση της έμφυλης ανισότητας. Αναφέρω ενδεικτικά: Με τα άρθρα 4 έως 9 περιγράφονται οι μηχανισμοί σε κεντρικό, περιφερειακό και δημοτικό επίπεδο για την υλοποίηση πολιτικών μέτρων και δράσεων, που αποσκοπούν στην ίση μεταχείριση ανδρών και γυναικών και την παρακολούθηση και αντιμετώπιση των διακρίσεων λόγω φύλου που εκδηλώνονται τόσο στον ιδιωτικό, όσο και στο δημόσιο τομέα. Εν όψει αυτοδιοικητικών εκλογών, αξίζει να τονιστεί ο αναβαθμισμένος ρόλος που προβλέπεται για τις Δημοτικές Επιτροπές Ισότητας, οι οποίες αναλαμβάνουν πρωταγωνιστικό ρόλο στην ενσωμάτωση της διάστασης του φύλου σε όλες τις πολιτικές που εμπίπτουν στο φάσμα των δημοτικών αρμοδιοτήτων. Με το άρθρο 11 προβλέπεται η ένταξη της διάστασης του φύλου στους γενικούς προϋπολογισμούς των Υπουργείων, των νομικών προσώπων δημοσίου δικαίου και των φορέων του δημόσιου τομέα, συμπεριλαμβανομένων και των δημοσίων επιχειρήσεων και οργανισμών, εφόσον ανήκουν στη γενική κυβέρνηση. Με το ίδιο άρθρο, οι δημόσιες αρχές υποχρεούνται πλέον να λογοδοτούν για τις δεσμεύσεις τους ως προς την ισότητα των φύλων και να συνδέουν τις δεσμεύσεις αυτές με την κατανομή, τη χρήση και την παραγωγή των δημόσιων πόρων. Στο άρθρο 12, προβλέπεται η απαγόρευση του γλωσσικού σεξισμού στα διοικητικά έγγραφα και η υποχρέωση των διοικητικών υπηρεσιών να μεριμνούν για την εφαρμογή του οδηγού που εκπονήθηκε από τη Γενική Γραμματεία Ισότητας των Φύλων. Με το άρθρο 15 θεσπίζεται η αύξηση του ποσοστού του αριθμού των υποψηφίων ανά φύλλο από 30% σε 40% ανά εκλογική περιφέρεια, με στόχο την ενίσχυση της παρουσίας των γυναικών στην πολιτική ζωή. Με το άρθρο 16 θεσπίζεται κύρωση επί της μη συμμόρφωσης των συλλογικών οργάνων της διοίκησης με την εκ του ν.3852/2010 υποχρέωση για εκπροσώπηση κάθε φύλου σε ποσοστό 30% στη σύνθεσή τους. Η νομοθετική αυτή πρωτοβουλία λαμβάνεται από την Κυβέρνηση επειδή τα προηγούμενα χρόνια σημειώθηκε συστηματική παραβίαση της προβλεπόμενης κατά φύλο ποσόστωσης. Πλέον, σε περίπτωση μη συμμόρφωσης με την ποσόστωση, η συγκρότηση του εκάστοτε συλλογικού οργάνου είναι μη νόμιμη και οι αποφάσεις του άκυρες. Στα άρθρα 17 και 18 περιλαμβάνονται ρυθμίσεις, που αφορούν την προώθηση της ισότητας των φύλων μέσα από την εκπαίδευση, ένα προνομιακό πεδίο καταπολέμησης στερεοτύπων, καθώς και στον χώρο της υγείας. Με δεδομένο, κυρίες και κύριοι συνάδελφοι, τον πολύ σημαντικό ρόλο των μέσων μαζικής ενημέρωσης στη διάδοση και αναπαραγωγή των έμφυλων ρόλων, αξίζει να τονιστεί η θέσπιση υποχρέωσης του Εθνικού Συμβουλίου Ραδιοτηλεόρασης να διασφαλίζει την ισότιμη προβολή του γυναικείου φύλου σε όλα τα προγράμματα της ιδιωτικής και δημόσιας τηλεόρασης, με συγκεκριμένες διαδικασίες ελέγχου και κυρώσεων για εκείνα τα μέσα που δεν εφαρμόζουν τις σχετικές οδηγίες του και δεν σέβονται τη δημοσιογραφική δεοντολογία στο συγκεκριμένο θέμα. Ομοίως, πρέπει να επισημανθεί η θέσπιση του σήματος ισότητας, το οποίο αποδίδεται από τη Γενική Γραμματεία Ισότητας των Φύλων στις επιχειρήσεις, που διακρίνονται για την εφαρμογή πολιτικών ίσης μεταχείρισης και ίσων ευκαιριών και στα δύο φύλα. Επιβραβεύεται, έτσι, η εταιρική κοινωνική ευθύνη των επιχειρήσεων που εφαρμόζουν θετικά μέτρα ενίσχυσης της ισότητας στην αγορά εργασίας. Στο σημείο αυτό, θα ήθελα να επισημάνω, κύριε Υπουργέ, μία παράλειψη την οποία θα πρέπει - εκτιμώ - να ξαναδούμε. Ενώ σε συγκεκριμένα άρθρα του νομοσχεδίου υπάρχει - και ορθώς - σαφής αναφορά στον σεξουαλικό προσανατολισμό και την ταυτότητα φύλου, δεν υπάρχει αντίστοιχη αναφορά στα χαρακτηριστικά φύλου, κάτι που συνιστά μία εξαίρεση, η οποία, όπως εκτιμώ, θα πρέπει να διορθωθεί. Επειδή, κυρίες και κύριοι συνάδελφοι, ο χρόνος πιέζει, δεν θα αναφερθώ σε άλλες εξαιρετικά σημαντικές ρυθμίσεις του νομοσχεδίου, όπως η θέσπιση ενιαίων, ομοιογενών, διαφανών και ταχύτερων διατάξεων απόδοσης ιθαγένειας, που έρχονται, επιτέλους, να θεραπεύσουν απαράδεκτες καθυστερήσεις που παρατηρούνταν όλη την προηγούμενη περίοδο. Θα καλέσω, όμως, κλείνοντας, την Αντιπολίτευση στην υπερψήφιση, χωρίς μικροκομματικές παρωπίδες, των διατάξεων που αποσκοπούν στις απαραίτητες ριζικές αλλαγές που έχουμε ανάγκη ως κοινωνία όχι μόνο για την υπεράσπιση των γυναικείων δικαιωμάτων, αλλά γενικότερα με στόχο την εμβάθυνση της δημοκρατίας στη χώρα μας. Διότι όταν υπερασπίζεσαι τα δικαιώματα του μισού πληθυσμού, τελικά υπερασπίζεσαι τα δικαιώματα όλων, ανεξαρτήτως φύλου. Χρειάζεται ως πολιτικές δυνάμεις να επιδείξουμε στην προκείμενη περίπτωση τη μέγιστη δυνατή συνεννόηση, επειδή όλες και όλοι γνωρίζουμε καλά ότι ποτέ τα δικαιώματα δεν έτυχαν επιτυχημένης υπεράσπισης μόνο με την ψήφιση κάποιων νόμων. Οι νόμοι είναι απαραίτητοι, αλλά προφανώς δεν είναι αρκετοί. Χρειάζεται η καθημερινή στάση του καθενός και της καθεμιάς και η ενδυνάμωση του φεμινιστικού ρεύματος, η εγρήγορση των κινημάτων, ο πολλαπλασιασμός των δικαιωματικών πρωτοβουλιών. Μόνο έτσι, με νόμους, αλλά και με στάσεις ζωής, γινόμαστε αντάξιοι και αντάξιες της υποχρέωσης να παραδώσουμε μία δημοκρατικότερη και πιο δίκαιη κοινωνία στις γενιές που θα έρθουν, το μόνο εύσημο για το οποίο έχει σημασία να υπηρετεί κάνεις τα δημόσια λειτουργήματα. Σας ευχαριστώ.
Κι εμείς ευχαριστούμε. Θα ήθελα να υπενθυμίσω στον Υπουργό ότι εκκρεμεί εκ μέρους του το να μας γνωστοποιήσει ποιες Βουλευτικές τροπολογίες θα κάνει αποδεκτές, διότι είναι πολλές. Είναι δεκατέσσερις.
Το έχω υπ' όψιν μου, κύριε Πρόεδρε.
Θα σας παρακαλούσα να μας τις ανακοινώσετε άμεσα.
Ναι, κύριε Πρόεδρε.
Τον λόγο έχει η κ. Σοφία Βούλτεψη από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, λίγο πριν ξεκινήσει η σημερινή συζήτηση του νομοσχεδίου υπό τον ψευδεπίγραφο τίτλο «Προώθηση της ουσιαστικής ισότητας των φύλων», ήρθε και η τροπολογία, η οποία έβαλε τη σφραγίδα της στο χαρακτηρισμό «ψευδεπίγραφο», γνωστή πλέον και ως «τροπολογία Κουντουρά». Γιατί «τροπολογία Κουντουρά»; Διότι από όλους τους ενδιαφερόμενους για τις ευρωεκλογές, μόνο η συγκεκριμένη κυρία μετέβαλε γνώμη όσον αφορά στο σκοπιανό ζήτημα. Όλοι οι άλλοι, από ό,τι ξέρω, το έκαναν με χαρά τους. Πραγματικά, διερωτάται σήμερα κάθε Έλληνας: Πόσα ακόμη ανταλλάγματα έναντι της παράδοσης της Μακεδονίας; Πόσα γραμμάτια θα έχουμε ακόμη; Ως πού θα φτάσει αυτή η συναλλαγή; Και είναι να απορεί κανείς και με τη στάση των συναδέλφων Βουλευτών του ΣΥΡΙΖΑ, οι οποίοι, από ό,τι φαίνεται, ως μόνη ανταμοιβή για την υπογραφή τους για τη Μακεδονία θα λάβουν την απώλεια της έδρας τους. Μάλιστα, φαντάζομαι ότι θα τρέξετε, κύριοι συνάδελφοι, για να εκλεγεί η κ. Κουντουρά στις περιφέρειές σας, ώστε εκείνη να πάρει μία έδρα στην Ευρωβουλή, εσείς, όμως, να είσαστε στο σπίτι σας. Από ό,τι καταλαβαίνω, τα κάνετε όλα για τους ξενιστές. Και τι είναι οι ξενιστές; Το ξέρετε. Είναι αυτοί που δέχτηκαν στο σώμα τους το μόσχευμα του ΣΥΡΙΖΑϊσμού και τα παίρνουν όλα.
Σας παρακαλώ, κύριε Παπαδόπουλε, μη διακόπτετε.
Τρέξε εσύ για την Κουντουρά να βγει Ευρωβουλευτής και κάθισε σπίτι σου μετά.
Σας παρακαλώ, κύριοι συνάδελφοι.
Εξάλλου, το όνειρό σας ήταν να κάνετε πρωτοξάδελφο του Μεγαλέξανδρου τον Ζάεφ. Εντάξει, το ικανοποιήσατε αυτό το όνειρό σας. Μπορείτε να πάτε ευτυχισμένοι σπίτι σας. Η κ. Κουντουρά, όμως, που είχε άλλη γνώμη, πρέπει να ανταμειφθεί. Αυτό λέω. Τα δίνετε όλα, λοιπόν, στους ξενιστές. Ξέρετε τι είναι οι ξενιστές. Είναι οι οργανισμοί οι ζωικοί ή οι φυτικοί - ας διαλέξουν εκείνοι που ανήκουν - στο εσωτερικό του οποίου ζει ένας άλλος διαφορετικού είδους οργανισμός, ο οποίος τρέφεται από αυτόν. Η επιτομή του ξενιστή βρίσκεται σε αυτούς τους πρόθυμους, οι οποίοι ήρθαν να σας στηρίξουν για τη Συμφωνία των Πρεσπών. Άλλο τώρα, βέβαια, που συχνά αυτοί οι διαφορετικοί οργανισμοί προκαλούν βλάβες και για αυτό αποκαλούνται «παράσιτα». Κοιτάξτε, έχουμε και βραβεία λόγω Πρεσπών. Είδα ότι πήραμε και βραβεία τουρισμού. Μπορεί κάποιος να μας πει για ποιο λόγο εδόθησαν αυτά τα βραβεία τουρισμού; Υπάρχει κάποιος λόγος; Με τι στοιχεία εδόθησαν; Διότι το 2014, επί Σαμαρά, με Υπουργό Κεφαλογιάννη, με είκοσι τέσσερα εκατομμύρια τουρίστες είχαμε έσοδα 16,9 δισεκατομμύρια. Το 2018 με τριάντα εκατομμύρια τουρίστες είχαμε 16,1 δισεκατομμύρια ευρώ έσοδα. Νομίζω ότι το 16,1 δισεκατομμύρια είναι μικρότερο από 16,9 δισεκατομμύρια ευρώ. Εκτός αν επειδή υπερπροβάλλετε την παρουσία πολλών τουριστών, είναι κέντρο διερχομένων η χώρα μας, χωρίς έσοδα. Αυτό ναι, μπορεί να το δεχτώ με τη λογική που έχετε. Πάντως με λιγότερους τουρίστες, περισσότερα έσοδα και με περισσότερους τουρίστες, λιγότερα έσοδα, δεν είναι και βραβείο αυτό για τον τουρισμό. Απλώς ήταν βραβείο για την παράδοση της Μακεδονίας. Βραβείο Πρεσπών ήταν, όχι τουριστών. Και αυτό δείχνουν οι αριθμοί. Φέρνετε, λοιπόν, ένα νομοσχέδιο δήθεν για την ουσιαστική ισότητα, μια έκθεση ιδεών, έναν βερμπαλισμό. Τελικά μας έλειπαν οι νόμοι; Δεν είχαμε Σύνταγμα; Δεν έχουμε κυρώσει όλες τις συνθήκες; Δεν το κατάλαβα. Άλλωστε, όλα όσα παρουσιάζετε σήμερα υπάρχουν και στο Σύνταγμα και στους νόμους και στις συνθήκες και οι δομές είχαν ήδη δημιουργηθεί. Και ουσιαστικά αυτό το οποίο κάνετε είναι να προκαλείτε απλώς οπισθοδρόμηση διά της συγχύσεως. Καταθέτω για τα Πρακτικά τις παρατηρήσεις του Συνδέσμου για τα Δικαιώματα της Γυναίκας, που δεν μπορείτε βέβαια να πείτε ότι έχει κάποια σχέση με τη Νέα Δημοκρατία. [[Στο σημείο αυτό η Βουλευτής της Νέας Δημοκρατίας κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι κάνετε τώρα εδώ; Εξισώνετε τα δικαιώματα των γυναικών με τα δικαιώματα διαφόρων κοινωνικών ομάδων. Μπερδεύετε το φύλο με τον σεξουαλικό προσανατολισμό και την ταυτότητα φύλου. Όμως οι γυναίκες, κυρίες και κύριοι συνάδελφοι, δεν αποτελούν μία κοινωνική ομάδα. Αποτελούν άνω του μισού του πληθυσμού. Προκαλείτε, λοιπόν, σύγχυση μεταξύ της ανάγκης για υπεράσπιση των δικαιωμάτων των γυναικών, που έχουν συγκεκριμένο και αποκλειστικό ρόλο εκ της φύσεώς τους και τις ανάγκες για υπεράσπιση των δικαιωμάτων - σεβαστά όλα - άλλων κοινωνικών ομάδων. Δηλαδή προκαλείτε σύγχυση όσον αφορά στις διακρίσεις μεταξύ των φύλων και στις διακρίσεις εις βάρος άλλων κοινωνικών ομάδων. Άλλο πράγμα, όμως, είναι οι διακρίσεις λόγω φύλου και άλλο οι διακρίσεις λόγω σεξουαλικού προσανατολισμού. Οι διακρίσεις λόγω φύλου, δηλαδή οι διακρίσεις εις βάρος των γυναικών, εδράζονται στην ανάγκη να εξυπηρετηθούν ανάγκες της κοινωνίας. Και το πρόβλημα, που έχουμε πάντοτε να αντιμετωπίσουμε είναι το διαφορετικό σημείο εκκίνησης μεταξύ ανδρών και γυναικών, γιατί οι γυναίκες έχουν και άλλες υποχρεώσεις. Οι διακρίσεις λόγω σεξουαλικού προσανατολισμού και ταυτότητας φύλου εδράζονται σε θέματα ρατσισμού λόγω διαφορετικότητας και αυτό έχει ρυθμιστεί με τον ν.4443/16. Άρα λοιπόν, αυτό το οποίο πρέπει να καταπολεμήσουμε, δηλαδή το κοινωνικό πρόβλημα, δεν καταπολεμάται. Αντιθέτως, προκαλείτε σύγχυση, με αποτέλεσμα να έχουμε αυτά τα θέματα τα οποία θέσαμε και την Ημέρα της Γυναίκας, όπου τα πρώτα είκοσι χρόνια σε όλη την Ευρώπη του 21ου αιώνα είχαμε στασιμότητα, που για την υπόθεση των γυναικών είναι οπισθοχώρηση. Γιατί έγινε αυτό; Διότι τα δικαιώματα των γυναικών τσουβαλιάστηκαν μαζί με άλλα δικαιώματα και εντάχθηκαν σε αυτό το γενικό κεφάλαιο «δικαιώματα», και αυτό προκάλεσε την ακινησία, δηλαδή την οπισθοδρόμηση. Παραμένουν οι ανισότητες στην ανεργία και το χάσμα στους μισθούς. Μάλιστα το πρόβλημα το αντιμετωπίζει ο ιδιωτικός τομέας. Δεν υπάρχει άνιση μεταχείριση ανδρών και γυναικών στον δημόσιο τομέα, στον οποίο αναφέρεται το νομοσχέδιο, διότι μιλάει για τη διοίκηση. Οι γυναίκες εξακολουθούν να μην προσλαμβάνονται επειδή πιθανόν να μείνουν έγκυες. Τέτοιο ζήτημα το αντιμετωπίζει ο ιδιωτικός τομέας. Και εξακολουθούν να αμείβονται με χαμηλότερους μισθούς από τους άντρες στον ιδιωτικό τομέα. Δεν υπάρχει τέτοιο πρόβλημα στον δημόσιο τομέα. Αυτό δεν αντιμετωπίζεται, απλώς λέτε τους ίδιους ορισμούς με άλλον τρόπο. Αυτό δημιουργεί πρόβλημα. Περιορίζει την έννοια των ορισμών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω σε ένα λεπτό, κύριε Πρόεδρε. Οι περισσότερες διατάξεις είναι αντιγραφή ήδη υφιστάμενων διατάξεων. Ουσιαστικά επιτείνετε τη σύγχυση, διότι λέτε ότι οι διατάξεις αυτού του νόμου θα λειτουργούν συμπληρωματικά με άλλους νομούς. Αυτό πώς θα γίνει; Διότι για να ισχύσει ένας νόμος πρέπει να καταργηθούν διατάξεις προηγούμενων νόμων. Δεν μπορεί να ισχύουν όλα μαζί. Και τότε γιατί το κάνετε και γιατί δεν το κάνετε ολοκληρωμένα; Και βέβαια η σεξουαλική παρενόχληση αλλάζει όνομα. Αντικαθίσταται με τη γενετήσια παρενόχληση. Δεν είναι, όμως, αυτό το θέμα όσον αφορά στην ισότητα. Τα θέματα της ισότητας αφορούν τα δικαιώματα των γυναικών στην εργασία και στην κοινωνική ζωή. Συμπέρασμα: Θέλατε, όπως συνηθίζετε, να κάνετε κάτι και τελικά κάνετε κάτι που αντί να πάμε μπροστά, θα πάμε πίσω. Διαβάστε από τα Πρακτικά τι λέει ο Σύνδεσμος για τα Δικαιώματα των Γυναικών. Και τελικά οι μοναδικοί κερδισμένοι στο τέλος της σημερινής μέρας θα είναι αυτοί που έκαναν αυτό που τους ζητήσατε για τη Μακεδονία και χαμένες θα είναι οι γυναίκες των οποίων δεν λύνετε κανένα πρόβλημα. Λύσατε, δηλαδή, το πρόβλημα μιας γυναίκας, χαντακώνοντας τα προβλήματα όλων των γυναικών. Ευχαριστώ, κύριε Πρόεδρε.
Πριν δώσουμε τον λόγο στην επόμενη ομιλήτρια, την κ. Μεγαλοοικονόμου, θα δώσουμε τον λόγο στον Υπουργό Παιδείας, τον κ. Γαβρόγλου, για να αναφερθεί σε δύο βουλευτικές τροπολογίες. Ορίστε, κύριε Υπουργέ, έχετε τον λόγο για δύο με τρία λεπτά.
Ευχαριστώ, κύριε Πρόεδρε. Όσον αφορά στην τροπολογία με γενικό αριθμό 2047, που έχει καταθέσει ο κ. Σεβαστάκης, συγκροτείται επιστημονική επιτροπή πρότυπων και πειραματικών σχολείων στο Υπουργείο Παιδείας. Είναι επταμελής επιτροπή, με δύο μέλη ΔΕΠ, δύο μέλη από ΠΕΚΕΣ και τρεις εκπαιδευτικούς, που έχουν υπηρετήσει σε πρότυπα και πειραματικά σχολεία. Η επιτροπή αυτή θα διεξαγάγει όλες τις διαδικασίες και για τα πειραματικά σχολεία και για τα πρότυπα σχολεία. Η δεύτερη τροπολογία κατατίθεται από τον κ. Θηβαίο και τον κ. Στέφο και έχει γενικό αριθμό 2046 και ειδικό 104 και αφορά την εξουσιοδότηση του Υπουργού Παιδείας για να καθοριστούν τα ακαδημαϊκά προσόντα ως προς τις προσλήψεις των κατηγοριών που είναι απόφοιτοι δευτεροβάθμιας εκπαίδευσης και υποχρεωτικής εκπαίδευσης. Αυτά θα γίνουν κατ' αναλογία με τα προσόντα της πανεπιστημιακής εκπαίδευσης. Δεν επηρεάζονται προφανέστατα οι εκατόν είκοσι μήνες προϋπηρεσία και θα υπάρχει η ισορροπία ανάμεσα στα ακαδημαϊκά προσόντα και την προϋπηρεσία. Επίσης, δίνεται μοριοδότηση στον κλάδο των ψυχολόγων, στον κλάδο ΠΕ23, οι οποίοι έχουν πενήντα μήνες προϋπηρεσία στην ειδική αγωγή ως ψυχολόγοι. Αυτό είναι περισσότερο διευκρίνιση αυτών που είχαμε ψηφίσει. Και τέλος, θα κάνω ένα σχόλιο. Υπάρχει μία τροπολογία που έχει κατατεθεί από τον κ. Καρρά και τους συναδέλφους του, η τροπολογία με γενικό αριθμό 2041 με ειδικό 99. Μέσω αυτής της τροπολογίας ζητείται η νομοθετική ρύθμιση της μεταφοράς των μαθητών και μαθητριών και των καλλιτεχνικών σχολείων ανεξαρτήτως χιλιομετρικών αποστάσεων. Αυτό δεν μπορεί να κατοχυρωθεί με νόμο. Εδώ μάλιστα ζητείται ότι πρέπει να μεταφερθούν όλες οι μαθήτριες και οι μαθητές. Καταλαβαίνετε ότι αυτό είναι ένα τεράστιο κόστος. Θα πρέπει να δούμε εκείνες τις περιπτώσεις που έχουν βαριά όργανα. Δεν είναι κάτι άδικο στο να το γενικεύσουμε. Είναι καθαρά θέμα δημοσιονομικό. Θα είμαστε σε συνεννόηση με το Υπουργείο Εσωτερικών, το οποίο είναι το Υπουργείο που χρηματοδοτεί αυτές τις μετακινήσεις, για να μπορέσουμε να καταλήξουμε σε κάτι απολύτως ρεαλιστικό. Κύριε Πρόεδρε, δεν ξέρω αν τυπικά πρέπει να πω ότι παρακαλούμε τον Υπουργό να κάνει δεκτές αυτές τις τροπολογίες. Σας ευχαριστώ πολύ.
Στο τέλος ή όταν θα τοποθετηθεί ο Υπουργός επί όλων των τροπολογιών, θα αναφερθεί και στις δικές σας για το αν τις κάνει ή όχι δεκτές. Τον λόγο έχει η κ. Μεγαλοοικονόμου από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να συγχαρώ τη συνάδελφο της Νέας Δημοκρατίας, την κ. Βούλτεψη. Έδωσε μια τέλεια παράσταση, τη «Βουλτεψιάδα». Όμως, δεν ήταν για το ελληνικό Κοινοβούλιο, αλλά μάλλον για την Επίδαυρο. Σας συμβουλεύω, κυρία Βούλτεψη, να γραφτείτε στο Εθνικό Θέατρο.
Σας παρακαλώ, κυρία Μεγαλοοικονόμου, μην κάνατε προσωπικές αναφορές.
Όχι, κύριε Πρόεδρε, έχει ταλέντο ηθοποιού άριστο. Κόντεψα να κλάψω.
Σας παρακαλώ. Αφήστε τα αυτά τώρα. Ας μπούμε στην ουσία της συζήτησης.
Όχι, δεν το παίρνω πίσω, το κρατάω. Ας λάβει υπ' όψιν της η κ. Βούλτεψη ότι το Εθνικό την περιμένει. Πριν από λίγες μέρες, λοιπόν, γιορτάσαμε την Παγκόσμια Ημέρα της Γυναίκας. Έτσι μας δόθηκε η αφορμή να φέρουμε στο προσκήνιο τα θέματα για την ισότητα των δύο φύλων. Έχουμε κάνει - πιστεύω - αρκετά βήματα προς αυτήν την κατεύθυνση, ώστε να προχωρήσουν οι γυναίκες και να διεκδικήσουν μεγαλύτερη συμμετοχή στο πολιτικό και κοινωνικό - οικονομικό γίγνεσθαι και διακρίνονται καθημερινά σε διάφορους τομείς. Όμως, αυτά δυστυχώς δεν επαρκούν. Θέλουμε μια πιο ουσιαστική κατοχύρωση στην ισότητα και αυτό προβλέπεται από το Σύνταγμά μας στο άρθρο 4 παράγραφος 2. Οι ανισότητες τώρα, οι διακρίσεις και η κάθε μορφή έμφυλης βίας είναι παρούσες εξαιτίας παγιωμένων πρακτικών και νοοτροπιών. Άλλωστε, σύμφωνα με τη Διακήρυξη της Γενικής Συνέλευσης των Ηνωμένων Εθνών το 1993, η βία κατά των γυναικών αποτελεί εκδήλωση της κατώτερης θέσης τους σε σχέση με τους άνδρες. Γι' αυτόν τον λόγο, λοιπόν, κρίνεται απόλυτα αναγκαία η θέσπιση ενός αυτοτελούς, αναγκαίου θεσμικού πλαισίου, που θα προβλέπει όλα εκείνα τα μέσα και όλους τους μηχανισμούς για την ουσιαστική αντιμετώπιση από πλευράς της πολιτείας και την παρακίνηση των λοιπών φορέων της κοινωνίας για τη λήψη αντίστοιχων δράσεων που θα συμβάλλουν στον κοινό στόχο της εξάλειψης κάθε είδους φυλετικών διακρίσεων, ανισοτήτων, εν γένει αδικιών και έμφυλης βίας. Στην παραπάνω κατεύθυνση κινείται το παρόν νομοσχέδιο προωθώντας την κατοχύρωση της ισότητας των φύλων και για πρώτη φορά στο σύνολο των βιοτικών και έννομων σχέσεων τόσο του ιδιωτικού όσο και του δημοσίου δικαίου με στοχευμένες παρεμβάσεις και κατά τρόπο συστηματικό και ολοκληρωμένο οργανώνεται ο μηχανισμός ανάληψης μέτρων και δράσεων για την πραγμάτωση της ισότητας των δύο φύλων σε επίπεδο κεντρικό, περιφερειακό και τοπικό, ώστε να υπάρχει αποτελεσματικότερος συντονισμός των οργάνων που θα έχουν τις αντίστοιχες αρμοδιότητες και, παράλληλα, θα έχουν τη μεγαλύτερη ευελιξία δράσης. Οι δράσεις τους θα έχουν ως άξονες την ενίσχυση, τη βελτίωση, την επέκταση παροχών ή και δομών, στρατηγικές και μέτρα για την αλλαγή της νοοτροπίας, προγράμματα επιμόρφωσης και ευαισθητοποίησης, δημιουργίας δικτύων και ανάπτυξης εργασιών με την κοινωνία των πολιτών και ενίσχυση της συμμετοχής των γυναικών σε κέντρα λήψης αποφάσεων. Για πρώτη φορά προβλέπεται έλεγχος των προϋπολογισμών των Υπουργείων και όλων των δημόσιων υπηρεσιών, προκειμένου να γίνει κατανομή, χρήση και παραγωγή των δημοσίων πόρων για την προώθηση των απαραίτητων δράσεων για την ισότητα των φύλων και τα αρμόδια όργανα θα λογοδοτούν για την υλοποίηση των δεσμεύσεών τους. Επίσης, πολύ σημαντικές για τη συμμετοχή ακόμη μεγαλύτερου αριθμού γυναικών στην πολιτική ζωή της χώρας μας και στα κέντρα λήψης αποφάσεων είναι το ποσοστό του αριθμού των υποψηφίων ανά φύλο από 30% στο 40% ανά εκλογική περιφέρεια, επιτυγχάνοντας κατά αυτό τον τρόπο μια πολύ αντιπροσωπευτική δημοκρατία και υποχρέωση για εκπροσώπηση κάθε φύλου σε ποσοστό 30%, προκειμένου να θεωρείται νόμιμα εκπροσωπούμενο ανά συλλογικό όργανο. Περαιτέρω, προβλέπονται ρυθμίσεις που προωθούν την ισότητα των δύο φύλων μέσω της εκπαίδευσης και της υγείας. Ο χώρος της παιδείας είναι ο κατ' εξοχήν χώρος που μπορούν να διαμορφωθούν και να προωθηθούν υγιείς νοοτροπίες για την ορθή αντίληψη των σχέσεων μεταξύ των δύο φύλων, οι οποίες πρέπει να βασίζονται στην ισότιμη μεταχείριση και όχι στην επιβολή ενός προς τον άλλον. Όσον αφορά τον χώρο της υγείας, διευκολύνεται η πρόσβαση των γυναικών και κοριτσιών και κυρίως αυτών, που ανήκουν σε ευάλωτες κοινωνικές ομάδες σε όλες τις βαθμίδες της δημόσιας υγείας, αξιοποιώντας τον θεσμό της διαμεσολαβήτριας ή του διαμεσολαβητή υγείας. Επιπλέον, στον χώρο της εργασίας, ο οποίος είναι, επίσης, ο χώρος που αντιμετωπίζονται σημαντικές διακρίσεις και ανισότητες σε σχέση με τα φύλα, προωθούνται με το παρόν νομοσχέδιο μέτρα για την εξάλειψή τους και δίνεται το κίνητρο στις επιχειρήσεις να τα αντιμετωπίζουν ισότιμα από άποψη αμοιβής και προοπτικών επαγγελματικής ανέλιξης με την επιβράβευσή τους χορηγώντας το σήμα ισότητας. Θα ήθελα να τονίσω ότι δεν χρειαζόμαστε μόνο το σήμα ισότητας, αλλά θέλουμε και το σήμα ισοτιμίας και ισονομίας, διότι μην ξεχνάμε ότι το Σύμφωνο της Κωνσταντινούπολης, το οποίο έφτασε το 2011, κυρώθηκε μόνο επί της εποχής ΣΥΡΙΖΑ το 2018. Επί επτά έτη οι κυβερνήσεις δεν το κύρωναν. Το 2018, κυρία Βούλτεψη, κυρώθηκε. Όσον αφορά τον ουσιαστικό έλεγχο, αν τηρούνται οι διατάξεις της εργατικής νομοθεσίας και αν παρατηρούνται φαινόμενα διακρίσεων, δίνεται η δυνατότητα στο Σώμα Επιθεωρητών Εργασίας, της αυτεπάγγελτης έρευνας εάν συντρέχουν στον χώρο εργασίας περιπτώσεις άνισης μεταχείρισης λόγω φύλου και ενισχύεται δικαστικά η έννομη προστασία του εργαζόμενου, αφού προβλέπεται η δυνατότητα παρέμβασης υπέρ τους για εργατικές διαφορές επαγγελματικών σωματείων, εργαζομένων ή εργοδοτών, επιμελητηρίων και άλλων ενώσεων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Μισό λεπτό, κύριε Πρόεδρε. Τέλος, είναι ιδιαίτερα σημαντικό το γεγονός ότι προβλέπεται η υποχρέωση για τα μέσα μαζικής ενημέρωσης να προβάλλουν ισότιμα τα δύο φύλα, να αποτρέπεται η χρήση σεξιστικού λόγου μέσω αυτών και κατά αυτόν τον τρόπο τα ΜΜΕ να συμβάλλουν στην εξάλειψη των σεξιστικών στερεοτύπων. Θέλω να επισημάνω ότι δεν είναι μόνο σεξιστικά στερεότυπα, είναι και ρατσιστικά στερεότυπα και το τονίζω αυτό. Μάλιστα, εμένα μου έγινε σε πάνελ τέτοιο ρατσιστικό σχόλιο αναφορικά με την ηλικία μου. Η ηλικία στο Κοινοβούλιο δεν παίζει ρόλο. Λέει άνω των δεκαοχτώ μέχρι να πεθάνουμε. Αυτό, λοιπόν, ο συνάδελφος της Νέας Δημοκρατίας θα το πληρώσει με αγωγή.
Κυρία Μεγαλοοικονόμου, σας παρακαλώ.
Όλες οι παραπάνω ρυθμίσεις, καθώς και αυτές που προβλέπουν τη δημιουργία ενός δικτύου δομών, στις οποίες θα μπορούν να καταφύγουν όσες γυναίκες συνεχίζουν να διστάζουν να καταγγείλουν περιπτώσεις ανισότητας και βίας και καταλήγουν να είναι θύματα τέτοιων φαινομένων, αποτελούν μια ολοκληρωμένη και αποτελεσματική προσπάθεια, που θέτει τα θεμέλια για την ουσιαστική επίτευξη ισότητας μεταξύ των δύο φύλων, ώστε να μπορούμε να μιλάμε για μια πραγματικά δημοκρατική και προοδευτική κοινωνία σε ένα κοινωνικό κράτος δικαίου. Σας ευχαριστώ.
Τον λόγο έχει η Κοινοβουλευτικός Εκπρόσωπος του ΣΥΡΙΖΑ κ. Βάκη.
Ευχαριστώ, κύριε Πρόεδρε. Κυρίες και κύριοι Βουλευτές, θα ήθελα να επικεντρωθώ κυρίως στο πρώτο μέρος του παρόντος νομοσχεδίου με τίτλο «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας», το οποίο περιλαμβάνει τριάντα άρθρα, τα οποία εμφορούνται από το πνεύμα της εξάλειψης της έμφυλης ανισότητας στο ολισθηρό πεδίο της εργασίας, εκφάνσεις της οποίας είναι είτε η οικονομική ανισότητα και η εκμετάλλευση όσον αφορά τις απολαβές είτε η ανισότητα ως προς την εργασιακή ανέλιξη είτε η άσκηση έμφυλης βίας στο εργασιακό περιβάλλον. Η άρση, άλλωστε, της έμφυλης ανισότητας είναι και άρση της εκμετάλλευσης της εργασίας και η άλλη όψη της άρσης της εκμετάλλευσης ανθρώπου από άνθρωπο. Δεν γέννησε, βεβαίως, η οικονομική κρίση την έμφυλη ανισότητα στο πεδίο της εργασίας, αλλά την επέτεινε καταδεικνύοντας με δραματικό τρόπο ότι οι γυναίκες είναι τα πρώτα θύματα των απολύσεων, η πιο ευάλωτη ομάδα στις επισφαλείς και ελαστικές σχέσεις εργασίας. Επιπροσθέτως, το δικαίωμα της μητρότητας καταστρατηγείται εμπράκτως - μολονότι κατοχυρωμένο στην εργασιακή νομοθεσία - εφ' όσον παρατηρείται προκατάληψη κατά των γυναικών - μητέρων στις προσλήψεις προσωπικού. Καθίσταται, όμως και εξαιρετικά δυσχερής και η εξισορρόπηση μητρότητας και επαγγελματικής σταδιοδρομίας στη χώρα μας. Κυρίες και κύριοι συνάδελφοι, επιτρέψτε μου να αναφερθώ στις σημαντικότερες διατάξεις του Μέρους Πρώτου του νομοσχεδίου. Πρώτον, παρήλθαν δυόμισι σχεδόν αιώνες από τότε που η Ολυμπία ντε Γκουζ έγραφε στη «Διακήρυξη των Δικαιωμάτων των Γυναικών και των Πολιτών» ότι η γυναίκα έχει το δικαίωμα να ανεβαίνει στο ικρίωμα, θα πρέπει εξίσου να έχει το δικαίωμα να ανεβαίνει και στο βήμα. Παρήλθε πάνω από ένας αιώνας από τότε που κατοχυρώθηκε το δικαίωμα του εκλέγειν και εκλέγεσθαι στις γυναίκες, με τη χώρα μας να υστερεί δραματικά, αποδίδοντας το εν λόγω δικαίωμα μόλις το 1952. Το παρόν νομοσχέδιο, λοιπόν, προβλέπει την ποσόστωση κατά 40% ανά εκλογική περιφέρεια για τα ψηφοδέλτια των εθνικών εκλογών, πραγματώνοντας επιτέλους την ισότιμη πρόσβαση των γυναικών στον κοινοβουλευτικό βίο. Μια ακόμα σημαντική διάταξη του νομοσχεδίου - είναι το δεύτερο σημείο - προβλέπει την απόδοση σήματος ισότητας από τη Γενική Γραμματεία Ισότητας των Φύλων, προκειμένου να επιβραβεύονται επιχειρήσεις που εφαρμόζουν πολιτικές ίσης μεταχείρισης των δύο φύλων. Τρίτον, είναι η πρώτη φορά που απαγορεύεται σε έγγραφα της δημόσιας διοίκησης η χρήση διατάξεων που εμπεριέχουν άμεσα ή έμμεσα έμφυλες διακρίσεις. Είναι, όμως και η πρώτη φορά που στις εκθέσεις των συνεπειών των ρυθμίσεων, που περιλαμβάνει κάθε κατατεθέν νομοσχέδιο συμπεριλαμβάνονται και οι συνέπειες που άπτονται του φύλου. Τέταρτον, νομοθετείται η διασφάλιση της ισότιμης πρόσβασης των γυναικών σε όλα τα προγράμματα της ιδιωτικής και της δημόσιας τηλεόρασης. Κυρίες και κύριοι συνάδελφοι, όλα τα παραπάνω δεν συνιστούν ένα νομοθετικό άλλοθι έμφυλης ισότητας ή απλώς την κατοχύρωση της τυπικής διάστασής της. Όλα τα παραπάνω δεν είναι ένα δημοκρατικό πρόσχημα σε μια κοινωνία που πόρρω απέχει από την εν τοις πράγμασι ισότητα που πληγώνεται καθημερινά από περιστατικά έμφυλης βίας, γυναικοκτονιών και του πρόσφατου μακελειού - κυριολεξία και μεταφορά - της γυναικείας αξιοπρέπειας και της δημόσιας σφαίρας. Μολονότι ένα χάσμα χωρίζει το είναι από το δέον, την καθημερινότητα από τη νομοθετική πράξη, τη θεωρία από την πράξη, τα γεγονότα από τον νομοθετικό κανόνα, οι νομοθετικές μεταρρυθμίσεις και οι τομές, προϊόντος του χρόνου, μεταφράζονται σε κοινωνικές νοοτροπίες, διαμορφώνουν συνειδήσεις και θραύουν στερεότυπα. Το μεγάλο στοίχημα που πρέπει να κερδηθεί είναι αφ' ενός η μετάφραση των διατάξεων ενός νομοσχεδίου σε εφαρμοσμένες πολιτικές - και τελέσφορες πολιτικές - αφ' ετέρου η εμπέδωση και η ηγεμονία των ιδεών που το διαπνέουν στην κοινωνία. Ως προς το πρώτο, εμείς στο πρόσφατο παρελθόν δεν αρκεστήκαμε σε εκθέσεις ιδεών και γενικόλογες και στομφώδεις καταδίκες του trafficking, παραδείγματος χάριν, αυτού του μετανεωτερικού δουλεμπορίου, που ακυρώνει και όλη τη νεωτερική σκευή των δικαιωμάτων της ελευθερίας, της ισότητας και της αξιοπρέπειας. Δεν αρκεστήκαμε σε δεκάρικους για τα θύματα ενδοοικογενειακής βίας, τις συζυγοκτονίες, τους ενδοοικογενειακούς βιασμούς, τους ακρωτηριασμούς γεννητικών οργάνων, τη σεξουαλική παρενόχληση στον χώρο εργασίας και όλων όσοι, δυστυχώς, γίνονται αδιάψευστοι μάρτυρες της αθετημένης υπόσχεσης ισότητας και μιας ιστορίας που επαναλαμβάνεται ως τραγωδία. Και δεν τα κάναμε αυτά, διότι κυρώσαμε πριν από έναν χρόνο περίπου τη Σύμβαση της Κωνσταντινούπολης, την οποία η χώρα μας είχε υπογράψει από το 2011 και έμενε κλεισμένη στα συρτάρια. Εκλήθημεν με καθυστέρηση επτά ετών να κυρώσουμε μία σύμβαση, η οποία αποσκοπεί στην καταπολέμηση και εξάλειψη της άσκησης έμφυλης βίας οποιασδήποτε μορφής μέσω πρόληψης, παρακολούθησης, προστασίας των θυμάτων και δίωξης των δραστών, αλλά και κατοχύρωσης του δικαιώματος της διεθνούς προστασίας. Είναι αυτό νομοθετικός ακτιβισμός χωρίς αντίκρισμα, σύμφωνα με την κριτική που άσκησε ο εισηγητής της Νέας Δημοκρατίας; Ερωτώ: Μήπως είναι σύμπτωμα δικαιωματισμού, από το οποίο πάσχουμε εμείς του ΣΥΡΙΖΑ, κατά τη συνήθη μομφή κάποιου άλλου που συνήθιζε να χτυπάει και πένθιμα τις καμπάνες, όταν ψηφίζονταν νομοσχέδια που κατοχύρωναν ατομικά δικαιώματα ενός τυπικά φιλελεύθερου κράτους δικαίου; Θα ήθελα να σας θυμίσω ότι αυτή τη στιγμή λειτουργεί ένα δίκτυο εξήντα ενός δομών πανελλαδικής κάλυψης, λειτουργεί τηλεφωνική γραμμή SOS, τριάντα εννέα συμβουλευτικά κέντρα, δεκαεννέα ξενώνες φιλοξενίας γυναικών θυμάτων και δύο ξενώνες του Εθνικού Κέντρου Εθνικής Αλληλεγγύης. Πάμε σε ένα άλλο θέμα, την εξισορρόπηση οικογενειακού και επαγγελματικού βίου των γυναικών, που συνεπάγεται μεταξύ άλλων και την ανάσχεση της δημογραφικής γήρανσης. Θεράπευσε μία πολιτική που δεν εδράζεται απλώς σε προνοιακά επιδόματα. Τουναντίον, εδράζεται στην οικοδόμηση δομών κοινωνικού κράτους. Και συγκεκριμένα, να πάμε στον αριθμό των κουπονιών για τους παιδικούς σταθμούς που αυξήθηκε από ογδόντα χιλιάδες σε εκατόν είκοσι επτά χιλιάδες. Το τεράστιο έλλειμμα των κτηρίων, που διαπιστώθηκε - αρκεί κανείς να αναλογιστεί ότι από τους τριακόσιους είκοσι πέντε δήμους οι μισοί σχεδόν διέθεταν δομές για βρέφη - ήρθε να καλύψει το Υπουργείο Εργασίας, δίνοντας 15 εκατομμύρια ευρώ για οικοδόμηση ή επισκευή - αναπαλαίωση δομών. Και βεβαίως, σε αυτό αξίζει να υπογραμμιστεί η επέκταση των ολοήμερων σχολείων, σχολείων ισότητας και ποιότητας, αλλά και η παροχή σχολικών γευμάτων που υπαγορεύονται κυρίως και πρωτίστως και από παιδαγωγικούς λόγους. Συνεπώς όλα τα παραπάνω ουδόλως συνιστούν τεκμήρια νομοθετικού ακτιβισμού ή γενικόλογες νομοθετικές μεγαλοστομίες που μένουν εσαεί αφηρημένες διατάξεις χωρίς πεδίο εφαρμογής. Κυρίες και κύριοι συνάδελφοι, θα ήθελα να κλείσω στον λίγο χρόνο που έχω με τις διατάξεις, που αφορούν στην απόδοση ιθαγένειας, αλλά εμμένοντας αυτή τη φορά αποκλειστικά στο ιδεολογικό πεδίο της συζήτησης, που θεωρώ εξόχως σημαντικό σε μία εποχή ακροδεξιάς διολίσθησης, εθνικιστικής έξαρσης και ρηγμάτων μίσους και ρατσισμού, «ορμπανοποίησης» μιας ηπείρου που γέννησε διαφωτισμό και απελευθερωτικά προτάγματα και πάσχει από ιστορική αμνησία. Η αγάπη, λοιπόν, για τον εκλεκτό εαυτό και το μίσος για τον άλλο, οι άναρθρες κραυγές που ακούμε - ακούγαμε και ακούμε - «δεν θα γίνεις Έλληνας ποτέ», ή «Έλληνας γεννιέσαι, δεν γίνεσαι» είναι συμπτώματα ιστορικής αμνησίας, αλλά και εθνικιστικής εξαλλοσύνης. Και ο παροξυσμός ρατσισμού και εθνικισμού εσχάτως δολοφονεί. Επιτίθεται ακόμη και σε παιδιά προσφύγων, όπως αυτό που συνέβη προχθές στα Βίλια Αττικής, κλείνει την πόρτα του σχολείου και στερεί το ιερό δικαίωμα στην εκπαίδευση σε μαθητές που έτυχε να μιλούν άλλη γλώσσα ή να έχουν άλλο χρώμα δέρματος. Ας ξαναδιαβάσουμε την ιστορία και ας διδαχτούμε. Η ταύτιση δε της ιθαγένειας με το δίκαιο του αίματος είναι αυτή που γέννησε τους νόμους της Νυρεμβέργης το 1935, που παρείχαν πιστοποιητικά καθαρότητας του αίματος, στερούσαν την ιθαγένεια από τους μέχρι τότε Γερμανούς πολίτες και κατέτασσαν τους ανθρώπους σε ζωές άξιες και ανάξιες να βιωθούν. Αυτή, λοιπόν, η ταύτιση της ιθαγένειας με την καθαρότητα του αίματος και της φυλής άνοιξε στρατόπεδα συγκέντρωσης και έριξε τα ανθρώπινα δικαιώματα βορά στην «εκλεκτή φυλή» που εμπλέκεται σε έναν δαρβίνειο αγώνα εξόντωσης των «κατώτερων και υποδεέστερων». Και επειδή πλησιάζει και η εθνική μας επέτειος της 25ης Μαρτίου, ας θυμηθούμε και τον Ρήγα Φεραίο. Το 1797, στον απόηχο, λοιπόν, της Γαλλικής Επανάστασης, ο Ρήγας Φεραίος στη «Νέα Πολιτική Διοίκηση» ορίζει ως πολίτη αυτόν τον οποίο, ανεξαρτήτως θρησκείας και γλώσσας, η διοίκησις στοχάζεται πως είναι άξιος κάτοικος της πατρίδος. Δεν είναι, λοιπόν, προνόμιο η ιθαγένεια. Είναι δικαίωμα. Δεν την απονέμουν οι γραμμές αίματος, αλλά η ισονομία, η ισοπολιτεία και η αξιοπρέπεια ως συντεταγμένες ενός κράτους δικαίου. Το μεγάλο, λοιπόν, στοίχημα του παρόντος νομοσχεδίου - και κάθε νομοσχεδίου, που συνιστά τη νομοθετική κατοχύρωση και εγγύηση δικαιωμάτων - είναι να μετουσιωθεί όχι μόνο σε εφαρμοσμένες πολιτικές, αλλά και σε ηγεμονεύουσες ιδέες που θα γίνουν το πρόπλασμα, η πρώτη ύλη μιας δημοκρατικής κοινωνίας και οδοδείκτες στον δρόμο προς τον διαφωτισμό. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το 2ο Δημοτικό Σχολείο Μεσσήνης. Η Βουλή τούς καλωσορίζει. [[Χειροκροτήματα από όλες τις πτέρυγες της Βουλής]] Τον λόγο έχει ο κ. Πρατσόλης Αναστάσιος από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, ήθελα να ξεκινήσω αλλιώς την ομιλία μου, αλλά με αφορμή αυτό που είπε η κ. Βούλτεψη σχετικά με τον τουρισμό, έψαξα παντού. Δεν βρήκα τα τελικά αποτελέσματα, αλλά βρήκα κάποια στοιχεία της ΕΛΣΤΑΤ.
Της ΕΛΣΤΑΤ.
Ναι, αυτό διαβάζω. Στο εννιάμηνο…
Ποιο εννιάμηνο;
Κυρία Βούλτεψη, σας άκουσα με προσοχή. Στο εννιάμηνο είχαμε μια αύξηση 10,3 στην τουριστική κίνηση και με αναγωγή στα έσοδα είχαμε 19,2, εκ των οποίων τα 17,1 είναι από τον εισερχόμενο τουρισμό και τα 2,1 από τους Έλληνες τουρίστες. Είχαμε αύξηση εσόδων στα ξενοδοχεία κατά 12% και 31,4% αύξηση εσόδων στους αρχαιολογικούς χώρους. Τα λέω αυτά, γιατί τελικά η Νέα Δημοκρατία έχει κάνει τα fake news πολιτικό της διακύβευμα. Αυτό δυστυχώς φαίνεται.
Ηρεμία, παρακαλώ.
Βρισκόμαστε σήμερα εδώ, αγαπητοί συνάδελφοι, για να συζητήσουμε ένα νομοσχέδιο του Υπουργείου Εσωτερικών. Κάποιοι λένε ότι έχει τρία διαφορετικά μέρη. Εγώ θα έλεγα ότι ο πυρήνας αυτού του νομοσχεδίου έχει τρεις διαχρονικές αξίες: τη δημοκρατία, την ισότητα και τα ανθρώπινα δικαιώματα. Βλέπουμε εδώ μία βαθιά καινοτόμο προσπάθεια του Υπουργείου Εσωτερικών, που έχει ως στόχο την εξάλειψη των διακρίσεων με βάση το φύλο και την κατοχύρωση της ισότητας και της ίσης μεταχείρισης, ρυθμίζοντας θέματα, που αφορούν την ενίσχυση της εκπροσώπησης των γυναικών στη Βουλή και στα όργανα της τοπικής αυτοδιοίκησης, την πρόβλεψη για τη λειτουργία συμβουλευτικών κέντρων γυναικών σε όλη τη χώρα, αλλά και τη λειτουργία ξενώνων φιλοξενίας γυναικών θυμάτων της έμφυλης βίας. Όσον αφορά την ποσόστωση του 40% - και για να το επαναλάβω για μία ακόμα φορά δεν είναι ποσόστωση γυναικών, είναι ποσόστωση φύλου. Πρέπει αυτό να το καταλάβουμε - θα έλεγα πως είναι ένα σημαντικό βήμα για ίση συμμετοχή στα κοινά. Θεσμοθετήθηκε αρχικά στον «ΚΛΕΙΣΘΕΝΗ Ι» για τις αυτοδιοικητικές εκλογές και τώρα ήρθε η σειρά των βουλευτικών εκλογών. Απλώς θα ήθελα να συμπληρώσω ότι, πέρα από τις πρωτοποριακές ρυθμίσεις που εισάγει το νομοσχέδιο, απαιτείται για την ισότητα ένας διαρκής αγώνας όχι μόνο των γυναικών, αλλά της κοινωνίας όλης, για την πλήρη και έμπρακτη κατοχύρωση της ισότητας, για να σταματήσουν επιτέλους οι έμφυλες ανισότητες, οι διακρίσεις, η ανισότητα ευκαιριών, οι αποκλεισμοί, που δυστυχώς για ορισμένους θεωρούνται δεδομένα. Σε ό,τι αφορά την απόδοση ιθαγένειας, προβλέπεται η αναμόρφωση του τεστ πολιτογράφησης, απλοποιείται η διαδικασία αυτή για ομογενείς από χώρες της πρώην Σοβιετικής Ένωσης, ενώ ταυτόχρονα επιχειρείται να αντιμετωπιστεί το ζήτημα των ανιθαγενών Ρομά, ένα ζήτημα με μακρά ιστορική παρουσία στη χώρα μας. Ας μην ξεχνάμε πως τα ανθρώπινα δικαιώματα, ανεξάρτητα από το γεγονός ότι εδώ και δεκαετίες έχουν υπάρξει αντικείμενο ποικίλων επιθέσεων και αμφισβητήσεων, προστατεύονται μόνο μέσα σε μία δημοκρατική πολιτεία και άρα είναι χρέος μας να μεριμνούμε γι' αυτά. Ακούγοντας σήμερα τον εισηγητή αλλά και τους άλλους ομιλητές της Χρυσής Αυγής, πρέπει όλοι να προβληματιστούμε σχετικά με το μίσος που εκπέμπουν για οτιδήποτε διαφορετικό. Αναφέρθηκε και πριν ότι «Έλληνας γεννιέσαι» και πολλά άλλα, που θυμίζουν πάρα πολύ το μανιφέστο του μακελάρη της Νέας Ζηλανδίας που μίλησε και για την άρια φυλή. Ας παραδειγματιστούμε όλοι εδώ μέσα σχετικά με αυτήν την ιστορία. Θα ήθελα να περάσω, όμως, και στις ρυθμίσεις του νομοσχεδίου που αφορούν την τοπική αυτοδιοίκηση και συγκεκριμένα τις αλλαγές του νόμου «ΚΛΕΙΣΘΕΝΗ». Ο «ΚΛΕΙΣΘΕΝΗΣ», η εμβληματική αυτή μεταρρύθμιση, είναι πλέον νόμος του κράτους, δίνοντας τη δυνατότητα στην τοπική αυτοδιοίκηση να κάνει ένα μεγάλο άνοιγμα στην κοινωνία μέσω της εμβάθυνσης της δημοκρατίας και της διευρυμένης συμμετοχής. Να υπενθυμίσουμε ότι με τον «ΚΛΕΙΣΘΕΝΗ» η αυτοδιοίκηση βγαίνει με περισσότερα εργαλεία για να ασκήσει πολιτική. Η καθιέρωση της απλής αναλογικής, των δημοψηφισμάτων και άλλων παρεμβάσεων δίνει ώθηση στην τοπική αυτοδιοίκηση. Και αυτό φαίνεται από τις μέχρι τώρα υποψηφιότητες στους δήμους και τις περιφέρειες. Απελευθερώνει δυνάμεις που είχαν καθίσει στον καναπέ τους, με κύριο χαρακτηριστικό τη συμμετοχή των πολιτών στην εκλογική διαδικασία. Μέσω του «ΚΛΕΙΣΘΕΝΗ» η αυτοδιοίκηση έχει τη δυνατότητα να αξιοποιήσει όλα τα χρηματοδοτικά εργαλεία, αφού η Κυβέρνηση κινήθηκε αποφασιστικά προς την κατεύθυνση ενίσχυσης των δήμων, τόσο με την ενεργοποίηση των κονδυλίων, όσο και με την εξεύρεση νέων εργαλείων χρηματοδότησης. Τα προγράμματα του νέου ΕΣΠΑ για τις υποδομές και τα προγράμματα κοινωφελούς εργασίας για την υποστήριξη των ΟΤΑ με επιπλέον προσωπικό και η αύξηση των πόρων του ΠΔΕ θα βελτιώσουν την εικόνα των ΟΤΑ. Κατευθύνθηκαν συνολικά 2,1 δισεκατομμύρια ευρώ από τον «ΦΙΛΟΔΗΜΟ» στον Α΄ βαθμό, ποσό που η τοπική αυτοδιοίκηση δεν έχει ξαναδεί ποτέ, ενώ υλοποιούνται έργα και παρεμβάσεις ενίσχυσης της τοπικής επιχειρηματικότητας που έπρεπε να έχουν υλοποιηθεί εδώ και δεκαετίες. Υπάρχουν δήμοι στη χώρα σήμερα που έχουν εισπράξει ποσά έως και 70% των κεντρικών αυτοτελών πόρων τους. Ύστερα από συνεργασία και διάλογο των αρμόδιων φορέων, έχουμε στα χέρια μας δύο ιδιαίτερα σημαντικές βελτιώσεις αυτού του νόμου. Και έχει σημασία να το πούμε αυτό γιατί στη διαδικασία συζήτησης στην επιτροπή με τους φορείς είδαμε να συμφωνούν σε όλα τα μέρη του νομοσχεδίου σχεδόν όλοι οι φορείς. Η πρώτη αφορά την αλλαγή του τρόπου εκλογής του προέδρου των κοινοτήτων, η οποία θα γίνεται πλέον ανάμεσα στους δύο πρώτους σε ψήφους υποψηφίους των δύο πρώτων συνδυασμών. Η δεύτερη αφορά τον αριθμό των υποψηφίων δημοτικών συμβούλων, ο οποίος πρέπει να είναι τουλάχιστον ίσος με τον αριθμό των εδρών κάθε εκλογικής περιφέρειας με δυνατότητα προσαύξησης έως 50%. Η Κυβέρνηση για άλλη μια φορά κατηγορήθηκε ότι αλλάζει τους νόμους λίγο πριν τις εκλογές. Αν η Κυβέρνηση δεν είχε προχωρήσει σε αυτές τις βελτιώσεις, που ήταν θέση των δύο κορυφαίων αυτοδιοικητικών οργάνων - ΚΕΔΕ και ΕΝΠΕ - πάλι θα κατηγορούνταν ότι δεν ενστερνίζεται τα αιτήματα των φορέων. Τελικά το μεμπτό ποιο είναι, αφού σε όποια ενέργεια και αν είχαμε προβεί, το αποτέλεσμα θα ήταν ίδιο, εφόσον η Αξιωματική Αντιπολίτευση εδώ και καιρό στερείται σοβαρού επιχειρήματος και κατηγορεί την κυβέρνηση για κάθε θετική μεταρρύθμιση, εφευρίσκοντας τρόπους για να την αναγάγει σε αρνητική. Ακούγοντας την κριτική για τον «ΚΛΕΙΣΘΕΝΗ» από τη Νέα Δημοκρατία, αναρωτιέται κανείς αν αναφέρεται στην Ελλάδα και αν τα τόσα χρόνια που κυβερνούσε έχει την παραμικρή αίσθηση του τι είχε κάνει. Σίγουρα δεν έχει κάνει καμμία μεταρρύθμιση στον χώρο της τοπικής αυτοδιοίκησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ένα λεπτό ακόμα, κύριε Πρόεδρε. Σήμερα δηλώνει πως η απλή αναλογική θα φέρει κακοδιαχείριση. Ξεχνάει τα φαινόμενα διαπλοκής επί των ημερών της. Κυρίαρχο θέμα του Μέρους Τρίτου του νομοσχεδίου είναι η επίλυση των εκκρεμοτήτων προς όφελος των εργαζομένων της τοπικής αυτοδιοίκησης, όπως η προκήρυξη 3Κ του 2018 για οκτώ χιλιάδες εκατόν εξήντα έξι θέσεις, η μεγαλύτερη προκήρυξη που έχει γίνει ποτέ στις ανταποδοτικές υπηρεσίες των δήμων, που εκκρεμεί η έκδοση οριστικών πινάκων και εξαιρούνται από την αναστολή των προσλήψεων στους δήμους λόγω εκλογών. Θεωρούμε ότι αυτό είναι αναγκαίο, ηθικό και απαραίτητο για τους ΟΤΑ και γι' αυτόν τον λόγο έχει υπερθεματίσει και η ΚΕΔΕ και η ΕΝΠΕ, παρά τις αμφιταλαντεύσεις κάποιων για λόγους κομματικής πειθαρχίας. Δίνεται η δυνατότητα στους σχολικούς φύλακες που είχαν τεθεί σε διαθεσιμότητα το 2013- η μόνη μεταρρύθμιση επί υπουργίας του σημερινού Αρχηγού της Νέας Δημοκρατίας κ. Μητσοτάκη - , να επιστρέψουν στους δήμους και φυσικά να τοποθετηθούν στις θέσεις που είχαν πριν από τη διαθεσιμότητα. Ακούμε διαμαρτυρίες τόσο των Βουλευτών της Νέας Δημοκρατίας, όσο και του ΠΑΣΟΚ για δήθεν ρουσφετολογικές προσλήψεις, ενώ όλες αυτές γίνονται μέσα από το ΑΣΕΠ, ξεχνώντας ότι οι ίδιοι παραμονές των εκλογών, είτε δημοτικών είτε βουλευτικών, είχαν ένα όργιο ρουσφετολογικών προσλήψεων. Ο λαός δεν έχει μνήμη χρυσόψαρου. Όλα αυτά σίγουρα τα θυμάται πάρα πολύ καλά. Πιστεύω λοιπόν - και με αυτό τελειώνω - ότι η ψήφιση αυτού του νομοσχεδίου είναι μία προοδευτική δημοκρατική κατάκτηση της κοινωνίας μας για τα θέματα της ισότητας και της ιθαγένειας και αποτελεί επίσης έμπρακτη απόδειξη της βούλησης αυτής της Κυβέρνησης για μία ισχυρή τοπική αυτοδιοίκηση στην υπηρεσία των πολιτών της. Σας ευχαριστώ πολύ.
Τον λόγο έχει ο κ. Κέλλας Χρήστος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, κυρία Υπουργέ, η Κυβέρνηση ΣΥΡΙΖΑ και λοιπά έρχεται σήμερα για ακόμα μια φορά λίγο πριν το τέλος της θητείας της να δοκιμάσει τα αντανακλαστικά της Βουλής, φέρνοντας προς ψήφιση ένα σχέδιο νόμου που είναι εξαιρετικά πρόχειρο και γεμάτο από τερτίπια για προεκλογικές σκοπιμότητες. Έτσι είναι, κυρία Υπουργέ. Νομοθετείτε πιστοί στο δόγμα, «κατά παρέκκλιση κάθε άλλης διατάξεως», ψηφοθηρικά, ακόμα και την παραμονή των εκλογών. Το νομοσχέδιο έχει τρία σκέλη. Το πρώτο αφορά την ισότητα των φύλων, το δεύτερο περιέχει ρυθμίσεις για την απονομή ιθαγένειας και το τρίτο διατάξεις για την τοπική αυτοδιοίκηση. Ξεκινώ από το Μέρος Πρώτο. Αναφέρετε σε διάφορα σημεία την καταπολέμηση των διακρίσεων και τη χρήση γλώσσας έμφυλης διάκρισης στις δημόσιες πολιτικές, σε δημόσια έγγραφα, στην τηλεόραση, στην αγορά εργασίας κ.λπ.. Εκτός από την ποσόστωση του 40% στα ψηφοδέλτια και τα γραφεία ισότητας των Φύλων σε δήμους, περιφέρειες, ΚΕΔΕ και ΕΝΠΕ, εγώ θα ρωτήσω τι ειδικότερα μέτρα περιλαμβάνετε για την έμπρακτη ισότητα; Ισότητα σημαίνει κατ' αρχάς και πρώτιστα αναγνώριση προσφοράς. Ποια είναι η μεγαλύτερη προσφορά των γυναικών στο ανθρώπινο γένος και στην κοινωνία μας εν γένει; Ασφαλώς και είναι η μητρότητα. Τι κάνετε για να στηρίξετε την Ελληνίδα μάνα, που αποτελεί το στήριγμα κάθε ελληνικής οικογένειας; Το μόνο που κάνετε είναι να φέρνετε προς ρύθμιση την άδεια της ιατρικώς υποβοηθούμενης αναπαραγωγής για επτά μέρες στο άρθρο 19. Από εκεί και πέρα, τίποτε απολύτως. Ισότητα σημαίνει επίσης προστασία. Πώς προστατεύεται η αξιοπρέπεια της γυναίκας στην έννομη τάξη; Υπάρχουν ποινές αυστηρές και αποτρεπτικές για να καταπολεμηθούν η κακοποίηση, η ασέλγεια και οι βιασμοί; Ασφαλώς και δεν υπάρχουν. Αυτό βέβαια δεν αφορά μόνον εσάς, αλλά το σύνολο της Εθνικής Αντιπροσωπείας. Σε γενικές γραμμές εστιάζετε στις ορολογίες της ισότητας και των διακρίσεων, αλλά όχι στο περιεχόμενό τους, επαναδιατυπώνοντας ιδέες και συνιστώντας συμβούλια, χωρίς να υπάρχει ουσιώδης προγραμματισμός. Έρχομαι στο δεύτερο μέρος του νομοσχεδίου, στις ρυθμίσεις για την ιθαγένεια. Απροκάλυπτα απλουστεύετε τις διαδικασίες απόκτησης ιθαγένειας. Ο σκοπός είναι προφανής, να αυξήσετε τα ποσοστά των ελληνοποιήσεων. Με το άρθρο 32 οι απαιτήσεις ελληνομάθειας παραμένουν εξαιρετικά χαμηλές, παρά το ότι αναδιπλωθήκατε στις επιτροπές, ενώ οι αλλοδαποί άνω των εξήντα πέντε μπορούν να πολιτογραφηθούν χωρίς τις προϋποθέσεις που απαιτούνται για τους λοιπούς αλλοδαπούς. Ακόμη, ενώ μέχρι σήμερα επαφίεται στην κρίση της Επιτροπής Πολιτογράφησης η συνδρομή των προϋποθέσεων για την απονομή ιθαγένειας, τώρα θα κρίνεται μόνο με το τεστ, για το περιεχόμενο του οποίου θα αποφασίζει ο Υπουργός. Αυτό πάλι με τη διαδικασία καθορισμού ιθαγένειας των θανόντων στο άρθρο 40 τι είναι; Τι θέλετε να πετύχετε μ' αυτήν τη ρύθμιση να χορηγείται η ιθαγένεια σε νεκρούς; Και πόσες γενιές πίσω; Να αποκτούν ιθαγένεια και οι κατιόντες κλάδοι, χωρίς να είναι στην Ελλάδα; Έρχομαι στο Μέρος Τρίτο, όπου η αστοχία του νομοθετικού σας έργου εδώ είναι μνημειώδης. Μόλις το περασμένο καλοκαίρι, κύριε Υπουργέ, φέρατε τον «ΚΛΕΙΣΘΕΝΗ», τον ν.4555/2018, τον οποίον τροποποιείτε πριν ακόμα εφαρμοστεί. Το «ράβε - ξήλωνε» στην τοπική αυτοδιοίκηση δεν έχει όρια και βέβαια ξεκάθαρος σκοπός είναι η ακυβερνησία σε όλα τα επίπεδα. Το πιο σκανδαλώδες, όμως, είναι οι ρυθμίσεις του άρθρου 82 και οι εξαιρέσεις από την αναστολή προσλήψεων στους ΟΤΑ δύο μόλις μήνες πριν από τις εκλογές. Οι συγκεκριμένες διατάξεις βρίσκονται σε αλληλεπίδραση με τις μετατάξεις στους ΟΤΑ, όπως και με την αύξηση του μέγιστου αριθμού επιτρεπόμενων συμβάσεων εργασίας ορισμένου χρόνου και μίσθωσης έργου στους ΟΤΑ Α΄ και Β΄ βαθμού. Βέβαια, επικαλέστηκε ο Υπουργός στην επιτροπή ότι το θέλουν και οι δήμαρχοι. Γιατί να μην το θέλουν οι δήμαρχοι, αφού ωφελούνται απ' αυτήν τη διάταξη; Έρχομαι σε κάτι πέρα για πέρα απροκάλυπτο, την «τροπολογία Κουντουρά», όπως είπε και ο εισηγητής μας κ. Βορίδης, σχετικά με την κατάργηση του ασυμβίβαστου μεταξύ Βουλευτή και υποψήφιου Ευρωβουλευτή. Βέβαια, εδώ αδικούμε τον κ. Δανέλλη μ' αυτήν την τροπολογία. Δεν είναι μόνο η Κουντουρά. Τέλος, θα ήθελα να σταθώ σ' ένα σημείο, το οποίο προβληματίζει ιδιαίτερα, στο άρθρο 105, όπου ορίζετε τη σύσταση εθνικού εκλογικού δικτύου για τη χρήση του διαδικτύου στις εκλογικές διαδικασίες εθνικής εμβέλειας. Ειδικότερα, με την επιτροπή για την ορθή χρήση του διαδικτύου θα ελέγχουν υπάλληλοι της Κυβέρνησης τους χρήστες του διαδικτύου; Αυτό θα γίνει; Περισσότερο για αστυνόμευση της σκέψης μοιάζει η συγκεκριμένη ρύθμιση παρά για διαφάνεια των εκλογών, όπως διατείνεστε. Αν πράγματι είστε τόσο ευαίσθητοι με τη χρήση του διαδικτύου, γιατί δεν αντιμετωπίζετε πρώτιστα το διαδικτυακό bullying που εξαπλώνεται διαρκώς και προσλαμβάνει όλο και περισσότερο επικίνδυνες διαστάσεις; Ο στόχος είναι προφανής: Όπως προχωράμε προς τις εκλογές και την απομάκρυνσή σας από την εξουσία, θα επιστρατεύετε διαρκώς περισσότερα εργαλεία ελέγχου και μέσα επιρροής της κοινής γνώμης και προσέλκυσης ψήφων. Ο ελληνικός λαός γνωρίζει πολύ καλά ότι επιδιώκετε να παραμείνετε στην εξουσία μ' αυτόν τον τρόπο. Οι κάλπες, όμως, έρχονται όλο και πιο κοντά και εκεί βεβαίως θα δείτε τα αποτελέσματα της πολιτικής σας. Και βέβαια, καταψηφίζουμε το συγκεκριμένο νομοσχέδιο. Σας ευχαριστώ.
Τον λόγο έχει ο κ. Γεώργιος Ψυχογιός από τον ΣΥΡΙΖΑ.
Ευχαριστώ πολύ, κύριε Πρόεδρε. Πριν ξεκινήσω την αναφορά μου στο σχέδιο νόμου, θέλω να εκφράσω τον αποτροπιασμό μου για τα κηρύγματα μίσους της νεοναζιστικής Χρυσής Αυγής και να πω ότι είναι ντροπή τέτοια πράγματα να ακούγονται στο ελληνικό Κοινοβούλιο και μάλιστα να χρησιμοποιούν όρους όπως «λαθρομετανάστες», όταν κι εσείς γνωρίζετε πολύ καλά ότι λαθραίοι άνθρωποι δεν υπάρχουν. Σας καλώ να υπάρχουν παρεμβάσεις από το Προεδρείο σ' αυτές τις αναφορές, όπως και απαλοιφή από τα Πρακτικά, όπως γίνεται σ' όλα τα δημόσια έγγραφα. Επίσης, επειδή μας ακούει η ελληνική κοινωνία, να πούμε ότι η Χρυσή Αυγή θέλει τις γυναίκες αποκλειστικά αναπαραγωγικές μηχανές μιας φυλής και όχι μόνο αυτό, αλλά και εργαλεία στο πλαίσιο ενός εξουσιαστικού πατριαρχικού μηχανισμού. Το λέω αυτό για να μην ερχόμαστε εδώ και να λέμε ο καθένας ό,τι θέλει, αν και μέχρι τώρα δεν ασχολούμαστε με το τι λέει η Χρυσή Αυγή, διότι θέλει αυτό το Βήμα για να το καταργήσει στην ουσία. Επανέρχομαι στο νομοσχέδιο. Συζητάμε σήμερα ένα πολύ σημαντικό νομοσχέδιο τόσο διότι επιλύει σειρά ζητημάτων για τους οργανισμούς τοπικής αυτοδιοίκησης, όσο και γιατί ενισχύει το νομικό πλαίσιο των ανθρωπίνων δικαιωμάτων στη χώρα. Πρέπει να επισημάνουμε εδώ ότι οι αλλαγές στον «ΚΛΕΙΣΘΕΝΗ» έρχονται έπειτα από διαβούλευση με τους φορείς της αυτοδιοίκησης, οι οποίοι και τις υποστήριξαν στις αρμόδιες επιτροπές. Θέλω να σημειώσω, όμως, επειδή ακούστηκαν πολλά για διάλυση της αυτοδιοίκησης και άλλα εξωπραγματικά, ότι τη χρονική περίοδο που κυβερνάει ο ΣΥΡΙΖΑ έχουν υπάρξει τόσες χρηματοδοτήσεις στοχευμένες, αλλά και ενίσχυση προσωπικού, όσες δεν υπήρξαν τα τελευταία χρόνια. Αυτό μπορεί να το επιβεβαιώσει πλήρως η τοπική αυτοδιοίκηση, διότι την παραλάβαμε πλήρως απαξιωμένη και σε πόρους και σε δυναμικό και παραδομένη στα συνεργεία των εργολάβων, οι οποίοι τους υπερχρέωναν και έδιναν 200 και 300 ευρώ στους εργαζόμενους και βέβαια χωρίς αυξημένη δημοκρατία, όπως έχουν σήμερα, με τη δυνατότητα ανάδειξης υγιών δυνάμεων μέσα από την απλή αναλογική. Με το νομοσχέδιο, λοιπόν, εισάγονται πολύ σημαντικές επιμέρους διατάξεις, όπως η επαναφορά της ρύθμισης των εκατό δόσεων για τις οφειλές σε δήμους και η εξαίρεση από την αναστολή προσλήψεων στους δήμους λόγω των εκλογών για τις χιλιάδες θέσεις της 3Κ, με την οποία έχετε πάθει αλλεργία, γιατί είναι μόνιμες προσλήψεις ενώ εσείς θέλετε συμβασιούχους και εργολαβικούς. Βέβαια, υπάρχει αποκατάσταση της αδικίας για τους σχολικούς φύλακες, οι οποίοι επί δικής σας κυβέρνησης και του ΠΑΣΟΚ πήγαν σε υγειονομικές υπηρεσίες και τώρα μπορούν να επιστρέψουν στους δήμους που εργάζονται. Όπως προανέφερα, υπάρχουν και σημαντικές διατάξεις για τα δικαιώματα. Το Μέρος Πρώτο αναφέρεται στην ισότητα των φύλων και στοχεύει στη χειραφέτηση των γυναικών, για την οποία βέβαια χρειάζεται συνεχής αγώνας. Πέρσι τέτοιο καιρό κυρώσαμε τη διεθνή συνθήκη κατά της έμφυλης και ενδοοικογενειακής βίας, τη γνωστή σε όλους μας Σύμβαση της Κωνσταντινούπολης που από το 2010 δεν είχε έλθει στο ελληνικό Κοινοβούλιο και φτάσαμε στο 2018. Τώρα, με το παρόν σχέδιο νόμου ερχόμαστε να ενισχύσουμε νομοθετικά τα εργαλεία για την ισότητα των φύλων σ' όλο το φάσμα του δημόσιου και ιδιωτικού βίου με την αύξηση στο 40% για τους υποψήφιους στις βουλευτικές εκλογές, με τα μέτρα για την προώθηση της ισότητας των φύλων στα ΜΜΕ και τη διαφήμιση, με τις κυρώσεις που προβλέπονται από το ΕΣΡ και τη δυνατότητα δημιουργίας συμβουλευτικών κέντρων και ξενώνων φιλοξενίας κακοποιημένων γυναικών στους δήμους. Το Μέρος Δεύτερο του νομοσχεδίου αναφέρεται στην απόδοση ιθαγένειας. Οι τροποποιήσεις που εισάγουμε σήμερα για την ιθαγένεια γίνονται στο πλαίσιο που ξεκινήσαμε το 2015 με τον ν.4332/2015 για τα παιδιά μεταναστών δεύτερης γενιάς και τις βελτιώσεις στην πολιτογράφηση. Αυτόν τον κύκλο ερχόμαστε να ολοκληρώσουμε για να καταστήσουμε τη διαδικασία της πολιτογράφησης ενιαία, αντικειμενική και σύγχρονη, για να ξεπεράσουμε τα κακώς κείμενα και τις καθυστερήσεις που είχαμε δει και για να σεβαστούμε τα δικαιώματα των ανθρώπων που ζουν στη χώρα μας όλα αυτά τα χρόνια. Θα εστιάσω σε κάποιες διατάξεις. Στο άρθρο 32 αναδιαμορφώνεται το σύστημα εξέτασης. Μέχρι τώρα είχαμε τη λεγόμενη συνέντευξη στην Επιτροπή Πολιτογράφησης. Πλέον αντικαθίσταται από την εξέταση με τεστ, η οποία θα γίνεται με ενιαία δεδομένα για όλους για να ξεπεράσουμε και τις καθυστερήσεις, αλλά και φαινόμενα υποκειμενισμού ή σοβαρών αποκλίσεων στη διαδικασία από ορισμένες επιτροπές. Μάλιστα, κατατέθηκε και νομοτεχνική που βελτιώνει ακόμα περισσότερο τη διάταξη και με τις δικές μας παρεμβάσεις. Το παράβολο μειώνεται από 700 ευρώ στα 550 ευρώ, ενώ στο άρθρο 35, που προβλέπει την υποχρέωση συνεχούς διαμονής μετά την αίτηση, εισάγουμε νομοτεχνική βελτίωση με ορισμένες προστατευτικές δικλίδες, ώστε να μη χάνεται το δικαίωμα αυτό σε περιπτώσεις απουσίας λόγω σπουδών ή άλλων σοβαρών λόγων, όπως λόγοι υγείας. Στη συνέχεια, με το άρθρο 47 καταργείται η απαράδεκτη προϋπόθεση αναμονής ενός έτους από την απόκτηση της ιθαγένειας για να συμμετάσχει κάποιος ή κάποια σε προκήρυξη του δημοσίου, που βέβαια εισήγαγε διακριτική μεταχείριση σε βάρος συμπολιτών μας και αντέβαινε σε βασικές συνταγματικές αρχές. Θα πρέπει, επίσης, να έχουμε στο μυαλό μας ότι η απόδοση ιθαγένειας είναι η απώτατη - η κορυφαία, θα έλεγα - μορφή ένταξης, που είναι και το στοίχημά μας, κύριε Υπουργέ, για το επόμενο διάστημα. Εδώ προκαλεί εντύπωση το γεγονός ότι και δυνάμεις, όπως το ΠΑΣΟΚ, σε διατάξεις οι οποίες είχαν ξεκινήσει με τον δικό τους νόμο, τον ν.3838/2010 και κατέπεσαν στο Συμβούλιο της Επικρατείας, δεν στηρίζουν ευθέως και δημόσια αυτές τις διατάξεις που στοχεύουν σ' αυτήν τη διαδικασία, αλλά έρχεται και κάνει κριτική χωρίς στοιχεία και χωρίς συγκεκριμένα επιχειρήματα. Επίσης, έρχεται στη συνταγματική αναθεώρηση και δεν ψηφίζει το δικαίωμα των μεταναστών στις εκλογές τοπικής αυτοδιοίκησης, πράγμα το οποίο επίσης δημιουργεί πολλές εντυπώσεις. Όλη αυτή η διαδικασία και το σχέδιο νόμου στοχεύει στο να μπορέσουμε στην ελληνική κοινωνία να ζήσουμε αρμονικά όλοι και όλες μαζί, σεβόμενοι πάντα τη διαφορετικότητα του καθενός και βέβαια, για να δώσουμε μια γροθιά σε φασιστικές και ακροδεξιές αντιλήψεις και συμπεριφορές, που έχουν ως σημαία τους την ξενοφοβία και τον ρατσισμό τόσο στην Ελλάδα όσο και στην Ευρώπη. Αυτά είναι τα δεδομένα, κυρίες και κύριοι συνάδελφοι και νομίζω ότι ο καθένας και η καθεμιά σ' αυτήνσσ την Αίθουσα πρέπει να διαλέξει όχθη: Ή με τα κοινωνικά δικαιώματα και την κοινωνική συνοχή ή με το μοντέλο του Όρμπαν, που δημιουργεί αποδιοπομπαίους τράγους και μια απέραντη ζούγκλα στην αγορά εργασίας. Είμαι σίγουρος ότι η δική μας αντίληψη, η αντίληψη της Αριστεράς, των κινημάτων και των προοδευτικών δυνάμεων θα επικρατήσει και θα νικήσει τελικά τόσο στην Ελλάδα όσο και στην Ευρώπη. Ευχαριστώ.
Τον λόγο έχει ο κ. Λεωνίδας Γρηγοράκος από τη Δημοκρατική Συμπαράταξη.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, για το προωθούμενο νομοσχέδιο, όσο και αν θέλεις να το προσέξεις, δεν μπορείς να αποφύγεις τον χαρακτηρισμό ότι είναι ένας αχταρμάς. Προκειμένου να δείξουν ότι κάνουν κάτι οι κυβερνώντες, έβαλαν μέσα σε ένα μίξερ ό,τι είχαν μπροστά τους και το αποτέλεσμα είναι ένας πραγματικός πολτός. Κάτι ήθελαν να δείξουν για την ισότητα των φύλων, κάτι σκέφτηκαν να πουν για την ιθαγένεια, κάτι θεώρησαν σκόπιμο να επανεξετάσουν για τις εκλογές στην αυτοδιοίκηση και μαζί με όλα αυτά, είπαν να βάλουν και λίγη γαρνιτούρα από το επίκαιρο ζήτημα της ασφάλειας του διαδικτύου. Άκουσα έναν συνάδελφο προηγουμένως να μιλάει για μεταρρύθμιση του «ΚΛΕΙΣΘΕΝΗ». Δεν θα περάσει στην κοινωνία, γιατί δεν έχει περάσει ότι είναι μεταρρύθμιση ο «ΚΛΕΙΣΘΕΝΗΣ». Ο «ΚΛΕΙΣΘΕΝΗΣ» είναι η καταστροφή του «ΚΑΠΟΔΙΣΤΡΙΑ» και του «ΚΑΛΛΙΚΡΑΤΗ». Το βέβαιο είναι ότι όλα αυτά σε καμμιά περίπτωση δεν συνιστούν πολιτική. Στην καλύτερη εκδοχή είναι μικροπολιτικές μεθοδεύσεις και διευθετήσεις. Την αυτονόητη αυτή εκτίμηση έρχεται να επιβεβαιώσει η τροπολογία για την κατάργηση του ασυμβίβαστου - το νομοσχέδιο έχει ονομαστεί «νομοσχέδιο Κουντουρά» - ώστε ο εκλεγμένος Βουλευτής στο εθνικό Κοινοβούλιο να μπορεί να είναι και υποψήφιος στις ευρωεκλογές. Το πρωτοφανές γεγονός ότι η Εθνική Αντιπροσωπεία νοιάζεται και αγωνιά να υπάρξει επιτέλους η κατάλληλη θεσμική φόρμουλα, ώστε να αποκατασταθούν επαγγελματικά όλοι εκείνοι που έτρεξαν και παρείχαν στήριξη στον Πρωθυπουργό και ταυτόχρονα να μη χάσει η Κυβέρνηση την κοινοβουλευτική πλειοψηφία, πραγματικά είναι τραγικό. Αντιλαμβάνεστε ότι το μείζον αυτό ζήτημα δεν συνιστά ένα βήμα για την έξοδο από την κρίση. Αντιθέτως, πρόκειται για ένα τεράστιο άλμα προς το παρελθόν. Η Κυβέρνηση, αντί να περιφρουρεί το ήθος της πολιτικής ως κόρη οφθαλμού, θρέφει τον κυνισμό και τον αμοραλισμό. Έτσι προσπαθούν να κάνουν εμβληματικά παραδείγματα αποκατάστασης αισθητικής στην πολιτική Βουλευτές που κατ' επίφαση προέταξαν το εθνικό συμφέρον, αδιαφορώντας δήθεν για την υπουργική καρέκλα και την ευρωκοινοβουλευτική θητεία. Η προσωπική αξιοπρέπεια όλων μας, όμως, για να έχει υπόσταση δεν μπορεί να υπηρετεί τα μικρά και τα ευτελή. Μη μιλήσουμε για τα μεγάλα, γιατί αυτά τα πήρε ο αέρας, είτε γιατί αποδείχθηκαν αυταπάτες είτε γιατί, όπως ωμά ομολόγησε ο σύντροφος Τσακαλώτος πριν λίγες μέρες, αλλά προχθές δεν πήγε, όταν ο Σημίτης μιλούσε στη Θεσσαλονίκη - αρρώστησε μάλλον ή κάτι δεν του πήγε καλά - «πέσαμε έξω στον υπολογισμό των δυνάμεών μας σε σχέση με εκείνες των αντιπάλων μας». Η αλήθεια είναι ότι με τους ΣΥΡΙΖΑ - ΑΝΕΛ καταστήσαμε επίκαιρο τον Αριστοφάνη. Μόνο με αριστοφανική διάθεση μπορούμε να καταλάβουμε και να κατανοήσουμε πλέον τα όσα ευτράπελα συμβαίνουν σήμερα στην εγχώρια πολιτική: Βουλευτές να τραγουδούν, να γράφουν ποιήματα, να πηγαίνουν στις τηλεοράσεις, δεν ξέρω πως. Στην ουσία, είμαστε μάρτυρες μιας πρωτοφανούς διακωμώδησης αξιών, αρχών, ακόμα και θεσμών. Η διακυβέρνηση του τόπου εδράζεται πλέον σε στρατηγήματα. Το βλέμμα των κυβερνώντων είναι αποκλειστικά στραμμένο στο αγωνιώδες ερώτημα: Με ποιες ενέργειες, με ποιες κινήσεις θα πετύχουμε τον έναν, μοναδικό και γερό στόχο; Ποιον; Την παραμονή μας στην εξουσία, κερδίζοντας λίγο χρόνο παραπάνω ή προσπαθώντας να ανακτήσουμε το χαμένο έδαφος. Τον πραγματισμό οι ΣΥΡΙΖΑ - ΑΝΕΛ τον αντιλαμβάνονται με εντελώς διαφορετικά κριτήρια. Πραγματισμός για εσάς δεν είναι με ποιες συγκεκριμένες πολιτικές θα αναζωογονήσουμε την οικονομία, αλλά με ποια επιδόματα και αναδρομικά θα υποκλέψουμε τις ψήφους. Πραγματισμός για εσάς δεν είναι με ποιες μεταρρυθμίσεις θα επαναφέρουμε τη χώρα στην κανονικότητα, αλλά με ποιες επιλογές θα διαιωνιστούν στην εξουσία όσοι κυβερνούν σήμερα. Πραγματισμός για εσάς δεν είναι με ποιες κοινωνικές και πολιτικές συμμαχίες μπορούμε να εναρμονιστούμε με προηγμένες χώρες της Ευρώπης, αλλά με ποιον τρόπο θα χρησιμοποιήσετε τους κοινοτικούς πόρους για να διευρύνετε την εκλογική σας πελατεία. Συναδέλφισσες και συνάδελφοι της Συμπολίτευσης, η διάστασή σας με τον ορθολογισμό είναι χαοτική. Όποια μεταστροφή και αν σκαρφιστείτε, η ζώσα πραγματικότητα δεν πρόκειται να μεταβληθεί. Ο λαϊκισμός σας που έχει εισχωρήσει βαθιά στο μεδούλι σας είναι εύλογο να σας οδηγεί σε δοξασίες. Όπως, μάλιστα, πρόσφατα υποστήριξε με έμφαση ο ίδιος ο Πρωθυπουργός, λαός και ΣΥΡΙΖΑ είναι ταυτόσημα υποκείμενα της ιστορίας. Απέναντί τους έχουν έναν και μοναδικό εχθρό, τις ελίτ. Με πυξίδα το δίπολο λαός και ΣΥΡΙΖΑ εναντίον των πολιτικών, οικονομικών και επιχειρηματικών ελίτ, επιδίδεστε σε έναν πρωτοφανή αγώνα χειραγώγησης, ακόμα και της καθυπόταξης των πολιτών. Επειδή η οικονομία δεν είναι το ατού σας, όπως αυτάρεσκα υποστήριξε ο κ. Τσίπρας, αλλά είναι η «μαύρη» τρύπα της οικονομίας - βλέπετε τι γίνεται με τις συντάξεις - έχετε πάρει τα υπερπλεονάσματα και στην ουσία, χρωστάτε σε όλες τις επιχειρήσεις και σε όλες τις συντάξεις. Με το προχθεσινό σχέδιο νόμου, αλλά και με το σημερινό ειλικρινά φέρνετε την ισότητα των φύλων χωρίς να λέτε κάτι συγκεκριμένο. Επειδή υποδύεστε την Αριστερά, κάνοντας λόγο για την «πρώτη φορά Αριστερά», αν είχατε την παραμικρή σχέση μαζί της, θα έπρεπε να εισηγηθείτε μία και μοναδική πρόταση: την καταπολέμηση της μισθολογικής διαφοράς μεταξύ των δυο φύλων. Προσπαθήσαμε να το φέρουμε και εμείς την προηγούμενη φορά και εγώ που ήμουν εδώ και δεν μπόρεσα. Έτσι αποφάσισαν κάποιοι. Εγώ είμαι αντίθετος και πιστεύω πως πρέπει κάποια στιγμή να καταργηθεί η μισθολογική διαφορά μεταξύ των δυο φύλων. Αυτό είναι, κύριε Υπουργέ, μεταρρύθμιση. Μολονότι υπάρχει θεσμική πρόβλεψη για ισότητα, η μισθολογική διαφορά κυριαρχεί στον ιδιωτικό τομέα. Αν, λοιπόν, θέλετε να είστε κάπου χρήσιμοι, ελάτε και πείτε μας με ποιον τρόπο θα καταπολεμηθεί στην πράξη η ισχύουσα ανισότητα. Διατυμπανίζετε ότι θα την αποσύρετε στην τοπική αυτοδιοίκηση ενώ την ίδια ώρα το μόνο που επιδιώκετε είναι ο διαμελισμός της. Με δεδομένη την ασθενική σας παρουσία στον πολυδύναμο χώρο της, επιλέξατε τον κατακερματισμό. Διαλύετε τους δήμους του «ΚΑΛΛΙΚΡΑΤΗ», μήπως και διασφαλίσετε ισχυρό λόγο και ρόλο ενώ στην πράξη εγκαθιδρύετε το καθεστώς ακυβερνησίας των δήμων και των περιφερειών. Ο «ΚΛΕΙΣΘΕΝΗΣ» δεν είναι ένα από τα στρατηγήματά σας, γιατί την ίδια ώρα κάνετε το προφανές. Δημιουργείτε ευρύτερες κρατικές ομπρέλες, όπως είναι η περιβόητη εταιρεία ανάπλασης Αττικής, έχοντας μοναδικό στόχο την ποδηγέτηση της αυτοδιοίκησης. Μάλιστα, εδώ συμβαίνει και το παράδοξο και προκλητικό: Ο επικεφαλής του νεοσύστατου κρατικού φορέα επιλέγεται να είναι και υποψήφιος Δήμαρχος Πειραιά. Με απλά λόγια, με διάφορα οχήματα που έχετε κατασκευάσει προκειμένου να βολέψετε τους πολυπληθείς «ημετέρους» σας, δεν έχετε κανέναν ενδοιασμό να ενεργοποιήσετε το σχέδιο υπονόμευσης της αυτοτέλειας του θεσμού της αυτοδιοίκησης και όλα αυτά τη στιγμή που η κρίση έχει προκαλέσει μεγάλα πλήγματα στη βιωσιμότητα των δήμων, αλλά και των περιφερειών. Αν κάτι προέχει, δεν είναι οι εκλογικές μεθοδεύσεις ούτε η θεσμική αλλαγή της υπάρχουσας εκλογικής διαδικασίας, αλλά η θεσμοθέτηση της πραγματικής πολιτικής και οικονομικής αυτοδυναμίας της αυτοδιοίκησης. Καμμιά μεταρρυθμιστική πρόταση δεν έχετε υποβάλει τα τέσσερα χρόνια που κυβερνάτε ούτε φαίνεστε να συγκινείστε από τη μετατροπή της αυτοδιοίκησης σε καρικατούρα της κεντρικής διοίκησης. Αντιθέτως, το επίκεντρό σας είναι με ποιον τρόπο και ποιες διαδικασίες θα προσμετρηθεί η πολιτική σας επιρροή και απήχηση, διαχέοντας τις μεγάλες απώλειες που θα υποστείτε σε ένα θολό και αλλόκοτο θεσμικό πλαίσιο για την ιθαγένεια. Είχαμε συνηθίσει μέχρι τώρα σε τέτοια νομοσχέδια να κάνετε θόρυβο, γιατί δήθεν είστε υπέρ των δημοκρατικών διαδικασιών και των δικαιωμάτων και είστε αριστεροί. Τώρα άκρα του τάφου σιωπή! Είχαμε συνηθίσει και τη Νέα Δημοκρατία να ξεσηκώνει τον κόσμο. Σιγή ασυρμάτου, ήπιοι τόνοι και σχεδόν προσχηματική κριτική. Δεν είδαμε ούτε ένα πρωτοσέλιδο σε εφημερίδες, δεν είδαμε καν ρεπορτάζ για ένα θέμα που μέχρι πρόσφατα σήκωνε θύελλα συζητήσεων. Γιατί αυτό συμβαίνει; Διότι πολύ απλά συμφωνείτε στην ουσία. Είναι σαν να έχετε νομοθετήσει μαζί με τους ΑΝΕΛ. Κλείνετε την πόρτα της ιθαγένειας. Όταν ήμουν στη θέση σας, κύριε Υπουργέ, στο Υπουργείο Μετανάστευσης το 2014, χειρίστηκα δύο θέματα. Προσπαθήσαμε να λύσουμε με χαμηλούς τόνους και δουλειά τα όποια προβλήματα υπήρχαν, γιατί πέρα από τις ιδεολογικές διαφωνίες με τον εταίρο μας, τότε δεν υπήρχε αμφισβήτηση ότι οι διαδικασίες πρέπει να είναι δίκαιες και ταχείες, σύμφωνα με τον νόμο και σεβόμασταν τις Υπηρεσίες. Δεν τις κάναμε κλωτσοσκούφι. Με τον Κώδικα Μετανάστευσης διασφαλίσαμε το καθεστώς νομιμότητας των αλλοδαπών που είχαν πληγεί και αυτοί από την οικονομική κρίση. Τα κάναμε αποτελεσματικά και το ξέρετε. Μειώσαμε τα απαιτούμενα ένσημα για την ανανέωση των αδειών και σώθηκε ο κόσμος. Τη δική μας νομοθεσία εφαρμόζετε μέχρι σήμερα και εσείς. Θεσμοθετήσαμε την άδεια της δεύτερης γενιάς. Αν δεν το είχαμε κάνει, πολλά παιδιά της δεύτερης γενιάς όχι μόνο δεν θα έπαιρναν ιθαγένεια, αλλά θα έχαναν την άδεια διαμονής τους. Βρήκατε έτοιμο σχέδιο για την ιθαγένεια στο Υπουργείο Εσωτερικών. Είχε διατάξεις για τη δεύτερη γενιά και για μία πολιτογράφηση. Και επειδή τώρα νομοθετείτε για την πολιτογράφηση, θα σας θυμίσω τι προτείναμε τότε για να συγκρίνετε με τη δική σας πρόταση. Προτείναμε τη διενέργεια γραπτού τεστ για την ιθαγένεια ως εναλλακτική δυνατότητα. Δεν μπορεί τα παιδιά να τελειώνουν το σχολείο, το γυμνάσιο και το λύκειο και να μην έχουν πάρει την ελληνική ιθαγένεια. Προτείναμε διέξοδο κι εσείς νομοθετείτε το αδιέξοδο. Μετατρέπετε τη διαδικασία της συνέντευξης σε μια διαδικασία εξέτασης, λες και δίνουν όλα αυτά τα άτομα, τα νέα παιδιά, δίπλωμα για οδήγηση και όχι για ελληνική ιθαγένεια. Ωστόσο, δεν μας λέτε με σαφήνεια ποια είναι η διαδικασία και το περιεχόμενο της εξέτασης, αλλά παραπέμπετε σε σχετικά θέματα σε μεταγενέστερες αποφάσεις του ΥΠΕΣ. Με τον «ΚΛΕΙΣΘΕΝΗ» μεταφέρατε τις υπηρεσίες ιθαγένειας από τις Αποκεντρωμένες στο Υπουργείο Εσωτερικών, χωρίς να αναλογιστείτε τις συνέπειες, χωρίς να νοιάζεστε για τις τεράστιες καθυστερήσεις. Στον δρόμο χάσατε υπαλλήλους και αφήσατε πίσω τα μητρώα αρρένων που λόγω της προχειρότητάς σας δεν λειτουργούν και έχουν κι εκεί καθυστερήσεις. Τώρα δίνετε κι άλλα διοικητικά αντικείμενα στις υπηρεσίες που αποσαρθρώσατε. Επιτροπές από εδώ, επιτροπές από εκεί. Θα ελέγχετε, μήπως, κάποιους από αυτούς που ζήτησαν ιθαγένεια, ξεμύτισαν για λίγο από τη χώρα, έφυγαν για κανένα χρόνο, ούτως ώστε να μπορέσετε να τους πάτε πίσω; Κυρίες και κύριοι συνάδελφοι, το παρόν σχέδιο νόμου που εισηγείστε δεν είναι μόνο αχταρμάς, όπως το είπα στην αρχή. Επιπλέον, εικονογραφεί με εντυπωσιακό τρόπο το πολιτικό και ιδεολογικό συνονθύλευμα που συγκροτεί η Κυβέρνηση ΣΥΡΙΖΑ, η Κυβέρνηση γυρολόγων και δηλωσιών. Οι προεκλογικές παροχές, η ψηφοθηρία, οι πελατειακές σχέσεις συνιστούν πλέον τα μεγάλα πλεονεκτήματα μιας Αριστεράς που επαγγέλθηκε την εξυγίανση της πολιτικής ζωής, την καταπολέμηση του παλαιού συστήματος, την εξάλειψη της διαφθοράς. Τέσσερα χρόνια τώρα, η διακυβέρνησή σας αντιστρατεύεται με συγκεκριμένες πράξεις και ενέργειες το δημοκρατικό πολίτευμα. Ακολουθώντας πιστά τη σταλινική μέθοδο «ο σκοπός αγιάζει τα μέσα», δεν έχετε την παραμικρή αναστολή και τον ενδοιασμό, αρκεί να προωθήσετε τους πολιτικούς και κομματικούς σας στόχους. Σ' αυτόν τον κατήφορο, αγαπητοί συνάδελφοι, θα μας βρείτε απέναντι και γρήγορα ο λαός θα σας δώσει την ανάλογη απάντηση. Σας ευχαριστώ πολύ.
Τον λόγο έχει ο κ. Δημήτριος Γάκης από τον ΣΥΡΙΖΑ.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, με το σημερινό νομοσχέδιο επιχειρείται να γίνει ένα βήμα προς την κατάκτηση της ουσιαστικής ισότητας των φύλων. Αυτό που προφανώς επιχειρείται να δηλωθεί εξαρχής, ήδη με τον τίτλο του νομοσχεδίου, είναι η άποψη ότι δεν επαρκεί η νομική ισότητα, κατοχυρωμένη έτσι κι αλλιώς από το δικαιακό μας σύστημα και μάλιστα από τον Καταστατικό Χάρτη της χώρας, για την εξάλειψη της ανισότητας των φύλων. Όσοι δεν θέλουν να εθελοτυφλούν - γιατί υπάρχουν και τέτοιες φωνές που ακούστηκαν αρκετές φορές τις τελευταίες ιδιαίτερα μέρες που συζητάμε το νομοσχέδιο - δεν μπορεί παρά να αναγνωρίσουν ότι η ανισότητα είναι παρούσα σε κάθε έκφανση της ιδιωτικής ή δημόσιας ζωής. Θα μπορούσα να αναφέρω πολλά παραδείγματα. Αρκούμαι, όμως, ενδεικτικά στα παρακάτω. Στα εργασιακά, για παράδειγμα, η ανεργία και η χαμηλά αμειβόμενη εργασία είναι σταθερά σημαντικά υψηλότερη στον γυναικείο πληθυσμό. Επιπλέον, η μη αμειβόμενη οικιακή εργασία εξακολουθεί να επιβαρύνει αποκλειστικά σχεδόν τις γυναίκες, ακόμα και στις περιπτώσεις που εκείνες εργάζονται. Και στις δύο αυτές περιπτώσεις που προανέφερα, η διάκριση σε βάρος των γυναικών είναι προφανώς αποτέλεσμα βαθιά ριζωμένων προκαταλήψεων που έχουν ως αποτέλεσμα ευρύτερα την υποεκπροσώπησή τους στα κέντρα λήψης των αποφάσεων στον δημόσιο και ιδιωτικό τομέα. Ακόμη χειρότερα, οι σημαντικές γυναικείες κατακτήσεις των τελευταίων δεκαετιών φαίνεται να απειλούνται από την άνοδο ακροδεξιών ρευμάτων στην Ευρώπη, αλλά και σε άλλα μέρη του κόσμου. Ιδιαίτερα, η ακροδεξιά τώρα που φαίνεται να επανακάμπτει, αμφισβητώντας τη γυναικεία χειραφέτηση, με πρόθεση να περιορίσει ξανά τις γυναίκες στο σπίτι και στον ρόλο της συζύγου και της μητέρας, είναι πάρα πολύ ισχυρές. Ακούσαμε αντίστοιχες απόψεις να διατυπώνονται αυτές τις μέρες και στο Ευρωκοινοβούλιο, αλλά και στο δικό μας Κοινοβούλιο την ώρα που συζητάμε το νομοσχέδιο. Οι συνθήκες που επικρατούν στη χώρα μας παραδοσιακά δεν είναι οι καλύτερες. Η ελληνική κοινωνία κυριαρχείται ακόμα από τα παραδοσιακά πατριαρχικά πρότυπα. Έχουμε, δυστυχώς, πρόσφατα παραδείγματα ακραίας δολοφονικής βίας σε βάρος γυναικών και, παράλληλα, πολλά κρούσματα ακραίου σεξιστικού λόγου σε μέσα μαζικής ενημέρωσης. Όσον με αφορά ή μπορώ να εξουσιοδοτηθώ, να μεταφέρω τη λύπη μου στην οικογένεια της Ελένης για το τραγικό δυστύχημα που προκάλεσαν μερικά αποβράσματα της κοινωνίας στη Ρόδο, συκοφαντώντας έτσι την ίδια την ελληνική κοινωνία.
Έγκλημα, κύριε συνάδελφε και όχι δυστύχημα.
Ναι, έγκλημα. Το νέο νομοσχέδιο προβλέπει ως πειθαρχικό αδίκημα την έμφυλη διάκριση στον λόγο των μέσων μαζικής ενημέρωσης, για να περιοριστούν τα πρωτοσέλιδα που προσβάλλουν τον ίδιο τον πολιτισμό μας και υποσκάπτουν την αξιοπιστία του Τύπου. Στο πλαίσιο της αντιμετώπισης της βίας κατά των γυναικών, αλλά και ευρύτερα της πρόληψης των διακρίσεων σε βάρος τους, το νέο νομοσχέδιο προβλέπει τη δημιουργία ενός δικτύου δομών σε όλη τη χώρα. Σε κάθε δήμο, σε κάθε περιφέρεια ιδρύονται Επιτροπές Ισότητας, ενώ πανελλαδικά υπάρχει το Κεντρικό Συμβούλιο Ισότητας των Φύλων, που είναι συμβουλευτικό και γνωμοδοτικό όργανο για να διαβουλεύεται με τις κατά τόπους επιτροπές και τις αρμόδιες επιτροπές της Βουλής. Η δικτύωση και ο συντονισμός των ενεργειών είναι πολύ σημαντικός, ιδιαίτερα για τις περιφέρειες που αποτελούν επίσης μια σημαντική ανατροφοδότηση για εκείνους που χαράσσουν κεντρική πολιτική. Μέσα από τη συνεργασία και τη διάδραση μεταξύ των εμπλεκόμενων φορέων, της κοινωνίας των πολιτών με τις οργανώσεις της, των τοπικών αρχών, του Κοινοβουλίου, με όλες τις εμπλεκόμενες επιτροπές του, σε συνεργασία με τα Υπουργεία που χαράσσουν και υλοποιούν τις επιμέρους πολιτικές, έχοντας πάντοτε κατά νου την έμφυλη διάσταση, μπορούμε πλέον να έχουμε βάσιμες ελπίδες ότι οδεύουμε προς μία υπέρβαση των έμφυλων διακρίσεων. Δεν πρόκειται, βέβαια, για μια νομοθετική κατάργηση των πολλαπλών και ποικίλων διακρίσεων που έχουν να αντιμετωπίσουν καθημερινά οι γυναίκες, αλλά και η ίδια η κοινωνία σε κάθε τομέα της ζωής μας. Θα ήταν τουλάχιστον αφέλεια να υποστηρίξει κάποιος κάτι τέτοιο. Μπορούμε, όμως, να κάνουμε ένα βήμα μπροστά, ένα βήμα προόδου προς αυτήν την κατεύθυνση, ένα βήμα προόδου για τη γυναικεία χειραφέτηση και την ελληνική κοινωνία συνολικά. Αναφορικά τώρα με τα άλλα θέματα του νομοσχεδίου, είναι πάρα πολύ θετικό που αυτός ο πετυχημένος κατά 100% θεσμός των ΚΕΠ ενισχύεται με προσωπικό, αλλά και με αρμοδιότητες, δείχνοντας έναν σεβασμό κυρίως στα άτομα με ειδικές ανάγκες, τα οποία ήταν εν μέρει σε μια απομόνωση. Η ιθαγένεια, παρ' ότι με τις τελευταίες παρεμβάσεις σε υπηρεσιακό επίπεδο έχει αποκατασταθεί η ταχύτητα υλοποίησης και ικανοποίησης των αιτημάτων, βρίσκεται πάρα πολύ μακριά σε τεχνικές λεπτομέρειες, οι οποίες σήμερα αποκαθίστανται από το νομοσχέδιο. Οι τεχνικές λεπτομέρειες είναι ότι θα πρέπει οι άνθρωποι που ζητούν την ελληνική ιθαγένεια να ξέρουν ότι θα διαγωνιστούν ή θα ενημερωθούν σε κάποιο συγκεκριμένο αριθμό ερωτήσεων, οι οποίες θα καλύπτουν όλο το φάσμα, κοινωνικό και πολιτικό, της χώρας μας. Με την παρέμβαση που γίνεται στο εκλογικό σύστημα και ιδιαίτερα στις κοινότητες, ενισχύεται ο ρόλος των κοινοτήτων, αλλά πιστεύω ότι υπάρχει ακόμα έδαφος για την πλήρη ανεξαρτητοποίησή τους και την αποδέσμευσή τους από το κεντρικό ψηφοδέλτιο, από αυτόν τον μηχανισμό εξάρτησης που υπάρχει ανάμεσα στο κεντρικό δημοτικό ψηφοδέλτιο και στις επιμέρους κοινότητες, μέχρι την πλήρη απαλλαγή τους από αυτή τη μέγγενη της εξάρτησης και της διαπλοκής. Είναι απαραίτητος, κύριε Υπουργέ και ο ανεξάρτητος προϋπολογισμός για κάθε κοινότητα, ο οποίος θα πρέπει να είναι προσδιορισμένος σε δράσεις, οι οποίες θα αποφασίζονται από την κάθε κοινότητα. Επίσης, κατά την άποψή μου - η οποία όμως είναι συζητήσιμη - ο ελάχιστος αριθμός των πολιτών ανά κοινότητα που θα είναι υποχρεωτικός στο ενιαίο ψηφοδέλτιο χωρίς επικεφαλής, μέσα από το οποίο εκλέγεται ο πρόεδρος της κοινότητος, να αυξηθεί σε έναν αρκετά μεγάλο αριθμό. Αυτό, βέβαια, είναι μια κουβέντα, η οποία ανοίγει από δω και μετά. Ευχαριστώ πολύ.
Επόμενος ομιλητής ο κ. Γρέγος από τη Χρυσή Αυγή.
Ευχαριστώ, κύριε Πρόεδρε. Ακούμε σχεδόν κάθε ομιλητή να αναφέρεται στον κίνδυνο της ανόδου της Ακροδεξιάς. Να σας ενημερώσουμε φυσικά ότι εμείς πολύ χαιρόμαστε για αυτό. Έμειναν λίγες μέρες μέχρι να το υποστείτε αυτό το πράγμα. Είχα την ατυχία χθες να παρακολουθώ μια εκπομπή στο κρατικό κανάλι, την ΕΡΤ. Θα μου πείτε πώς άντεξα κάτι τέτοιο. Μιλούσαν κάποιοι τύποι. Δεν ξέρω τι ακριβώς ήταν. Δημοσιογράφοι; Κάπως έτσι παρουσιάζονται. Και έλεγαν ότι κινδυνεύουμε από την άνοδο της ακροδεξιάς, κινδυνεύει η Ελλάδα, κινδυνεύει η Ευρώπη. Κάποιος από αυτούς είπε πως μπορούμε να τους αναγνωρίσουμε, μπορεί να είναι ο άνθρωπος της διπλανής πόρτας. Αυτά τα γελοία πράγματα λένε σε κάτι τέτοιες γελοίες εκπομπές, κλεισμένοι όπως είναι στο σταλινικό καβούκι τους. Και για να μην αναρωτιούνται και πάρα πολύ, κάτι τέτοια άθλια νομοθετήματα, όπως αυτό, ενισχύουν φυσικά την άνοδο των εθνικιστών και είναι κάτι που δεν μπορείτε να το σταματήσετε. Αναμενόμενο και αυτό το έκτρωμα, ιδίως ενόψει εκλογών σε όλα τα επίπεδα, με τις σχετικές τροπολογίες - αμοιβή στις πρόσφατες πολιτικές μεταγραφές που σας κρατάνε σε μια επίπλαστη μειοψηφία για λίγους μήνες ακόμη ευτυχώς. Βέβαια, αυτά τα δώρα προς τους υποψήφιους ευρωβουλευτές σας μεταφράζονται σε πολλές χιλιάδες ευρώ, πέραν των άλλων παροχών. Βεβαίως, σε κάθε νομοσχέδιο διορίζετε δικά σας παιδιά σε κάθε είδους θέση. Γνωστό το κόλπο στο σάπιο και διεφθαρμένο πολιτικό σας σύστημα. Έχουν δοθεί φυσικά και οι σχετικές οδηγίες και έχει καταστρωθεί ένα πολυεπίπεδο πλάνο για εκτεταμένη νοθεία, κυρίως ως προς την μόνη πολιτική δύναμη που αντιστέκεται, τη Χρυσή Αυγή, την ισχυρή δύναμη των Ελλήνων εθνικιστών. Και σε αυτό το νομοθέτημα, λοιπόν, θέλετε να ελέγχετε με κάθε τρόπο, τόσο τις δημόσιες υπηρεσίες όσο και την εκλογική διαδικασία, μια που αν και κρυπτόμενοι γνωρίζετε την εκλογική σας συντριβή. Παράλληλα, προχωράτε με γρήγορους ρυθμούς στην ισλαμοποίηση της χώρας - το έχουμε καταγγείλει πάρα πολλές φορές - προσκαλώντας ορδές λαθρομεταναστών σε συνεννόηση με τους Τούρκους και ειδικά τους καλοκαιρινούς μήνες, προκειμένου να εποικιστούν κυρίως τα νησιά του βορείου Αιγαίου και στη συνέχεια κάθε πόλη και κάθε χωριό της πατρίδας μας. Οι παροχές σας στους λαθρομετανάστες, εκτός από την απόδοση της ιθαγένειας, σύμφωνα με το νομοσχέδιο και σύμφωνα με άλλα νομοσχέδια, είναι τροφή, στέγη, υγεία, παιδεία, χρήματα, ασυλία στις εγκληματικές πράξεις, με ταυτόχρονες διώξεις και τρομοκρατία σε όσους τολμούν να αντιδράσουν. Χιλιάδες τα παραδείγματα. Στο πλευρό σας φυσικά και τα διαπλεκόμενα μέσα ενημέρωσης και φυσικά, όπως είπα και πριν, οι κρατικοδίαιτοι της ΕΡΤ. Όλα, ένα πολύ καλά οργανωμένο σχέδιο, με τη στήριξη φυσικά και της Νέας Δημοκρατίας - δικός της είναι ο Αβραμόπουλος - και λοιπών δυνάμεων του δήθεν δημοκρατικού τόξου. Φυσικά ο ίδιος ο Πρωθυπουργός προτείνει σαν λύση στο δημογραφικό την ένταξη των λαθρομεταναστών. Τον ακούσαμε πριν λίγο καιρό. Οι σταλινικές σας μέθοδοι είναι πια εμφανείς σε κάθε πολίτη αυτής της χώρας και φυσικά ο ρατσισμός σε βάρος των Ελλήνων συνεχίζει να υφίσταται. Να υπενθυμίσουμε εδώ ότι και η Νέα Δημοκρατία ψήφισε τον αντιρατσιστικό νόμο, όπως συμφώνησε και με τη Συμφωνία του Μαρακές, προκειμένου να κατακλυστεί η χώρα από εκατοντάδες χιλιάδες ή και εκατομμύρια λαθρομετανάστες, με μια απλή αίτηση. Τι να πρωτοπούμε για αυτό το άθλιο νομοθέτημα; Ποιο άρθρο να πρωτοσχολιάσουμε; Έχουμε όμως χρέος και εμείς και ο ελληνικός λαός να δείξουμε και στους πιο αφελείς το βρώμικο σχέδιο αφελληνισμού από τους ανθέλληνες του ΣΥΡΙΖΑ και τους πατριδοκάπηλους της Νέας Δημοκρατίας. Η στάση των υπολοίπων κομμάτων είναι λίγο πολύ γνωστή. Έχουμε αποδείξει πολλές φορές με ντοκουμέντα ότι ΣΥΡΙΖΑ και Νέα Δημοκρατία πολεμάνε με λύσσα οτιδήποτε εθνικό, οτιδήποτε υγιές και πατριωτικό. Προστατεύουν κάθε εχθρό της πατρίδας και φυσικά δηλώνουν υποταγή ακόμα και στον Ερντογάν και τις γελοίες φαντασιώσεις του. Δεν ενδιαφέρει φυσικά τον Τσίπρα και τον Μητσοτάκη πως θα απαλλαγούν τα νησιά του βορείου Αιγαίου και άλλες περιοχές από τους λαθρομετανάστες, αλλά το πως θα γίνουν πιο σωστές δομές, προκειμένου να μη λείπει τίποτα από τους εισβολείς. Βέβαια, εδώ κάνουν και χοντρές μπίζνες μέσω των ΜΚΟ που ο ρόλος τους έχει καταγγελθεί πολλάκις, αλλά κανένας μέχρι τώρα δεν έχει οδηγηθεί στη δικαιοσύνη. Όσον αφορά στη θέση της γυναίκας, είναι πραγματικά γελοίο και οξύμωρο να νομοθετείτε δήθεν για κατοχύρωση δικαιωμάτων, τη στιγμή που οι φίλοι σας ισλαμιστές ξέρουμε πολύ καλά πως φέρονται στις χώρες τους, αλλά και εδώ. Η Χρυσή Αυγή τιμά τη γυναίκα, τη γυναίκα που πρωτοστατεί πάντα στους εθνικούς αγώνες και σήμερα, γυναίκες που διαπρέπουν στον εργασιακό τομέα, που είναι μάνες που εμφυτεύουν στα παιδιά μας τις υπέρτατες αξίες της πατρίδας, της θρησκείας, της οικογένειας, γυναίκες εργαζόμενες ή άνεργες, δημόσιοι υπάλληλοι, γυναίκες που υπηρετούν στις Ένοπλες Δυνάμεις και την Αστυνομία, στην υγεία, στην εκπαίδευση, αγρότισσες, σύζυγοι ναυτικών, επιστήμονες, φοιτήτριες και μαθήτριες. Χιλιάδες τέτοιες γυναίκες κοσμούν τις τάξεις της Χρυσής Αυγής και δίνουν ένα μεγάλο αγώνα σε όλα τα επίπεδα. Αρρωστημένα μυαλά προωθούν στον χώρο της εκπαίδευσης όρους περί ύπαρξης τριών φύλων ή όρους όπως γονέας 1, γονέας 2. Αυτά να τα ξεχάσετε. Εμείς ως γονείς και ειδικά γονείς μικρών παιδιών ενημερώνουμε τα παιδιά μας τι λέει η επιστήμη και τι ισχύει. Δεν υπάρχουν τρία φύλα. Υπάρχει άντρας και γυναίκα, υπάρχει το αρσενικό και το θηλυκό, ο πατέρας και η μητέρα. Και προειδοποιούμε προς κάθε κατεύθυνση «κάτω τα ξερά σας από τα παιδιά μας»! Να πούμε εδώ ότι ακόμα και το Υπουργείο Μακεδονίας - Θράκης επιχορηγεί με 10.000 ευρώ το λεγόμενο «Thessaloniki Pride», σύμφωνα με αίτημα των διοργανωτών του στο πρόγραμμα - ακούστε - «νεανικές δράσεις». Βεβαίως, κάποτε λέγατε ότι τα προσφυγόπουλα θα φοιτούν σε συγκεκριμένα σχολεία, εκτός ωραρίου κ.λπ., τώρα είναι παντού και σύντομα θα μπαίνουν στα ΑΕΙ ή ΤΕΙ, με άλλα πιο ευνοϊκά κριτήρια ή και χωρίς κριτήρια και δικαίως οι γονείς αντιδρούν. Υπάρχει ρατσισμός ακόμα και εδώ. Φυσικά, όλα με τη στήριξη ΣΥΡΙΖΑ και Νέας Δημοκρατίας και διαφόρων αριστερών αποχρώσεων. Έρχονται εκλογές. Η Χρυσή Αυγή θα συμμετέχει παντού με ψηφοδέλτια νίκης και με ολοκληρωμένο πρόγραμμα. Θα σας πρότεινα να κατεβάσετε κοινά ψηφοδέλτια όλοι εσείς του αντεθνικού τόξου, μήπως και σταματήσετε τη ραγδαία άνοδο των εθνικιστών. Μην περιμένετε τη δεύτερη Κυριακή. Όλοι το ίδιοι είστε εξάλλου. Η κόκκινη χούντα είναι υποχρεωμένη πλέον να πάει σε εκλογές. Θα ήθελε να τις ακυρώσει ή να τις καταργήσει, αλλά δεν μπορεί πια. Σ' αυτές τις εκλογές, λοιπόν, ο λαός θα πρέπει να μαυρίσει τους υποψήφιους του ΣΥΡΙΖΑ και της Νέας Δημοκρατίας και λοιπών μορφωμάτων να στηρίξει με πάθος τα ψηφοδέλτια της Χρυσής Αυγής. Είστε ό,τι πιο σάπιο και διεφθαρμένο υπάρχει, ό,τι πιο ανθελληνικό και προδοτικό, είστε μισαλλόδοξοι, είστε εχθροί της πατρίδας και του έθνους, προστάτες τρομοκρατών και υπηρέτες ξένων συμφερόντων. Είμαστε η φωνή του ελληνικού λαού, η ελπίδα του έθνους, ο εφιάλτης σας και το όνειρο που έχει κάθε Έλληνας να πάρει την πατρίδα του πίσω. Μια πατρίδα δυνατή και ελεύθερη. Σας ευχαριστώ.
Τον λόγο έχει ο κ. Γεώργιος Πάλλης από το ΣΥΡΙΖΑ.
Η γραβάτα σας μάρανε! Κυρίες και κύριοι συνάδελφοι, ο περιορισμένος χρόνος που έχουμε για ένα νομοσχέδιο τόσο πλούσιο σε θετικές διατάξεις, με υποχρεώνει να εστιάσω σ' ένα από τα τρία μέρη του νομοσχεδίου, στις διατάξεις του Κώδικα Ελληνικής Ιθαγένειας. Ποιος είναι και ποιος δεν είναι πολίτης μιας χώρας είναι θέμα που ανήκει στον πυρήνα της κυριαρχίας του κάθε κράτους. Η απόδοση της ιδιότητας του Έλληνα πολίτη είναι μια πολιτική απόφαση. Ακόμα και ο καθιερωμένος από το 19ο αιώνα μηχανισμός της εξ αίματος εθνικής αναπαραγωγής, έχει υποστεί διαφοροποίηση ανά τα χρόνια. Σκεφθείτε μόνο ότι μέχρι το 1984 η ελληνική ιθαγένεια δεν μεταδιδόταν σε κατιόντα μόνο από τη μητέρα, εάν ο πατέρας δεν ήταν επίσης κάτοχός της. Το κράτος αποφασίζει και το κράτος δημιουργεί το νομικό δεσμό με τον πολίτη. Άρα, λοιπόν, γίνεσαι, δεν γεννιέσαι. Η κτήση της ιθαγένειας συνιστά ταυτόχρονα και ένα πολιτικό δικαίωμα. Με την κτήση της ελληνικής ιθαγένειας αποκτάται η ιδιότητα του Έλληνα πολίτη που εν τέλει αποτελεί το κλειδί για τα περισσότερα συνταγματικά κατοχυρωμένα δικαιώματα. Αποτελεί όρο για να απολαύσει ένα πρόσωπο με αποτελεσματική εγγυητική λειτουργία του κράτους. Οι νέοι Έλληνες είναι ίσοι ενώπιον του νόμου λέει το Σύνταγμα. Όχι οι άνθρωποι γενικά. Υπό την έννοια αυτή έχει χαρακτηριστεί και ως το δικαίωμα των δικαιωμάτων. Σήμερα, λοιπόν, διαπραγματευόμαστε τη διαδικασία και τα κριτήρια πολιτογράφησης, έχοντας κατά νου τα παραπάνω. Από τη μια, το ελληνικό κράτος έχει την εξουσία και δημιουργεί τους δημόσιους δεσμούς για τη συγκρότηση του ελληνικού λαού και από την άλλη, το δημοκρατικό μας πολίτευμα αναγνωρίζει την αξίωση για πολιτική συμμετοχή των προσώπων που έχουν ενταχθεί στην κοινωνική ζωή της χώρας, όπως, επίσης, αναγνωρίζει και την ισότιμη κατανομή των δημοσίων αγαθών. Διότι, αγαπητοί συνάδελφοι, εκεί είναι η ουσία των διαφωνιών μας, ποιος δικαιούται κομμάτι από την πίτα. Ορισμένοι συνήθως ονειρεύονται αποκλειστικά και ειδικά προνόμια. Εμείς υποστηρίζουμε ότι όποιος έχει καταστήσει την Ελλάδα επίκεντρο των βιοτικών τους σχεδίων και δραστηριοτήτων και τηρεί τις υποχρεώσεις του απέναντι στο κράτος, δεν πρέπει να στερείται της δυνατότητας της πολιτογράφησης. Εμείς κατοχυρώσαμε το δικαίωμα της ελληνικής ιθαγένειας σε αλλοδαπούς που λαμβάνουν την ελληνική παιδεία και τα παιδιά που γεννήθηκαν και μεγάλωσαν στη χώρα μας. Στο ίδιο πλαίσιο, με τα άρθρο 31 έως 49 του νομοσχεδίου αποκαθίστανται κάποιες ακόμη αδικίες στην κτήση της ιθαγένειας και διορθώνονται δυσλειτουργίες του συστήματος πολιτογράφησης. Κατ' αρχάς, αναγνωρίζονται συγκεκριμένες περιπτώσεις πληθυσμιακών ομάδων με ιδιαίτερα χαρακτηριστικά, όπως είναι ανήλικοι, υπερήλικοι, με βαριά αναπηρία και ανιθαγενείς Ρομά, και προσαρμόζονται τα κριτήρια και οι διαδικασίες πολιτογράφησης προκειμένου να μπορούν και αυτοί να συμπεριληφθούν. Γενική αρχή της ισότητας επιβάλλει όμοια μεταχείριση των ομοίων, κύριε Βορίδη, και απαγορεύει την αυθαίρετη εξομοίωση διαφορετικών καταστάσεων. Εφόσον επιμείνουμε στην επιβολή κριτηρίων πολιτογράφησης που εκ των πραγμάτων ορισμένα πρόσωπα δεν μπορούν να τηρήσουν, τότε το κράτος σφάλλει διπλά: Πρώτον, διότι μεροληπτεί κατά μιας κατηγορίας προσώπων, στην προκειμένη περίπτωση με τα άτομα με αναπηρία, που δεν μπορούν να παρακολουθήσουν τα μαθήματα σε ένα ελληνικό σχολείο. Δεύτερον, διότι αφήνει εκτός πολιτικού συστήματος, χωρίς πολιτικά και κατά συνέπεια ατομικά και κοινωνικά δικαιώματα, ανθρώπους που τελικά δεν έχουν τη δυνατότητα να διαμορφώσουν την τύχη τους. Στην προκειμένη περίπτωση επιτείνεται η περιθωριοποίηση των ανιθαγενών Ρομά. Η ίδια είναι η φιλοσοφία και η λογική πίσω από τη διάταξη για τη δυνατότητα άμεσου διορισμού στο δημόσιο των πολιτογραφηθέντων. Η υφιστάμενη διαφορετική ρύθμιση δεν βρίσκει πουθενά έρεισμα. Γιατί να πρέπει να περιμένουμε ένα χρόνο για να δώσουμε το δικαίωμα και τη δυνατότητα σε κάποιον που αποκτά την ελληνική ιθαγένεια; Μήπως θεωρούμε δηλαδή ότι στους 8 μήνες δεν είναι τόσο Έλληνες, όσο θα θέλαμε; Σε κάθε περίπτωση, συγκεκριμένες ρυθμίσεις εναρμονίζουν την ελληνική έννομη τάξη με διεθνείς συμβάσεις για τα δικαιώματα του ανθρώπου και το δίκαιο της Ένωσης για την εξάλειψη των διακρίσεων. Τα υπόλοιπα άρθρα του δεύτερου μέρους του νομοσχεδίου επιδιώκουν τον ορθολογισμό, τη διαφάνεια και την επιτάχυνση της διαδικασίας πολιτογράφησης. Κυρίως, εξυπηρετείται η ασφάλεια δικαίου. Πρώτον, η Επιτροπή Πολιτογράφησης κρίνει και αποφασίζει με βάση συγκεκριμένη εξέταση ως προς τη γνώση της ελληνικής γλώσσας και προς τις λοιπές προϋποθέσεις πολιτογράφησης, μία εξέταση που είναι προκαθορισμένη και η ίδια για όλους, ενιαία, προκαθορισμένοι κανόνες και αντικειμενικότητα στην αξιολόγηση. Ορίζονται ακριβώς τα αποδεκτά επίπεδα γλωσσομάθειας. Επίσης, διευκρινίζεται το θέμα της μόνιμης διαμονής κατά τη διάρκεια της εξέτασης του αιτήματος κτήσης ιθαγένειας. Οριοθετείται η διαδικασία αμφισβήτησης της ιθαγένειας φυσικού προσώπου. Τέλος, περιγράφεται το οργανόγραμμα των εμπλεκόμενων υπηρεσιών της Ειδικής Γραμματείας Ιθαγένειας του Υπουργείου Εσωτερικών. Νομίζω πως η θετική συμβολή αυτών των ρυθμίσεων είναι προφανής και δεν χρειάζεται περαιτέρω ανάλυση προκειμένου να συμφωνήσουμε όλοι για την αναγκαιότητά τους, εκτός και αν πραγματικά δεν το θέλουν κάποιοι. Αγαπητοί συνάδελφοι, η δημοκρατία δεν είναι η δικτατορία των πολλών. Η μαγεία της πραγματικής δημοκρατίας είναι ο σεβασμός της ιδιαιτερότητας και η συμπερίληψη του διαφορετικού. Για εμένα και για την προοδευτική μας Κυβέρνηση, αυτό δεν είναι μόνο αυτονόητο, κύριε Βορίδη, είναι και αυτοσκοπός. Η κρατική διαδικασία πολιτογράφησης οφείλει να απευθύνεται ισότιμα σε όλους. Οι συνέπειες της κτήσης της ιθαγένειας πρέπει να είναι ίδιες για όλους. Εξ άλλου, είναι από την ιδιότητα του Έλληνα πολίτη που απορρέουν τα δικαιώματα και οι υποχρεώσεις, που τελικά δημιουργούν τους δεσμούς των φορέων τους τόσο με το κράτος όσο και μεταξύ τους. Αυτή η διασύνδεση είναι που μας ενδιαφέρει, λοιπόν, διότι μέσα απ' αυτή τη δικτύωση θα δημιουργηθεί η κοινότητα αλληλεγγύης που αποσκοπούμε, όχι μέσα από φραγμούς και προστατευτισμούς και πρακτικούς μηχανισμούς που αποκλείουν και απομονώνουν. Θέλω να ευχαριστήσω το Υπουργείο για την αποδοχή της τροπολογίας για την παράταση των συμβάσεων έργου φυσικών προσώπων που παρέχουν υπηρεσίες υγείας στα ΚΙΤ των πέντε νησιών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και θέλω, σεβόμενος το Προεδρείο, δέκα δευτερόλεπτα, κύριε Πρόεδρε. Για να το κάνω πιο κατανοητό, κύριε Βορίδη, στους ανθρώπους αυτούς οι οποίοι ζουν και εργάζονται χρόνια στην Ελλάδα, οι οποίοι έμαθαν τα ελληνικά από τους εργοδότες τους στα χωράφια - στο ίδιο επίπεδο μιλάνε - , που δεν ξέρουν ποιο είναι το πιο ψηλό βουνό της Κρήτης και πόσα μέτρα έχει, και που πάνε όταν κατατάσσονται τα παιδιά τους στρατιώτες και ορκίζονται στην πατρίδα και χαίρονται για τα παιδιά τους, δεν μπορούμε να τους στερούμε το δικαίωμα. Ευχαριστώ.
Τον λόγο έχει η κ. Κοζομπόλη - Αμανατίδη από το ΣΥΡΙΖΑ.
Ευχαριστώ, κύριε Πρόεδρε. Πραγματικά, μιλάμε για υποκρισία. Έχει δίκιο ο συνάδελφος που κατέβηκε προ ολίγου, γιατί κατά κοινή ομολογία το νομοσχέδιο που συζητάμε σήμερα είναι εμβληματικό. Το έχει παραδεχθεί και ο εισηγητής της Νέας Δημοκρατίας και η εισηγήτρια της Δημοκρατικής Συμπαράταξης, που και οι δύο έχουν δηλώσει ότι θα ψηφίσουν τις περισσότερες των διατάξεων. Παρ' όλα αυτά, μάλιστα έχουν εκφράσει και τον πόνο τους και τη διαμαρτυρία τους, γιατί αυτό το νομοσχέδιο των τριών μερών, το τόσο ωραίο, συμπτύχθηκε σε μια ημέρα και αδικείται. Παρ' όλα αυτά, παρά αυτές τις δηλώσεις που έχουν κάνει οι ίδιοι, η σημερινή συζήτηση επικεντρώνεται σε μία τροπολογία και φυσικά σε ψεύδη. Ακούσαμε την κ. Βούλτεψη να μας λέει για έσοδα από τον τουρισμό 16,9 αντί 36,9 δισεκατομμύρια και όταν επισημάνθηκε είπε: «Εντάξει δεν πειράζει». Εγώ θα συμπληρώσω ότι 20.000.000.0000 είναι η διαφορά. Έχουμε τον κ. Παπαθεοδώρου να αποδίδει τις παθογένειες του συνδικαλιστικού συστήματος στη μη επέμβαση της αστυνομίας και να ταυτίζεται πλήρως φυσικά με την με την απόφαση, με την ανακοίνωση που εξέδωσε η Νέα Δημοκρατία. Θεωρώ ότι η πλήρη ταύτιση και η προσπάθεια συσκότισης και μη συζήτησης του σημερινού νομοσχεδίου είναι εμφανής. Κυρίες και κύριοι Βουλευτές, πριν από ένα χρόνο η χώρα μας κύρωσε τη Σύμβαση της Κωνσταντινούπολης για την καταπολέμηση και την πρόληψη της βίας κατά των γυναικών, με τέτοιο τρόπο που νομοθέτησε ταυτόχρονα και τους κανόνες που εξασφαλίζουν την εφαρμογή της σύμβασης. Έτσι, αντί το συγκεκριμένο νομοθέτημα τότε να αποτελέσει μία ωραία έκθεση ιδεών κατά της βίας, ένα ευχολόγιο με παροτρύνεις και αφορισμούς που θα παρέπεμπε στο ισχύον νομοθετικό πλαίσιο, που όντως ήταν αρκετό, προέκυψε ένα νομοθέτημα με συγκεκριμένες προβλέψεις και κυρώσεις για την παραβίασή τους. Με την ίδια λογική, έχει συνταχθεί και το σημερινό νομοσχέδιο και αναφέρομαι κυρίως στο πρώτο μέρος, που αφορά την ουσιαστική ισότητα των φύλων. Γιατί πράγματι έχουμε επαρκές νομοθετικό πλαίσιο για την ισότητα στο Σύνταγμά μας, σε πληθώρα νομοθετημάτων, αλλά και τις Ευρωπαϊκές Συμβάσεις που η χώρα μας έχει κυρώσει. Ωστόσο, παρά το ισχυρό όντως νομοθετικό πλαίσιο η ουσιαστική ισότητα των φύλων παραμένει ζητούμενο. Το χάσμα μεταξύ γυναικείου και ανδρικού ποσοστού ανεργίας παραμένει μεγάλο. Οι γυναίκες αμείβονται με το 78% των αμοιβών των ανδρών. Στο ποσοστό της φτώχειας επίσης έχουν τα πρωτεία οι γυναίκες. Η εκπροσώπηση των γυναικών στα κέντρα λήψης αποφάσεων είναι μικρή. Και από τα παραπάνω ενδεικτικά στοιχεία σημαίνει ότι δεν αρκεί να έχουμε νομική ισότητα, αλλά πρέπει να στοχεύσουμε και στην πραγματική ισότητα μεταξύ γυναικών και ανδρών. Και γι' αυτό είναι αναγκαίοι μηχανισμοί υποστήριξης και θεσμοθέτησης συγκεκριμένων διατάξεων. Το υπό ψήφιση σχέδιο νόμου δημιουργεί τις βάσεις και τις προϋποθέσεις να κατοχυρωθεί εμπράκτως η ουσιαστική ισότητα των φύλων και η άρση των έμφυλων διακρίσεων σ' όλα τα πεδία της δημόσιας και κοινωνικής και οικονομικής ζωής. Προβλέπονται πολιτικές, μέτρα και δράσεις που υλοποιούνται από την πολιτεία, από την κοινωνία των πολιτών και από συλλογικές οργανώσεις. Θεσμοθετούνται εξειδικευμένοι κανόνες που απορρέουν από την αρχή της ισότητας των φύλων, για να εξασφαλιστεί η εφαρμογή της ίσης μεταχείρισης και των ίσων ευκαιριών. Προβλέπονται δράσεις από την κεντρική διοίκηση για την αρχή της εφαρμογής της ισότητας των φύλων. Κάθε Υπουργείο πρέπει να παρουσιάζει υποχρεωτικά σε ετήσια βάση έκθεση με δράσεις και μέτρα, αλλά και προγράμματα, αλλά και αποτίμηση της προόδου. Είναι πολύ σημαντικό αυτό να αποτιμάται η ετήσια δράση προς την ουσιαστική ισότητα. Για παράδειγμα, αναφέρω την προώθηση της ισότητας στην εκπαιδευτική διαδικασία, στη δημόσια υγεία, στα προγράμματα κοινωνικής αλληλεγγύης κ.τ.λ. Εδώ, να μου επιτρέψετε να χαιρετίσω την πρωτοβουλία της Υπουργού κ. Όλγας Γεροβασίλη για τη σύσταση τμημάτων για την αντιμετώπιση της ενδοοικογενειακής βίας και κακοποίησης γυναικών στην Ελληνική Αστυνομία. Ήταν ένα κενό που συμπληρώθηκε. Τώρα, μπορούν οι κακοποιημένες γυναίκες να προσφύγουν στο ειδικό αυτό Τμήμα που θα τις συμβουλέψει, θα τις προσανατολίσει και θα υποδείξει ξενώνες και όποιο άλλο δίχτυ προστασίας υπάρχει. Προβλέπεται, επίσης, η διάσταση του φύλου στον ιδιωτικό βίο και στην απασχόληση και θεσμοθετούνται κίνητρα, όπως η επιβράβευση επιχειρήσεων του δημόσιου και ιδιωτικού τομέα που διακρίνονται για την εφαρμογή πολιτικών ίσης μεταχείρισης και ίσων ευκαιριών των εργαζομένων ανδρών και γυναικών με τη χορήγηση του σήματος της ισότητας. Σημαντική είναι και η συμπερίληψη στις αρμοδιότητες του ΣΕΠΕ διατάξεων για την καλύτερη προστασία των δικαιωμάτων της γυναίκας στον χώρο εργασίας, αλλά και η διάταξη που δίνει τη δυνατότητα στα αναγνωρισμένα επαγγελματικά σωματεία ή επιμελητήρια να έχουν δικαίωμα να παρεμβαίνουν σε εργατικές διαφορές υπέρ του διαδίκου, ο οποίος ασκεί τα δικαιώματα του από τη νομοθεσία για την τήρηση της αρχής της ίσης μεταχείρισης των φύλων και την καταπολέμηση των διακρίσεων. Θα ήταν παράλειψη να μην αναφερθώ στις προβλέψεις για την προώθηση της ισότητας των φύλων στα μέσα μαζικής ενημέρωσης, στη διαφήμιση, τις σχετικές αρμοδιότητες του Εθνικού Συμβουλίου Ραδιοτηλεόρασης και την επιβολή κυρώσεων, όπως πρόστιμα, αναστολή αδειών από το Εθνικό Συμβούλιο Ραδιοτηλεόρασης στην περίπτωση που παραβιάζονται υποχρεώσεις συγκεκριμένων διατάξεων. Για την πρόληψη και την αντιμετώπισης της βίας παραμένουν πέραν της λήξης της υφιστάμενης προγραμματικής περιόδου οι δομές υποστήριξης, τα κέντρα φιλοξενίας των γυναικών, οι ξενώνες κ.τ.λ.. Δηλαδή, οι δομές αυτές δεν εξαρτώνται από κάποιο συγχρηματοδοτούμενο πρόγραμμα, αλλά είναι υποχρέωση της πολιτείας συνεχώς να τις παράσχει. Για την ενίσχυση της συμμετοχής της γυναίκας στην πολιτική, χαιρετίζω την αύξηση του ποσοστού των υποψηφίων γυναικών στο 40% στα ψηφοδέλτια των Βουλευτικών εκλογών ανά εκλογική περιφέρεια. Με την ίδια λογική, θεσπίζεται και η υποχρέωση για εκπροσώπηση εκάστου φύλου σε ποσοστό 30% στη σύνθεση των συλλογικών οργάνων της διοίκησης. Έχουμε λοιπόν διατάξεις όχι απλά διακηρυκτικές, αλλά και διατάξεις που επιβλέπεται και τονώνεται η εφαρμογή τους. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα παρακαλούσα, κύριε Πρόεδρε, για ένα λεπτό την ανοχή σας. Θέλω να πω δύο λόγια, δύο τρεις επισημάνσεις για τα τόσα σημαντικά στοιχεία που νομοθετούνται σε αυτό το νομοσχέδιο για την ιθαγένεια. Έχοντας πλέον την εμπειρία των δύο νόμων, του ν.3838/2010 και του ν.4332/2015 για την πολιτογράφηση, προβλέπεται μία ενιαία, ομογενοποιημένη, διαφανής διαδικασία πολιτογράφησης με σκοπό την αναβάθμιση του σχετικού νομοθετικού πλαισίου και τη μείωση των διοικητικών δικαστικών προσφυγών και συνακόλουθα την αποφόρτιση των δικαστηρίων. Κυρίως, οι ενιαίοι κανόνες που θεσπίζονται βασίζονται στη νομολογία του Συμβουλίου της Επικρατείας, τις γνωμοδότησεις του Νομικού Συμβουλίου του Κράτους κ.τ.λ.. Θα ήθελα, επίσης, να χαιρετίσω στο κεφάλαιο αυτό τις ειδικές ρυθμίσεις για την επίλυση της ιθαγένειας των Ρομά με μακρά ιστορική παρουσία στην Ελλάδα. Πρόκειται για πρόσωπα γεννημένα στην Ελλάδα από ανιόντες με μακρά παρουσία εδώ. Είχε προβλεφθεί μία συγκεκριμένη διαδικασία από το 1979, η οποία στη συνέχεια, γύρω στο 2000, εγκαταλείφθηκε. Είναι πραγματικά πρόβλημα να έχουμε ανθρώπους χωρίς ταυτότητα, ανθρώπους αόρατους, ανθρώπους στο περιθώριο, ανθρώπους που συμβάλλουν στην εγκληματικότητα, ενώ όταν τους κάνουμε ορατούς αυτούς τους ανθρώπους συμβάλλουμε στη μείωση και στην πρόληψη της εγκληματικότητας και στην ασφάλεια της κοινωνίας γενικότερα.
Ολοκληρώστε, κυρία Κοζομπόλη.
Τελειώνω. Θα ήθελα να χαιρετίσω την τροπολογία του Υπουργείου Κοινωνικής Ασφάλισης για τις προσθήκες στο Ειδικό Μητρώο Ανηλίκων. Επίσης, θα ήθελα να χαιρετίσω την τροπολογία για την αναβάθμιση των ΚΕΠ. Ακόμη, δεν είπα τίποτα για όλα όσα περιλαμβάνονται στις διατάξεις του τρίτου μέρους για την τοπική αυτοδιοίκηση, οι οποίες είναι θετικές, εμβαθύνουν την απλή αναλογική, επαναφέρουν τους σχολικούς φύλακες που είχαν τεθεί σε διαθεσιμότητα από άλλες θέσεις κ.τ.λ.. Ευχαριστώ πολύ.
Πριν συνεχίσουμε με τον επόμενο ομιλητή, θα δώσω τον λόγο στον Υπουργό Εσωτερικών, στον κ. Χαρίτση για να καταθέσει νομοτεχνικές βελτιώσεις. Στη συνέχεια, θα ακολουθήσει ο κ. Βασιλειάδης για να τοποθετηθεί για μια τροπολογία Βουλευτική. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πράγματι, καταθέτουμε κάποιες νομοτεχνικές βελτιώσεις. Η αλήθεια είναι ότι είναι αρκετές. Μάλλον, θα προτιμούσα να είχαμε προλάβει να τις καταθέσουμε νωρίτερα. Είναι, όμως, το αποτέλεσμα της συζήτησης που έγινε και στην επιτροπή τις προηγούμενες ημέρες - θα αναφερθώ συγκεκριμένα σε δύο, τρία παραδείγματα - αλλά και σήμερα το πρωί εδώ. Με χαροποιεί το γεγονός το ότι φαίνεται ότι η συζήτηση που έγινε ήταν ουσιαστική. Διότι υπάρχουν κάποιες - εάν θέλετε - βελτιώσεις και διορθώσεις ως αποτέλεσμα και των τοποθετήσεων και από την μεριά της Αντιπολίτευσης. Θα τις δείτε τις νομοτεχνικές βελτιώσεις. Δεν θα τις παρουσιάσω μία προς μία προφανώς. Απλώς, να πω ότι στα ζητήματα της ισότητας έχουν γίνει κάποιες αλλαγές, όπως είχαμε συζητήσει και στην επιτροπή. Είχε κάνει και κάποιες προτάσεις και η κ. Χριστοφιλοπούλου σε ζητήματα ορολογίας, οι οποίες έχουν αλλάξει. Όσον αφορά στα ζητήματα της ιθαγένειας, θα πω ένα παράδειγμα: Στο άρθρο 35, είχε μπει ένα ζήτημα, σε σχέση με τους διαμένοντες πλέον στο εξωτερικό και την υποβολή της αίτησης και την κλήση τους σε εξέταση. Τώρα, συμπεριλαμβάνουμε και τις περιπτώσεις που για λόγους υγείας ή για λόγους σπουδών διαμένουν στο εξωτερικό, για να μη χάνουν βεβαίως την ευκαιρία να συνεχίσουν τη διαδικασία για την απόκτηση της ελληνικής ιθαγένειας. Θα πω ένα άλλο παράδειγμα, κύριε Δένδια, για να χαρείτε κι εσείς λίγο που κάνατε και το ψυχογράφημα νωρίτερα. Για το άρθρο 82, το είχαμε προβλέψει. Όντως, υπήρχε ένα λάθος υπηρεσιακό ως προς τη διατύπωση, σε σχέση με την προκήρυξη των εκλογών. Έχει μπει σε νομοτεχνική βελτίωση για να μην υπάρχει καμία απολύτως αμφιβολία. Αναφερόμαστε στην έναρξη της προεκλογικής περιόδου των δημοτικών και περιφερειακών εκλογών. Επίσης, επειδή έγινε και μία ιδιαίτερη συζήτηση στις επιτροπές - αλλά και σήμερα ακούστηκε - για το άρθρο 105, σε σχέση με το Εθνικό Εκλογικό Δίκτυο, για να μην υπάρχει η παραμικρή αμφιβολία και η παραμικρή - αν θέλετε - αντίρρηση ή καχυποψία, σε σχέση με τον χαρακτήρα αυτής της επιτροπής, θέλω να σας πω ότι η επιτροπή αυτή υπάγεται και λογοδοτεί για το σύνολο των ενεργειών της στη διακομματική επιτροπή, έτσι ώστε όλα τα κόμματα να είναι πλήρως ενημερωμένα και να παρακολουθούν τις δραστηριότητες αυτής της επιτροπής. Σταχυολόγησα κάποια παραδείγματα μόνο των αλλαγών, τις οποίες κάνουμε. Καταθέτω τις νομοτεχνικές βελτιώσεις για να είναι σε διάθεση των Βουλευτών και να κάνουν τις όποιες παρατηρήσεις.
Τον λόγο έχει ο κ. Βασιλειάδης για να στηρίξει την τροπολογία με γενικό αριθμό 2033.
Ευχαριστώ, κύριε Πρόεδρε. Πρόκειται για μία βουλευτική τροπολογία. Επειδή αφορά θέματα αθλητισμού, θα ήθελα να κάνω μία πολύ μικρή τοποθέτηση. Με το νέο νομικό πλαίσιο, από το 2016, όπως ισχύει, γνωρίζουμε καλά ότι όταν κάποια ποδοσφαιρική ανώνυμη εταιρεία ή γενικά αθλητική ανώνυμη εταιρεία ξανανεβαίνει κατηγορία και ξαναγίνεται επαγγελματική, αναβιώνουν τα χρέη της παλιότερης ανώνυμης εταιρείας. Υπό το πρίσμα και των αλλαγών που έγιναν με τον ν.4603/2019 για την Επιτροπή Επαγγελματικού Αθλητισμού και με βάση το προηγούμενο και τη λειτουργία του νομικού πλαισίου αυτού, η συγκεκριμένη τροπολογία είναι προς τη σωστή κατεύθυνση, με δεδομένο ότι η αναβίωση των χρεών ακολουθεί την ίδια διαδικασία ως προς τα χρέη προς το δημόσιο και τα ασφαλιστικά ταμεία. Την ίδια στιγμή, ακολουθεί με την ίδρυση της νέας ανώνυμης εταιρείας το 50% των χρεών προς το ποδόσφαιρο, ακολουθώντας τους ψηφισμένους κανόνες από την UEFA και την Ελληνική Ποδοσφαιρική Ομοσπονδία. Τα υπόλοιπα χρέη δεν χάνονται. Η εκκαθάριση συνεχίζεται κανονικά. Εάν μετά το πέρας εκκαθάρισης δεν ικανοποιηθούν οι δανειστές, τότε αναβιώνουν και αυτά τα χρέη στη νέα ΠΑΕ. Νομίζω η λογική του να δοθεί ένα περιθώριο στην νέα ανώνυμη εταιρεία χωρίς κανένας να χάσει επί της ουσίας τα δικαιώματα του για να προχωρήσει είναι σημαντικό, με δεδομένο την πολυπλοκότητα μιας αθλητικής ανώνυμης εταιρείας και την εμπλοκή με τα ερασιτεχνικά αθλητικά σωματεία. Επομένως, θα συνηγορήσω με τους Βουλευτές και θα καλέσω τον Υπουργό να την κάνει αποδεκτή.
Καλώς. Ευχαριστούμε τον κ. Βασιλειάδη. Τον λόγο έχει ο κ. Σπυρίδων - Άδωνις Γεωργιάδης από τη Νέα Δημοκρατία. Θα ακολουθήσει η Υφυπουργός Εσωτερικών κ. Μαρίνα Χρυσοβελώνη. Ορίστε, κύριε Γεωργιάδη, έχετε τον λόγο.
Ευχαριστώ πάρα πολύ, κύριε Πρόεδρε. Κατ' αρχάς, πριν πω οτιδήποτε άλλο, θα ήθελα και από το Βήμα της Βουλής των Ελλήνων να εκφράσω τα συλλυπητήριά μου στην οικογένεια Γιαννακόπουλου για την απώλεια του Θανάση Γιαννακόπουλου, στην οικογένεια του Παναθηναϊκού που θρηνεί έναν πολύ μεγάλο φίλαθλο, παράγοντα, οπαδό, πατέρα του Παναθηναϊκού, και βεβαίως σ' όλο τον ελληνικό αθλητισμό. Γιατί πράγματι ο Θανάσης Γιαννακόπουλος, όπως και ο αείμνηστος αδερφός του ο Παύλος, έγραψαν μια τεράστια ιστορία στο ελληνικό αθλητισμό και τους χρωστάμε πολλά. Κύριε Υπουργέ, μια και λέω τα αθλητικά με τον Παναθηναϊκό και σας βλέπω, δεν μπορώ να μην σας πω και την οργή μου γι' αυτά που έγιναν την Κυριακή στο ντέρμπι Παναθηναϊκός - Ολυμπιακός. Είναι αδιανόητο είκοσι, τριάντα, σαράντα - δεν θέλω καν να τους χαρακτηρίσω μέσα στη Βουλή των Ελλήνων - εντελώς ανενόχλητοι από το κράτος και την Αστυνομία να δείχνουν αυτές τις εικόνες της ντροπής, για άλλη μία φορά, για το ελληνικό πρωτάθλημα και τον ελληνικό αθλητισμό, να καταστρέφουν την προσπάθειά μιας ομάδας, όπως ο Παναθηναϊκός, να ορθοποδήσει μετά από μία πάρα πολύ δύσκολη στιγμή και η πολιτεία να είναι περίπου απούσα σε όλο αυτό. Θα ήθελα πάρα πολύ να μας πείτε πότε, επιτέλους, πιστεύετε ότι θα εφαρμοστούν οι νόμοι σε αυτή η χώρα και θα τιμωρούνται αυτοί που κάνουν αυτά τα πράγματα και όχι η ομάδα η οποία δεν είχε καμμία ευθύνη και η οποία θα καταστραφεί τώρα από αυτούς. Για άλλη μία φορά το κράτος πήρε μηδέν. Και εισαγωγικά, για να πάμε στο νομοσχέδιο, επί του πιεστηρίου, όπως λέμε, πριν από λίγο ασκήθηκε δίωξη για πολλοστή φορά στην κ. Ρένα Δούρου, υποψήφια Περιφερειάρχη Αττικής του ΣΥΡΙΖΑ, αυτή τη φορά για τους νεκρούς στη Μάνδρα. Πάλι για θανάτους εξ αμελείας, για παράβαση καθήκοντος, για πλημμελή άσκηση καθηκόντων και ούτω καθεξής. Ξέρω τις απόψεις της κ. Δούρου. Δεν θα τα ξαναπούμε. Τα είπαμε άλλωστε στην αντίστοιχη συζήτηση για το Μάτι. Αυτό που έχει πολύ ενδιαφέρον, όμως, σήμερα είναι ότι η εισαγγελική δίωξη για την κ. Δούρου για την Μάνδρα έρχεται σε πλήρη αντίθεση με το πόρισμα της γενικής επιθεωρήτριας κ. Παπασπύρου, η οποία, ως γνωστό, με οκτώ μήνες καθυστέρηση είχε εκδώσει το πόρισμά της για τη Μάνδρα, είχε συμπεριλάβει ως υπεύθυνους όλα τα υπόλοιπα πρόσωπα τα οποία σήμερα κατηγορεί ο εισαγγελέας, αλλά περιέργως είχε ξεχάσει την κ. Δούρου. Ε, αυτό που ξέχασε η κ. Παπασπύρου το έκανε ο εισαγγελέας σήμερα για την κ. Δούρου. Γιατί εν πάση περιπτώσει πρέπει κάποιοι να καταλάβουμε ότι υπάρχει κράτος και όσοι έχουμε αξιώματα, έχουμε και ευθύνες. Τα αξιώματα πάνε με τις ευθύνες. Δεν πάνε μόνο με εκλογικές νίκες και με σόου.
Γι' αυτό τις αναλαμβάνει.
Το αν τις αναλαμβάνει θα το δούμε. Όποιος τις αναλαμβάνει παραιτείται, δεν κατεβαίνει ξανά υποψήφιος. Πάμε, λοιπόν, τώρα στο νομοσχέδιο. Κατ' αρχάς, μένω έκπληκτος. Άκουσα την προλαλήσασα συνάδελφό του ΣΥΡΙΖΑ η οποία ξεκίνησε και κατηγόρησε περίπου εμάς για υποκρισία και τον αμέσως προηγούμενο, τον κ. Γάκη συγκεκριμένα, ο οποίος μιλούσε για τις ρατσιστικές εκφράσεις που διακινούνται, λέει, μέσω των μέσων μαζικής επικοινωνίας. Προ δύο εβδομάδων μία συνάδελφός σας στην Κοινοβουλευτική Ομάδα του ΣΥΡΙΖΑ η κ. Μεγαλοοικονόμου πήγε σε ένα τηλεοπτικό στούντιο με ένα καλάθι με κάτι ζαρζαβατικά. Είδε απέναντι τον κ. Γιακουμάτο, του χάρισε τα ζαρζαβατικά - το θεώρησε έξυπνη τηλεοπτική κίνηση αυτό - και του είπε επί λέξει τα εξής: «Δεν σας έφερα αγγούρια, διότι έχετε δηλώσει ότι δεν είστε ομοφυλόφιλος. Αλλιώς θα σας έφερνα αγγούρια.» Τώρα, με συγχωρείτε, αλλά η φράση αυτή είναι η ευθύτατα πιο χυδαία ρατσιστική, σεξιστική και απαράδεκτη φράση που έχει ακουστεί στην τηλεόραση.
Ρίχνετε το επίπεδο!
Βλέπω τον συνάδελφο κ. Καματερό να εξεγείρεται, επειδή εγώ το είπα στη Βουλή. Ρίχνω το επίπεδο, είπε. Ρίχνω το επίπεδο εγώ στη Βουλή, αλλά εσύ κάθεσαι στην ίδια Κοινοβουλευτική Ομάδα με την κ. Μεγαλοοικονόμου που το 'κανε! Και εσύ Καματερέ, που εγώ ρίχνω το επίπεδο και φεύγεις, δεν είχες το θάρρος να βγεις να πεις κάτι κατά της κ. Μεγαλοοικονόμου! Τέτοιοι υποκριτές είστε που θα έρθετε εδώ να μας κάνετε και μάθημα για σεξισμό και ρατσισμό από τα μέσα μαζικής επικοινωνίας. Εσείς που κατάπιατε ολόκληρο αγγούρι της Μεγαλοοικονόμου και έχετε τα μούτρα να μας κάνετε υποδείξεις. Αν είναι ποτέ δυνατόν!
Αυτό που κάνεις τώρα εσύ τι είναι; Μιλάς για αγγούρια εδώ μέσα!
Να κάνεις δήλωση, κύριε, για τη Μεγαλοοικονόμου και να καταδικάσεις αυτό που είπε, αν τολμάς.
Ίδιοι είστε ακριβώς!
Είμαστε ίδιοι; Άρα, μπορούσα να είμαι και εγώ στην Κοινοβουλευτική Ομάδα σας; Δεν μου το είπατε αυτό! Κύριε Πρόεδρε, να σημειωθεί. Ο κύριος συνάδελφος - δεν θυμάμαι το όνομά του, για να μην κάνω λάθος - είπε ότι είμαστε ίδιοι με την κ. Μεγαλοοικονόμου. Άρα, εσείς είστε στην Κοινοβουλευτική σας Ομάδα με έναν Άδωνι Γεωργιάδη! Ωραίο αυτό! Γιατί όλη την ημέρα βρίζατε τον Άδωνι Γεωργιάδη. Άρα, τι είπατε μόλις τώρα; Ότι για να κρατήσετε την καρεκλίτσα σας, και με τον Άδωνι Γεωργιάδη θα καθόσασταν στην ίδια Κοινοβουλευτική Ομάδα!
Κύριε Γεωργιάδη!
Θερμά συγχαρητήρια!
Κύριε Γεωργιάδη, σας παρακαλώ, με ακούτε;
Ήθελα ακριβώς να αναδείξω…
Κύριε Γεωργιάδη!
Μη με διακόπτετε.
Σας διακόπτω. Λίγο πιο χαμηλόφωνα δεν μπορείτε να μιλήσετε; Ακούμε πολύ καλά όλοι.
Ήθελα αυτό ακριβώς να αναδείξω, πόσο ψεύτες και υποκριτές είστε! Το να κάνετε υποδείξεις εσείς για την υποκρισία των άλλων είναι άνω ποταμών! Εσείς για την καρέκλα σας δεν σταματάτε μπροστά σε τίποτα! Και έρχομαι στο νομοσχέδιο.
Μη φωνάζετε! Μπορείτε να τα πείτε πιο χαμηλόφωνα;
Παρακαλώ!
Είναι λίγο βαρήκοοι. Κύριε Υπουργέ, ειλικρινά τώρα ήμουν σε αυτό το Κοινοβούλιο, όταν ψηφίζαμε τις Πρέσπες και ήρθε εδώ η κ. Κουντουρά δακρύβρεχτη, πήρε τον λόγο, μου έκανε μία δριμεία επίθεση ότι την έχω στοχοποιήσει και ότι είμαι απαράδεκτος και μάλιστα είπε ότι για οτιδήποτε τυχόν της συμβεί θα είμαι εγώ υπεύθυνος. Γιατί τι είχα πει; Είχα πει ότι είναι αδιανόητο η κ. Κουντουρά να έχει αλλάξει την άποψή της για τις Πρέσπες μέσα σε έξι μήνες και από εκεί που έλεγε ότι όχι μόνο δεν θα την ψηφίσει, αλλά δεν μπορεί να φανταστεί και ποιος Βουλευτής θα την ψηφίσει, σε έξι μήνες να την ψηφίζει, να κρατάει τη θέση της στην Κυβέρνηση και να μας λέει πόσο καλή συμφωνία είναι. Και επειδή επεσήμανα ότι προφανώς η ψήφος της κ. Κουντουρά δεν ήταν προϊόν ιδεολογικής αλλαγής, αλλά συναλλαγής, δηλαδή εξαγοράς - η εξαγορά δεν γίνεται μόνο με χρήμα, αλλά γίνεται με υπουργική καρέκλα, με θέση στην Ευρωβουλή, η εξαγορά γίνεται με οποιουδήποτε είδους εξυπηρέτηση - άρα λοιπόν εγώ επειδή ισχυρίστηκα ότι η κ. Κουντουρά άλλαξε την ψήφο της και πέρασαν οι Πρέσπες και χάθηκε η Μακεδονία για λόγους ιδιοτελούς συμφέροντος, λόγω εξαγοράς δηλαδή, η κ. Κουντουρά ήρθε εδώ και έλεγε ότι τη βρίζω. Και ευτυχώς είναι αυτός ο «καλός» άνθρωπος, ο κ. Χαρίτσης, και έφερε αυτή τη σημερινή τροπολογία, για να με αποδείξει αληθινό. Γιατί για να μιλάμε σοβαρά μεταξύ μας, υπάρχει ένας εδώ μέσα, ο φανατικότερος συριζαίος - εσείς, κύριε, πίσω που φωνάζατε προηγουμένως - που να μην έχει καταλάβει ότι η σημερινή τροπολογία είναι ένα είδος πολιτικής εξαγοράς της κ. Κουντουρά και του κ. Δανέλλη; Δηλαδή υπάρχει ένας μέσα στην Αίθουσα που να μην το έχει μυριστεί; Και τι κάνει η «πρώτη φορά Αριστερά»; Εξευτελίζει έτι περαιτέρω την Αριστερά, γιατί δείχνετε μπροστά στα μάτια του ελληνικού λαού ότι μπροστά στο ιδιοτελές σας μικροπολιτικό συμφέρον δεν υπάρχει καμμία αρχή, δεν υπάρχει τίποτα, κανένα φρένο το οποίο θα μπορούσε να σας σταματήσει από το να μείνετε στην καρεκλίτσα σας λίγες μέρες παραπάνω. Και εγώ θα το πω αυτό και κλείνω: Δεν μπορώ να πω ψέματα. Εγώ αυτή τη γνώμη είχα πάντα για την Αριστερά. Δεν είχα διαφορετική. Όμως, δεν μπορούσα να πείσω τους συμπολίτες μου οι οποίοι είχαν πάθει μία ομαδική παράκρουση και νόμιζαν ότι οι αριστεροί είναι οι άνθρωποι των ιδεών, των μεγάλων αξιωμάτων, της ανθρωπιάς, της δικαιοσύνης και των υψηλών έργων. Και ήρθατε, επιτέλους, εσείς κύριοι του ΣΥΡΙΖΑ, και με δικαιώσατε! Τους δείξατε ποιοι πραγματικά είστε έως του σημείου να με καλοδεχθείτε και στην Κοινοβουλευτική σας Ομάδα που προ ολίγου είδαμε. Σας ευχαριστώ. Σας ευχαριστώ. Σας ευχαριστώ. Να 'στε καλά!
Και εμείς που μας διαφωτίσατε. Ούτε λέξη για το νομοσχέδιο. Τίποτα!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τρεις εκπαιδευτικοί συνοδοί τους από το 7ο Γενικό Λύκειο Πάτρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η Υφυπουργός Εσωτερικών κ. Χρυσοβελώνη.
Κύριε Πρόεδρε, μπορώ να έχω τον λόγο, να πω κάτι σχετικά με την αναφορά του κ. Γεωργιάδη;
Ορίστε, έχετε τον λόγο για ένα λεπτό.
Κατ' αρχάς θα διαφωνήσω μαζί σας. Οι ποινές πρέπει να είναι σκληρότατες και στις ποδοσφαιρικές ανώνυμες εταιρείες, οι οποίες έχουν ευθύνη για το συμβαίνει μέσα στον αγωνιστικό χώρο, ως προς αυτό το κομμάτι. Κατά τα λοιπά, η Ελληνική Αστυνομία προέβη και σε συλλήψεις, πέρα από την αξιοποίηση του βιντεοσκοπικού υλικού, το οποίο ξεκίνησε ήδη να ερευνάται. Η πληροφόρησή μου είναι ότι έχουν υπάρξει ήδη δύο ταυτοποιήσεις. Όμως περιμένουμε, γιατί συνήθως μετά από τρεις, τέσσερις μέρες θα έχουμε καλύτερα αποτελέσματα. Το κυριότερο, κύριε Γεωργιάδη, είναι ότι από την προηγούμενη εβδομάδα, που είναι νόμος του κράτους αυτό που μαζί ψηφίσαμε, με την σύμπραξη της Αντιπολίτευσης, για πρώτη φορά έχουμε ένα άμεσο μέτρο κατά αυτών που δημιουργούν τα επεισόδια. Άρα μένω σε αυτό. Έχουμε πολύ δρόμο μπροστά μας, αλλά είναι η πρώτη φορά που η πολιτεία δείχνει τέτοια άμεσα ανακλαστικά. Μένει να γίνουν και άλλα πολλά βήματα ακόμα. Να είστε καλά!
Καλώς. Ελάτε, κυρία Χρυσοβελώνη, έχετε τον λόγο.
Ευχαριστώ, κύριε Πρόεδρε. Αξιότιμες Βουλεύτριες, αξιότιμοι Βουλευτές, μετά από πολλά χρόνια ακινησίας από την τελευταία προσπάθεια για την κατάθεση ολοκληρωμένου νομοθετήματος για την ισότητα των φύλων και μετά από χρόνια προετοιμασίας και διαβούλευσης, συζητείται σήμερα στην Ολομέλεια της Βουλής, με ευθύνη της Κυβέρνησης του ΣΥΡΙΖΑ, το νομοσχέδιο του Υπουργείου Εσωτερικών για την προώθηση της ουσιαστικής ισότητας των φύλων, την πρόληψη και καταπολέμηση της έμφυλης βίας, αλλά και ρυθμίσεις για την απονομή της ιθαγένειας, καθώς και διατάξεις που είναι σχετικές με τις εκλογές στην τοπική αυτοδιοίκηση και λοιπές διατάξεις αρμοδιότητος Υπουργείου Εσωτερικών. Προσέρχομαι σήμερα ενώπιόν σας, ως αρμόδια Υφυπουργός, που για πρώτη φορά στην Ελλάδα ανέλαβε την ευθύνη του κρατικού τομέα πολιτικής για την ισότητα των φύλων. Πρόκειται για μια απόφαση που έλαβε πρώτος στην ιστορία της χώρας μας ο Πρωθυπουργός κ. Αλέξης Τσίπρας και υλοποίησε πρώτος ο Υπουργός Εσωτερικών κ. Αλέξης Χαρίτσης. Όμως, σήμερα έχω έρθει πολύ περισσότερο σαν μία ισότιμη συνομιλήτρια, κατά τους τελευταίους έξι μήνες, μιας μεγάλης κοινωνίας αγωνιστριών γυναικών από όλα τα κόμματα του δημοκρατικού χώρου, που χωρίς ιδιαίτερα μέσα, χωρίς μεγάλη οικονομική δυνατότητα, εργάζονται για την υποστήριξη των γυναικών που ζουν στη χώρα μας, ανεξαρτήτως ηλικίας, μορφωτικού επιπέδου, οικονομικής επιφάνειας και ασφαλώς εθνικότητας, ενός σημαντικού αριθμού ανθρώπων που αθόρυβα πολεμούν καθημερινά στον τομέα τους για την ισότητα των φύλων, για την αντιμετώπιση της έμφυλης βίας. Για να είμαστε σήμερα εδώ και να συζητούμε το πρώτο μέρος του νομοσχεδίου, αυτό της ισότητας, εργάστηκαν με τον τρόπο τους η καθεμιά, γυναίκες, ενεργά μέλη της κοινωνίας. Με λίγα λόγια, έχω συναντήσει και συνομιλήσει ή ακούσει, με σκοπό την ουσία του νομοσχεδίου στο σκέλος της ισότητας, κατά τους τελευταίους έξι μήνες που έχω αναλάβει τη σχετική ευθύνη, περισσότερο από δύο χιλιάδες ανθρώπους, κυρίως γυναίκες αλλά και άντρες, εκατοντάδες γυναικείες και φεμινιστικές οργανώσεις, δεκάδες δημοτικές και περιφερειακές διοικήσεις σε όλη τη χώρα και τους εκπροσώπους της Εκκλησίας αντίστοιχα. Εισηγούμαι μία συλλογική προσπάθεια, που έγινε με κοπιώδη δουλειά χρόνων, την οποία έκαναν φορείς, οργανώσεις, κινήματα, επιστήμονες, δημόσιοι λειτουργοί, πολιτικά κόμματα, συνάδελφοι άλλων Υπουργείων, εργαζόμενοι. Εκπροσωπώ τη δουλειά όλων των στελεχών της Γενικής Γραμματείας Ισότητας των Φύλων και του Κέντρου Ερευνών για Θέματα Ισότητας, δηλαδή των οργανισμών που πολιτικά εποπτεύει το Υπουργείο Εσωτερικών και που εργάζονται για την πραγμάτωση της ισότητας των φύλων στην Ελλάδα. Απευθύνομαι σήμερα σε εσάς, έχοντας την πολύτιμη εμπειρία αυτής ακριβώς της ανάγκης, της επιλογής αυτού του μονόδρομου. Του σεβασμού στην ύπαρξη και την αποδοχή του άλλου, της επικέντρωσης στην επίλυση των προβλημάτων και της ανάγκης συνεργασιών. Της σύνθεσης απέναντι στον διχασμό, της πολυφωνίας απέναντι στον ολοκληρωτισμό, της «απόλυτης άποψης», της πειθούς και του διαλόγου απέναντι στη βία, της λογικής απέναντι στον παραλογισμό. Μόλις επέστρεψα από τη Νέα Υόρκη, όπου για μία εβδομάδα σχεδόν είχα την τιμή να συμμετάσχω στις εργασίες της 63ης Συνόδου του ΟΗΕ για το καθεστώς των γυναικών. Είναι μία κορυφαία συνάντηση εκπροσώπων από όλο τον κόσμο για τα θέματα που αφορούν στις γυναίκες, η οποία πραγματοποιείται για μία εβδομάδα κάθε χρόνο με αφορμή την Παγκόσμια Ημέρα της Γυναίκας. Εκεί δόθηκε η ευκαιρία σε εμένα και συνολικά στην ελληνική αντιπροσωπεία να ακούσουμε και να ακουστούμε. Μιλήσαμε για τις πολιτικές ισότητας που εφαρμόζονται στη χώρα μας. Για πρώτη φορά ίσως σε διεθνές επίπεδο για τα θέματα ισότητας των φύλων η χώρα μας εκτός από το να ακούσει και να διδαχθεί είχε να καταθέσει και να επιβραβευθεί. Η παρουσία μας στον ΟΗΕ, η τοποθέτησή μου σήμερα εδώ, το νομοσχέδιο που συζητάμε με σκοπό την ψήφισή του, διέπεται ακριβώς από την ίδια φιλοσοφία. Μία ολιστική αντίληψη και προσέγγιση των πολιτικών ισότητας σε τοπικό περιφερειακό και εθνικό επίπεδο. Από όλες τις διαστάσεις, σε όλο το εύρος, με κάθε δυνατή συνεργασία και συνέργεια. Αποτελεί ένα πεδίο συνεννόησης, δυνατότητα για συγκλίσεις, αφορμή για συμφωνία και διάλογο. Η ισότητα των φύλων δεν μπορεί παρά να μας ενώνει. Το παρόν νομοσχέδιο, στο πρώτο του μέρος, περιλαμβάνει μία σειρά διατάξεων που αποτελούσαν πάγιο αίτημα των φορέων για την υπεράσπιση των δικαιωμάτων του ανθρώπου, ανεξάρτητων αρχών, γυναικείων οργανώσεων και συλλογικοτήτων, αφού για πρώτη φορά εισάγει, λαμβάνοντας υπ' όψιν του και διεθνείς συμβάσεις, όπως είναι η Σύμβαση της Κωνσταντινούπολης που κυρώθηκε με πρωτοβουλία της παρούσας Κυβέρνησης με το ν.4531/2018, την αναγκαιότητα καθορισμού διαφόρων νομικών εννοιών, όπως η έμφυλη βία, η ένταξη της διάστασης του φύλου σε όλες τις πολιτικές, η ουσιαστική ισότητα, τα σχέδια ισότητας που εντάσσονται πλέον στην ελληνική έννομη τάξη. Πρόκειται για ένα αυτοτελές θεσμικό πλαίσιο με αντικείμενο την προώθηση της ουσιαστικής ισότητας των φύλων, την πρόληψη και την καταπολέμηση της έμφυλης βίας, του οποίου το ρυθμιστικό αντικείμενο δεν εξαντλείται στη θέσπιση σημειακών ρυθμιστικών παρεμβάσεων, αποκαταστατικών της αρχής της ίσης μεταχείρισης μεταξύ των φύλων. Στο πλαίσιο αυτό, το Υπουργείο Εσωτερικών έθεσε σε δημόσια διαβούλευση το πρώτο μέρος του σχεδίου νόμου με τίτλο: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας». Η διαβούλευση ξεκίνησε στις 6 Μαρτίου του 2018 και ολοκληρώθηκε τυπικά στις 20 Μαρτίου του 2018. Ουσιαστικά όμως συνεχίστηκε με πληθώρα συναντήσεων μέχρι και λίγες ημέρες πριν την κατάθεση του νομοσχεδίου. Μιλήσαμε με επιστημονικές οργανώσεις, ανεξάρτητες αρχές, σχεδόν όλες τις γυναικείες οργανώσεις, εκπροσώπους κομμάτων, εκπροσώπους εργαζομένων του τομέα ισότητας των φύλων, τις επιστημόνισσες της πρώτης γραμμής, δηλαδή τις κοπέλες που εργάζονται στα συμβουλευτικά κέντρα και τους ξενώνες φιλοξενίας, εκεί που δίνεται καθημερινά η πραγματική μάχη για την υποστήριξη των γυναικών, οι οποίες υφίστανται βία. Σε αυτές κυρίως τις γυναίκες που προσφέρουν τις υπηρεσίες τους αλλά και στα θύματα γυναίκες, τις ωφελούμενες δηλαδή των υπηρεσιών, θέλω από την καρδιά μου να αφιερώσω τη σημερινή συζήτηση εδώ στο Κοινοβούλιο. Είναι μία ελάχιστη αναγνώριση των ανθρώπων που παλεύουν σε έναν αόρατο κόσμο για την καλυτέρευση της κοινωνίας μας. Το μέρος πρώτο του παρόντος σχεδίου νόμου, όπως σχετικά αναφέρεται και στην αιτιολογική έκθεση, διαρθρώνεται σε τέσσερα διακριτά κεφάλαια. Το πρώτο κεφάλαιο αναφέρεται στον προσδιορισμό των βασικών εννοιών των μηχανισμών και φορέων για την πραγμάτωση της αρχής της ίσης μεταχείρισης των φύλων. Το δεύτερο έχει ως αντικείμενο την ενσωμάτωση της εν λόγω αρχής στις δημόσιες πολιτικές. Το τρίτο κεφάλαιο ρυθμίζει την ενσωμάτωση της διάστασης του φύλου με κατεύθυνση εξισωτική στον ιδιωτικό βίο και στην απασχόληση. Το τέταρτο έχει ως αντικείμενο τη διαμόρφωση και οργάνωση ενός δικτύου δομών ανά τη χώρα, με αντικείμενο τις δράσεις, την πρόληψη και την αντιμετώπιση της βίας κατά των γυναικών. Το ρυθμιστικό πλαίσιο του νομοσχεδίου καλύπτει όλους τους τομείς της ζωής, από την υγεία και την εκπαίδευση ως την αγορά εργασίας και τη συγκρότηση συλλογικών οργάνων. Σταχυολογώντας τις διατάξεις του παρόντος νόμου εν συντομία, θα αναφερθώ στις κρίσιμες προβλέψεις του άρθρου 4, όπου διαρθρώνεται η κεντρική και περιφερειακή πολιτική δράση για την προάσπιση των πολιτικών ισότητας των φύλων σε συνδυασμό με τις διεθνείς συμβάσεις, την εφαρμογή του Εθνικού Σχεδίου Δράσης για την ισότητα των φύλων, έπειτα από διαβούλευση με τις γυναικείες και φεμινιστικές οργανώσεις, μη - κυβερνητικές οργανώσεις και κοινωνικούς φορείς του δημόσιου και ιδιωτικού τομέα. Πρόσθετα, έχει την ευθύνη σύνταξης και υποβολής της εθνικής έκθεσης στην Επιτροπή CEDAW του ΟΗΕ. Με τα άρθρα 6 και 7 ιδρύονται επιτροπές ισότητας σε τοπικό και περιφερειακό επίπεδο με ευρύ πεδίο δράσης, που θα οδηγήσουν στον καλύτερο συντονισμό των κρατικών πολιτικών ισότητας, αλλά θα αντιμετωπίζουν και τις ιδιαιτερότητες κάθε περιοχής ως προς τη σύνθεση του πληθυσμού και τα ιδιαίτερα προβλήματα που αντιμετωπίζει κάθε περιοχή. Με το άρθρο 9 ιδρύεται το Εθνικό Συμβούλιο Ισότητας των Φύλων με στόχο τη διαβούλευση με γυναικείες οργανώσεις, με κοινωνικούς φορείς, ΟΤΑ και εκπροσώπους ανεξάρτητων αρχών, προκειμένου να επικουρεί τη Γενική Γραμματεία Ισότητας των Φύλων και το ΚΕΘΙ για τις πολιτικές δράσεις που σχετίζονται με την προώθηση των φύλων. Με τα άρθρα 10 και 11 γίνονται σημειακές παρεμβάσεις στη λειτουργία της κεντρικής διοίκησης, τόσο σε επίπεδο διοικητικών εγγράφων και ενεργειών όσο και στον τρόπο κατάρτισης των προϋπολογισμών κάθε Υπουργείου, με την εισαγωγή ως κρίσιμης παραμέτρου διαμόρφωσης αυτών, την πολιτική για την ισότητα των φύλων. Στο άρθρο 14 εισάγεται πλέον στο πειθαρχικό δίκαιο του δημοσίου η έννοια της παραβίασης των διατάξεων του παρόντος νόμου και ακολουθεί στο άρθρο 15 η εξαιρετικά σημαντική παρέμβαση της αύξησης του ποσοστού του ελάχιστου ορίου συμμετοχής των γυναικών στα ψηφοδέλτια στο 40% από 1/3 που ισχύει σήμερα, με την ουσιώδη όμως προσθήκη της εκλογικής περιφέρειας και όχι του μέχρι σήμερα ισχύοντος περί επικράτειας. Η διάταξη αυτή, κατά την κρίση μας, είναι εξαιρετικά σημαντική, καθώς έχει ως στόχο όχι μία μηχανιστική και αριθμητική αντιμετώπιση της παροχής ίσων ευκαιριών στις γυναίκες, αλλά κυρίως τη ρητή διατύπωση της βούλησης της πολιτείας να προστατέψει με κάθε μέσο το δικαίωμα συμμετοχής των γυναικών στα κοινά, να τους ανοίξει το δρόμο και να τις ενθαρρύνει να εμπλακούν ενεργά. Είμαι υποχρεωμένη, σε αυτό το σημείο, να παροτρύνω τις γυναίκες της χώρας να θέσουν υποψηφιότητα σε όλων των ειδών τις εκλογές, με δύναμη και θέληση, να ενθαρρύνω τους αρμόδιους σε κάθε κόμμα, σε κάθε τοπική και περιφερειακή παράταξη να τους δώσουν ίσες ευκαιρίες στα ψηφοδέλτια και να προσκαλέσω τις γυναίκες και τους άντρες ψηφοφόρους στις προσεχείς εκλογές να ψηφίσουν γυναίκες που θα θέσουν υποψηφιότητα, όσο ένθερμα ψηφίζουν και εμπιστεύονται τους άντρες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίας Υφυπουργού]] Θέλω λίγο χρόνο, παρακαλώ. Το Υπουργείο Εσωτερικών πραγματοποιεί καμπάνια γι' αυτό τον σκοπό, της οποίας τις εκφάνσεις θα παρακολουθήσετε το επόμενο διάστημα. Για πρώτη φορά ρυθμίζεται η συγκρότηση συλλογικών οργάνων της διοίκησης και θεσπίζεται κύρωση περί μη νόμιμης συγκρότησής τους επί μη πλήρωσης της προϋπόθεσης της εκπροσώπησης εκάστου φύλου στο κατά νόμον οριζόμενο ποσοστό. Αναφέρομαι στο άρθρο 16. Στον τομέα της εκπαίδευσης, με το άρθρο 17, η αρχή της ισότητας των φύλων θα διαπνέει τη γλώσσα και το περιεχόμενο των προγραμμάτων σπουδών, έτσι ώστε οι νέες γενιές να αποβάλουν κάθε στερεότυπο διαχωρισμού των φύλων, συμπεριλαμβανομένης της επιλογής επαγγελματικής σταδιοδρομίας. Στον τομέα της υγείας, με το άρθρο 19, και συγκεκριμένα, της υποστήριξης του δημογραφικού προβλήματος, υιοθετούμε άδεια μετ' αποδοχών για όσες γυναίκες ακολουθούν μεθόδους υποβοηθούμενης αναπαραγωγής. Στις επόμενες διατάξεις υπάρχουν μέτρα που αφορούν στον ιδιωτικό τομέα και στην προσπάθεια της πολιτείας να παράσχει πεδίο για την εφαρμογή των πολιτικών ισότητας στον εργασιακό χώρο με την υλοποίηση σχεδίων ισότητας, την επιβράβευση των επιχειρήσεων αλλά και την δυνατότητα άσκησης παρέμβασης ενώπιον των δικαστηρίων, σε περίπτωση παραβίασης των δικαιωμάτων ισότητας από συνδικαλιστικές και άλλες οργανώσεις, όπως προβλέπεται στο άρθρο 21. Στον τομέα των μέσων μαζικής ενημέρωσης και διαφήμισης, προωθούνται ρυθμίσεις που αποβλέπουν στην πραγμάτωση της αρχής της ισότητας των φύλων, καθώς επίσης στην εξάλειψη των στερεοτύπων που σχετίζονται με το φύλο, ενώ προβλέπεται ρητή απαγόρευση αναπαραγωγής διαφημιστικών, τηλεοπτικών ή ραδιοφωνικών μηνυμάτων με χρήση λόγου που εμπεριέχει έμφυλη διάκριση. Η εν λόγω ρύθμιση δεν είναι διακηρυκτικού χαρακτήρα, αντιθέτως υποχρεώνει τα μέσα μαζικής ενημέρωσης να απέχουν από κάθε παραβίαση της αρχής της ισότητας των φύλων, ενώ εξοπλίζουμε το ΕΣΡ, το οποίο είναι ανεξάρτητο και αμερόληπτο, να έχει τη δυνατότητα και να ελέγχει και να επιβάλει κυρώσεις, εφόσον υπάρξει παραβίαση, όπως προβλέπεται στο άρθρο 24. Στις ρυθμίσεις του μέρους πρώτου, επίσης, περιλαμβάνονται διατάξεις σχετικές με την πρόληψη και την αντιμετώπιση του φαινομένου της ασκούμενης βίας κατά των γυναικών. Η βία κατά των γυναικών είναι ένα φαινόμενο διαχρονικό, το οποίο δεν περιορίζεται σε συγκεκριμένες φυλετικές, κοινωνικές, οικονομικές, θρησκευτικές ή μορφωτικές ομάδες, αλλά συνιστά τον σκληρό πυρήνα των έμφυλων ανισοτήτων και αναπαράγει τις σχέσεις εξουσίας μεταξύ ανδρών και γυναικών. Είναι μάλιστα πολύ δύσκολο να καταπολεμηθεί, αν λάβει κανείς υπ' όψιν και τη διστακτικότητα των θυμάτων να καταγγείλουν τα περιστατικά βίας ενώπιον των αρχών ή την προκατειλημμένη αποτρεπτικότητα, ευτυχώς ολίγων εκπροσώπων του νόμου, αλλά και τις ελλείψεις στη γνώση για τις υποθέσεις της ισότητας των φύλων από μεγάλο μέρος των - κατά τα άλλα - άρτια εκπαιδευμένων μελών της Ελληνικής Αστυνομίας. Και σε αυτό το σημείο οφείλω να αναφερθώ κι εγώ - έχει ήδη λεχθεί - σε μια νίκη την οποία έχει πετύχει ο κρατικός τομέας για την ισότητα των φύλων, δηλαδή το Υπουργείο Εσωτερικών. Στις 17 Ιανουαρίου 2019, πριν από περίπου δύο μήνες, έγινε δεκτό από την ηγεσία του Υπουργείου Προστασίας του Πολίτη το αίτημά μας να αντιμετωπιστεί με ουσιαστικότερο τρόπο το πρόβλημα που παρουσιάζεται στα αστυνομικά τμήματα της χώρας, γυναίκες που έχουν υποστεί βία να μην μπορούν να ασκήσουν τα δικαιώματά τους και να προστατευτούν, όπως έχουν κάθε δικαίωμα. Καταθέσαμε επεξεργασμένες προτάσεις που έγιναν δεκτές, για πρώτη φορά από τη σημερινή ηγεσία του Υπουργείου που αποτελείται από δύο καταξιωμένες γυναίκες, την Υπουργό κ. Γεροβασίλη και την Υφυπουργό κ. Παπακώστα, τις οποίες ευχαριστώ θερμά, που αμέσως δέχτηκαν να υλοποιήσουν τις προτάσεις του τομέα Ισότητας των Φύλων του Υπουργείου Εσωτερικών. Έτσι στις 8 Μαρτίου ανακοινώθηκε η άμεση ίδρυση τμήματος αντιμετώπισης ενδοοικογενειακής βίας στην Ελληνική Αστυνομία. Με προεδρικό διάταγμα θα δημιουργηθεί αυτό το τμήμα υπό τη διεύθυνση γενικής αστυνόμευσης στο αρχηγείο της Ελληνικής Αστυνομίας. Θα δημιουργηθούν γραφεία αντιμετώπισης οικογενειακής βίας στη Γενική Αστυνομική Διεύθυνση Αττικής και στη Γενική Αστυνομική Διεύθυνση Θεσσαλονίκης, αλλά και σε όλες τις διευθύνσεις Αστυνομίας νομών και Αττικής, ώστε τα αστυνομικά τμήματα όλης της χώρας να ενισχυθούν κατάλληλα για την αποτελεσματική και μόνιμη αντιμετώπιση των αυτόφωρων εγκλημάτων ενδοοικογενειακής βίας. Ζητήσαμε και πετύχαμε να δημιουργηθεί για πρώτη φορά στην Ελληνική Αστυνομία ένα ολοκληρωμένο δίκτυο για την αντιμετώπιση της έμφυλης βίας που θα συνεργάζεται με το ήδη υπάρχον δίκτυο δομών του τομέα Ισότητας των Φύλων που λειτουργεί σε όλη τη χώρα, δηλαδή τα συμβουλευτικά κέντρα και τους ξενώνες φιλοξενίας θυμάτων βίας. Τέλος, μέσω της συνεργασίας που υπάρχει ήδη μεταξύ του Κέντρου Έρευνας Θεμάτων Ισότητας του Υπουργείου Εσωτερικών και του Κέντρου Μελετών Ασφάλειας του Υπουργείου Προστασίας του Πολίτη και άλλων οργανώσεων, έχουν τα στελέχη μας εκπαιδεύσει ήδη στα θέματα ισότητας διακόσια στελέχη της ΕΛ.ΑΣ. και θα εκπαιδευτούν και άλλα, ενώ έγινε δεκτό και το αίτημά μας να ετοιμαστεί άμεσα και να κυκλοφορήσει «πρακτικός αστυνομικός οδηγός» που θα αποσταλεί σε όλα τα αστυνομικά τμήματα, ώστε να γνωρίζουν τα στελέχη τους όλες τις πληροφορίες που χρειάζονται για την αντιμετώπιση περιστατικών ενδοοικογενειακής βίας. Κατά τη διάρκεια της οικονομικής κρίσης, καθώς και εν μέσω συνεχών μεταναστευτικών ροών, το φαινόμενο της κακοποίησης των γυναικών εμφανίζει και νέες μορφές και έχει καταστήσει σαφή την ανάγκη για τη λήψη μέτρων από την πολιτεία. Για το σκοπό αυτό, προβλέπεται στο νομοσχέδιο, στα άρθρο 25 έως και 27, η συνέχιση, επέκταση, ασφαλής και μόνιμη οικονομική υποστήριξη της λειτουργίας ενός ολοκληρωμένου δικτύου δομών και υπηρεσιών με αντικείμενο την προσφορά ψυχοκοινωνικής στήριξης, νομικής συμβουλευτικής, αλλά και ασφαλούς διαμονής στις γυναίκες θύματα έμφυλης βίας.
Κυρία Υπουργέ, ολοκληρώστε παρακαλώ.
Ναι, δεν αργώ.
Δεν αργείτε, αλλά αργείτε. Τώρα φτάσαμε τα δεκαέξι λεπτά και δεν έχει μιλήσει ο Υπουργός.
Τελειώνω. Πρόκειται για τα συμβουλευτικά κέντρα γυναικών, για τους ξενώνες φιλοξενίας κακοποιημένων γυναικών που λειτουργούν μέχρι σήμερα με την επιμέλεια της Γενικής Γραμματείας Ισότητας των Φύλων του Υπουργείου Εσωτερικών και τη συνεργασία του κέντρου ερευνών για θέματα ισότητας, με τη θερμή υποστήριξη δήμων και περιφερειών και, κατά τρίτον, για την εικοσιτετράωρη πανελλαδικής εμβέλειας τηλεφωνική γραμμή SOS 13900 που λειτουργεί υπό τη Γενική Γραμματεία Ισότητας των Φύλων. Είναι σαφές ότι πρέπει να γίνουν ακόμα πράγματα, να χαραχθούν ακόμα πιο καινοτόμες πολιτικές. Πρέπει να αναγνωρίσουμε ότι το παρόν νομοσχέδιο θέτει επιτέλους σε στιβαρή βάση ακλόνητα θεμέλια για την αντιμετώπιση κρίσιμων και χρονιζόντων προβλημάτων για την προστασία και την ανάδειξη της ισότητας των φύλων, όχι μόνο σε θεωρητικό επίπεδο, αλλά και σε πρακτικό επίπεδο. Δεν θα αναφερθώ στις υπόλοιπες διατάξεις για την οικονομία του χρόνου, κύριε Πρόεδρε, που αφορούν στην ιθαγένεια και στις τροποποιήσεις οι οποίες εμπεριέχονται μέσα στο νομοσχέδιο για τον «ΚΛΕΙΣΘΕΝΗ». Και αυτό το οποίο έχω από τη δική μου την πλευρά να ζητήσω είναι την ψήφιση του παρόντος νομοσχεδίου ως προς όλες τις διατάξεις τις οποίες περιέχει και βεβαίως των τροπολογιών τις οποίες εισηγήθηκε και ανέπτυξε ο κύριος Υπουργός. Ευχαριστώ.
Τον λόγο έχει η κ. Σταματάκη Ελένη από τον ΣΥΡΙΖΑ.
Ευχαριστώ πολύ, κύριε Πρόεδρε, κύριε Υπουργέ, κυρία Υπουργέ, κυρίες και κύριοι συνάδελφοι, είναι πάρα πολύ σημαντικό το νομοσχέδιο που συζητάμε σήμερα. Αφορά την ουσιαστική ισότητα των γυναικών και όχι απλά την ισότητα στον νόμο. Έχουμε ήδη ψηφίσει πολλά νομοθετήματα για την ισότητα των φύλων, με τελευταία την κύρωση της Σύμβασης της Κωνσταντινούπολης που για πάρα πολλά χρόνια έμενε κρυμμένη σε υπουργικά γραφεία. Σε μεγάλο βαθμό η νομοθεσία είναι προωθημένη, όμως εκεί που έχουμε πρόβλημα είναι στην εφαρμογή της νομοθεσίας. Αυτό φάνηκε και από την ακρόαση των φορέων και από τις τοποθετήσεις των γυναικείων οργανώσεων. Ως ουσιαστική ισότητα νοείται η διασφάλιση των ίσων ευκαιριών, η αντιμετώπιση άμεσων ή έμμεσων διακρίσεων, η βελτίωση των συνθηκών διαβίωσης, η πρόληψη και η αντιμετώπιση της βίας με κίνητρο το φύλο. Μία καινοτομία του νομοσχεδίου που συζητάμε, λοιπόν, σήμερα είναι ότι εφαρμόζει οριζόντια τη διάσταση του φύλου σε όλες τις δημόσιες πολιτικές, σε όλους τους τομείς του ιδιωτικού και του δημόσιου τομέα, στην πολιτική, κοινωνική, οικονομική και πολιτιστική ζωή. Προβλέπεται ένα δίκτυο δομών, μέτρων και δράσεων που αφορούν την υποχρέωση λήψης μέτρων για το φύλο στη διοίκηση, την ενθάρρυνση της συμμετοχής, την ενθάρρυνση της ενασχόλησης της εκπαίδευσης και της έρευνας σε ζητήματα φύλου, την εναρμόνιση του δημόσιου λόγου με την προστασία από τη διάκριση λόγω φύλου και την εξάλειψη των στερεότυπων που υπάρχουν μέχρι σήμερα. Προβλέπεται η πρόσβαση στην υγεία, ιδιαίτερα των ευάλωτων ομάδων πληθυσμού, όπως οι γυναίκες πρόσφυγες και τα θύματα έμφυλης βίας, ενώ προβλέπεται συνέχιση της λειτουργίας και καλύτερος συντονισμός των ήδη υπαρχουσών δομών κοινωνικής προστασίας. Στο πλαίσιο, λοιπόν, αυτά συγκροτείται εθνικός μηχανισμός υπεύθυνος για την εκπόνηση του εθνικού σχεδίου δράσης για την ισότητα των φύλων. Ξεκινώντας από τους δήμους, όπου έχουν συγκροτηθεί υπηρεσιακές μονάδες άσκησης κοινωνικής πολιτικής, δημιουργείται Δημοτική Επιτροπή Ισότητας, η οποία έχει συμβουλευτικό μεν χαρακτήρα, με αρμοδιότητα όμως να εισηγείται τη λήψη μέτρων για την ισότητα των φύλων στον δήμο σε συνεργασία με την Περιφερειακή Επιτροπή Ισότητας, η οποία συγκροτείται σε επίπεδο περιφέρειας. Σε επίπεδο κυβέρνησης ορίζεται ως υποχρέωση κάθε Υπουργείου να παρουσιάζει ετήσια έκθεση για τις δράσεις, τα μέτρα και τα προγράμματα που έχει υλοποιήσει για την ισότητα των φύλων. Σε ό,τι αφορά την ενθάρρυνση της ενεργούς συμμετοχής των γυναικών στην πολιτική ζωή του τόπου και ιδιαίτερα για την ενίσχυση της εκπροσώπησης των γυναικών, τόσο στο Κοινοβούλιο όσο και στα όργανα της τοπικής αυτοδιοίκησης, προβλέπεται η αύξηση του ποσοστού ανά φύλο σε ποσοστό τουλάχιστον ίσο με το 40% του συνολικού αριθμού υποψηφίων ανά εκλογική περιφέρεια, ενώ σε ό,τι αφορά τη συγκρότηση των συλλογικών οργάνων της διοίκησης θεσπίζεται κύρωση για την περίπτωση υποεκπροσώπησης των φύλων. Γίνεται αναφορά στην εκπαίδευση με περαιτέρω ενθάρρυνση της ανάπτυξης σπουδών φύλου και έρευνας με βάση πάντα το φύλο. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Στα μέσα μαζικής ενημέρωσης και τη διαφήμιση προωθούνται ρυθμίσεις για την πραγματοποίηση της ισότητας των φύλων, την εξάλειψη των διακρίσεων και των στερεότυπων και την απαγόρευση αναπαραγωγής διαφημιστικών σποτ που εμπεριέχουν έμφυλη διάκριση. Προβλέπεται επιβράβευση στις επιχειρήσεις που προχωρούν στην ανάπτυξη δράσεων προώθησης της ουσιαστικής ισότητας των φύλων με το σήμα «ισότητα» και με την υποχρέωση οι επιχειρήσεις που έχουν αυτό το σήμα να καταθέτουν ετήσια έκθεση στη Γενική Γραμματεία Ισότητας των Φύλων. Επίσης, το νομοσχέδιο αφορά τη συνέχιση της λειτουργίας και τον καλύτερο συντονισμό των δομών που υπάρχουν ήδη για την αντιμετώπιση της έμφυλης βίας, όπως είναι ο «Ξενώνας Φιλοξενίας» και η «Γραμμή SOS» σε εικοσιτετράωρη βάση. Όλες αυτές οι ρυθμίσεις ενισχύουν επί της ουσίας την ισότητα σε όλες τις εκφάνσεις της κοινωνικής και πολιτικής ζωής. Επιπλέον στο νομοσχέδιο που συζητάμε σήμερα περιλαμβάνονται σημαντικές αλλαγές για την επιτάχυνση των διαδικασιών απόδοσης ιθαγένειας. Είναι ένα σημαντικό ζήτημα, αφού ο όγκος των αιτήσεων είναι μεγάλος, με αποτέλεσμα την ταλαιπωρία χιλιάδων πολιτών. Ορίζεται ενιαία πανελλαδική διαδικασία εξέτασης για το πιστοποιητικό επάρκειας της ελληνικής γλώσσας για την πολιτογράφηση, η οποία διενεργείται με ευθύνη της Γενικής Γραμματείας Διά Βίου Μάθησης. Το παράβολο για την πολιτογράφηση μειώνεται από τα 700 ευρώ στα 550 ευρώ, ενώ για όσους διατηρούν βιοτικούς δεσμούς στην Ελλάδα και απομακρύνθηκαν και απουσιάζουν από τη χώρα για δεκαοκτώ μήνες, δεν απορρίπτεται η αίτηση τους, αλλά η διαδικασία αναστέλλεται και επανεξετάζεται μετά από την εκ νέου επανεγκατάσταση στη χώρα μας. Επίσης, η ευθύνη των αποφάσεων πολιτογράφησης αποδίδεται στις Περιφερειακές Διευθύνσεις Ιθαγένειας του Υπουργείου Εσωτερικών πλέον, αντί της αποκεντρωμένης διοίκησης που είχε μέχρι τώρα την ευθύνη και εκτιμούμε ότι με αυτό το μέτρο θα μειωθεί κατά εννέα μήνες ο χρόνος απόδοσης ιθαγένειας. Επιπλέον το νομοσχέδιο περιλαμβάνει ρυθμίσεις για την απόδοση ιθαγένειας σε ευάλωτες ομάδες, σε ηλικιωμένα πρόσωπα με νοητική υστέρηση, με βαριά ψυχική ασθένεια, στα οποία αποδίδεται το δικαίωμα πολιτογράφησης ανεξαρτήτως αν πληρούν όλα τα κριτήρια, ώστε να μπορούν να απολαμβάνουν την κοινωνική προστασία που απολαμβάνουν και οι Έλληνες πολίτες. Ένα κράτος δικαίου θα πρέπει να εφαρμόζει και να εντάσσει στις δομές του και στην κοινωνία άτομα που ζουν, εργάζονται, σπουδάζουν, έχουν δημιουργήσει οικογένειες, μεγαλώνουν τα παιδιά τους στη χώρα μας και οφείλουμε να τους παρέχουμε ασφαλείς όρους για την ένταξή τους. Ευχαριστώ.
Ευχαριστώ. Συνεχίζουμε με τον Βουλευτή του ΣΥΡΙΖΑ, τον κ. Σεβαστάκη.
Ευχαριστώ πολύ. «Νομοθετικός ακτιβισμός». Μου άρεσε αυτό, κύριε Βορίδη. Υπάρχει βέβαια και ο νομικός ακτιβισμός, που είναι η σύγκρουση με την αιτιοκρατία. Και δεν το λέω τυχαία, γιατί θεωρώ ότι η πρώτη θετική σας και κεντρική παρατήρηση για το νομοσχέδιο στο σκέλος ή στην περιοχή που αφορά την ισότητα των δύο φύλων ήταν η ποσόστωση, δηλαδή μάλλον μία ποσοτική αίσθηση, πρόσληψη της έννοιας της ισότητας. Αυτή η αξιωματική μάλλον έχει διαλυθεί, όχι μόνο τα χρόνια της κρίσης, αλλά κυρίως τα χρόνια της άνθησης, διότι είχαμε μία εξαιρετικά μεγάλη οικονομική και πολιτισμική με την έννοια του τύπου κατοικίας, του τύπου της οργάνωσης των συμπεριφορών, του τύπου των φίλτρων με τα οποία οι πολίτες οργάνωναν τις σχέσεις τους για πάρα πολλές δεκαετίες - είχαμε μια τέτοια άνθηση - , η οποία δεν συνοδεύτηκε καθόλου από την - κατά τη γνώμη μου - κατάκτηση μιας πνευματικής και φυσικά ταξικής ισοτιμίας των γυναικών και των ανδρών, όπως επίσης των πολιτιστικών περιοχών που συγκροτούν την κοινωνία. Δεν ακολούθησε ο πολιτισμός αυτό που οργάνωνε η οικονομία και η υλική συγκρότηση της κοινωνίας μας. Δεν το ακολουθούσε. Έχουμε - ας πούμε - μια μυθοπλασία ή μια απεικόνιση της γυναίκας εξαιρετικά αρχαϊκή, εξαιρετικά οπισθοδρομική, με φοβερούς αναχρονισμούς, με την επιβίωση εκπληκτικών στερεοτύπων, που δεν έχουν καμμία σχέση με αυτό που έχουμε - υποτίθεται οι πρωτοπορίες - κατακτήσει, που είναι αυτό το γλυκό βλέμμα και η πολύ υψηλού επιπέδου ισορροπία και ολιστική κατανόηση του πολίτη, είτε αυτού του φύλου είτε του άλλου φύλου. Φαίνεται, λοιπόν, ότι τα δύο εργαλεία δεν μας βοηθάνε να καταλάβουμε το ένα το άλλο, δηλαδή το εργαλείο της οικονομίας και το εργαλείο της πολιτιστικής ανάκτησης. Έχουμε μία αποκλίνουσα. Το δεύτερο σημείο που θα εντόπιζα είναι ότι όλες οι νομοθετήσεις που έχουν υπάρξει, ουσιαστικά ορίζουν ένα επίπεδο άμυνας. Δεν προφυλάσσουν. Ορίζουν ένα επίπεδο άμυνας όπου μπορεί να προσφύγει, αλλά δεν προφυλάσσουν. Το είπατε και στην ομιλία σας ότι έχουμε ενδοοικογενειακή βία, η οποία ουσιαστικά, παρόλο που υπάρχουν τα νομικά εργαλεία, δεν μπορεί να κατακτηθεί, γιατί υπάρχει οικονομική εξάρτηση των δύο και επομένως πρέπει να σιωπά, γιατί υπάρχει αυτή η οικονομική εξάρτηση. Όμως, σε αυτό δεν απάντησε το ότι η γυναίκα είναι παραγωγός εισοδήματος και επομένως θα έπρεπε να έχει κατακτήσει αυτήν την ισοτιμία και το να γίνει ισχυρός πόλος. Νομίζω ότι αυτές οι εκκρεμότητες δεν λύνονται μόνο με τη νομοθέτηση, παρόλο που το νομοσχέδιο το αποπειράται, όπως και άλλες νομοθετήσεις που μπορούν να προχωρήσουν. Κατά την προσωπική μου γνώμη αυτή η ανάκτηση μιας πολιτιστικής ισορροπίας εκκρεμεί. Είναι ζητούμενο μέσα από πολύ πιο πλούσιες, συνθετικές, συλλογικές δράσεις αυτή την ισορροπία, αυτή την πολιτιστική παραδοχή να τη βαθύνουμε. Θα ήθελα να κάνω μία σημείωση για την τροπολογία που υπογράφω, που αφορά την επιστημονική επιτροπή πρότυπων και πειραματικών σχολείων, όχι τόσο για να τεκμηριώσω ότι θα ήταν ευχής έργον να προχωρήσει - κατά κάποιο τρόπο στέφει και τη μέριμνα της Κυβέρνησης για τα πειραματικά και πρότυπα σχολεία - όσο και γιατί πιστεύω ότι οι εκπαιδευτικές δοκιμές σήμερα είναι όσο ποτέ σημαντικές, γιατί έχουμε αλλαγή κοινού, αλλαγή προτύπων, αλλαγή εκπαιδευτικών χαρακτηριστικών και επίσης έχουμε αλλαγή διαμεσολαβήσεων. Σήμερα ένα μέρος της εκπαιδευτικής διαδικασίας τελείται έξω από το σχολείο. Τελείται με τις διαμεσολαβήσεις των μέσων, με τις μεσολαβήσεις δηλαδή του οργανωμένου λόγου και της εικονοποιΐας. Ακριβώς για αυτόν τον λόγο τα νέα εκπαιδευτικά εργαλεία αλλάζουν, αναπτύσσονται. Επομένως το πειραματικό κέλυφος, το κέλυφος του διδακτικού πειραματισμού είναι πάρα πολύ σημαντικό. Ευχής έργον θα ήταν να είχαμε διασπορά σε όλες τις περιοχές της χώρας πειραματικών σχολείων, γιατί πρέπει να κατανοήσει η κεντρική πολιτική σκηνή τις πολιτιστικές ιδιοτυπίες. Αυτή τη στιγμή, αν προχωρήσει η επιστημονική επιτροπή πρότυπων και πειραματικών για να θεμελιώσει τις εξετάσεις και τις κληρώσεις που θα γίνουν στο τέλος της σχολικής χρονιάς, θα ήταν ευχής έργον, στην κατεύθυνση όμως αυτή και όχι απλώς για να διεκπεραιωθεί μία γραφειοκρατική εκκρεμότητα. Κλείνω με το γεγονός ότι έχουν γίνει αρκετά ενδιαφέρουσες ομιλίες με διαφορετική έμφαση και ανάλογα με την ιδεολογική κατεύθυνση του καθενός. Μερικά νομοσχέδια έχουν έναν επιτρεπτικό χαρακτήρα, έχουν μία εσωτερική ευρυχωρία, γιατί φαίνεται ότι αυτό που εννοούμε πριν τη νομοθέτηση είναι πάρα πολύ πυκνό και η νομοθέτηση αποτελεί απλώς ένα μικρό κομμάτι του. Ευχαριστώ.
Και εμείς ευχαριστούμε. Προχωρούμε με τον κ. Μορφίδη, Βουλευτή του ΣΥΡΙΖΑ.
Ευχαριστώ πολύ, κύριε πρόεδρε. Αγαπητοί συνάδελφοι, είμαι υποχρεωμένος να ζητήσω συγγνώμη από την κ. Μεγαλοοικονόμου για το «ίδιοι είσαστε» που είπα στον κ. Άδωνι Γεωργιάδη. Δεν είναι ίδιοι. Κι ούτε αυτό που εννοούσα, δηλαδή ότι τον ίδιο τρόπο χρησιμοποιούν, είναι σωστό. Είναι εντελώς διαφορετικό να κάνεις μία χαριτωμενιά σε ένα κανάλι τηλεόρασης και εντελώς διαφορετικό να μεταφέρεις αυτή τη χαριτωμενιά στη Βουλή και να το συνεχίζεις γενικεύοντας τα περί αγγουριών για τούτη την Αίθουσα και για τους ανθρώπους που κάθονται σε αυτά τα έδρανα. Άρα, λοιπόν, ο κ. Άδωνις Γεωργιάδης, που δεν μπορεί να πει ψέματα, που λέει μόνο την αλήθεια, θα πρέπει πραγματικά να το κοιτάξει αυτό, γιατί μπορεί να αρχίζει να μπερδεύει ποιο είναι ψέμα και τι είναι αλήθεια. Τουλάχιστον εγώ θυμάμαι πέντε φορές που από αυτό εδώ το Βήμα μετέφερε fake news μέσα στο Κοινοβούλιο. Άρα, λοιπόν, πρέπει να το ξαναδεί. Όσον αφορά στην κ. Δούρου, είπε ότι πρέπει να αναλάβει τις ευθύνες της και να παραιτηθεί. Ποιος; Ο άνθρωπος που πέρασε ως λαίλαπα από το Υπουργείο Υγείας, που σχεδόν διέλυσε την υγεία στον τόπο μας και δεν έχει αναλάβει καμμία από τις ευθύνες του. Κανένα από όσα του προσάπτονται δεν είναι σωστό. Μάλιστα, δεν λέει ότι είναι αθώος, αλλά ότι τα αδικήματα για τα οποία κατηγορείται απλά έχουν παραγραφεί. Κάτι, λοιπόν, δεν πάει καλά εδώ. Αγαπητοί συνάδελφοι, θεωρώ ότι η νομοθέτηση δεν είναι κάτι στατικό. Πρέπει να παρεμβαίνει ο νομοθέτης όποτε διαπιστώνει ότι κάτι είναι στραβό ή κάτι πρέπει να αλλάξει, γιατί είτε αλλάζουν τα δεδομένα στην κοινωνία, είτε διαπιστώνεται ότι στην εφαρμογή του νόμου υπάρχουν ατέλειες. Ακούμε κριτική σήμερα γιατί διορθώνουμε πρόσφατα νομοθετήματα. Εμείς, αγαπητοί συνάδελφοι, έχουμε ανοιχτά τα αυτιά μας και το μυαλό μας στα αιτήματα που η κοινωνία και οι φορείς της θέτουν και τα οποία θεωρούμε ότι είναι δίκαια. Φυσικά δεν θα μπορούσαμε σε καμμία περίπτωση σε αυτούς τους ανθρώπους που φέρνουν αυτά τα αιτήματα να πούμε ότι πρόσφατα νομοθετήσαμε. Άραγε πόσος είναι ο χρόνος ο οποίος πρέπει να διέλθει για να αλλάξει κάποιο νομοθέτημα; Όταν, λοιπόν, υπάρχει ανάγκη, όταν ένα νομοθέτημα μπορεί να καλυτερεύσει και τη ζωή των πολιτών αλλά και τη λειτουργία της δημόσιας διοίκησης και του κράτους, νομίζω ότι αυτό πρέπει να γίνεται, όταν διαπιστώνεται ότι πρέπει να γίνει αλλαγή. Ακούμε κριτική για την τροπολογία των υποψηφίων Ευρωβουλευτών. Την ονόμασαν τροπολογία Κουντουρά. Τροπολογία Τσίπρα άκουσα να τη λέει κάποια συνάδελφος. Η αλλαγή αυτή στον νόμο έγινε το 2014, λίγο πριν τις εκλογές της Ευρωβουλής. Ίσχυε ετούτη η διάταξη για τριάντα χρόνια. Ποιο ήταν το σωστό και ποιο ήταν το λάθος; Μήπως τελικά το λάθος ήταν αυτά τα πέντε χρόνια και τα τριάντα χρόνια πριν κάναμε κάτι σωστό; Δηλαδή, μήπως η επαναφορά στο προηγούμενο καθεστώς είναι κάτι λογικό να γίνεται, όταν διαπιστώνεις ότι δεν προχωράνε τα πράγματα; Εκτός κι αν θα πρέπει να δεχθούμε πως ό,τι έκανε η κυβέρνηση Σαμαρά ήταν σωστό, άρα, λοιπόν, δεν πρέπει κανένας να αγγίζει αυτά τα πράγματα. Όσον αφορά το νομοσχέδιο, στο πρώτο τμήμα συνεχίζουμε τη νομοθέτηση μετά την επικύρωση της Συνθήκης της Κωνσταντινούπολης και προχωράμε σε ρυθμίσεις που θέτουν τις βάσεις και τις προϋποθέσεις για να φτάσουμε όσο πιο κοντά γίνεται στην ισότητα των φύλων, στην άρση των έμφυλων διακρίσεων, στη δημόσια κοινωνική και οικονομική ζωή, με τη θεσμοθέτηση πολιτικών που υλοποιούνται από την πολιτεία, αλλά δίνουν τη δυνατότητα και στα συλλογικά όργανα να οργανώσουν τη δράση αυτή στην κατεύθυνση της ισότητας. Με το δεύτερο τμήμα του νομοσχεδίου ρυθμίζονται θέματα ιθαγένειας. Για εμάς είναι θέμα ιδεολογικό, ταυτοτικό. Πείτε το όπως θέλετε. Εσείς τίποτα δεν έχετε καταλάβει απ' όλα αυτά που συμβαίνουν στον κόσμο; Δεν έχετε πάρει ένα δίδαγμα από αυτά που έγιναν προχθές στη Νέα Ζηλανδία για το πώς πρέπει να αντιμετωπίσουμε όλους αυτούς τους ακραίους και τους φανατισμούς που όσο πάνε δυναμώνουν στον κόσμο; Οι νεκροί είναι απλά για σας ένα επεισόδιο σε μια φυσιολογική εξέλιξη της ιστορίας; Πιστεύετε ότι κάτι πρέπει να αλλάξει σ' αυτόν τον κόσμο; Κι αν ναι, σε ποια κατεύθυνση πρέπει να είναι αυτή η αλλαγή; Στην κατεύθυνση της καθαρότητας της φυλής ή στην κατεύθυνση της συνύπαρξης και της ειρήνης; Πιστεύω ότι αυτό το θέμα μετά τον Β΄ Παγκόσμιο Πόλεμο έχει λυθεί. Στο τρίτο μέρος βρίσκονται οι αλλαγές στην τοπική αυτοδιοίκηση. Επειδή τελειώνει ο χρόνος, θα σταθώ μόνο σε μία, στην κριτική η οποία έχει ακουστεί για την αναστολή των προσλήψεων. Αρκετά προβλήματα έχουν δημιουργηθεί στους δήμους της χώρας από τους περιορισμούς στις προσλήψεις λόγω των μνημονίων. Είχαμε το ένα προς δέκα, ένα προς οκτώ, ένα προς πέντε - που είναι το καλό ποσοστό για τη Νέα Δημοκρατία - και τώρα φθάνουμε στο ένα προς ένα, που πραγματικά μπορεί να δώσει ανάσα. Από τη στιγμή που οι προσλήψεις γίνονται μέσω ΑΣΕΠ, ίσως είναι καιρός να γίνουμε μία κανονική χώρα και να απαγορεύσουμε τις ρουσφετολογικές προσλήψεις. Μπορούμε όμως - και νομίζω ότι είναι λογικό στις μέρες μας - να μην δίνουμε τη δυνατότητα να δημιουργούνται κενά στους δήμους για μήνες χωρίς αυτά να μπορούν να καλυφθούν. Πώς θα δικαιολογήσουμε μία πολύμηνη καθυστέρηση σε όλους αυτούς που περιμένουν τους οριστικούς πίνακες διοριστέων από την 3Κ; Με ποιον τρόπο μπορούμε να τους πούμε «περιμένετε άλλους οκτώ μήνες για να κάνουμε εκλογές»; Η λογική που θέλει το δημόσιο κλειστό σε κάθε εκλογική διαδικασία, με τη συμβολή όλων πρέπει να περάσει στο παρελθόν και στην ιστορία. Σας ευχαριστώ πάρα πολύ.
Ευχαριστώ. Προχωρούμε με τον Βουλευτή του ΣΥΡΙΖΑ κ. Καματερό.
Ευχαριστώ, συμπατριώτη, κύριε Πρόεδρε. Ο κ. Άδωνις Γεωργιάδης παρεξηγήθηκε, όταν εγώ, διαμαρτυρόμενος για τον λόγο του και το επίπεδό του, που νομίζω ότι δεν ήταν καν πολιτικό, βγήκα από την Αίθουσα. Φαίνεται όμως ότι από τις πολλές κινήσεις και τα πολλά που λέει - φεύγει από εδώ και πηγαίνει στην τηλεόραση, φεύγει από την τηλεόραση και πηγαίνει από εκεί - δεν μπορεί να ξεχωρίσει πώς μιλάμε σε ένα πάνελ ενός καναλιού και πώς από αυτό το Βήμα. Εγώ όταν στέκομαι σε αυτό το Βήμα, αισθάνομαι δέος όταν σκέφτομαι ποιοι μίλησαν εδώ, ποιοι πολιτικοί πέρασαν με πόσο βαθύ πολιτικό λόγο και πώς αντιπαράθεσαν πολιτικά επιχειρήματα. Εν πάση περιπτώσει, το νιώθω τιμή μου και θέλω επί του θέματος να στηρίξω μία τροπολογία, την οποία καταθέσαμε Βουλευτές νησιώτες, των νησιών που έχουμε κέντρο υποδοχής μεταναστών. Θα ήθελα να σταθώ και σε άλλες τρεις θέσεις, που έχει το νομοσχέδιο. Όσον αφορά στην τροπολογία, ζητάμε μία παράταση των συμβάσεων ιατρικού και νοσηλευτικού προσωπικού σε όλα τα κέντρα φιλοξενίας μεταναστών. Έχει όμως ιδιαίτερη σημασία για τα νησιά. Για όλα βέβαια έχει, αλλά για τα νησιά και για τις δομές υγείας, γιατί δεν έχουν ολοκληρωθεί οι διαδικασίες πρόσληψης από την προκήρυξη που έχει κάνει το ΚΕΕΛΠΝΟ. Αυτό μπορεί να γίνει τις επόμενες μέρες, μπορεί να γίνει σε έναν μήνα. Γι' αυτό ζητάμε δύο μήνες, για να είμαστε σίγουροι ότι σε αυτό το διάστημα θα μπορέσουν να γίνουν οι προσλήψεις. Ήθελα να επισημάνω τρεις ρυθμίσεις του νομοσχεδίου. Η πρώτη είναι στο άρθρο 76, που επαναφέρει θεσμό του επάρχου στα πρώην νησιωτικά επαρχεία. Αυτό ήταν ένα πάγιο αίτημά μας, των νησιωτών, γιατί είναι ιδιαίτερη σαν αποκεντρωμένη διοικητική μονάδα η λειτουργία των επαρχείων. Παλιά που λειτουργούσαν, παρ' όλα τα προβλήματα τους, είχαμε καλύτερη λειτουργία από ό,τι έχουμε τώρα. Είχαμε και επαρχιακά συμβούλια. Εν πάση περιπτώσει, ας είναι και μόνο ο θεσμός του επάρχου, είναι κάτι πολύ θετικό. Και μπορούμε να το συνδυάσουμε με αυτό που προβλέπει ο «ΚΛΕΙΣΘΕΝΗΣ», ότι ο Αντιπεριφερειάρχης μπορεί να συγκαλεί τα μέλη της επαρχιακής περιφέρειας, τα περιφερειακά, τους περιφερειακούς συμβούλους, σε συνεδρίαση και να αποφασίζουν και πολύ περισσότερο, αν ο Περιφερειάρχης θέλει, μπορεί να ενδυναμώσει ακόμα παραπέρα τα επαρχεία, να είναι αυτόνομες διοικητικές μονάδες, με τις τεχνικές υπηρεσίες που θα εξυπηρετούν και τα γύρω νησιά και όλα αυτά. Επίσης, ήθελα να μείνω στη ρύθμιση που προβλέπεται με το άρθρο 95, που δίνει τη δυνατότητα απόσπασης από τον δήμο δημοσιογράφων ή τεχνικών σε τηλεοπτικά κανάλια, δημοτικά ή ραδιοφωνικά. Αυτό είναι πάρα πολύ σημαντικό. Πάλι αφορά βέβαια όλη τη χώρα, αλλά ιδιαίτερα εμάς. Πρέπει να ενισχυθούν. Δεν μπορούν από μόνα τους να λειτουργήσουν αυτά τα μέσα και ξέρουμε πόσο σημαντικά είναι και στην περιοχή μας. Και μία λεπτομέρεια: Είναι πολύ σημαντικό που αφήνει το θέμα της μισθοδοσίας τους στην απόφαση που θα πάρει ο κάθε δήμαρχος. Αυτό αφήνει περιθώρια για ενίσχυση στους σταθμούς αυτούς. Και μία τελευταία ρύθμιση, στην οποία ήθελα να μείνω, είναι αυτή που έρχεται με υπουργική τροπολογία και ξεκαθαρίζει τον βαθμό υπευθυνότητας των δημοτικών υπαλλήλων που ασχολούνται με τα οικονομικά. Ο «ΚΛΕΙΣΘΕΝΗΣ» έκανε μία σωστή ρύθμιση, που απλοποιούσε τις διαδικασίες έγκρισης των οικονομικών δαπανών στους δήμους κ.λπ., αλλά άφηνε ένα παράθυρο, μέσα από το οποίο θα μπορούσε κανείς να πει ότι θα διολισθαίνουν τυχόν, πιθανόν, ευθύνες πολιτικών προς τους υπαλλήλους. Τώρα ξεκαθαρίζει σε ποιες περιπτώσεις - όταν υπάρχει δόλος κ.λπ. - θα υπάρχει ευθύνη των υπαλλήλων. Είναι κάτι που το ζήταγαν οι υπάλληλοι και νομίζω ότι είναι στη σωστή κατεύθυνση. Ευχαριστώ, κύριε Πρόεδρε.
Ευχαριστώ. Προχωρούμε με τον κ. Καραγιαννίδη, Βουλευτή του ΣΥΡΙΖΑ.
Νομίζω τώρα που έχουμε μείνει οικογενειακά, μόνο ο ΣΥΡΙΖΑ, μπορούμε να συζητήσουμε πιο χαλαρά. Το νομοσχέδιο αφορά διάφορα πράγματα, μεταξύ των οποίων και το βασικότερο που κατά την άποψή μου είναι η ισότητα των φύλων. Θα έλεγα «ισότητα των ανθρώπων» ανεξαρτήτως ταυτότητας φύλου, σεξουαλικού προσανατολισμού και χαρακτηριστικών φύλου. Οι τελευταίες δύο λέξεις λείπουν από το νομοσχέδιο και νομίζω ότι θα μπορούσαν να συμπληρωθούν στα άρθρα 1, 2, 3, 4, 17, 22 και 24, για να είναι πιο γεμάτο, πιο ευρύ και πιο διευκρινιστικό το πλαίσιο του νόμου αυτού. Γιατί νομοθετούμε για την ισότητα των φύλων; Υπάρχει έμφυλη βία; Υπάρχουν γυναικοκτονίες; Υπάρχουν δολοφονίες ΛΟΑΤΚΙ ανθρώπων στη χώρα μας; Μόνο όσοι κλείνουν τα μάτια στην καθημερινή ειδησεογραφία δεν καταλαβαίνουν και δεν γνωρίζουν αυτά τα δεδομένα. Και δεν είναι μόνο ότι δεν γνωρίζουν αυτά τα δεδομένα, αλλά επιδιώκουν να μένουν στο σκοτάδι, για να έχουμε μια κοινωνία πατριαρχική ακόμα και σήμερα στη χώρα μας. Είναι και η ποιοτική διαφορά μας, μεταξύ του ΣΥΡΙΖΑ και της Νέας Δημοκρατίας, μεταξύ της Αριστεράς και της Δεξιάς. Η πατριαρχία δεν είναι δημοκρατικό δεδομένο και η άποψή μας είναι ότι δεν πρέπει να διατηρηθεί μετά από διακόσια χρόνια ύπαρξης αυτού του έθνους. Θεωρούμε ότι οι νομοθεσίες αυτές δείχνουν το δρόμο και διαπαιδαγωγούν, πέρα από το να νομοθετούν, και την ελληνική κοινωνία. Γιατί πρέπει να γίνεται αυτό; Γιατί πρέπει να συζητάμε σήμερα αν οι γυναίκες έχουν δικαίωμα, παραδείγματος χάριν, να φτάσουν στο ανώτατο επίπεδο των ενστόλων τμημάτων αυτού του κράτους; Γνωρίζετε κάποιον αρχηγό ΓΕΣ που να ήταν γυναίκα; Γνωρίζετε κάποια αρχηγό ΓΕΝ που να ήταν γυναίκα; Κάποια αρχηγό ΓΕΑ, της Αεροπορίας; Γνωρίζουμε πολλούς Πρωθυπουργούς γυναίκες σε αυτή τη χώρα; Για να πάω και στο πιο δύσκολο, γνωρίζουμε ΛΟΑΤΚΙ ανθρώπους που έφθασαν στο υψηλότερο αξίωμα της πολιτειακής μας εξουσίας; Εγώ θα πω ότι γνωρίζουμε, αλλά υπάρχει μία συνωμοσία της σιωπής και το κρύβουμε. Γιατί όποιος άνθρωπος επιλέγει να έχει μία συγκεκριμένη ταυτότητα, για να μπορέσει τουλάχιστον στα αιρετά αξιώματα να προχωρήσει, βάζει αυτήν την ταυτότητα στη ντουλάπα και υποδύεται κάποιον άλλον εαυτό. Αυτό μπορούμε κάποια στιγμή να το νικήσουμε; Μπορούμε να δούμε, γιατί βλέπω και τον Μουσταφά μπροστά μου, Υπουργό Παιδείας από τη μειονότητα; Μπορούμε να δούμε, δηλαδή, ανθρώπους, που για τη Δεξιά πτέρυγα της Βουλής είναι κάτι τρομακτικό, γιατί είναι διαφορετικό, γιατί δεν είναι αυτοί, γιατί δεν είναι το κράτος που αυτοί οικοδόμησαν τα τελευταία διακόσια χρόνια; Αυτές οι νομοθεσίες τουλάχιστον αυτό προσπαθούν να κάνουν και νομίζω ότι με έναν τρόπο το πετυχαίνουμε. Προφανώς, είναι και στο χέρι της κοινωνίας να διεκδικήσει ακόμα περισσότερα πράγματα. Θα αναφέρω ένα παράδειγμα, για να καταλάβουμε πού βρισκόμαστε σήμερα από τη δεξιά πλευρά του Κοινοβουλίου. Ένας υποψήφιος Βουλευτής, που είναι μηχανή γεννήσεως ψεύτικων ειδήσεων, έγραψε ότι η ποσόστωση είναι συνωμοσία του ΣΥΡΙΖΑ για να αποκλειστούν άξιοι άνδρες από τα ψηφοδέλτια της ΝΔ. Είναι ο ίδιος που μπέρδεψε τον Σωτήρη Καλυβάτση με τον Λατούς και είμαι πολύ σίγουρος ότι αν του έδειχναν τον Γκουσγκούνη θα τον μπέρδευε με τον Κορνήλιο Καστοριάδη. Όμως, με αυτό το επίπεδο δεν μπορεί να πάει παρακάτω η κοινωνία. Τέλος πάντων, δεν είναι ένα επίπεδο που βοηθάει και τον διάλογο, γιατί να γίνει κουβέντα στην Ολομέλεια, να γίνει κουβέντα στην κοινωνία, όμως τούτα τα πράγματα δεν αλλάζουν με αυτές τις απόψεις. Ακούστηκαν, επίσης, διάφορα - και μάλιστα, δίνει τη γραμμή το γραφείο της Νέας Δημοκρατίας και τα επαναλαμβάνουν ως κασετόφωνο όλοι οι Βουλευτές - σχετικά με τις τροπολογίες που αφορούν τις ευρωεκλογές. Θέλω να θυμίσω στη Νέα Δημοκρατία, που είναι απούσα αυτή τη στιγμή, ότι η κυβέρνηση Σαμαρά προχώρησε σαράντα μέρες πριν τις ευρωεκλογές του 2014 στην αλλαγή του τρόπου εκλογής των Ευρωβουλευτών, καταργώντας τη λίστα και καθιερώνοντας τον σταυρό προτίμησης. Το σχετικό νομοσχέδιο ήρθε στις επιτροπές 1-3 Απριλίου 2014, στις 9 και 10 Απριλίου συζητήθηκε στην Ολομέλεια και στις 25 Απριλίου κάναμε ευρωεκλογές. Μην μιλάτε, λοιπόν, για αιφνιδιασμούς, για στημένα παιχνίδια, για καλπονοθεία. Δεκαπέντε ημέρες πριν από τις ευρωεκλογές άλλαξαν τον τρόπο εκλογής των Ευρωβουλευτών και έρχονται να μιλήσουν γι' αυτό το πράγμα! Και παρότι οι τότε δύο κυβερνητικοί εταίροι είχαν αρχικά συμφωνήσει να αρθεί το ισχύον ασυμβίβαστο συμμετοχής Βουλευτών στα ευρωψηφοδέλτια για τις κάλπες της 25ης Απριλίου, κάτι το οποίο είχε ανακοινώσει ο Γιάννης Μιχελάκης στις 24 Φλεβάρη 2014, τελικά το σχέδιο νόμου δεν ήρθε και δεν έγινε η άρση. Η μία αλλαγή, όμως, είχε να κάνει με ρύθμιση εσωκομματικών προβλημάτων της ΝΔ. Δεν το έκρυβαν, άλλωστε, ότι η άρση του ασυμβίβαστου θα ίσχυε ακόμα και αν είχαν ψηφίσει τον νόμο. Οπότε ας αφήσουμε στην άκρη λίγο αυτή την υποκρισία περί «τροπολογίας Κουντουρά». Θέλω να κλείσω με μία τροπολογία την οποία υπογράφω και ελπίζω ότι θα την κάνει δεκτή ο Υπουργός Εσωτερικών και αφορά την ισοσκέλιση ανταποδοτικών υπηρεσιών. Η προτεινόμενη διάταξη έρχεται να καλύψει ένα κενό και να βοηθήσει λειτουργικά. Είναι η τροπολογία με γενικό αριθμό 2045 και ειδικό αριθμό 93. Είναι μία τροπολογία που έρχεται να ρυθμίσει προβλήματα λειτουργικά που έχουν οι δήμοι όταν χρειάζεται εσωτερικά να δανείσουν χρήματα, ώστε να μπορέσουν να αντεπεξέλθουν σε τυχόν προϋπολογισμούς που εμφανίζονται αρνητικοί. Νομίζω ότι δίνει και μία προοπτική στο να λειτουργήσουν οι δήμοι καλύτερα. Βέβαια, βάζοντας πάντοτε τα κριτήρια που ουσιαστικά αποκλείουν περιπτώσεις καταστρατήγησης αυτής της τροπολογίας. Σας ευχαριστώ πολύ.
Κι εμείς ευχαριστούμε. Τον λόγο έχει ο κ. Μουσταφά Μουσταφά.
Κατ' αρχάς να πω στον κ. Καραγιαννίδη ότι όσον αφορά αυτό που είπε, και αυτό θα γίνει, στις επόμενες Βουλές θα έχουμε και αυτές τις εξελίξεις. Κύριε Πρόεδρε, κυρία και κύριε Υπουργέ, αγαπητοί συνάδελφοι και συναδέλφισσες, παίρνω τον λόγο στη συζήτηση του σχεδίου νόμου του Υπουργείου Εσωτερικών «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας, ρυθμίσεις για την απονομή ιθαγένειας, διατάξεις σχετικά με τις εκλογές στην τοπική αυτοδιοίκηση» για να εκφράσω τη συμφωνία μου, κύριοι Υπουργοί, στο νομοσχέδιο, και στους τρεις τομείς που αυτό εμπεριέχει. Πραγματικά διαπραγματεύεται σοβαρά ζητήματα, που είναι διαχρονικά και επίκαιρα και αυτά τα ζητήματα τα λύνει ώριμα και δίκαια. Θέλω να αναφερθώ στις ρυθμίσεις για την απονομή ιθαγένειας. Θεωρώ πώς αυτές οι ρυθμίσεις είναι ένα σοβαρό βήμα για την εκλογίκευση μιας διαδικασίας που είναι βραχνάς για πάρα πολλούς ανθρώπους, για πάρα πολλούς συνανθρώπους μας. Οι άνθρωποι αυτοί που επέλεξαν να ζήσουν εδώ, έχουν δρομολογήσει τη ζωή τους εδώ και αδυνατούν να αποκτήσουν την ιθαγένεια γιατί δεν είναι γνώστες λεπτομερειών της Ιστορίας μας, που σε τελική ανάλυση, σε μερικές περιπτώσεις, μόνο ιστορικοί επιστήμονες ή γλωσσολόγοι εθνολόγοι τις γνωρίζουν. Είναι γνωστό σε όλους μας ότι η διαδικασία των ερωτήσεων στη συνέντευξη, που μέχρι και σήμερα ακολουθείται, αποτελούσε τον βραχνά για την απονομή της ιθαγένειας. Δεν σκοπεύω από το Βήμα της Βουλής να αναφερθώ και στα προσωπικά παραδείγματα που έχω ακούσει, έχω βιώσει και των οποίων έχω γίνει μάρτυρας. Πάντως είναι λυπηρό - δεν υπάρχει καμμία δικαιολογία - για γονιό, άνδρα ή γυναίκα, που τα παιδιά του υπηρετούν στον Ελληνικό Στρατό, που υπηρετούν τη χώρα σε διάφορα πόστα, να μην μπορεί να πάρει την ελληνική ιθαγένεια, να γίνει κάτοχος της ελληνικής ιθαγένειας. Έχουμε πολλές τέτοιες περιπτώσεις και στην περιοχή μας. Γενικά τα ζητήματα της ιθαγένειας - λόγω και της καταγωγής μου, αλλά λόγω και των πολιτικών, ιστορικών καταβολών - μάς συγκινούν, μάς ταρακουνούν και μας ενδιαφέρουν. Αναλύοντας τον σύγχρονο ορισμό της ιθαγένειας, η οποία κατά κόρον συζητήθηκε και κατά τη συζήτηση της Συμφωνίας των Πρεσπών, ως τη νομική σχέση που διέπει τον πολίτη με το κράτος, πραγματικά συγκινούμαι και αυτοεπιβεβαιώνομαι για την εξηνταπεντάχρονη πορεία της ζωής μου, της οικογένειάς μου και της στενότερης κοινωνίας στην οποία ανήκω, καθώς και για την ιστορική παρουσία και πορεία αυτής της ομάδας ανθρώπων μέσα στο κοινωνικό, πολιτικό και οικονομικό γίγνεσθαι της χώρας μας. Συγκινούμαι βαθιά, γιατί αντιμετωπίζω με περισσή χαρμολύπη και την προηγούμενη νομοθετική πρωτοβουλία για την απόδοση ιθαγένειας σε όσα παιδιά έχουν γεννηθεί στην Ελλάδα και στο παρόν νομοσχέδιο τα άρθρα για την ιθαγένεια, γιατί στη χώρα μας την Ελλάδα εφαρμόστηκε μέχρι το 1998 το άρθρο 19 του Κώδικα Ελληνικής Ιθαγένειας. Με βάση το άρθρο αυτό και με πολιτική βούληση των μετεμφυλιακών κυβερνήσεων, δεκάδες χιλιάδες Έλληνες πολίτες, τόσο της περιοχής μου όσο και άλλων περιοχών της χώρας, απώλεσαν την ελληνική ιθαγένεια ως αλλογενείς. Έτσι όριζε το άρθρο 19 του Κώδικα Ελληνικής Ιθαγένειας: «Έλλην πολίτης αλλογενής όστις εξέρχεται της χώρας άνευ προθέσεως επανόδου, απολλύει την ελληνική ιθαγένεια». Απερίγραπτος υπήρξε ο πόνος και η δυστυχία που προκάλεσε η εφαρμογή αυτού του άρθρου. Δεν θέλω να δραματοποιήσω περισσότερο αυτήν την ιστορική αλήθεια. Το 1998, μία μέρα σαν κι αυτή, ο τότε Υπουργός Εσωτερικών έφερε σε ένα νομοσχέδιο μία διάταξη: Το άρθρο 19 του Κώδικα Ελληνικής Ιθαγένειας καταργείται εφεξής. Παρά τις εκκλήσεις μου τότε - τύχαινε να είμαι Βουλευτής με τον Συνασπισμό της Αριστεράς και της Προόδου - , και τις προσωπικές μου εκκλήσεις αλλά και της κοινοβουλευτικής ομάδας του Συνασπισμού, ο Υπουργός δεν δέχτηκε καμμιά τροπολογία, καμμία πρόνοια για τα θύματα αυτού του άρθρου, όπως ανήλικα παιδιά, μετανάστες στις χώρες της Ευρώπης, περιπτώσεις ανθρώπων που δεν είχαν φύγει καν καθόλου έξω από τη χώρα μας. Αυτή η πραγματικότητα, κύριε Υπουργέ, είναι μία πληγή στην ψυχή της κοινωνίας και θέλει τη γιατρειά της. Η ζωή είναι αμείλικτη. Οι δεκάδες χιλιάδες συνάνθρωποί μας, σαράντα οκτώ χιλιάδες στον αριθμό, το είχε χαρακτηρίσει τότε ο Υπουργός, τυλιγμένοι σε μία κόλλα χαρτί, σε μία στιγμή έχασαν την ιθαγένειά τους, με ό,τι αυτό συνεπάγεται, «πήραν των ομματιών τους», όπως λέμε, και δημιούργησαν μία καινούργια ζωή, οι περισσότεροι στην Τουρκία, άλλοι σε χώρες της Ευρώπης, άλλοι στην Αυστραλία, άλλοι στις Ηνωμένες Πολιτείες και απέκτησαν την ιθαγένεια των χωρών στις οποίες ζουν. Σαν κατάλοιπο αυτής της τραγωδίας παραμένουν χαρακτηριστικές περιπτώσεις ανιθαγενών, θυμάτων του άρθρου 19, ακόμα και μέχρι σήμερα. Λίγες περιπτώσεις είναι, αλλά είναι χαρακτηριστικές. Είναι άνθρωποι οι οποίοι ζουν ως ανιθαγενείς μέσα στη χώρα μας με ταυτότητα ανιθαγενούς, ανιθαγενείς στην Ελλάδα με χώρα καταγωγής την Ελλάδα. Είναι άνθρωποι που ζουν στο εξωτερικό, αλλά για λόγους αρχής, επειδή δεν μπόρεσαν να αποδεχτούν αυτή την αδικία, αυτήν την πικρή πραγματικότητα, δεν πήραν καμμία άλλη ιθαγένεια και ζουν και αυτοί υπό το καθεστώς της ανιθαγένειας επί χρόνια, με την ελπίδα κάποτε να αποκατασταθεί αυτή η αδικία. Υπάρχουν μετανάστες οι οποίοι πήγαν για δουλειά στις χώρες της Ευρώπης και δεν μπορούν να εξηγήσουν την ανιθαγένειά τους εκεί, διατηρούν ισχυρούς δεσμούς με την Ελλάδα, με την περιοχή, με τα μέλη της οικογένειάς τους στην περιοχή μου, με περιουσιακές εκκρεμότητες. Κύριε Υπουργέ, αυτές οι περιπτώσεις χρήζουν άμεσης επίλυσης ως ελάχιστη ένδειξη σεβασμού στις δίκαιες επιθυμίες, στους διακαείς πόθους αυτών των ανθρώπων για τη γενέτειρά τους, για τη χώρα τους, για την πατρίδα τους. Αυτές οι περιπτώσεις πρέπει να εξεταστούν από το αρμόδιο όργανο της πολιτείας, και με το νομοσχέδιο αυτό υπάρχουν αρκετά όργανα και σε περιφερειακή διάσταση και στο Υπουργείο ως κεντρικά, και με την Κεντρική Διεύθυνση Ιθαγένειας και με μία ανθρωπιστική και δημοκρατική ευαισθησία και είναι ανάγκη με μία διακομματική συνεννόηση - δεν υπάρχει βέβαια διακομματική παρουσία αυτήν τη στιγμή, ο σύντροφος από το Κομμουνιστικό Κόμμα Ελλάδας είναι εδώ - να δικαιωθούν. Όλοι οι άνθρωποι, ολοκληρώνοντας τον κύκλο της ζωής τους, έχουν το δικαίωμα να επιστρέψουν στη γενέτειρά τους, στον γενέθλιο τόπο τους και να κλείσουν εκεί τον κύκλο της ζωής τους. Σας ευχαριστώ πολύ.
Και εγώ ευχαριστώ. Προχωρούμε με τον Βουλευτή της Δημοκρατικής Συμπαράταξης, τον κ. Κωνσταντόπουλο. Ορίστε, έχετε τον λόγο.
Κυρίες και κύριοι συνάδελφοι, συζητάμε ένα νομοσχέδιο που ρυθμίζει τρία διαφορετικά ζητήματα: Πρώτον, την προώθηση της ισότητας των φύλων και μάλιστα την πρόληψη και καταπολέμηση της έμφυλης βίας, δεύτερον, ζητήματα ιθαγένειας και τρίτον, ζητήματα σχετικά με τις εκλογές της τοπικής αυτοδιοίκησης. Άρα, συζητάμε άλλη μία συρραφή νομοθετικών διατάξεων και μία σειρά τροπολογιών που ρυθμίζουν διαφορετικά ζητήματα. Αυτό, όμως, σημαίνει ότι ο διάλογος δεν εμβαθύνει στο κορυφαίο ζήτημα της ισότητας και επομένως δεν είναι ουσιαστικός, διότι για εμάς όλους, πιστεύω, η πολιτική ισότητας των φύλων αποτελεί κορυφαίο ζήτημα. Ήδη, θέλω να θυμίσω ότι από τη δεκαετία του '80 το ΠΑΣΟΚ καθιέρωσε πολιτικές για την ισότητα των φύλων, τις οποίες διεύρυνε τη δεκαετία του '90, λαμβάνοντας χώρα σε ένα μεγάλο φάσμα πεδίων άσκησης δημόσιας πολιτικής. Κυρίες και κύριοι συνάδελφοι, η Δημοκρατική Παράταξη έχει αποδείξει στην πράξη ότι έχει ένα διαφορετικό πλαίσιο αξιών και πεποιθήσεων ως προς την έννοια των ίσων ευκαιριών και όχι μόνο, ως προς το φύλο, αλλά και ως προς τα ανθρώπινα δικαιώματα. Μάλιστα, εδώ θα περίμενα κάποιος από μια αριστερή κυβέρνηση να εμβαθύνει ακόμη περισσότερο σε ζητήματα καταπολέμησης των διακρίσεων, έχοντας μάλιστα οργανώσει τη διεξαγωγή ενός πραγματικού κοινωνικού διαλόγου. Αγαπητοί συνάδελφοι, η χώρα μας έχει το νομικό οπλοστάσιο για την ισότητα των φύλων, η οποία έχει καταξιωθεί στον δημόσιο χώρο από τις αρχές της δεκαετίας του '80, όπως είπα, με την υποστήριξη του γυναικείου κινήματος της Μεταπολίτευσης. Ο κοινωνικός διάλογος, λοιπόν, θα μπορούσε να μας βοηθήσει να εστιάσουμε στις ανάγκες που προέκυψαν στο πεδίο της ισότητας των φύλων την περίοδο της οικονομικής κρίσης και οδηγούν συχνά τη γυναίκα στον κοινωνικό αποκλεισμό και στο κοινωνικό bullying. Θα μπορούσε να μας βοηθήσει να προσεγγίσουμε καλύτερα το ζήτημα της ομαλής επανένταξης στο κοινωνικό σύνολο των γυναικών που ήταν φυλακισμένες ή τοξικοεξαρτημένες, που βιώνουν την μακροχρόνια ανεργία, που είναι Ρομά, που είναι πρόσφυγες και μετανάστες στη χώρα μας, που έχουν υποστεί οποιαδήποτε μορφή βίας, που είναι αρχηγοί μονογονεϊκών οικογενειών ή των γυναικών που συνδυάζουν πολλές επιμέρους ταυτότητες που τις εντάσσουν στις ευάλωτες κοινωνικές τάξεις. Και γενικότερα θα μπορούσε να βοηθήσει στην καλύτερη κατανόηση των πραγματικών προβλημάτων που αντιμετωπίζουν σήμερα οι γυναίκες και που έχουν να κάνουν με την άνιση μεταχείριση σε βάρος τους στην εργασία, με την ανάγκη ενίσχυσης του πλαισίου προστασίας της μητρότητας και της εργαζόμενης μητέρας, με τη συμφιλίωση της οικογενειακής και επαγγελματικής ζωής. Ένας τέτοιος, αγαπητοί συνάδελφοι, κοινωνικός διάλογος λείπει. Ένας τέτοιος κοινωνικός διάλογος θα μπορούσε να δημιουργήσει και να βοηθήσει την Κυβέρνηση στη χάραξη ειδικών πολιτικών που θα απαντούν στα πραγματικά προβλήματα. Αυτή είναι η πραγματικότητα. Εσείς όμως, αγαπητοί Υπουργοί, τον κοινωνικό διάλογο τον εργαλειοποιήσατε. Και σας ερωτώ: Ποιες είναι οι πολιτικές σας για να αντιστρέψετε το εξαιρετικά υψηλό ποσοστό ανεργίας στις γυναίκες; Διότι θα ήθελα να τονίσω ότι, σύμφωνα με τα στοιχεία του Δεκεμβρίου του 2017, της ΕΛΣΤΑΤ, οι γυναίκες συνεχίζουν να διατηρούν υψηλότερο ποσοστό σε σχέση με τους άντρες 25,8% έναντι 16,9% των ανδρών. Ποιες είναι οι πολιτικές σας ώστε η Ελληνίδα εργαζόμενη να αισθάνεται ότι μπορεί να γίνει μητέρα χωρίς να χρειαστεί να αφήσει πίσω τα όνειρά της για την επαγγελματική της καταξίωση; Ακούστηκαν στην επιτροπή τα προβλήματα που αφορούν τους παιδικούς σταθμούς που δεν μπορούν να καλύψουν όλα τα παιδιά και τα ολοήμερα σχολεία, που χρειάζεται να ενισχυθούν. Και όλα αυτά πότε; Το 2019. Και πράγματι η Δημοκρατική Συμπαράταξη έχει τονίσει πολλές φορές ότι οι δομές φύλαξης βρεφών και νηπίων και γενικότερα οι δομές δημιουργικής απασχόλησης για τα παιδιά των εργαζόμενων μητέρων πρέπει να στηριχτούν με πόρους και να πολλαπλασιαστούν. Αγαπητοί συνάδελφοι, εμείς, το Κίνημα Αλλαγής, θεωρούμε πολύ σημαντικό το θέμα ισότητας των φύλων. Να θυμίσω ότι πρόσφατα η Πρόεδρός μας κ. Γεννηματά ανέπτυξε τις θέσεις του Κινήματος Αλλαγής για τις γυναίκες και μάλιστα τόνισε: Πρώτον, πρέπει να σταθούμε πλάι στη γυναίκα την άνεργη ώστε να βρει δουλειά, με συγκεκριμένες προτάσεις φοροαπαλλαγής των επιχειρήσεων που ανοίγουν θέσεις για γυναίκες άνεργες. Δεύτερον, να σταθούμε πλάι στη γυναίκα εργαζόμενη και μητέρα. Όχι μόνο η γυναίκα να ξαναβρίσκει τη θέση της μετά τη λοχεία, αλλά να προστατεύεται πραγματικά κατά τη γαλουχία και την ανατροφή των τέκνων, με άδειες ικανού χρονικού διαστήματος και ευέλικτες μορφές εργασίας αλλά με ίσα δικαιώματα με τις κανονικές μορφές εργασίας. Τρίτον, να σταθούμε πλάι στη γυναίκα που θέλει να ασκήσει επιχειρηματική δραστηριότητα, με συγκεκριμένες ασφαλιστικές και φορολογικές απαλλαγές και ειδικά προγράμματα για την κατάρτιση και την επιμόρφωσή της. Τέταρτον, να σταθούμε έμπρακτα στο πλάι των γυναικών που είναι αρχηγοί μονογονεϊκών οικογενειών, διασφαλίζοντας θέσεις εργασίας και σχετικά επιδόματα. Κυρίες και κύριοι συνάδελφοι, αντί για όσα σας περιέγραψα, που αποτελούν μόνο ορισμένες προτάσεις μας, η Κυβέρνηση έρχεται με μία αύξηση της ποσόστωσης φύλου να ισχυριστεί ότι μεριμνά για την ισότητα των φύλων. Δηλαδή αυξάνει την ποσόστωση στο 40% επί του συνόλου των υποψηφίων, από το 1 προς 3 που ίσχυε ως σήμερα. Και θα έλεγα ότι καλά κάνετε και το κάνετε 40%, όμως δεν αρκεί για να προωθήσετε την ισότητα μεταξύ ανδρών και γυναικών. Και βεβαίως μετά από τόσο προοδευτικά νομοθετήματα που έφερε ο Ανδρέας Παπανδρέου στις δεκαετίες του '80 και του '90 για την προστασία των γυναικών, συνιστά πολιτική και ιστορική αμνησία το να λέτε ότι πρώτη φορά έρχεται ενιαίο πλαίσιο για την ισότητα. Σοβαρευτείτε, λοιπόν. Στα επιμέρους ζητήματα με τους διαφορετικούς ορισμούς ανά νόμο και τη σύγχυση που προκαλούν αναφέρθηκε διεξοδικά η κ. Χριστοφιλοπούλου, όπως και στα ζητήματα που ρυθμίζετε όσον αφορά την ιθαγένεια, τα οποία δυστυχώς αμελήσατε κατά τη νομοθέτηση του «ΚΛΕΙΣΘΕΝΗ», αλλά στο πλαίσιο της αλίευσης ψηφοφόρων θυμηθήκατε τώρα, τρεις μήνες πριν από τις εκλογές. Όμως αυτή είναι μία άλλη συζήτηση. Βεβαίως, υπάρχει ανακούφιση λόγω της αποδοχής μιας δίκαιης πρότασης, της κατάργησης της διάκρισης σε βάρος των πολιτογραφηθέντων όσον αφορά το δικαίωμα διορισμού στο δημόσιο, όπως και για τις διατάξεις που αφορούν στους ομογενείς από την πρώην Σοβιετική Ένωση και για τους Ρομά που δεν έχουν δημοτολογηθεί. Τέλος, όσον αφορά την τροπολογία με την οποία δίδεται η δυνατότητα σε εν ενεργεία Βουλευτές να κατέλθουν ως υποψήφιοι στις ευρωεκλογές χωρίς προηγουμένως να πρέπει να παραιτηθούν από το βουλευτικό αξίωμα, δεν χωρούν λόγια, αγαπητοί Υπουργοί. Έτσι πάμε μπρος - πίσω. Τα συμπεράσματα δικά σας. Αυτό που χρειάζεται είναι ένα: χρειάζεται μόνο να αναδειχθεί και να τεθεί στην κρίση του ελληνικού λαού. Σας ευχαριστώ.
Ευχαριστώ. Προχωρούμε με τον κ. Συρίγο, Βουλευτή του ΣΥΡΙΖΑ, για επτά λεπτά.
Κύριε Πρόεδρε, κύριοι συνάδελφοι, το νομοσχέδιο απαρτίζεται από τρία μέρη σχετιζόμενα κατά τις διατάξεις τους και συμπληρώνοντα το ήδη υπάρχον σχετικό νομοθετικό πλαίσιο, ώστε οι όποιες αιτιάσεις εξ αυτού του λόγου να καθίστανται αδικαιολόγητες και αβάσιμες. Επί παραδείγματι τα άρθρα 15, 16 και 23 αφορούν και τις εκλογές και την ισότητα. Ας διατρέξω εν συντομία τα μέρη του νομοσχεδίου τονίζοντας τα σημεία του που εκτιμούμε ότι πρέπει να επισημανθούν και εκ των οποίων καταδεικνύεται η αναγκαιότητα της ψηφίσεως του. Μέρος Πρώτο, άρθρα 1 έως 30: αφορά την προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας. Σημειώνω ενδεικτικά ως σημαίνοντα μεταξύ των άλλων κάποια άρθρα, που δεν θα αναφέρω τι αφορούν - είναι γνωστό σε σας - , για συντομία και οικονομία. Αναφέρω, λοιπόν, τα άρθρα: 14, 15, 17, 24, 25, 26. Το σχέδιο νόμου συναρμόζεται και συμπληρώνει άλλα νομοθετήματα που έχουν θεσπιστεί και ιδίως το εμβληματικό της κυρώσεως της Σύμβασης της Κωνσταντινούπολης. Είναι σημαντικό να ολοκληρώνεται το πλαίσιο, να υπάρχει μία λογική γύρω από αυτά τα ζητήματα. Μέρος Δεύτερο, άρθρα 31 έως 49, ρυθμίσεις θεμάτων ιθαγένειας. Στόχος η αντιμετώπιση επιμέρους προβλημάτων και δυσλειτουργιών. Θα μπορούσε επιτυχώς και δοκίμως κάποιος να το χαρακτηρίσει ως προσπάθεια εξορθολογισμού και τακτοποίησης εκκρεμοτήτων επί του Κώδικος Ιθαγένειας. Να σημειώσω στο σημείο αυτό ότι καλόν είναι να μένουμε στο γράμμα και στις διατυπώσεις της Εκθέσεως της Επιστημονικής Υπηρεσίας της Βουλής και να μην επιχειρούμε ερμηνεία της κατά τρόπο υπερβολικό ή κατά το δοκούν και σύμφωνα με τα υποκειμενικά μας «θέλω». Συνακόλουθα από τη σκέψη που σας εξέθεσα, δεν διαπίστωσα κάποιο σχόλιο αρνητικό της εκθέσεως για το άρθρο 40 επί παραδείγματι, που κατά την Αντιπολίτευση αφορά τους «νεκρούς». Έτσι υποτιμητικά ειπώθηκε. Να τα βλέπουμε, λοιπόν, όλα. Η κρίση μας και η εκφορά του λόγου επί των ζητημάτων της ιθαγένειας δεν πρέπει να θολώνει και να είναι προκατειλημμένη, εμφορούμενη από ιδεολογικά πρόσημα διακρίσεων και μάλιστα φυλετικών ή θρησκευτικών κ.λπ.. Ας το προσέξουμε, παρακαλώ, διότι τέτοιου είδους κρίσεις κι ένας έξαλλος λόγος που επιχειρείται από κάποιες πλευρές δεν είναι ορθός τρόπος πολιτικής αντιπαραθέσεως για τη δημοκρατία. Τη φθείρουν και ενδυναμώνουν τις ακραίες, ανορθολογικές και σκοτεινές δυνάμεις εις βάρος της και εις βάρος των ευρωπαϊκών μας αξιών, αυτών που δεχόμεθα ως πολιτεία και ως κοινωνία. Αυτές οι ακραίες δυνάμεις, υποκριτικά φερόμενες, επιδιώκουν να χρησιμοποιήσουν τα θεσμικά χαρακτηριστικά της δημοκρατίας, όπως τα ατομικά δικαιώματα και η πολυφωνία, που με κάθε ευκαιρία επικαλούνται ποιοι; Αυτοί που θέλουν να τα καταργήσουν. Αυτό να το προσέξουμε! Πάντα οι εχθροί της δημοκρατίας χρησιμοποιούσαν ως όχημα, επίτηδες - και ξέρετε ποιους εννοώ, δεν χρειάζεται ούτε να δείξω ούτε να πω - τα ατομικά και κοινωνικά δικαιώματα, όχι για να την υπερασπίσουν αλλά για να την καταλύσουν. Αυτό πρέπει να το προσέξουμε και να μη δίνονται αφορμές. Το Τρίτο Μέρος είναι ρυθμίσεις για την ανάδειξη δημοτικών και περιφερειακών αρχών, άρθρα 50 έως 115. Ικανοποιούνται αιτήματα της τοπικής αυτοδιοίκησης, όπως φάνηκε και από την ακρόαση των φορέων. Ξεχωρίζω τα άρθρα 52, 98, 113-115, τα τελευταία εκ των οποίων αφορούν ΚΕΠ, μικρά νησιά και παραμεθόριες περιοχές. Στο σημείο αυτό να πω ότι με την πρώτη ευκαιρία πρέπει να ρυθμιστούν ζητήματα των μικρών νησιών και ορεινών περιοχών, που αφορούν την οικονομική διαχείριση και την αυτοτέλεια ή τον στοχευμένο, εν πάση περιπτώσει, προϋπολογισμό και τη διοίκησή τους επί τα βελτίω. Πρέπει, όταν μας δοθεί η ευκαιρία, να τακτοποιηθεί αυτό το ζήτημα. Κλείνω με δύο παρατηρήσεις. Θεωρώ προσόν του υπό ψήφιση σχεδίου νόμου τις θετικές γνώμες των φορέων κατά την πρόσφατη ακρόαση. Είναι σημαντικό. Το τονίζω και εγώ, δεν ξέρω αν το είπαν κι άλλοι ομιλητές, πάντως είναι σημαντικό. Για αυτό γίνεται και αυτή η ακρόαση. Θα αναφερθώ σε άλλα δύο σημεία. Οι εκλογές για το Ευρωπαϊκό Κοινοβούλιο πρέπει να αποτελέσουν το πεδίο ισχυροποίησης της ευρωπαϊκής ιδέας, τόνωσης της δημοκρατίας και των πανανθρώπινων αξιών και, συνάμα, συντριβής των ακραίων, ρατσιστικών, ξενοφοβικών, αντιδημοκρατικών δυνάμεων, των δυνάμεων της επιστροφής στο κακό παρελθόν των πολέμων και των ολοκαυτωμάτων, του απομονωτισμού και της μισαλλοδοξίας. Αυτή τη μορφή έχει το δημοψήφισμα των ευρωεκλογών κι όχι οποιαδήποτε άλλη. Αυτή είναι η μορφή του δημοψηφίσματος, η απομόνωση των ακραίων δυνάμεων. Οι εκλογές για την τοπική αυτοδιοίκηση πρέπει να έχουν ως βάση διαλόγου την ανάδειξη και διεύρυνση της τοπικής υπόθεσης, όπως έχει εμπλουτιστεί σήμερα η έννοιά της, ζήτημα προεχόντως πολιτικό, μακριά από στενούς κομματισμούς. Η διαχείριση των τοπικών υποθέσεων από ένα κατ' εξοχήν αντιπροσωπευτικό όργανο, όπως αυτό που εξασφαλίζεται με τον «ΚΛΕΙΣΘΕΝΗ», θα δοκιμάσει και θα καταδείξει την ωριμότητά μας ως κοινωνία. Τελειώνοντας, θα επιχειρήσω να δώσω ένα στοιχείο φαιδρότητας στη συζήτηση, με μία αίσθηση χιούμορ, που αφορά τις δημοτικές εκλογές. Ξέρετε, οι νόμοι είναι καλοί, αλλά πρέπει να αποφεύγουμε κάποια πράγματα που συμβαίνουν πολλές φορές στα κριτήρια που χρησιμοποιούμε. Είμαι κι εγώ αυτοδιοικητικός. Κατέβηκα δύο φορές στις εκλογές και βγήκα και τις δύο φορές από τους τελευταίους. Ήταν μια οκταετία. Άλλαζαν εκλογικά συστήματα, ήρθε ο «ΚΑΠΟΔΙΣΤΡΙΑΣ», άλλαξαν άλλα πράγματα. Ρώτησα, λοιπόν, έναν πολύπειρο συνάδελφό μου, αείμνηστο τώρα, ο οποίος έβγαινε πάντα πρώτος: «Συνάδελφε, ποιο είναι το μυστικό στην τοπική αυτοδιοίκηση;». Ήταν και μεγαλύτερος και μου είπε: «Τα σόγια, παιδί μου, τα σόγια.». Τέτοια πράγματα πρέπει να τα αποφύγουμε τώρα πια. Ζούμε σε μία εποχή ωριμότητας. Κυρίες και κύριοι συνάδελφοι, τα κριτήριά μας πρέπει να είναι πιο αυτοδιοικητικά και πιο ορθολογικά. Θα το δούμε αυτό. Γιατί η τοπική ανάπτυξη συμβαδίζει με την εθνική γενική ανάπτυξη, καθόσον δεν νοείται η μία χωρίς την άλλη. Είναι συγκοινωνούντα δοχεία. Αναπτύσσονται οι τοπικές κοινωνίες, διευρύνονται οι τοπικές υποθέσεις, αναπτύσσεται παράλληλα και η γενική οικονομία της χώρας. Νομίζω ότι αυτά τα δύο είναι συναρτήσεις. Ευχαριστώ πολύ.
Κι εγώ ευχαριστώ, κύριε Συρίγο. Προχωρούμε με τον κ. Αμανατίδη, Βουλευτή του ΣΥΡΙΖΑ.
Σας ευχαριστώ πολύ, κύριε Πρόεδρε. Απ' ό,τι φαίνεται, ένα νομοσχέδιο το οποίο έχει σαν θέμα του την ουσιαστική ισότητα των δύο φύλων, την προώθηση τέτοιων πολιτικών, δεν συγκινεί τουλάχιστον τη Μείζονα Αντιπολίτευση. Ως εκ τούτου, έχουμε άδεια έδρανα. Ως εκ τούτου, από τους σαράντα ομιλητές Βουλευτές στην Αίθουσα αυτή, μόνο οι πέντε είναι από τη Νέα Δημοκρατία. Κατά τα άλλα, οι διακηρύξεις κατά την 8η Μάρτη για την Ημέρα της Γυναίκας είναι καλές, μεγαλόστομες. Όταν, όμως, είναι να συζητήσουμε θέματα τα οποία προωθούν ουσιαστικά πολιτικές, τότε υπάρχει η πλήρης απουσία. Γιατί γίνεται αυτό; Κυρία Υπουργέ, - ήθελα να απευθυνθώ και στον κύριο Υπουργό - το νομοσχέδιο αυτό είναι εμβληματικό και είναι νομοσχέδιο Χαρίτση και είναι το νομοσχέδιο της Κυβέρνησης της Αριστεράς, που προωθεί ουσιαστικές λύσεις και δράσεις για την προώθηση της ισότητας και όχι μόνο ευχολόγια. Τα άρθρα που βάζουν την αρχή της ίσης μεταχείρισης, που έχουν την ενσωμάτωση της αρχής της ισότητας στις δημόσιες πολιτικές, που μιλάνε για τα δίκαια των δομών, που μιλάνε για την ενσωμάτωση της διάστασης του φύλου στον ιδιωτικό βίο και στην απασχόληση είναι εμβληματικά και ως τέτοια πρέπει να αντιμετωπιστούν και από την ελληνική κοινωνία. Σήμερα η Νέα Δημοκρατία έδειξε πως ό,τι δεν μπορεί να οικειοποιηθεί ή να αποτρέψει, όποιο θετικό μέτρο, προσπαθεί να το μειώσει. Εξ ου και οι χαρακτηρισμοί για το νομοσχέδιο αυτό. Μην τσιμπάτε! Δεν τσιμπάει έτσι ούτε η ελληνική κοινωνία. Γνωρίζει τις εμβληματικές δράσεις τις οποίες έχει μέσα εδώ και προωθείται βέβαια η ουσιαστική ισότητα των φύλων. Στη βόρεια Ελλάδα τις διατάξεις οι οποίες αναφέρονται στους ομογενείς από την πρώην Σοβιετική Ένωση, όπως και για τους Ρομά, τις περιμένουν όλοι σαν βάλσαμο. Τα μηνύματα που έχουμε από τη βόρεια Ελλάδα, από τους ομογενείς μας από τις χώρες της πρώην Σοβιετικής Ένωσης είναι πάρα πολύ θετικά σε σχέση με τη στάση τους για το νομοσχέδιο. Και αυτό εδώ ακόμα θέλουν να το κρύψουν. Συσκότιση, λοιπόν, και απουσία θέσεων. Από τις δράσεις οι οποίες προωθούν την ισότητα των δύο φύλων σε ένα μόνο έχουν να πουν ότι συμφωνούν - συμφωνούν και σε άλλα, αλλά τα αποκρύπτουν - , για το ποσοστό 40%. Δηλαδή, για το πώς θα προωθείται η ισότητα φύλων στην εκπαίδευση δεν συμφωνούν; Άρα είναι μία πολιτική τακτική, η οποία έχει απέναντί της τη δική μας πολιτική, η οποία ικανοποιεί τις πολιτικές και κοινωνικές ανάγκες και δικαιώματα. Σε αυτό εδώ είναι απέναντι. Ακόμα επουλώνουμε τις δικές τους τις πληγές από τις διαθεσιμότητες και τις απολύσεις των σχολικών φυλάκων και των δημοτικών αστυνομικών, που προσπαθούν να τις κρύψουν τώρα, ότι δεν έγινε και τίποτε. Επίσης, είναι πολύ θετικό ότι υπάρχουν τα κέντρα εξυπηρέτησης πολιτών. Νομίζω ότι η ηγεσία του Υπουργείου Εσωτερικών θα πρέπει να δει και τα θέματα των δομών, όπως τα κέντρα δημιουργικής απασχόλησης και τα κέντρα δημιουργικής απασχόλησης ΜΕΑ, τα οποία καλύπτουν ανάγκες. Και νομίζω ότι στον σχεδιασμό τον οποίο έχει η Κυβέρνηση και στο πλαίσιο που έχει κάνει και το Υπουργείο Δημόσιας Διοίκησης για τον προγραμματισμό των προσλήψεων, πρέπει να δει για το επόμενο διάστημα τα θέματα αυτά, γιατί όντως καλύπτουν ανάγκες μόνιμες. Εννοώ τις ανάγκες για τη δημιουργική απασχόληση των παιδιών μετά το σχολείο στους δήμους και είναι ένα ζήτημα το οποίο θα πρέπει να το δούμε. Όσον αφορά την τροπολογία που δέχθηκε τόση κριτική, σε σχέση με το αν ένας Βουλευτής θα πρέπει να παραιτείται ή όχι για να είναι υποψήφιος Ευρωβουλευτής. Δεχτήκαμε πάρα πολύ μεγάλη κριτική, ότι είμαστε ιδιοτελείς, αναφέρθηκε το όνομα της κ. Κουντουρά. Να μας πουν οι ίδιοι, εφόσον είναι γι' αυτούς ζήτημα αρχής ότι ένας Βουλευτής πρέπει να παραιτηθεί, αυτοί τι θα κάνουν ως κόμμα; Θα το χρησιμοποιήσουν ή όχι; Ποια οδηγία δίνουν στους υποψήφιους Βουλευτές τους; Γιατί μέχρι στιγμής είναι εικασίες για την κ. Κουντουρά. Αυτοί έχουν βγάλει ονόματα Βουλευτών. Τι θα κάνουν; Θα μας το πουν; Ή και αυτό θα το κρύψουν; Ιδού το Βήμα της Βουλής, ιδού ο εκπρόσωπος και ας μας το πουν. Το δεύτερο μέρος της ομιλίας μου, κύριε Πρόεδρε και κύριε Υπουργέ, είναι σε σχέση με τη βουλευτική τροπολογία την οποία καταθέσαμε με γενικό αριθμό 2033 και ειδικό 91 και υπογράφουν όλοι οι Βουλευτές A΄ και B΄ Θεσσαλονίκης του ΣΥΡΙΖΑ. Είναι μία τροπολογία την οποία υποστήριξε και ο Υπουργός Αθλητισμού κ. Βασιλειάδης. Γνωρίζω ότι έχει και την υποστήριξη - δεν θέλω να το χρεωθεί κάνεις - όλων των συναδέλφων από όλες τις πτέρυγες που είναι Βουλευτές και από τη Θεσσαλονίκη. Ουσιαστικά ορίζει την ομαλή διαδοχή και ευθύνη της νέας αθλητικής ανώνυμης εταιρείας σχετικά με τις οφειλές της παλιάς αθλητικής ανώνυμης εταιρείας. Και θα καλέσω τον Υπουργό βεβαίως, κ. Χαρίτση, να την κάνει δεκτή. Είναι σε γνώση όλων των συναρμόδιων Υπουργείων και των Βουλευτών. Κυρίες και κύριοι Βουλευτές, όσο η Κυβέρνηση εφαρμόζει πολιτικές μέσα στο πλαίσιο της λελογισμένης δημοσιονομικής επέκτασης και ικανοποιεί κοινωνικές ανάγκες, τόσο η αντιπολίτευση της Νέας Δημοκρατίας θα στηρίζεται σε ψέματα, σε απόκρυψη και σε μία πολιτική, η οποία λέει ότι αυτοί θα είναι οι σωτήρες, αλλά χωρίς να έχουν αλλάξει το μείγμα της πολιτικής τους. Δεν λένε για την πολιτική τους. Λένε ότι είναι σωτήρες, που μας «έσωσαν» στο παρελθόν και μας έφτασαν στο χείλος της χρεοκοπίας. Χωρίς, όμως, επιχειρήματα και προγραμματικές θέσεις δεν πρόκειται ο ελληνικός λαός να επιτρέψει να έρθουν ξανά στο προσκήνιο. Θα παραμείνουν στο παρασκήνιο της πολιτικής ζωής. Σας ευχαριστώ πολύ.
Κι εγώ ευχαριστώ. Τον λόγο έχει ο Βουλευτής του ΣΥΡΙΖΑ κ. Μπαλωμενάκης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, με αυτό το σχέδιο νόμου και συγκεκριμένα με το Πρώτο Μέρος, λαμβάνονται για πρώτη φορά μέτρα που συγκροτούν ένα αυτοτελές όσο και υποχρεωτικό θεσμικό πλαίσιο για την πρόληψη και την καταπολέμηση της έμφυλης βίας και των πάσης φύσεως διακρίσεων, που αφετηρία έχουν είτε το φύλο είτε τη φυλή είτε τον σεξουαλικό προσανατολισμό. Ως τώρα οι γενικές διατάξεις που υπήρχαν εγκατεστημένες στο νομικό ιστό είτε αφορούσαν κάθε φορά ξεχωριστό επιμέρους τομέα της κοινωνικής και οικονομικής ζώνης - με αποτέλεσμα να μην είναι δυνατή η παρακολούθηση της εφαρμογής τους, ελλείψει μάλιστα και των ανάλογων αναγκαίων δομών που τώρα δημιουργούνται - είτε στη δυσμενέστερη εκδοχή υπήρχαν μεν ως διατάξεις νόμων, πλην όμως δεν είχε προβλεφθεί να υπάρχουν κυρώσεις σε περίπτωση μη εφαρμογής. Χαρακτηριστικό παράδειγμα αυτής της τελευταίας περίπτωσης, να υπάρχει δηλαδή μία διάταξη που προβλέπει μέτρα ισότητος αλλά να μην ορίζεται η συνέπεια από τη μη εφαρμογή της, αποτελεί το άρθρο 251 του ν.3852/2010, δηλαδή ο «ΚΑΛΛΙΚΡΑΤΗΣ». Στο άρθρο αυτό οριζόταν πράγματι η υποχρέωση για εκπροσώπηση εκάστου φύλου σε ποσοστό τουλάχιστον 30% επί του συνόλου των μελών των συλλογικών οργάνων. Δεν υπήρχε, όμως, ουδεμία συνέπεια εάν αυτή η υποχρέωση δεν τηρείτο. Έχουμε, δηλαδή, μία περίπτωση ατελούς νομοθέτησης, ένα lex imperfectus, και βεβαίως συνεχείς καταστρατηγήσεις. Η κυρία εισηγήτρια της ΔΗΣΥ μάς είπε το πρωί ότι η διάταξη του άρθρου 16 του συγκεκριμένου σχεδίου νόμου που συζητάμε σήμερα είναι περίπου περιττή, εφόσον προβλέπεται ήδη η ποσόστωση στη σύνθεση των συλλογικών οργάνων. Αυτό, όμως, δεν είναι σωστό. Διότι, με τη ρύθμιση που περιέχεται τώρα στο συζητούμενο σχέδιο νόμου, προβλέπεται ως κύρωση για την ελλιπή σύνθεση η έλλειψη νομιμότητας της απόφασης, με ό,τι αυτό συνεπάγεται. Έχουμε, δηλαδή, στην προκειμένη περίπτωση μετάβαση από ένα ευχολόγιο σε ένα καθεστώς υποχρεωτικότητας. Τονίζουμε με έμφαση αυτή την περίπτωση ως παράδειγμα της ουσιαστικής διαφοράς που υπάρχει μεταξύ των γενικών ρητρών - που πραγματικά δεν λείπουν από τη νομοθεσία μας, είναι ωστόσο διεσπαρμένες - και της συστηματοποίησης της οργάνωσης εποπτείας εφαρμογής των γενικών αρχών ισότητας που θέτει αυτό το σχέδιο νόμου. Και αν θελήσουμε μία όχι αυθαίρετη γενίκευση, εδώ βρίσκεται μία γενικότερη διαφορά της σημερινής από τις προηγούμενες κυβερνήσεις. Εμείς εννοούμε αυτό που λέμε. Εννοούμε να μετουσιώνουμε σε πράξη στην καθημερινότητα του πολίτη τις γενικές αρχές της ισότητας. Με αυτή τη νομοθετική πρωτοβουλία, λοιπόν, ρυθμίζεται με τρόπο οριζόντιο, δηλαδή με τρόπο που διατρέχει το σύνολο των βιοτικών και νόμιμων σχέσεων του ιδιωτικού και του δημόσιου κοινωνικού και οικονομικού βίου, το βασικό αίτημα της σύγχρονης έννομης τάξης, την ισότητα δικαιωμάτων. Βασικό εργαλείο είναι η θέσπιση ειδικής υποχρέωσης της πολιτείας να λαμβάνει από τώρα και στο εξής τα κατάλληλα κατά περίσταση μέτρα, ώστε να υλοποιείται στην πράξη η αρχή της ισότητας των φύλων και να παρεμποδίζεται και να πατάσσεται η έμφυλη βία και η βία που ως αφετηρία έχει τη διαφορετικότητα. Σημαντική, επίσης, αλλά μάλλον δυσκολότερη να επιτευχθεί με διοικητικά μόνο μέτρα, είναι η σειρά ρυθμίσεων που αφορούν στα μέσα μαζικής επικοινωνίας, που αποβλέπουν στην εξαφάνιση των διαφόρων στερεοτύπων που σχετίζονται με το φύλο. Πρόσφατα είχαμε ένα ακόμα κρούσμα μιας φασίζουσας ημερήσιας έκδοσης, με στόχο γυναίκες πολιτικούς, ειδικά του ΣΥΡΙΖΑ και συνεργαζόμενες, με χυδαίους χαρακτηρισμούς, που κατάφωρα είχαν ως αφετηρία τη γυναικεία τους υπόσταση. Παρά τις εγγενείς δυσκολίες εφαρμογής της - που οφείλεται μεταξύ των άλλων και στην ηθελημένα χαμηλή ποιότητα πολλών από αυτά τα μέσα μαζικής επικοινωνίας - η διάταξη για την καταπολέμηση των στερεοτύπων, που έχει τον χαρακτήρα πρόληψης αλλά και κολασμού συμπεριφορών που θίγουν το θεμελιώδες δικαίωμα της προσωπικότητας, θα αποδειχθεί - πιστεύω - χρήσιμη όχι προς την κατεύθυνση της λογοκρισίας - όπως ίσως μερικοί άκριτα σπεύσουν να ισχυριστούν - , αλλά προς την κατεύθυνση του εκπολιτισμού, του εξανθρωπισμού του δημόσιου λόγου. Σημαντική για τον εντοπισμό αλλά και την πρακτική υποστήριξη των θυμάτων προβλέπεται να είναι η λειτουργία δικτύου δομών και υπηρεσιών που θα παρέχουν ψυχολογική, νομική και συμβουλευτική στήριξη. Η υποχρεωτικότητα στη δημιουργία δημοτικών επιτροπών ισότητας, που έως τώρα ήταν απλώς προαιρετική, αναμένεται να συντελέσει ώστε να οργανώνονται καλύτερα οι υφιστάμενες και οι μελλοντικές αντίστοιχες δομές υποστήριξης στους δήμους. Εξίσου σημαντική είναι η διάταξη του άρθρου 22. Όταν το Σώμα Επιθεώρησης Εργασίας ελέγχει μια επιχείρηση, θα υποχρεώνεται του λοιπού να ερευνά αυτεπάγγελτα - ακόμα, δηλαδή, και όταν δεν υπάρχει σχετική καταγγελία - εάν υπάρχουν πάσης φύσεως διακρίσεις κατά την εργασία σε βάρος γυναικών, αρχίζοντας από τις συνθήκες εργασίας και φθάνοντας ως τις αποδοχές. Στην ίδια αντίληψη, να παρέχεται, δηλαδή, η μεγαλύτερη δυνατή προστασία και στήριξη σε θύματα διακρίσεων λόγω φύλου ή άλλων στοιχείων της προσωπικότητάς τους που αναγκάζονται να καταφύγουν στα δικαστήρια, είναι και η διάταξη του άρθρου 23, κατά την οποία τα εργατικά σωματεία θα μπορούν να παρεμβαίνουν υπέρ των εργαζομένων. Είναι μία διάταξη που αφορά και το αστικό μέρος των συγκεκριμένων αυτών διαφορών. Οι διατάξεις που βελτιώνουν το υφιστάμενο καθεστώς κτήσης της ελληνικής ιθαγένειας ως προς τις διαδικασίες συνιστούν σαφή πρόοδο της χώρας μας στον τομέα των ανθρωπίνων δικαιωμάτων και αποβλέπουν παράλληλα στη βελτίωση της απόδοσης των κρατικών μηχανισμών. Στα θετικά του παρόντος νομοσχεδίου συγκαταλέγονται ασφαλώς και οι διατάξεις που αναδιαμορφώνουν το σύστημα εξέτασης για τη λήψη της ελληνικής ιθαγένειας, κάνοντάς το περισσότερο προσαρμοσμένο στις πραγματικές συνθήκες, όπως αυτές οι συνθήκες έχουν διαμορφωθεί τις δύο τελευταίες δεκαετίες. Και εντοπίζω εδώ και σημειώνω το άρθρο 35- που έχει γίνει συζήτηση για αυτό - , που διαπνέεται πραγματικά από την αρχή της ισότητας και της επιείκειας και λαμβάνει υπ' όψιν τις βιοτικές και κοινωνικές ανάγκες του ατόμου. Δεν επιτρέπει την απώλεια του σχετικού δικαιώματος, εάν κάποιος αναγκαστεί να φύγει για λίγο από την Ελλάδα για οικογενειακούς λόγους ή για λόγους υγείας. Τόσο με τη σειρά προγενέστερων επιμέρους νομοθετικών ρυθμίσεων όσο και με την πρόσφατη πρότασή του για ουσιαστικές τροποποιήσεις των συνταγματικών διατάξεων που καθορίζουν την υποχρέωση ίσης αντιμετώπισης, η Κυβέρνηση ΣΥΡΙΖΑ έχει δώσει απτά δείγματα ότι προωθεί το θέμα της ισοπολιτείας πολύ πέραν των τυπικών ορίων που έθεταν οι γενικές ρήτρες, οι οποίες βεβαίως υπάρχουν από καιρό στην ελληνική έννομη τάξη. Τελειώνοντας θέλω να δώσω μία απάντηση σε όσους νομίζουν ότι με τις θετικές τροποποιήσεις στον Κώδικα της Ιθαγένειας προκαλείται κίνδυνος για αλλοίωση της πληθυσμιακής σύνθεσης της Ελλάδας. Πρέπει να συνεκτιμηθεί ότι οι μεταβολές αυτές αναφέρονται περισσότερο στη διαδικασία, που θα είναι λιγότερο γραφειοκρατική, πιο δίκαιη για όσους κάνουν αίτηση με τρόπο που να διασφαλίζει τα βασικά ανθρώπινα δικαιώματα, όπως ακριβώς επιτάσσουν οι διεθνείς συνθήκες και πρακτικές. Ευρύτερα, όμως, δεν θεωρώ καθόλου βάσιμους τους φόβους που κατά καιρούς εκφράζονται για την αλλοίωση της πληθυσμιακής σύνθεσης της Ελλάδας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελείωσα, κύριε Πρόεδρε. Θα έλεγα, μάλιστα, ότι πρόκειται για φόβους που οδηγούν σε ακραία συμπεράσματα και νοοτροπίες. Στην ουσία είναι αντεθνικές υπό τις σημερινές συνθήκες δημοκρατικής συρρίκνωσης. Αυτό ας το σκεφτούν καλά όσοι ενδεχομένως επικρίνουν το συγκεκριμένο αυτό τμήμα του σχεδίου νόμου και ας κάνουν και μια αναδρομή στην ιστορία, ειδικά στη μεσαιωνική ιστορία μεγάλων περιοχών της Ελλάδας. Ευχαριστώ.
Κι εγώ ευχαριστώ. Προχωρούμε με τον κ. Κουτσούκο, Βουλευτή της Δημοκρατικής Συμπαράταξης. Κύριε Κουτσούκο, έχετε τον λόγο.
Ευχαριστώ, κύριε Πρόεδρε. Όντως συζητούμε ένα νομοσχέδιο που έχει τρεις σοβαρές πλευρές, αυτή της ισότητας, της ιθαγένειας και των εκλογών στην τοπική αυτοδιοίκηση. Θα μπορούσε κανείς να συζητήσει τις πλευρές αυτές σε μια προσπάθεια να βρει κοινές λύσεις, συνεννόηση και να πάει πιο μπροστά τα πράγματα, αλλά δυστυχώς, κυρίες και κύριοι συνάδελφοι, αυτή η Κυβέρνηση δεν τα πάει καλά με τους θεσμούς. Η σχέση της είναι προδήλως αρνητική και η συγκυρία φωτίζεται ή σκιάζεται από τη φωτογραφική ρύθμιση, για να αντιμετωπίσει η Κυβέρνηση ζητήματα που συνδέονται με τη διασφάλιση της πορείας της και της πλειοψηφίας της το επόμενο διάστημα και μετά τις ευρωεκλογές και θα αναφερθώ σε αυτό. Όμως, πρώτα θα ήθελα να σχολιάσω το γεγονός ότι πριν από μερικούς ομιλητές η κ. Χρυσοβελώνη στην προσπάθειά της να υποστηρίξει το νομοσχέδιο αναφέρθηκε στο γεγονός ότι είναι η πρώτη Υφυπουργός Ισότητας. Είναι σαν αυτό που λέμε «πρώτη φορά Αριστερά». Η κ. Χρυσοβελώνη, προφανώς, δεν θα έχει σχέση με τη Μαρία Κυπριωτάκη, ούτε θα τη θυμάται, με τη Μαρία Αρσένη ούτε με τον Νίκο Μπίστη, πρόσφατα στην κυβέρνηση Σημίτη, που ήταν Υπουργός Ισότητας, πολύ δε περισσότερο με τη Βάσω Παπανδρέου που ως Υπουργός στο Υπουργείο Προεδρίας, τότε, είχε τις αρμοδιότητες της ισότητας. Όμως, αυτά που είπε η κ. Χρυσοβελώνη δεν έχουν καμμία αξία για την ίδια και τον πολιτικό χώρο από τον οποίο προέρχεται. Σημασία έχουν για τον ΣΥΡΙΖΑ και τον κ. Χαρίτση, τον Υπουργό, διότι, κύριε Χαρίτση, αν κυβερνούσε ακόμα η παράταξη από την οποία προέρχεται η κ. Χρυσοβελώνη και δεν είχε γίνει η μεγάλη ανατροπή τη δεκαετία του 1980, δεν θα είχαμε τους νόμους για την ισότητα, από την κατάργηση της προίκας μέχρι τα ίσα δικαιώματα παντού. Απόδειξη δε είναι το γεγονός ότι το πρώτο άρθρο του νομοσχεδίου σας για την ισότητα λέει ότι όλη αυτή η έκθεση ιδεών των τριάντα άρθρων έρχεται προσθετικά στην ήδη υπάρχουσα νομοθεσία, διότι, προφανώς, πρόκειται περί έκθεσης ιδεών. Και ξέρετε πολύ καλά, κυρίες και κύριοι συνάδελφοι, ότι η νομική ισότητα, η οποία υφίσταται στη χώρα μας με αφετηρία τη δεκαετία του 1980 και τις πρώτες κυβερνήσεις του ΠΑΣΟΚ και τη συνέχεια του εκσυγχρονιστικού έργου τη δεκαετία του 1990, δεν οδήγησε στην εξάλειψη όλων των ανισοτήτων. Παραδείγματος χάριν, παρατηρεί η EUROSTAT ότι η χώρα μας έχει μια από τις μεγαλύτερες αποκλίσεις στις αμοιβές ανδρών και γυναικών, παρά το γεγονός ότι η νομοθεσία το έχει εξασφαλίσει. Άρα το γεγονός της νομικής ισότητας δεν έχει τόσο μεγάλη σημασία όσο οι γενικότερες συνθήκες που επικρατούν, η κουλτούρα, οι οικονομικές και κοινωνικές συνθήκες, διότι, δυστυχώς, όταν υπάρχει φτώχεια και ανεργία, ο αδύναμος κρίκος είναι αυτός που πληρώνει το μάρμαρο. Εκείνο, θα έλεγα, που έχει άμεσο πρακτικό αποτέλεσμα από τις διατάξεις αυτές, τα πρώτα τριάντα άρθρα, είναι η διάταξη του άρθρου 15 για την ποσόστωση του 40%. Κάνετε ένα βήμα πιο μπροστά από τις δικές μας πρωτοβουλίες, πολύ προωθημένες, και προσθέτετε ένα ποσοστό στα ισχύοντα ποσοστά της ισότητας. Εμείς τα επικροτούμε. Τα είπε η εισηγήτρια μας, η κ. Χριστοφιλοπούλου, αλλά θέλετε να σας πω και κάτι; Και αυτό με βάση τη σκοπιμότητα την οποία προανέφερα για τις σχέσεις σας που έχετε με τους θεσμούς το κάνετε, καθώς αυτή η διάταξη έρχεται πολύ λίγο καιρό πριν κλείσουν τα ψηφοδέλτια οι υποψήφιοι άρχοντες στις δημοτικές και περιφερειακές εκλογές, όταν τα κόμματα έχουν ήδη εν όψει της προεκλογικής περιόδου, που είναι παρατεταμένη, ουσιαστικά διακανονίσει τα ψηφοδέλτιά τους. Έχετε μια σκοπιμότητα, να δημιουργήστε περισσότερα προβλήματα, διότι, αν η διάθεση ήταν ειλικρινής, μια και είστε η μακροβιότερη μνημονιακή Κυβέρνηση, αυτή τη διάταξη θα μπορούσατε να τη φέρετε έγκαιρα. Παραδείγματος χάριν, θα μπορούσατε να τη φέρετε όταν συζητήσαμε τις διατάξεις του περιβόητου «ΚΛΕΙΣΘΕΝΗ». Όμως, κοιτάξτε ακόμα και στον «ΚΛΕΙΣΘΕΝΗ», ακόμα και στη συνταγματική Αναθεώρηση η έγνοια σας ήταν οι συσχετισμοί και η κατοχύρωση των ποσοστών. Δεν ήταν ένα νέο κύμα μεταρρυθμίσεων που θα έδινε μια καινούργια ώθηση στην αυτοδιοίκηση με αρμοδιότητες και πόρους. Περιορίσατε μια συζήτηση στην απλή αναλογική, στην κατανομή των ποσοστών, στους τρόπους εκλογής. Αυτό κάνετε και με αυτό το νομοσχέδιο. Κοιτάξτε, κυρίες και κύριοι συνάδελφοι, το γεγονός ότι η Κυβέρνηση έχει εξαντλήσει τα όρια της κοινοβουλευτικής πλειοψηφίας και των συμμαχιών μετά τον τραγέλαφο της συνεργασίας της με τον κ. Πάνο Καμμένο και στηρίζεται πλέον σε διάφορα αποκόμματα και συγκολλήσεις διαφόρων προθύμων, αφού έχει και τη δυνατότητα να χρησιμοποιεί το ελιξίριο της καρέκλας για τον μετασχηματισμό αυτών των συντηρητικών ανθρώπων σε προοδευτικούς - να τους χαίρεστε, λέμε! - , βλέπει ότι δεν έχει πλέον κανένα περιθώριο άλλης συμμαχίας, παρά το γεγονός ότι χρησιμοποιεί και θεμιτούς και αθέμιτους τρόπους να διεμβολίσει τον χώρο της Κεντροαριστεράς, δηλαδή τον χώρο που εκπροσωπεί το Κίνημα Αλλαγής, έρχεται τώρα να φέρει μια φωτογραφική διάταξη. Μόνο η φωτογραφία λείπει από τη διάταξη νόμου δυο συγκεκριμένων συναδέλφων, τους οποίους ο κ. Τσίπρας, για να τους ευχαριστήσει για την προσφορά τους που στηρίζουν αυτή την παραπαίουσα Κυβέρνηση, θέλει να τους δώσει τη δυνατότητα να κατέβουν στις ευρωεκλογές. Συγχαρητήρια, λοιπόν, για τις σχέσεις σας με τους θεσμούς, αλλά πρέπει να σας πω ότι για αυτή τη σχέση με τους θεσμούς όπως τη βιώνετε, τη βιώνει και ο ελληνικός λαός με τις καθημερινές σας εξωθεσμικές παρεμβάσεις, με το γεγονός ότι δεν ορρωδείτε προ ουδενός, προκειμένου να υπηρετήσετε τα κομματικά σας συμφέροντα και, βεβαίως, εκείνο που πρέπει να σας πω ως μήνυμα, για να το σκεφτείτε λίγο και να το εμπεδώσετε, ότι τελευταία η προβιά η οποία προσπαθείτε να ενδυθείτε, δηλαδή του σοσιαλδημοκράτη, δεν έχει καμμία σχέση με αυτές τις πρακτικές, καθώς το κεντρικό ζήτημα για τη δημοκρατική παράταξη και την ευρωπαϊκή σοσιαλδημοκρατία είναι η δημοκρατία και η δημοκρατία είναι πάνω από τα κόμματα και τις μεθοδεύσεις. Κατά συνέπεια ματαιοπονείτε, παίζοντας κάλπικα παιχνίδια, γιατί αυτά τα κάλπικα παιχνίδια είναι σαν τα παιχνίδια με τη φωτιά και είναι βέβαιο ότι ο ελληνικός λαός, που το αντιλαμβάνεται, θα σας ανταποδώσει τα επίχειρα στις κάλπες που θα στηθούν έτσι κι αλλιώς πάρα πολύ σύντομα και στις εκλογές της αυτοδιοίκησης και στις ευρωεκλογές και στις εθνικές εκλογές, που όπου να 'ναι έρχονται. Με αυτά ήθελα, κυρίες και κύριοι συνάδελφοι, να αναδείξω αυτή τη μεθόδευση της Κυβέρνησης, που χθες το βράδυ στις 20.31΄ κατάλαβε ότι η καινούργια σύλληψη της δημοκρατίας είναι να βάλουμε τις φωτογραφίες δυο συναδέλφων πάνω σε αυτή την τροπολογία, να την καταθέσει εδώ και να την ψηφίσει η Πλειοψηφία, μήπως τελικά και βρει μια διέξοδο στα αδιέξοδα, τα οποία η ίδια έχει δημιουργήσει με την πολιτική της, με την πολιτική των συμμαχιών, τα αδιέξοδα τα οποία, προφανώς, δεν πρόκειται να λύσει ούτε με τις μεθοδεύσεις ούτε με τα ψευδεπίγραφα προοδευτικά μέτωπα, διότι προοδευτικά μέτωπα, κυρίες και κύριοι συνάδελφοι, δεν συγκροτούνται με τα υπολείμματα της ακροδεξιάς τα οποία έχετε εντάξει στην πλειοψηφία σας. Σας τη χαρίζουμε. Με γεια σας και χαρά σας!
Ευχαριστώ. Προχωρούμε με τον κ. Βαρβιτσιώτη, Βουλευτή της Νέας Δημοκρατίας. Κύριε Βαρβιτσιώτη, έχετε τον λόγο.
Κύριε Πρόεδρε, κυρίες και κύριοι συνάδελφοι, σήμερα κανένας από τους ομιλητές δεν θυμήθηκε ότι είναι η ημέρα μνήμης της δολοφονίας του αειμνήστου Τζώρτζη Αθανασιάδη, του εκδότη της «Βραδινής», ενός στενού φίλου του Κωνσταντίνου Καραμανλή. Η εφημερίδα του σταμάτησε να εκδίδεται με απαγόρευση της χούντας μετά τη δημοσίευση επιστολής του Κωνσταντίνου Καραμανλή προς τον ελληνικό λαό και εκδόθηκε ξανά η εφημερίδα, αφού σταμάτησε για πολύ καιρό με προφανή στόχο, με το γνωστό ιστορικό πρωτοσέλιδο «Ε - ε - έρχεται!». Αυτό το λέω, γιατί αφ' ενός οφείλουμε να τιμούμε ανθρώπους που έχουν υπηρετήσει σε δύσκολους καιρούς τη δημοκρατία, αλλά και για να θυμόμαστε ότι η μάχη απέναντι στον ολοκληρωτισμό δεν ανήκει μόνο στην Αριστερά. Ανήκει σε όλους τους πατριώτες δημοκράτες και πάρα πολλούς απ' αυτούς, μεταξύ των οποίων και ο Τζώρτζης Αθανασιάδης, οφείλουμε να θυμόμαστε όλοι. Έρχομαι στο νομοσχέδιο, στο οποίο προσπαθείτε πάλι να χαράξετε διαχωριστικές γραμμές ανάμεσα σε αυτούς που υποστηρίζουν τα δικαιώματα και σε αυτούς που αντιμάχονται τα δικαιώματα. Και προσπάθησα πραγματικά να καταλάβω μέσα από τις διατάξεις του, πέρα από τις επιτροπές που συστήνει, πέρα από το προφανές βήμα που κάνει για την αύξηση της ποσόστωσης, το 40% της συμμετοχής των γυναικών στα ψηφοδέλτια, προσπάθησα πραγματικά να καταλάβω τα ουσιαστικά μέτρα τα οποία εισάγει. Και μπορώ να σας πω ότι δεν βλέπω ουσιαστικά μέτρα για την άρση των διακρίσεων. Άκουσα με μεγάλη προσοχή τον εισηγητή του ΚΚΕ, που ανέφερε μια σειρά από συγκεκριμένα μέτρα τα οποία θα μπορούσε να έχει λάβει η Κυβέρνηση και τα οποία δεν έκανε, που αφορούν τον τοκετό, την ισότητα στην αγορά εργασίας, μέσα στην ίδια την εργασία. Και όμως, κανένα από αυτά τα μέτρα δεν έγινε. Μόνο σε επιτροπές εξαντλείται η ευαισθησία σας. Εγώ θα ήθελα να πω ότι θα έπρεπε να ήταν πιο τολμηρό και θα περίμενα να ήταν πιο τολμηρό το νομοσχέδιό σας. Πραγματικά πιο τολμηρό. Θα περίμενα οι κατευθύνσεις προς τη διοίκηση να είναι πιο ουσιαστικές. Και η αύξηση της χρηματοδότησης και των δομών φιλοξενίας να είναι πιο ουσιαστικές. Και να σας πω και κάτι που δείχνει την έλλειψη της ευαισθησίας την οποία έχετε; Ασχολούμαι χρόνια με το προσφυγικό και μεταναστευτικό ζήτημα. Ένα από τα βασικά προβλήματα του προσφυγικού και μεταναστευτικού ζητήματος είναι το γεγονός ότι στη χώρα μας υπάρχουν πάνω από δύο χιλιάδες ασυνόδευτα ανήλικα, πάρα πολλά απ' αυτά γυναίκες, τα οποία δεν έχουν στέγη. Και ενώ κάθε τρεις και λίγο φέρνουμε και αναδεικνύουμε αυτό το θέμα, δεν έχετε καταφέρει τα τελευταία δύο χρόνια να δημιουργήσετε ούτε μία παραπάνω θέση φιλοξενίας. Δύο χρόνια άπλετη ευρωπαϊκή χρηματοδότηση, καμμία θέση φιλοξενίας. Εννιακόσια περίπου από αυτά, σύμφωνα με τις δηλώσεις του ΕΚΚΑ, σύμφωνα με τα μηνιαία δελτία που βγάζει το ΕΚΚΑ, βρίσκονται σε καθεστώς αστεγίας, στον δρόμο. Αυτό δείχνει πραγματικά ένα έλλειμμα ευαισθησίας. Όπως θα σας πω ότι έλλειμμα ευαισθησίας δείχνει και η τροπολογία που κατέθεσαν οι συνάδελφοι για την επιμήκυνση του χρόνου υπηρέτησης των στελεχών του ΚΕΕΛΠΝΟ στα hot spots. Πριν από μερικές βδομάδες - δύο εβδομάδες, δέκα μέρες - ήρθε εδώ νομοσχέδιο για το ΚΕΕΛΠΝΟ. Το ΚΕΕΛΠΝΟ έχει αναλάβει αυτό το έργο: να παρέχει ιατρικές υπηρεσίες στα hot spots και στους προσφυγικούς καταυλισμούς. Δεν ήρθε καμμία τροπολογία. Στο κείμενο του νομοσχεδίου δεν υπάρχει κανένα άρθρο στο οποίο να αναφέρεται ότι το ΚΕΕΛΠΝΟ αναλαμβάνει αυτή τη δράση και συνεχίζει να κάνει αυτή τη δράση. Έχει προκηρυχθεί ένας διαγωνισμός με ευρωπαϊκή χρηματοδότηση από πέρυσι το καλοκαίρι. Δεν ολοκληρώθηκε. Έχει χαθεί το ευρωπαϊκό κονδύλι για το 2018. Ήταν 20 εκατομμύρια ευρώ. Έχει απενταχθεί. Και σήμερα ερχόμαστε και λέμε σε αυτούς που χθες το πρωί έλαβαν ένα e - mail από το ΚΕΕΛΠΝΟ που έλεγε «Σας ευχαριστούμε για τη συνεργασία. Γεια σας.» ότι θα παρατείνουμε για άλλους δύο μήνες τη διάρκεια της σύμβασής τους, μέχρι να ολοκληρωθεί ο διαγωνισμός του ΚΕΕΛΠΝΟ και, βεβαίως, ανοίγοντας ένα παράθυρο για μονιμοποιήσεις, διότι αυτοί οι άνθρωποι πλέον, με συνεχείς παρατάσεις, βρίσκονται στη θέση τους, χωρίς να έχετε καταφέρει να ολοκληρώσετε έναν σχεδιασμό για ένα πρόβλημα που δεν είναι πλέον έκτακτο. Είναι τακτικό. Ξέρουμε πού είναι τα hot spots, ξέρουμε ποιες ανάγκες ικανοποιούν, δεν έχετε σε καμμία περίπτωση ικανοποιήσει τις ανάγκες αυτές. Και προχθές βρισκόμενος σε δύο από αυτά, και στη Σάμο και στη Μυτιλήνη, διαπίστωσα ότι πλέον δεν υπάρχει παρουσία του ΚΕΕΛΠΝΟ. Είναι σχεδόν ισχνή και αντικαθίσταται και αυτή τη στιγμή οι μόνοι που εξυπηρετούν τις ανάγκες είναι κάποιοι στρατιωτικοί γιατροί που επιστρατεύτηκαν γι' αυτόν τον σκοπό, λες και το καθήκον του Ελληνικού Στρατού είναι συνέχεια να τρέχει πίσω και να βουλώνει τις τρύπες της ανικανότητας μιας Κυβέρνησης που δεν μπορεί να διαχειριστεί με άπλετη χρηματοδότηση ένα πρόβλημα όχι τόσο μεγάλης έκτασης όσο θέλετε να το παρουσιάζετε. Και έρχομαι στην τελευταία παρατήρηση που θα ήθελα να κάνω. Ορθά ο εισηγητής μας είπε ότι αυτός είναι ο νόμος Κουντουρά. Και αυτό γιατί δεν έχει σημασία πότε άλλαξε ο προηγούμενος νόμος. Δεν έχει σημασία τι ρυθμίσεις έκαναν οι προηγούμενες κυβερνήσεις. Η δική σας ρύθμιση έχει έναν και μοναδικό στόχο: το πώς δεν θα χάσετε την κοινοβουλευτική πλειοψηφία για τον προεκλογικό μήνα και τον μήνα μετά τις εκλογές. Δεν μας έχετε πει, όμως, αν μετά τις 15 Ιουνίου, που θα αναγκαστούν να παραιτηθούν, θα προκηρύξετε εκλογές. Θα έχετε χάσει τη δεδηλωμένη. Θα προκηρύξετε εκλογές για τις 15 Ιουλίου; Θα γκρεμιστεί και αυτό το σχέδιο του Πρωθυπουργού, που «γαργαλιέται» τελευταία, για να κάνει πρόωρες εκλογές, και γελάσαμε όλοι μαζί του με αυτό το γαργαλητό; Τι θα κάνετε, λοιπόν; Θα ξαναφέρετε τότε τη διάταξη ότι μπορούν να κρατούν και τις δύο θέσεις, και τη βουλευτική στο Εθνικό Κοινοβούλιο και αυτή στο Ευρωπαϊκό Κοινοβούλιο, ή είστε τόσο βέβαιοι ότι δεν θα εκλεγούν, γιατί ο κομματικός μηχανισμός σας δεν πρόκειται να εκλέξει ούτε τον κ. Δανέλλη ούτε την κ. Κουντουρά; Μία θέση στα ψηφοδέλτια θέλετε να τους δώσετε μόνο και τίποτα άλλο. Να τους καλύψετε τα μάτια, να βγάλετε ανθρώπους που ενδεχομένως σας εκφράζουν ιδεολογικά, όπως η κ. Ζορμπά με τις αναρτήσεις της, και να τελειώνετε και να τους έχετε στύψει και αυτούς σαν στυμμένες λεμονόκουπες και να τους έχετε εγκαταλείψει. Ευχαριστώ πολύ, κύριε Πρόεδρε.
Και εγώ ευχαριστώ. Προχωρούμε με την κ. Βαγιωνάκη, Βουλευτή του ΣΥΡΙΖΑ.
Συναδέλφισσες και συνάδελφοι, σήμερα συζητάμε ένα σημαντικό νομοσχέδιο, που έρχεται ως συνέχεια της επικύρωσης της Σύμβασης της Κωνσταντινούπολης και που στην καρδιά του βρίσκεται η ισότητα των φύλων μέσα από πολύπλευρες τομές. Εμπεριέχει, επίσης, βελτιώσεις στα θέματα ιθαγένειας, που προσπαθεί να θεραπεύσει προβλήματα που προέκυψαν από την εφαρμογή του νόμου που ψηφίσαμε, όπως επίσης επιφέρει βελτιώσεις στον «ΚΛΕΙΣΘΕΝΗ» και σε θέματα που αφορούν τους Οργανισμούς Τοπικής Αυτοδιοίκησης Α΄ και Β΄ βαθμού. Θα σταθώ στο πρώτο σκέλος, στα θέματα ισότητας, σημειώνοντας ότι ως πρώην Πρόεδρος της Επιτροπής Ισότητας στον Νομό Χανίων αισθάνομαι ικανοποιημένη, γιατί θέματα που τότε τα θέταμε ως αιτήματα και η πραγματοποίησή τους φάνταζε μακρινή, σήμερα ανοίγει ο δρόμος για την πραγματοποίησή τους. Και μία παρατήρηση: Το νομοσχέδιο βρίσκεται στη σωστή κατεύθυνση, αλλά ανησυχώ ότι θα συναντήσει αντιδράσεις από τα Υπουργεία. Εγώ θεωρώ κομβικό θέμα τον σχεδιασμό και τον έλεγχο της υλοποίησης πολιτικών με τη διάσταση του φύλου στις επιμέρους πολιτικές και χρειάζεται, σημειώνω, προσοχή και επιμονή στο πώς θα προχωρήσει αυτό το δίκτυο των επιτροπών ισότητας και των δομών μέχρι κάτω, όχι μόνο ως σύσταση, αλλά και ως λειτουργία. Θεωρώ, βέβαια, πολύ θετική τη σύσταση του Γραφείου Ισότητας στις περιφέρειες, κάνοντας την παρατήρηση ότι, όταν δεν υπάρχει υποστηρικτική υπηρεσιακή δομή και τα πράγματα επαφίενται στην καλή θέληση, την προσφορά και το μεράκι κάποιων, κάποιες φορές τα πράγματα βαλτώνουν. Το νομοσχέδιο, λοιπόν, στην πρώτη ενότητα χωρίζεται σε τέσσερα διακριτά κεφάλαια. Το πρώτο κεφάλαιο αναφέρεται στον προσδιορισμό βασικών εννοιών. Περιγράφει ποιοι είναι οι μηχανισμοί και οι φορείς για την πραγματοποίηση της αρχής της ίσης μεταχείρισης. Σαν τέτοιους αναφέρει, ως κεντρικούς, τη Γενική Γραμματεία Ισότητας των Φύλων, το ΚΕΘΙ, την υπηρεσιακή δομή των Υπουργείων με αντικείμενο την ισότητα των φύλων, τον Συνήγορο του Πολίτη, καθώς και το Κεντρικό Συμβούλιο Ισότητας των Φύλων στο άρθρο 9. Ως περιφερειακούς αναφέρει την Περιφερειακή Επιτροπή Ισότητας αλλά και τον Τομέα Ισότητας της Ένωσης Περιφερειών, ενώ σε τοπικό επίπεδο τη Δημοτική Επιτροπή Ισότητας. Περιγράφεται δε αναλυτικά στο νομοσχέδιο η σύσταση αυτών των επιτροπών. Στο δεύτερο κεφάλαιο, που κατά τη γνώμη μου ίσως είναι και το σημαντικότερο, προβλέπεται η ενσωμάτωση της αρχής της ισότητας των φύλων και της διάστασης του φύλου στις δημόσιες πολιτικές. Κάθε Υπουργείο σε ετήσια βάση πρέπει να παρουσιάζει δράσεις, μέτρα και προγράμματα για την επίτευξη των παραπάνω σκοπών, να τα αναρτά στον ιστότοπό του, να υιοθετεί ποσοτικούς και ποιοτικούς δείκτες για τα θέματα του φύλου και να ελέγχει την αποτελεσματικότητά τους. Επίσης, στο νομοσχέδιο προβλέπεται η υποχρεωτική συμπερίληψη έκθεσης αξιολόγησης των επιπτώσεων με βάση το φύλο σε κάθε νομοθετική ρύθμιση. Ακόμη, προβλέπεται οι δράσεις αυτές να συνοδεύονται από τους ανάλογους πόρους, οι οποίοι πρέπει να καταγράφονται στους αντίστοιχους προϋπολογισμούς. Περαιτέρω, προβλέπεται η υποχρεωτική τήρηση στατιστικών στοιχείων σε όλους τους φορείς του δημόσιου τομέα με βάση το φύλο και τα οποία θα πρέπει να στέλνονται στο Παρατηρητήριο της Γενικής Γραμματείας. Αυξάνεται το ελάχιστο ποσοστό αριθμού των υποψηφίων ανά φύλο στο 40% στις βουλευτικές εκλογές, ήδη από την επομένη κοινοβουλευτική περίοδο. Αυστηροποιείται η συγκρότηση των συλλογικών οργάνων με βάση το ποσοστό εκπροσώπησης του φύλου. Προωθείται - το θεωρώ πολύ σημαντικό αυτό - η ισότητα των φύλων μέσα από την εκπαίδευση. Εντάσσεται η διάσταση του φύλου στη δημόσια υγεία και χορηγείται ειδική άδεια για την υποβολή σε ιατρικώς υποβοηθούμενη αναπαραγωγή. Στο τρίτο κεφάλαιο προβλέπεται η ενσωμάτωση της διάστασης του φύλου στον ιδιωτικό βίο και την απασχόληση. Στο νομοσχέδιο προβλέπεται η επιβράβευση των επιχειρήσεων για την προώθηση της ισότητας των φύλων μέσω του σήματος ισότητας, η ενίσχυση του ΣΕΠΕ, το οποίο δύναται να ερευνά αυτεπάγγελτα εάν συντρέχει στον χώρο εργασίας περίπτωση άνισης μεταχείρισης λόγω φύλου. Νομίζω ότι το σημαντικότερο άρθρο σε αυτό το κεφάλαιο είναι αυτό που αφορά την προώθηση της ισότητας των φύλων στα μέσα μαζικής ενημέρωσης, στη διαφήμιση και στην αρμοδιότητα του ΕΣΡ. Τέλος, το τέταρτο κεφάλαιο αναφέρεται στη δομή και τη ρύθμιση για την πρόληψη της αντιμετώπισης της βίας κατά των γυναικών. Εδώ περιγράφεται ακριβώς ποιο είναι αυτό το δίκτυο δομών, η συγκρότησή τους και η εποπτεία τους. Μιλάμε για τα συμβουλευτικά κέντρα γυναικών, για τους ξενώνες φιλοξενίας γυναικών θυμάτων έμφυλης βίας, για την τηλεφωνική Γραμμή S.O.S. «15900». Προβλέπεται η σύσταση βάσης δεδομένων του δικτύου δομών αλλά και ο εσωτερικός κανονισμός τους. Όσον αφορά στη χρηματοδότηση, προβλέπεται η δυνατότητα συγχρηματοδότησης αυτών των δομών μέσω ευρωπαϊκών και εθνικών πόρων. Όσον αφορά τώρα στο κομμάτι των παρεμβάσεων στην τοπική αυτοδιοίκηση, η Κυβέρνηση έχει αποδείξει τα προηγούμενα χρόνια ότι στηρίζει τους Οργανισμούς Τοπικής Αυτοδιοίκησης, ανεξαρτήτως κομματικών ή άλλων διακρίσεων. Η στήριξη της αυτοδιοίκησης αποτελεί κεντρική πολιτική μας επιλογή και δεν γίνεται μόνο με θεσμικές ρυθμίσεις, αλλά και με αύξηση της χρηματοδότησης, μέσα από νέα εργαλεία, όπως είναι ο «ΦΙΛΟΔΗΜΟΣ», ο οποίος έδωσε περισσότερα από 2 δισεκατομμύρια ευρώ στους Οργανισμούς Τοπικής Αυτοδιοίκησης. Εξάλλου, όλοι σήμερα παραδέχονται στον χώρο της αυτοδιοίκησης ότι ποτέ ξανά η τοπική αυτοδιοίκηση δεν είχε δει τόσα πολλά χρήματα. Όμως, θέλω να συμπληρώσω ότι βοηθιέται η τοπική αυτοδιοίκηση με στοχευμένες νέες προσλήψεις μόνιμου προσωπικού για την αναβάθμιση των υπηρεσιών της προς τους πολίτες. Παράλληλα όμως προχωρά σε θεσμικές δημοκρατικές αλλαγές. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Θα σταθώ σε βασικά σημεία. Όσον αφορά στην εμβάθυνση της δημοκρατίας, προβλέπει την κατάργηση του επικεφαλής στον συνδυασμό στα συμβούλια κοινότητας. Πρόεδρος του συμβουλίου της οικείας κοινότητας αναδεικνύεται απευθείας ο πρώτος σε σταυρούς προτίμησης σύμβουλος, εφόσον ο συνδυασμός του έχει λάβει πάνω από το 50%. Στην περίπτωση δε που δεν υπάρχει πλειοψηφών συνδυασμός, ο Πρόεδρος εκλέγεται έμμεσα από ίδιο το συμβούλιο κοινότητας, με μυστική ψηφοφορία ανάμεσα στους δύο πρωτεύσαντες των δύο πρώτων συνδυασμών. Παράλληλα, προωθείται το άνοιγμα στους νέους υποψηφίους μέσω της αύξησης του αριθμού από 30% στο 50% σε σχέση με τον συνολικό αριθμό των εδρών του δημοτικού συμβουλίου. Επίσης, είναι παρά πολύ σημαντικό ότι εξαιρείται - το λέω αυτό σε αντίθεση με αυτά που ακούστηκαν εδώ - από την προεκλογική περίοδο η κάλυψη των εποχιακών και υπηρεσιακών αναγκών σε θέσεις που προέρχονται από ανταποδοτικές υπηρεσίες. Εδώ αναφερόμαστε και είναι ενδεικτικό για την περίπτωση των 3Κ, που υπάρχει ενδεχόμενο οι οριστικοί πίνακες με τους επιτυχόντες να ανακοινωθούν ίσως και στη διάρκεια των αυτοδιοικητικών εκλογών. Συναδέλφισσες και συνάδελφοι, θα μπορούσε κανείς να αναφερθεί και σε άλλες θετικές ρυθμίσεις του νομοσχεδίου - εξάλλου υπάρχουν πάρα πολλές τέτοιες - καθώς και στις πολύ θετικές τροπολογίες, αλλά δεν υπάρχει χρόνος για αυτό. Για όλους, λοιπόν, τους παραπάνω λόγους εννοείται ότι υπερψηφίζω το σημερινό νομοσχέδιο και θεωρώ ότι ανάλογη πρέπει να είναι η θέση όλων των συναδέλφων. Σας ευχαριστώ.
Εγώ ευχαριστώ. Παρακαλώ η κ. Κασιμάτη, Βουλευτής του ΣΥΡΙΖΑ, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, κυρία Υφυπουργέ, σήμερα είναι όντως μια πολύ σημαντική μέρα, γιατί το παρόν νομοσχέδιο προωθεί δικαιώματα των γυναικών και της ισότητας των φύλων και αυτό μόνο καλό μπορεί να είναι. Πριν ξεκινήσω την ομιλία μου, θα ήθελα να καταδικάσω απερίφραστα τα γεγονότα στην Κόνιτσα, όπου μικρά παιδιά, ασυνόδευτα προσφυγόπουλα, έτυχαν επίθεσης με βαριοπούλες και ρόπαλα από άνανδρους κουκουλοφόρους, προφανώς μη ανεκτικούς σε μικρά παιδιά τα οποία πέρασαν τη φρίκη του πολέμου, περπάτησαν σε ερήμους και κολυμπήσαν σε θάλασσες για να φτάσουν στη χώρα μας και να βρουν μια θέση στον ήλιο, για να έχουν αυτή την αντιμετώπιση. Νομίζω ότι σύσσωμο το Κοινοβούλιο καταδικάζει και απομονώνει αυτές τις πρακτικές. Περιμένουμε από την Αστυνομία και από τη Δικαιοσύνη να επιβάλει τις μέγιστες των ποινών. Σχετικά με το νομοσχέδιο, το οποίο έχει έναν τίτλο που μιλάει για την ουσιαστική ισότητα των φύλων, θα ήθελα, αγαπητοί συνάδελφοι, να επικαλεστώ την ιδιότητά μου στο Συμβούλιο της Ευρώπης, που είμαι Αντιπρόεδρος στην Επιτροπή Κοινωνικών Υποθέσεων και μετέχω και στην Επιτροπή για την Προώθηση της Σύμβασης της Κωνσταντινούπολης. Έχω μιλήσει και στη Χάγη και στο Βερολίνο και στο Λονδίνο και όπου αλλού κλήθηκα για την προώθηση της συνθήκης και ήμουν πολύ ευτυχής που η συνθήκη κυρώθηκε και στη δική μας Βουλή. Αυτή η συνθήκη έχει και μια διάσταση σχετικά με τη βία που μπορούν να υποστούν οι γυναίκες μέσα στο Κοινοβούλιο. Νομίζω ότι αυτό είναι κάτι το οποίο γενικά δεν συζητείται. Πρέπει να σας πω, δε, ότι μετείχα και στην παρουσίαση μιας πολύ μεγάλης έρευνας που έγινε από το Συμβούλιο της Ευρώπης και από τη διεθνή Διακοινοβουλευτική Ένωση για το γεγονός ότι πολλές γυναίκες Βουλευτίνες και υπάλληλοι της Βουλής μπορεί να τύχουν διακρίσεων. Επειδή ακριβώς η ίδια μετέχω σε αυτή την εκστρατεία - και άρα διακηρύσσω την ανάγκη να καταγγέλλουμε δημόσια αυτές τις πρακτικές και να μην αφήνουμε κανέναν χώρο για ατιμωρησία - θα αναγκαστώ να αναφερθώ σε κάτι στο οποίο θα έπρεπε να έχει αντιδράσει όλη τη Βουλή. Αναφέρομαι στην κορυφαία διαδικασία της συνταγματικής Αναθεώρησης, που τρεις άντρες Βουλευτές πήραν το ψηφοδέλτιο μιας συναδέλφου τους, μιας γυναίκας συναδέλφου τους, είτε επειδή διαφωνούσαν με το περιεχόμενο της ψήφου της είτε επειδή θεώρησαν ότι μπορούσαν να το κάνουν και αποφάσισαν, ενώ τους είχε εμπιστευτεί το Σώμα με την ευθύνη να διαφυλάξουν τη διαδικασία της ψηφοφορίας, να το φωτογραφίσουν και να το διαρρεύσουν στα μέσα μαζικής ενημέρωσης και να δημιουργήσουν διάφορες εντυπώσεις για το πρόσωπο της Βουλευτού. Λοιπόν, μου κάνει πολύ εντύπωση. Βέβαια, ένας εξ αυτών μού ζήτησε σχεδόν συγγνώμη και μου είπε: «Τι να έκανα, τι να έδειχνα;». Κυρίες και κύριοι Βουλευτές, υπάρχει μια πολύ μεγάλη υποχρέωση από εμάς, εκτός από το να νομοθετούμε - που πρέπει να νομοθετούμε - , πρέπει να δίνουμε και το παράδειγμα. Και δεν μπορούμε να επιτρέπουμε να υποβαθμίζονται κορυφαίες διαδικασίες, οι οποίες εν τέλει δεν έχουν ως αποτέλεσμα μόνο την παραβίαση θεμελιωδών δικαιωμάτων, όπως είναι η ελευθερία της έκφρασης και το δικαίωμα, εν πάση περιπτώσει, να έχεις διαφορετική γνώμη. Εδώ υποβαθμίζεται συνολικά μια κορυφαία διαδικασία. Πιστεύω, λοιπόν, ότι, σύμφωνα και με την έρευνα την οποία θα καταθέσω στα Πρακτικά, η διαδικασία αυτή δεν πρέπει να περιοριστεί ούτε να προσωποποιηθεί, σε σχέση με το ένα πρόσωπο ή με το άλλο. Νομίζω ότι πρέπει η ίδια η Βουλή ή οι εισηγητές του νομοσχεδίου, το Προεδρείο, να παραπέμψει το ζήτημα και να πάρει παράδειγμα από αυτό το γεγονός και να εφαρμόσει πραγματικές κυρώσεις, ούτως ώστε να μην επαναληφθούν τέτοια φαινόμενα. Όταν τέτοια φαινόμενα συμβαίνουν με ανοιχτές κάμερες μέσα στη Βουλή, καταλαβαίνετε τι μπορεί να γίνεται πίσω από κλειστές πόρτες. Βέβαια θα μου πείτε, όπως λέει και ο Μπρεχτ: «Η κακία έφερε τη βλακεία ή η βλακεία την κακία;». Αυτό δεν έχει απαντηθεί. Ωστόσο, θα πρέπει, είτε το ένα ισχύει είτε το άλλο, να τύχουν μιας πραγματικής δημόσιας μομφής, ούτως ώστε να γνωρίζουν και οι φίλες και οι γυναίκες του μόχθου, αυτές που πραγματικά υφίστανται τις διακρίσεις. Η οικονομική βία είναι η μεγαλύτερη βία που υφίστανται οι γυναίκες και από εκεί και πέρα, απορρέουν όλα τα δεινά. Όταν, λοιπόν, συμβαίνουν τέτοια φαινόμενα σε γυναίκες που είναι κατά τεκμήριο, εν πάση περιπτώσει, ανεξάρτητες και δυναμικές, ούσες μέσα στη Βουλή, καταλαβαίνετε τι μπορεί να συμβαίνει έξω στην κοινωνία και που πραγματικά θα περνάει εντελώς κάτω από τα «ραντάρ». Υπάρχουν οι διαδικασίες, υπάρχουν καλές πρακτικές, υπάρχουν ευρωπαϊκές προτάσεις, αν δεν μας κάνουν οι ελληνικές και αν δεν είναι επαρκείς οι λόγοι για τους οποίους θα πρέπει να κινηθούν διαδικασίες από μόνες τους, ούτως ώστε να φτιάξουμε και να θέσουμε αυτό το παράδειγμα της μηδενικής ανοχής που πρέπει να υπάρχει απέναντι σε όσους αποφασίζουν να κάνουν κατάχρηση της θέσης τους ή του φύλου τους, προκειμένου να περιορίσουν τα άλλα μέλη της κοινωνίας που μπορούν να είναι επίσης ενεργά, να έχουν τις απόψεις τους και να πολεμούν γι' αυτές. Σας ευχαριστώ πολύ και θα αναμένω τις επόμενες πρωτοβουλίες.
Κι εγώ ευχαριστώ. Τον λόγο έχει ο Βουλευτής της Δημοκρατικής Συμπαράταξης κ. Κεγκέρογλου.
Ευχαριστώ, κύριε Πρόεδρε. Θα μιλήσω από τη θέση μου. Ήταν ενδιαφέρον το θέμα που ανέπτυξε η κυρία συνάδελφος, το οποίο όμως αφορά συνολικά τη διασφάλιση του απορρήτου, όταν πρόκειται περί απορρήτου, εμπιστευτικού ή μιας δεοντολογίας. Και αφορά και τα δύο φύλα, αφορά και όλους τους ανθρώπους, όλους τους συμπολίτες στη ζωή και βέβαια και εδώ στο Κοινοβούλιο. Δεν νομίζω ότι εάν ήθελε να αναδείξει για κάποιον λόγο ένας συνάδελφος που ήταν από τη δυάδα τη διαφοροποίηση ενός βουλευτή, επέλεξε να το κάνει επειδή ήταν βουλευτίνα και όχι βουλευτής. Νομίζω, δηλαδή, ότι είναι ευρύτερο το πρόβλημα και δεν ήταν σε σχέση με τη διάκριση φύλου. Ήταν σε σχέση με την έλλειψη σεβασμού στη δεοντολογία, η οποία λέει ότι εκεί είσαι ψηφολέκτης, για να κάνεις μια συγκεκριμένη δουλειά που προβλέπει ο Κανονισμός της Βουλής, να βγάλεις το αποτέλεσμα και, με βάση αυτά τα οποία προβλέπει ο Κανονισμός, να ανακοινωθεί το αποτέλεσμα. Εγώ, δηλαδή, θεωρώ ότι είναι ελαφρυντικό για τον κ. Καραγιαννίδη το να πούμε ότι, επειδή έτυχε και ήταν βουλευτίνα αυτή που διαφοροποιήθηκε, το έκανε γι' αυτόν τον λόγο. Όχι. Είναι πιο σοβαρό ακόμα, χωρίς να σημαίνει ότι μπορεί να μην υπήρχε στο μυαλό κάποιου άλλου κάποια στιγμή και κάτι τέτοιο. Εγώ νομίζω ότι έτσι είναι. Εν πάση περιπτώσει, νομίζω ότι η Ελλάδα έχει κάνει τεράστια πρόοδο από τη Μεταπολίτευση και μετά, ξεκινώντας από το Σύνταγμα του '75 και, βέβαια, με πάρα πολλά νομοθετήματα, τα οποία έχουν δώσει το μήνυμα ότι δεν υπάρχουν διακρίσεις σε αυτόν τον τόπο, ότι είμαστε μια σύγχρονη χώρα, που έχει αποβάλει τις διακρίσεις σε όλα τα επίπεδα και, βέβαια, τη διάκριση λόγω φύλου. Έχουμε αποβάλει τις διακρίσεις σε κάθε επίπεδο της δημόσιας ζωής, είτε αυτές είναι λόγω επιλογών, χρώματος, καταγωγής ή πεποιθήσεων. Αυτά για την Ελλάδα είναι παρελθόν. Η βελτίωση του θεσμικού νομοθετικού πλαισίου ασφαλώς θα είναι ένα διαρκές ζητούμενο, γιατί συνεχώς θα προκύπτουν ζητήματα που θα πρέπει να ρυθμιστούν. Όμως, το πιο σημαντικό είναι η παιδεία. Το πιο σημαντικό είναι από την οικογένεια και βέβαια από το σχολείο να έχουμε την ανάλογη διαπαιδαγώγηση, ούτως ώστε να μη χρειάζεται καν να σκεφτεί κανείς ότι υπάρχει νόμος, να μη χρειάζεται καν να σκεφτεί ότι αυτό το προβλέπει ένας νόμος να γίνεται με αυτόν τον τρόπο, αλλά να είναι αποτέλεσμα της διαπαιδαγώγησης και της κουλτούρας που θα αποκτήσει ο άνθρωπος από την οικογένειά του, το σχολείο και το ίδιο το κοινωνικό περιβάλλον, στο οποίο θα μεγαλώσει και στο οποίο διαβιοί. Αυτή η πρόοδος, λοιπόν, της χώρας μας είχε επιτευχθεί. Δεν ήρθε τώρα, όπως κάποιοι προσπάθησαν να πουν. Και μας είπε η Κοινοβουλευτική Εκπρόσωπος του ΣΥΡΙΖΑ: «Ξέρετε πόσοι ξενώνες υπάρχουν;». Γνωρίζουμε, γιατί έχουν γίνει τα προηγούμενα χρόνια. Βεβαίως και πρέπει να γίνουν ακόμα περισσότεροι. Τους ξενώνες το ΕΚΚΑ τούς έχει κάνει πολλά χρόνια πριν. Χρειάζεται να βελτιωθεί το πλαίσιο, να μην έχουμε προβλήματα και δυνατότητες και να έχουμε και απόλυτη προστασία των γυναικών που προσφεύγουν και καλύπτονται στην ασφάλεια του ξενώνα από οποιαδήποτε απειλή, γιατί υπάρχουν και τέτοια. Το πρόγραμμα «Εναρμόνιση Επαγγελματικής και Οικογενειακής Ζωής» ασφαλώς είναι παλιό. Θα σας πω το εξής. Κάνετε το εξής λάθος. Το 2014 με εκατόν δέκα χιλιάδες παιδιά που μπήκαν ως δικαιούχοι, με τα ίδια εισοδηματικά όρια δεν έμεινε κανένα παιδί εκτός. Το 2017-2018 έμειναν δεκαέξι χιλιάδες παιδιά έξω, παρ' ότι διατέθηκαν παραπάνω κουπόνια, με τα ίδια εισοδηματικά όρια. Αυτό ξέρετε τι σημαίνει; Ότι αυξήθηκαν οι άνθρωποι, οι οικογένειες με παιδιά που είναι κάτω από τα εισοδηματικά όρια, λόγω της περαιτέρω φτωχοποίησης που υπήρξε. Τα αποτελέσματα, δηλαδή, της κρίσης δεν σταμάτησαν ημερολογιακά ούτε το 2014 ή το 2015, με την τυπική λήξη του δεύτερου μνημονίου, ούτε τον Αύγουστο του 2018, με την τυπική λήξη του τρίτου μνημονίου. Δυστυχώς, τα αποτέλεσμα της κρίσης υπάρχουν και υπήρξε περαιτέρω φτωχοποίηση και συνεχίζει να υπάρχει. Οι δικαιούχοι του ΚΕΑ αυξάνονται συνεχώς. Δείτε το. Και αυτό είναι ένα πρόβλημα. Βεβαίως, δεν αφορά το Υπουργείο Εσωτερικών, του οποίου νομοσχέδιο συζητάμε σήμερα. Έχει να κάνει, όμως, με την υπερφορολόγηση, με τα πολλά βάρη και στην οικογένεια και τις δραστηριότητες και βεβαίως με μια τάση στην οποία ωθείται, αν θέλετε, η κάθε δραστηριότητα, να υπάρχει περισσότερη ελευθερία σε σχέση με αυτά τα οποία παράγει ή διαβιοί. Το αποτέλεσμα ποιο είναι; Το αποτέλεσμα είναι ότι υπάρχει ζήτημα που πρέπει να αντιμετωπιστεί από την καθημερινή αύξηση των ανθρώπων που μπαίνουν στο φάσμα της φτώχειας. Το νομοσχέδιο αυτό, για να επανέλθω στα άλλα σκέλη του, δεν έχει μία συγκεκριμένη - ας το πούμε - θεματολογία. Έχει τρεις, τέσσερις διαφορετικές θεματολογίες. Είναι πάρα πολύ σημαντικές, αλλά είναι τέσσερις διαφορετικές θεματολογίες. Η τοποθέτησή μας δεν είναι άσχετη επί της αρχής με αυτό το γεγονός. Δηλαδή, ψηφίζουμε «παρών» επί της αρχής, διότι δεν υφίσταται αρχή. Υφίστανται επιμέρους θεματολογίες, οι οποίες είναι πολύ σημαντικές βεβαίως, αλλά δεν είναι μία, δεν υπάρχει αρχή. Έρχομαι στο θέμα που έχει να κάνει με τη διάταξη για το «Βοήθεια στο Σπίτι» και τις διευκολύνσεις για τους διαγωνισμούς που θα ακολουθήσουν μετά την εναρμόνιση των οργανισμών των δήμων και όλη αυτή την εξέλιξη. Να πω ότι αυτή ήταν μία πρωτοβουλία δικιά μας, πολύ παλιότερη, από τότε που είχαμε την ευθύνη στο Υπουργείο Εργασίας και που προχώρησε και ευδοκιμεί. Παρά τα όποια προβλήματα, νομίζω ότι είναι μία πολύ καλή εξέλιξη, που θα δώσει αποτελέσματα. Το «Βοήθεια στο Σπίτι» όχι μόνο απέδειξε ότι είναι το καλύτερο πρόγραμμα της αυτοδιοίκησης, αλλά πρέπει και άλλα να ακολουθήσουν το πρότυπό του. Με αυτή την έννοια νομίζω ότι είναι πολύ σημαντικό. Όμως, υπάρχουν τα κέντρα δημιουργικής απασχόλησης των παιδιών και τα κέντρα δημιουργικής απασχόλησης των παιδιών με αναπηρία. Εδώ λυπάμαι, κύριε Υπουργέ, αλλά υπάρχει μία διαφορετική στάση από την πλευρά του Υπουργείου. Θα πρέπει να δούμε - αν όχι φέτος - πώς από φέτος θα προετοιμάσουμε το έδαφος, ούτως ώστε με τη λήξη αυτής της προγραμματικής περιόδου να έχουμε μία θεσμική μεταβολή με την ένταξη των ΚΔΑΠ και των ΚΔΑΠ ΜΕΑ στις κοινωνικές υπηρεσίες των δήμων. Και να μην έχουμε μόνο διακόσιες εβδομήντα εννέα ΚΔΑΠ που έχουμε σήμερα και πενήντα εννέα για παιδιά με αναπηρία, αλλά να μπορεί κάθε παιδί και κάθε οικογένεια να πάει το παιδί σε ένα κέντρο δημιουργικής απασχόλησης. Αυτό θα βοηθήσει πάρα πολύ στην εναρμόνιση επαγγελματικής και οικογενειακής ζωής. Αυτό θα βοηθήσει πάρα πολύ στο να ελαφρυνθεί η μητέρα και οι γονείς γενικότερα, βεβαίως, και να υπάρχει περισσότερη θεσμική - και στην πράξη - θωράκιση αυτού που λέμε «ισότητα στήριξης οικογένειας», άρα και ισότητα αυτού που έχει το περισσότερο βάρος. Και εκ των πραγμάτων το περισσότερο βάρος το έχει η μητέρα, όπως και να το κάνουμε. Άρα είναι ένα ζήτημα το οποίο υπεισέρχεται στην επί της ουσίας ισότητα των δύο φύλων και την εξάλειψη των διακρίσεων. Είναι επομένως κάτι το οποίο θα πρέπει να το προχωρήσουμε. Τελειώνω - και ευχαριστώ, κύριε Πρόεδρε - με τη θέση μας για την τροπολογία. Επειδή και η Νέα Δημοκρατία την αντιμετώπισε αρνητικά ως μία παρέμβαση λίγες μέρες πριν από τις εκλογές, θέλω να θυμίσω στον κ. Βορίδη ότι ο τότε Υπουργός Εσωτερικών - αν θυμάμαι καλά - ο κ. Μιχελάκης έφερε λίγες μέρες πριν από τις εκλογές μία τροπολογία που αύξανε τον αριθμό των υποψηφίων από 50% των εκλεγομένων σε 100%. Δηλαδή, είναι μία πρακτική η οποία υπήρξε και τότε και είναι αρνητική, είναι αρνητικότατη, διότι, ενώ είχαν προχωρήσει οι διαδικασίες και είχαν ουσιαστικά καταρτιστεί οι συνδυασμοί, λίγες μέρες πριν, έχοντας δώσει την εσωτερική πληροφόρηση σε ορισμένους μόνο υποψηφίους - προφανώς φιλικά διακείμενους στον ίδιο ή και στο κόμμα του, δεν μπορώ να το πω με βεβαιότητα - , έκανε αυτή την τροποποίηση και είχε έτοιμους τους άλλους πενήντα και τους έβαλε υποψηφίους. Παρ' όλα αυτά, γι' αυτόν τον οποίο λέγεται ότι έγινε αυτή η ρύθμιση, τις έχασε τις εκλογές. Τις έχασε παταγωδώς. Ολοκληρώνω, κύριε Πρόεδρε, λέγοντας ότι δεν θα βοηθήσουν αυτές οι ρυθμίσεις. Ούτε η Κουντουρά ούτε ο κ. Δανέλλης ούτε κάποιος άλλος θα σώσουν τον ΣΥΡΙΖΑ ή δεν θα σωθούν μέσω του ΣΥΡΙΖΑ, σε καμμία περίπτωση. Νομίζω ότι οι κανόνες, εφόσον είναι θεσμοθετημένοι, θα πρέπει να τηρούνται, όχι για κανέναν άλλον λόγο, αλλά γιατί πρέπει να είναι γνωστά τα πάντα πριν. Αυτό είναι δεδομένο για τον κ. Μωραΐτη. Δεν πρόκειται να τους προσθέσει τίποτα. Ίσα - ίσα που όλη αυτή η διαδικασία η οποία έγινε δημιούργησε αντανακλαστικά. Κίνησε τα αντανακλαστικά των ανθρώπων της παράταξής μας και αυτό το βλέπουμε καθημερινά. Θα έλεγα ότι θα έπρεπε να στείλουμε μία ανθοδέσμη στον κ. Τσίπρα, αντί να τον κατηγορούμε που προέβη σε αυτή την ατσούμπαλη πράξη και την ασεβή πράξη προς την παράταξή μας, διότι μας ωφέλησε. Εγώ τουλάχιστον τον ευχαριστώ δημοσίως και μέσα στο Κοινοβούλιο. Η τροπολογία αυτή νομίζω ότι είναι πέρα από κάθε λογική. Ισχύει κάτι σύμφωνα με τους κανόνες. Έτσι κι αλλιώς στις 15 Ιουνίου, εφόσον εκλεγούν - αλλά δεν πρόκειται να εκλεγούν λόγω πίεσης που έχουν στο ψηφοδέλτιό τους - , θα πρέπει να παραιτηθούν, όπως είπε και ο κ. Χαρίτσης. Τότε, δηλαδή, δεν θα υπάρχει θέμα, αφού θα γίνουν οι εκλογές τον Οκτώβρη, όπως λέει ο Πρωθυπουργός; Δεν θα υπάρξει θέμα από εκεί και πέρα; Αυτά είναι τερτίπια, μέθοδοι, τακτικισμοί, που δεν ωφελούν. Δεν ωφελούν! Η απόφαση του ελληνικού λαού νομίζω ότι θα έρθει και δεν θα επηρεαστεί από όλα αυτά. Εμείς και καταψηφίζουμε τη συγκεκριμένη διάταξη, παρ' ότι ψηφίζουμε και είναι γνωστή η δημιουργική τοποθέτησή μας για σημαντικά άρθρα που περιλαμβάνει το νομοσχέδιο - να το πω αυτό - , πλην όμως ακυρώνεται αυτή η προσπάθεια από τη φιλοσοφία «να περάσουμε και κάποια πράγματα, έτσι, όπως - όπως, για να προχωρήσει η κατάσταση». Για αυτό θεωρώ ότι θα πρέπει πραγματικά, έστω και την τελευταία στιγμή, να την αποσύρει. Αυτή η τροπολογία δεν προσφέρει τίποτα, ούτε στην Κυβέρνηση ούτε στον ΣΥΡΙΖΑ ούτε στον κ. Τσίπρα και να προχωρήσουμε με το ισχύον καθεστώς σεβασμού στους διακριτούς ρόλους Βουλευτή και Ευρωβουλευτή, για να μπορέσει πραγματικά να έχει τη δυνατότητα να κρίνει ο ελληνικός λαός χωρίς τα τερτίπια αυτά. Ευχαριστώ, κύριε Πρόεδρε, και συγνώμη για την παράταση του χρόνου της ομιλίας μου.
Και εγώ ευχαριστώ.
Κύριε Πρόεδρε, θα ήθελα τον λόγο.
Τι θέλετε, κυρία Κασιμάτη;
Θα ήθελα να κάνω μια προσθήκη σε αυτά που είπα, επειδή αναφέρθηκε και ο κ. Κεγκέρογλου.
Προσθήκη σε τι;
Αναφέρθηκε στην ομιλία μου. Θα ήθελα να κάνω μια διευκρίνιση, σας παρακαλώ.
Ναι, αλλά εκ του Κανονισμού δεν προβλέπεται αυτό. Να την καταθέσετε ευχαρίστως.
Όχι, θα ήθελα για ένα λεπτό τον λόγο να το εξηγήσω. Για ένα λεπτό μόνο, κύριε Πρόεδρε.
Πρέπει να ζητήσετε τον λόγο για προσωπικό θέμα, κυρία Κασιμάτη. Είναι ο Κανονισμός.
Είναι εξόχως προσωπικό.
Με τη συναίνεση του Σώματος, έχετε τον λόγο. Είναι εκτός Κανονισμού, γι' αυτό το λέω.
Ευχαριστώ πολύ. Ο καλός συνάδελφος, ο κ. Κεγκέρογλου, επιδεικνύοντας ευαισθησία στο φαινόμενο που κατήγγειλα και όλοι ξέρουμε, καλώς είπε - και αυτή είναι η θεώρηση των πραγμάτων και έτσι είναι και σύμφωνα με τους ορισμούς - ότι το ιδεολογικό bullying - που αποπειράθηκαν να κάνουν εδώ οι τρεις κύριοι της εφορευτικής επιτροπής, που κάθονταν εδώ - δεν έχει να κάνει με το φύλο ως κίνητρο. Το κίνητρο οπωσδήποτε είναι πολιτικό, είναι πολιτικές οι διαφωνίες. Όμως, το ζήτημα ότι τελικά αποφασίζουν να παραβιάσουν την εντολή που έχουν από τη Βουλή να διασφαλίσουν το κύρος της διαδικασίας και μιας ψηφοφορίας και αποφασίζουν να το κάνουν σε μία συνάδελφο η οποία είναι γυναίκα και όχι σε άλλους άντρες, οι οποίοι επίσης είχαν διαφορετική γνώμη, αυτό είναι που δημιουργεί το ιδιαίτερο ζήτημα, δηλαδή ότι τελικά αποφασίζεις να το κάνεις, επειδή νομίζεις ότι μπορείς να το κάνεις. Πρέπει δε να σας πω ότι κανένας από τους τρεις άνδρες δεν έχει ζητήσει ακόμη συγγνώμη ή δεν έχει αναλάβει την ευθύνη για όσα τουλάχιστον τους καταλογίζονται, ούτε καν για να το αρνηθούν. Ο κ. Καραγιαννίδης και ο κ. Μπαξεβανάκης δεν μου έχουν πει κάτι, πλην του κ. Φωτήλα ο οποίος μου είπε: «Τι να έλεγα στον Καραγιαννίδη εκείνη την ώρα;». Προφανώς θεώρησε ότι μπορεί να τσακωθεί με την Κασιμάτη και όχι με τον Καραγιαννίδη. Θεωρώ ότι τα ζητήματα αυτά δεν είναι προσωπικά. Το ζήτημα αυτής της παραβίασης δεν έχει να κάνει μόνο με την παραβίαση του έμφυλου δικαιώματος, αλλά έχει να κάνει με το γεγονός ότι αποφασίζουμε να έχουμε ποσοστώσεις. Υπάρχουν γυναίκες και άνδρες μέσα στο Κοινοβούλιο εκπροσωπώντας τον λαό και αυτές μπορούν να υφίστανται τέτοιους ιδεολογικούς καταναγκασμούς ή βίες. Εγώ δεν τα υφίσταμαι, ούτε μιλάω ως θύμα. Μιλάω ως άνθρωπος που επιδεικνύω μηδενική ανοχή σε αυτό και γι' αυτό τα λέω. Για αυτό θεωρώ ότι το ζήτημα δεν είναι προσωπικό. Έχει να κάνει με το γεγονός ότι εν τέλει υποβαθμίζεται η ελευθερία της έκφρασης μέσα στο Κοινοβούλιο, όταν κάποια άλλη γυναίκα ίσως θα θεωρούσε ότι δεν πρέπει να μιλήσει, δεν πρέπει να το πει, ότι μπορεί να παρεξηγηθεί. Ως εκ τούτου το ζήτημα, επαναλαμβάνω, παύει να είναι προσωπικό και θα πρέπει η Βουλή, το Προεδρείο της Βουλής, μια Βουλή που έχει επιδείξει τεράστια ευαισθησία στο ζήτημα της καταπολέμησης των έμφυλων διακρίσεων και της θέσης της γυναίκας, να πάρει πρωτοβουλία και να παραπέμψει το ζήτημα, ως δικό του θέμα, στην Επιτροπή Δεοντολογίας.
Παρακαλώ, τελειώνετε, κυρία Κασιμάτη.
Τελειώνω αμέσως. Σας ευχαριστώ πολύ, κύριε Πρόεδρε, για τον χρόνο. Βεβαίως, ακολουθώντας και τις κατευθυντηρίους που έχω καταθέσει για το γεγονός ότι πρέπει να υπάρξουν ακόμα περισσότερες παραδειγματικές κυρώσεις, ούτως ώστε αυτά τα φαινόμενα όχι μόνο να μην τα ξαναζήσουμε, αλλά να μη φοβούνται οι συνάδελφοι οι οποίοι θεωρούν ότι μπορούν να τα κάνουν, να επιστρέψουν στη θέση που τους αναλογεί και στο χαμηλό τους ύψος. Σας ευχαριστώ.
Και εγώ σας ευχαριστώ. Τον λόγο έχει ο Υπουργός κ. Χαρίτσης. Δεκαοκτώ λεπτά σάς αρκούν, κύριε Υπουργέ;
Μάλιστα, κύριε Πρόεδρε. Ευχαριστώ. Ξεκινώντας, να επιβεβαιώσω ότι είναι πέντε οι υπουργικές τροπολογίες που γίνονται αποδεκτές. Είναι οι τροπολογίες με γενικό αριθμό 2029, 2042, 2043, 2044 και 2045. Ως προς τις βουλευτικές τροπολογίες, έχουμε ήδη πει ότι γίνεται αποδεκτή η τροπολογία με γενικό αριθμό 2028 των κυρίων Δελή, Λαμπρούλη και Βαρδαλή. Γίνονται αποδεκτές επίσης οι τροπολογίες με γενικό αριθμό 2032, 2034, 2035, 2036, 2046, 2047, 2049 και 2050. Να πω δυο λόγια μόνο, αν μου επιτρέπετε, για την τροπολογία με γενικό αριθμό 2041, που ήταν μια τροπολογία από Βουλευτές της Δημοκρατικής Συμπαράταξης. Είναι ένα ζήτημα το οποίο έχει απασχολήσει κι εμάς. Είμαστε σε επικοινωνία με το Υπουργείο Παιδείας, γιατί υπάρχουν κάποια ζητήματα από τη νέα σχολική χρονιά με τη χρηματοδότηση αυτής της μεταφοράς. Θα τα λύσουμε αυτά τα ζητήματα. Για αυτό δεν μπορεί τώρα να γίνει αποδεκτή η συγκεκριμένη τροπολογία. Θα τα λύσουμε, έτσι ώστε να είναι απρόσκοπτη η μεταφορά και των μαθητών των καλλιτεχνικών σχολείων και για την επόμενη σχολική χρονιά, 2019-2020. Ως προς την τροπολογία 2033, ακούσατε από τον αρμόδιο Υπουργό Αθλητισμού ότι κατά την Κυβέρνηση κινείται στη σωστή κατεύθυνση. Έχει η Κυβέρνηση την πρόθεση να την αποδεχθεί. Όμως, κατόπιν επικοινωνίας με τον συναρμόδιο Αναπληρωτή Υπουργό Οικονομικών, χρειάζεται να υπάρξει έκθεση του Γενικού Λογιστηρίου του Κράτους και κατά συνέπεια ζητώ και από τους υπογράφοντες Βουλευτές να την αποσύρουν προς το παρόν και να την επανακαταθέσουν, όταν μετά από λίγες μέρες θα υπάρχει και η έκθεση του Γενικού Λογιστηρίου του Κράτους, έτσι ώστε να μην υπάρχει κανένα πρόβλημα με το Υπουργείο Οικονομικών. Αυτά είχα να πω σε σχέση με τις τροπολογίες. Κύριε Πρόεδρε, ξεκινώντας την ομιλία μου, θα μου επιτρέψετε να εκφράσω τον αποτροπιασμό μου και την οργή μου για δύο πολύ πρόσφατα περιστατικά ρατσιστικής βίας στα Βίλια και στην Κόνιτσα. Ελπίζω και περιμένω πολύ σύντομα οι δράστες αυτών των αποτρόπαιων επιθέσεων κατά προσφύγων και μεταναστών να αντιμετωπίσουν τις συνέπειες της δικαιοσύνης. Βεβαίως, μας δείχνουν και αυτά τα περιστατικά, που έρχονται να προστεθούν σε μια σειρά άλλων που προηγήθηκαν το προηγούμενο διάστημα, ότι έχουμε πολλά ακόμα να κάνουμε, έχουμε πολύ δρόμο να διανύσουμε, έτσι ώστε να ξεριζώσουμε τον ρατσισμό και τον φασισμό από την ελληνική κοινωνία. Το νομοσχέδιο, του οποίου τη σχετική συζήτηση ολοκληρώνουμε σήμερα, πέρασε από μια διαδικασία αναλυτικής διαβούλευσης και συζήτησης και στις επιτροπές της Βουλής τις προηγούμενες ημέρες. Αποτελείται, όπως γνωρίζετε πλέον πολύ καλά, από τρία μέρη. Θα ήθελα όμως, πριν μπω στο πρώτο μέρος, να πω ότι κατά τη γνώμη μου είναι θετικό το γεγονός ότι η συζήτηση που έγινε στις επιτροπές αλλά και σήμερα, ήταν αρκετά παραγωγική. Υπήρξαν ζητήματα και ειπώθηκαν πράγματα τα οποία ενσωματώθηκαν με τη μορφή των νομοθετικών βελτιώσεων και στο σώμα του νομοσχεδίου. Αυτό είναι κάτι το οποίο μας χαροποιεί. Θα ήθελα εδώ να επισημάνω κάτι, επειδή άκουσα νωρίτερα και τον Κοινοβουλευτικό Εκπρόσωπο της Νέας Δημοκρατίας, τον κ. Δένδια να μιλάει για την ανάγκη πολιτικής και προγραμματικής αντιπαράθεσης και όχι κραυγών, φωνών και οιμωγών, μιας κι έχουμε μπροστά μας εκλογικές αναμετρήσεις τους επόμενους μήνες σε όλα τα επίπεδα. Νομίζω ότι δεν μπορώ παρά να συμφωνήσω με τον κ. Δένδια. Όμως θα έπρεπε, κατά τη γνώμη μου, να στρέψει αυτές τις επικρίσεις περισσότερο προς τον αντιπρόεδρο του κόμματός του, τον οποίον ακούσαμε πριν. Μίλησε αλλά δεν ανέφερε τίποτα για το εν λόγω νομοσχέδιο. Νομίζω ότι πράγματι είναι προγραμματική η αντιπαράθεση που πρέπει να κάνουμε. Είναι πολιτική η αντιπαράθεση, είναι ιδεολογική αντιπαράθεση. Αυτή είναι και η πεμπτουσία της δημοκρατίας. Το συγκεκριμένο νομοσχέδιο προσφέρεται για μια τέτοια γόνιμη συζήτηση. Ξεκινώ, λοιπόν, με το πρώτο μέρος του πολυνομοσχεδίου, το οποίο μεριμνά για την προώθηση της ουσιαστικής ισότητας των φύλων και την καταπολέμηση της έμφυλης βίας. Πράγματι - και θα συμφωνήσω σε αυτό με κάποια πράγματα που ειπώθηκαν νωρίτερα από Βουλευτές, προερχόμενους κυρίως από τη Δημοκρατική Συμπαράταξη - και στο παρελθόν νομοθετικά είχαν γίνει πολύ σημαντικά βήματα προς την κατεύθυνση της νομικής κατοχύρωσης της ισότητας των φύλων. Βλέπουμε, όμως ,ότι υπάρχει πολύ μεγάλη απόσταση μεταξύ της νομικής κατοχύρωσης και της ουσιαστικής ισότητας στην πράξη, στην καθημερινή ζωή, στην καθημερινότητα των πολιτών. Άκουσα τον κ. Κουτσούκο να μιλάει πριν για μια «έκθεση ιδεών». Πέρα από το ότι το συγκεκριμένο νομοσχέδιο στα πρώτα τριάντα του άρθρα αναφέρεται με συγκεκριμένο τρόπο σε παρεμβάσεις που πρέπει να γίνουν, νομίζω ότι αυτό αδικεί και τη δουλειά που έγινε από πολλά στελέχη του Υπουργείου μας για να φτάσουμε στο σημερινό αποτέλεσμα. Προχωρούμε, λοιπόν, σε σημαντικές, ουσιαστικές, κατά τη γνώμη μας, παρεμβάσεις. Θα αναφερθώ σε κάποιες απ' αυτές. Ο αγώνας για την πραγματική ισότητα των φύλων - το βλέπουμε όλοι γύρω μας - δεν αφορά στο παρελθόν, αφορά στο σήμερα, στη σημερινή ελληνική πραγματικότητα, αφορά στη σημερινή ελληνική κοινωνία και το βλέπουμε αυτό στην ανισότητα, στην πρόσβαση στην εργασία και τις αμοιβές, στην ανατροφή των παιδιών και τις δουλειές που επιβαρύνουν ακόμα δυσανάλογα τις γυναίκες, στις σεξιστικές αναπαραστάσεις και την αντικειμενοποίηση των γυναικών από τα μέσα μαζικής ενημέρωσης, στη σεξουαλική παρενόχληση, στην έμφυλη βία. Με αυτόν, λοιπόν, τον γνώμονα φέρνουμε μια ολοκληρωμένη, θεωρούμε, θεσμική παρέμβαση, η οποία έρχεται να καλύψει σημαντικά κενά σε αυτά τα πεδία. Συνοπτικά, λοιπόν, το νομοσχέδιο, όπως γνωρίζετε πλέον πολύ καλά, ενισχύει την εκπροσώπηση των γυναικών στα πολιτικά δρώμενα, στη συγκεκριμένη περίπτωση στη Βουλή, αλλά και στην Ευρωβουλή μετά την τελευταία νομοθετική ρύθμιση την οποία κάναμε σήμερα, από το 1/3 στο 40% επί του συνόλου των υποψηφίων. Υπενθυμίζω ότι ήδη υπάρχει η σχετική πρόβλεψη για τις αυτοδιοικητικές εκλογές με την ψήφιση του «ΚΛΕΙΣΘΕΝΗ» πέρυσι, το 2018. Το νομοσχέδιο εντάσσει τη διάσταση του φύλου στη σύνταξη των δημοσίων εγγράφων, μεριμνά για την ουσιαστική κατοχύρωση της ισότητας στην απασχόληση, περιλαμβάνει μέτρα για την προώθηση της ισότητας στα μέσα μαζικής ενημέρωσης, στη διαφήμιση αλλά και στις αρμοδιότητες του Εθνικού Συμβουλίου Ραδιοτηλεόρασης. Εξίσου σημαντικές όμως, κατά τη γνώμη μας, είναι και οι ρυθμίσεις για τη λειτουργία για πρώτη φορά στη χώρα μας ενός ολοκληρωμένου δικτύου τοπικών δομών, με στόχο την πρόληψη και την αντιμετώπιση της βίας κατά των γυναικών. Λειτουργία λοιπόν, συμβουλευτικών κέντρων αλλά και λειτουργία ξενώνων φιλοξενίας γυναικών, θυμάτων έμφυλης βίας. Εδώ να πω ότι γι' αυτό το δίκτυο έχει διασφαλιστεί η χρηματοδότηση, μέχρι το τέλος του 2020, από τα συγχρηματοδοτούμενα προγράμματα του ΕΣΠΑ. Και βεβαίως, από το τέλος του 2020 και μετά, το δίκτυο αυτό θα χρηματοδοτηθεί από τον κρατικό προϋπολογισμό.
Μας το αφήνατε αυτό για να κλείσουμε.
Αφήνω και κάτι για το τέλος, κύριε Βορίδη. Δεν θα υπάρχει η παραμικρή επιβάρυνση στους δήμους γι' αυτό το πολύ σημαντικό πρόγραμμα. Φυσικά, εμείς δεν έχουμε την αυταπάτη ότι με ένα νομοσχέδιο θα επιλυθούν ζητήματα, παθογένειες και κατεστημένες αντιλήψεις, οι οποίες υπάρχουν στην κοινωνία μας πάρα πολλά χρόνια. Θεωρούμε, όμως, ότι είναι ένα νομοσχέδιο στη σωστή κατεύθυνση, αυτό το πρώτο μέρος για τα ζητήματα ισότητας, είναι παρεμβάσεις θεσμικές, νομοθετικές, οι οποίες βοηθούν ακριβώς στη δημιουργία μιας άλλης κοσμοαντίληψης, περισσότερο εξισωτικής και περισσότερο δίκαιης. Θέλω, κλείνοντας, σε σχέση με το πρώτο μέρος, να πω ότι είναι θετικό, κατά τη γνώμη μου, το γεγονός ότι, παρά τις όποιες επιμέρους ενστάσεις εκφράστηκαν, οι περισσότερες δυνάμεις του δημοκρατικού τόξου τοποθετήθηκαν και στην επιτροπή και στην Ολομέλεια θετικά γι' αυτές τις διατάξεις. Θέλω να ευχαριστήσω για τη δουλειά που έγινε και την Υφυπουργό κ. Χρυσοβελώνη και τη Γενική Γραμματέα κ. Κούβελα και όλα τα στελέχη του Υπουργείου μας, που δούλεψαν για να έχουμε αυτό το αποτέλεσμα. Περνώ τώρα στο δεύτερο μέρος, στις ρυθμίσεις των θεμάτων της ιθαγένειας. Κατ' αρχάς, πρέπει και σήμερα, παρ' ότι τα περισσότερο από αυτά τα θέματα τα συζητήσαμε διεξοδικότατα και στις επιτροπές, από ό,τι φαίνεται να δώσουμε και κάποιες περαιτέρω διευκρινίσεις. Κατ' αρχάς, για το άρθρο 40, επειδή ειπώθηκε από τον κ. Γεωργαντά, αν δεν κάνω λάθος, για τους αποβιώσαντες. Πέρα από την πάγια νομολογία του ΣτΕ, το άρθρο 40 βάζει για πρώτη φορά ρυθμίσεις για ένα ζήτημα που ταλανίζει πολλούς συνανθρώπους μας. Όπως θα γνωρίζετε, είναι και η κύρια εστία διαφθοράς στις υπηρεσίες της ιθαγένειας, εδώ και δεκαετίες. Τελειώνουμε, λοιπόν, με αυτά. Με το συγκεκριμένο άρθρο μπαίνουν πολύ σαφείς κανόνες. Και βεβαίως, μιας και αναφερθήκατε και στα αιτήματα και με ρωτήσατε για τα κίνητρα, «γιατί άραγε το κάνουμε αυτό, πάλι κάποια συνωμοσία εξυφαίνεται από την Κυβέρνηση του ΣΥΡΙΖΑ, δεν μπορεί…».
Όχι, έχουν αποκαλυφθεί τα κίνητρα!
Υπάρχουν Ελληνοαμερικανοί, υπάρχουν ελληνικής καταγωγής άνθρωποι στην Αυστραλία, υπάρχουν Μικρασιάτες που βρέθηκαν κατευθείαν στο εξωτερικό και οι οποίοι θα επωφεληθούν από τη συγκεκριμένη ρύθμιση. Σε σχέση με το ζήτημα των ομογενών της πρώην Σοβιετικής Ένωσης, μέχρι τώρα αυτό που είχαμε ήταν αιτήσεις οι οποίες αργούσαν, καθυστερούσαν πολλές φορές για περισσότερο από είκοσι χρόνια να εξεταστούν. Το πλαίσιο ορίζεται από εγκυκλίους μέχρι τώρα. Εμείς, λοιπόν, λέμε ότι η επιτροπή θα εξετάζει την ομογενειακή ιδιότητα και θα πρέπει να υπάρχει μια ελάχιστη ένταξη στην ελληνική κοινωνία. Το αναφέρουμε αναλυτικά και στην αιτιολογική έκθεση. Η υπουργική απόφαση θα ρυθμίζει ζητήματα διαδικασίας εγγράφων που θα γίνουν δεκτά από τη διαδικασία της εξέτασης. Σε σχέση με όσα αναφέρθηκαν από τη μεριά της Δημοκρατικής Συμπαράταξης, κυρίως από την κ. Χριστοφιλοπούλου, θα ήθελα να πω ότι δεν αυξάνεται ο χρόνος της συνέντευξης. Η διαδικασία συστηματοποιείται, παραμένει στα είκοσι με τριάντα λεπτά, όπως και σήμερα. Και βεβαίως, έχουμε συνεργαστεί και με τα συναρμόδια Υπουργεία γι' αυτά τα θέματα. Θα ήθελα να πω ότι σήμερα όσοι απουσιάζουν από τη χώρα μας, διότι λόγω της κρίσης μετοίκησαν σε κάποια άλλη χώρα, γνωρίζουν ότι απορρίπτονται οι αιτήσεις τους για την ελληνική ιθαγένεια. Αυτό, λοιπόν, το οποίο εμείς κάνουμε - και μάλιστα με τη νομοτεχνική που καταθέσαμε σήμερα είδατε ότι δώσαμε και κάποιες διευκρινίσεις σε σχέση με τις σπουδές και τους λόγους υγείας - είναι ακριβώς να δώσουμε τη δυνατότητα σε αυτούς τους ανθρώπους να συνεχίσουν τη διαδικασία για την αίτηση ιθαγένειας, βεβαίως εφόσον εξακολουθούν να διατηρούν βιοτικές σχέσεις με τη χώρα. Κύριε Βορίδη, νομίζω ότι το συζητήσαμε επαρκώς στην επιτροπή, αλλά ας το ξαναπούμε. Επανάληψη μήτηρ μαθήσεως. Και σήμερα ισχύει η κτήση ιθαγένειας από αποβιώσαντα πρόγονο Έλληνα πολίτη. Εμείς αυτό το οποίο κάνουμε - και ισχύει μάλιστα με πάγια νομολογία του ΣτΕ, την οποία έχω εδώ και την καταθέτω στα Πρακτικά για του λόγου το αληθές - είναι ακριβώς να νομοθετούμε, να θεσμοθετούμε αυτήν τη νομολογία του ΣτΕ, την κάνουμε νόμο. Αυτό κάνουμε εμείς. [[Στο σημείο αυτό ο Υπουργός κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και βεβαίως, επειδή το είπα και πριν απαντώντας σε άλλον Βουλευτή, από τη μία ακούμε τη Νέα Δημοκρατία - και αυτό συνιστά, κατά τη γνώμη μου, μέγιστη αντίφαση - να διαρρηγνύει τα ιμάτιά της σε σχέση με τον απόδημο Ελληνισμό, με την προσπάθεια την οποία πρέπει να κάνουμε να στηρίξουμε τους απόδημους συμπατριώτες μας και από την άλλη ρυθμίσεις όπως αυτές, οι οποίες διευκολύνουν την απόκτηση ιθαγένειας από πολίτες οι οποίοι είναι ελληνικής καταγωγής, θα περίμενα να τις στηρίξετε με μεγαλύτερη θέρμη. Θα ήθελα να αναφερθώ σε κάτι το οποίο ειπώθηκε, νομίζω, από τον κ. Δελή για τα ποινικά κωλύματα. Πράγματι, αυτό είναι ένα ζήτημα το οποίο πρέπει να το δούμε. Έχει βάση και γι' αυτό και θα συσταθεί η επιτροπή για τον κώδικα ιθαγένειας, για να δει και αυτά τα ζητήματα, γιατί είναι κάτι το οποίο πρέπει να το εξετάσουμε. Συνολικά πάντως αυτό το οποίο προσπαθούμε να κάνουμε στο δεύτερο μέρος του νομοσχεδίου - και αυτό νομίζω είναι το πιο σημαντικό απ' όλα - είναι επιτέλους η ελληνική πολιτεία, το ελληνικό κράτος να λειτουργήσει με όρους ευνομούμενου κράτους στα ζητήματα απόδοσης της ιθαγένειας. Θεωρούμε ότι είναι ντροπή για την ελληνική πολιτεία εν έτει 2019 να υπάρχουν ακόμα άνθρωποι οι οποίοι διαβιούν σε καθεστώς ανιθαγένειας, δηλαδή να μην έχουν καμμία ιθαγένεια. Όπως επίσης ήταν αντιστοίχως ντροπή, κατά τη γνώμη μας, προσιδίαζε, θα έλεγα, σε συνθήκες Απαρτχάιντ το γεγονός ότι μέχρι το 2015 παιδιά τα οποία γεννήθηκαν στη χώρα μας, μεγάλωσαν και πήγαν σχολείο στην Ελλάδα, δούλεψαν, έπαιξαν, ερωτεύτηκαν, έκαναν οικογένεια στην Ελλάδα, δεν μπορούσαν να πάρουν την ελληνική ιθαγένεια. Αυτό λοιπόν το αποκατέστησε η Κυβέρνησή μας και είμαστε περήφανοι γι' αυτή την πράξη της Κυβέρνησης μας. Και βεβαίως, τα στοιχεία τα οποία και κάποιοι Βουλευτές της Νέας Δημοκρατίας έχουν προσκομίσει - και θα απαντήσουμε στις σχετικές ερωτήσεις, όταν έρθει η ώρα, σε σχέση με την αύξηση του αριθμού αυτών που απέκτησαν ιθαγένεια τα τελευταία χρόνια - έχουν κατά συντριπτική πλειοψηφία να κάνουν με αυτήν ακριβώς την κατηγορία. Επαναλαμβάνω είμαστε περήφανοι γι' αυτή την εξέλιξη. Βεβαίως, όπως και για τα θέματα ισότητας, εδώ να πω ότι υπάρχουν ακόμα πολλά τα οποία πρέπει να κάνουμε. Μας υπενθύμισε μάλιστα στην πολύ ενδιαφέρουσα και συγκινητική, θα έλεγα, παρέμβασή του ο Βουλευτής κ. Μουσταφά Μουσταφά τα προβλήματα που αντιμετωπίζουν πάρα πολλοί συμπολίτες μας. Έχουμε ακόμα πολλά βήματα να κάνουμε, πράγματι έτσι είναι, όπως το είπατε. Νομίζω όμως ότι και με τις συγκεκριμένες ρυθμίσεις κάνουμε πολύ σημαντικά βήματα, έτσι ώστε το σύστημα να γίνει πιο διαφανές, πιο αδιάβλητο, πιο αντικειμενικό και βεβαίως πιο γρήγορο. Θα ήθελα να πω πολύ περισσότερα για τα ζητήματα της ιθαγένειας, αλλά δυστυχώς βλέπω ότι δεν υπάρχει επαρκής χρόνος. Θα έρθω, λοιπόν, στα ζητήματα που έχουν να κάνουν με το τρίτο μέρος, με τις εκλογικές διατάξεις και με το προσωπικό της τοπικής αυτοδιοίκησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ζητώ την ανοχή σας, κύριε Πρόεδρε, σας παρακαλώ και σας ευχαριστώ πολύ. Κατ' αρχάς, σε σχέση με τον «ΚΛΕΙΣΘΕΝΗ» θα ήθελα να πω τα εξής. Επειδή ειπώθηκε και πάλι, μερικές φορές έχω την εντύπωση ότι τη συζήτηση που έχει προηγηθεί στην επιτροπή, ενώ κατά τη γνώμη μου ήταν μια πολύ ουσιαστική συζήτηση, κάποιοι δεν την έχουν λάβει υπ' όψιν τους και επανέρχονται με τα ίδια ακριβώς επιχειρήματα, με τα ίδια ζητήματα τα οποία έθεσαν τότε, τα οποία απαντήθηκαν και παρ' όλα αυτά είναι σαν να βρισκόμαστε στο σημείο μηδέν. Σε σχέση με τον «ΚΛΕΙΣΘΕΝΗ», λοιπόν, και για να το ξεκαθαρίσουμε μια και καλή, εμείς είμαστε υπερήφανοι για τη μεταρρύθμιση του «ΚΛΕΙΣΘΕΝΗ». Ο «ΚΛΕΙΣΘΕΝΗΣ» συνιστά μια μείζονα μεταρρυθμιστική τομή η οποία αποτελεί παρακαταθήκη για την αυτοδιοίκηση και πιστώνεται πλήρως στην Κυβέρνησή μας. Αυτό το οποίο κάνουμε με τις συγκεκριμένες ρυθμίσεις είναι δύο τροποποιήσεις του «ΚΛΕΙΣΘΕΝΗ», τροποποιήσεις οι οποίες βεβαίως δεν φέρνουν κανέναν προ εκπλήξεων, γιατί τις έχουμε ανακοινώσει εδώ και πολύ καιρό. Γνωρίζετε ποιες είναι. Αφορούν στην αλλαγή του τρόπου εκλογής του προέδρου των κοινοτήτων και για την αύξηση του ορίου των υποψηφίων για την κατάρτιση των ψηφοδελτίων. Πρόκειται για αλλαγές τις οποίες ζητούσε η συντριπτική πλειοψηφία των αυτοδιοικητικών παραγόντων. Εμείς βεβαίως ανταποκριθήκαμε, γιατί - όπως είπα και στην επιτροπή - για εμάς η διαδικασία του διαλόγου της διαβούλευσης με τους αυτοδιοικητικούς φορείς δεν σταματάει με την ψήφιση ενός νομοσχεδίου, αλλά συνεχίζεται και κατά τη φάση της εφαρμογής της υλοποίησής του. Πέρα, όμως, από τα ζητήματα του «ΚΛΕΙΣΘΕΝΗ», έχουμε και πολύ σημαντικές διατάξεις στο συγκεκριμένο νομοσχέδιο για τα ζητήματα του προσωπικού, των εργαζομένων στην τοπική αυτοδιοίκηση. Κατ' αρχάς, επιτρέψτε μου να αναφερθώ λίγο σε αυτές. Δεν ακούστηκε και πολύ αυτό. Καλό είναι να το πούμε. Θα μας κατηγορήσει πάλι η Νέα Δημοκρατία για ρουσφετολογικές προσλήψεις, αλλά δεν πειράζει. Ανταποκρινόμαστε σε ένα ακόμα πάγιο αίτημα των δήμων της χώρας και προχωρούμε σε λελογισμένη αύξηση του μέγιστου επιτρεπόμενου αριθμού συμβάσεων ιδιωτικού δικαίου ορισμένου χρόνου από εννιακόσιες τριάντα τρεις σε χίλιες τριακόσιες τριάντα τρεις, για να καλυφθούν ακριβώς σημαντικές ανάγκες στον χώρο της αυτοδιοίκησης, κυρίως της πρωτοβάθμιας αυτοδιοίκησης, το επόμενο διάστημα, τους επόμενους μήνες. Προχωρούμε βεβαίως σε αυτή την άρση του περιορισμού για τις προσλήψεις συγκεκριμένων και πάλι κατηγοριών. Εδώ πρέπει να πω ότι μετά λύπης μου διαπίστωσα αυτές τις μέρες ότι από τη μεριά της Αντιπολίτευσης, κυρίως της Αξιωματικής Αντιπολίτευσης, αυτό το οποίο είδαμε ήταν μια συνεχής, θα έλεγα, μεταφορά των γκολ ποστ της κριτικής. Τη μία μας έλεγαν ότι στήνουμε κομματικούς στρατούς, την άλλη ότι κάνουμε ρουσφετολογικές προσλήψεις, την άλλη ότι προχωρήσαμε σε προσλήψεις με τους προσωρινούς πίνακες, για την 3Κ. Σήμερα ακούσαμε: «Γιατί δεν διατηρείτε τους προσωρινούς πίνακες;». Και το άσπρο και το μαύρο, λοιπόν. Εμείς, λοιπόν, λέμε, και σε αυτό είμαστε ξεκάθαροι, ότι πρέπει όλες οι πολιτικές δυνάμεις, σε αυτά τα πολύ κρίσιμα ζητήματα, τα οποία αφορούν το παρόν και το μέλλον της αυτοδιοίκησης και αφορούν βασικές λειτουργίες που είναι πάρα πολύ κρίσιμες για τις τοπικές κοινωνίες, να παίρνουν ξεκάθαρη θέση. Εμείς, λοιπόν, λέμε ότι αυτή η αναστολή του περιορισμού - που αφορά την 3Κ, αφορά συγκεκριμένες σημαντικές εποχικές δραστηριότητες, όπως είναι οι υπηρεσίες δασοπυρόσβεσης, όπως είναι η πρόσληψη ναυαγοσωστών και μια σειρά από ειδικότητες οι οποίες είναι κρίσιμες για την αυτοδιοίκηση - εμείς λέμε ότι πρέπει να προχωρήσει η αυτοδιοίκηση το επόμενο διάστημα, να έχει τη δυνατότητα τους επόμενους έξι μήνες, μιας και η συγκεκριμένη ρύθμιση αφορά έξι μήνες και όχι μόνο την προεκλογική περίοδο των επόμενων δύο μηνών, να προχωρήσει σε αυτές τις προσλήψεις. Δεν μιλάμε για νέες προσλήψεις, μιλάμε για συμβασιούχους εποχικούς και μιλάμε για την ολοκλήρωση της μεγαλύτερης προκήρυξης που βγήκε ποτέ για προσωπικό στην αυτοδιοίκηση, για την 3Κ. Περιμένουμε το επόμενο διάστημα από το ΑΣΕΠ και διευκολύνουμε με τη συγκεκριμένη ρύθμιση το ΑΣΕΠ να ολοκληρώσει τη δουλειά του και αυτοί οι οκτώμισι χιλιάδες εργαζόμενοι να πάνε επιτέλους στις υπηρεσίες των δήμων, να λειτουργήσουν οι υπηρεσίες καθαριότητας με μόνιμο προσωπικό. Αυτός είναι κατά τη γνώμη μας - και εμείς τοποθετούμαστε ευθαρσώς απέναντι σε αυτό - ο μόνος δρόμος, ο μόνος τρόπος για να καλυφθούν αυτές οι ανάγκες. Από τη μεριά της Αντιπολίτευσης εγώ θα έλεγα ότι από τις τοποθετήσεις τις οποίες άκουσα, τρία τινά μπορεί να συμβαίνουν: Είτε δεν έχετε καθαρή εικόνα για το τι πραγματικά συμβαίνει σήμερα στην αυτοδιοίκηση, πόσο κρίσιμο και ζωτικής σημασίας ζήτημα είναι η υποστελέχωση που υπάρχει αυτή τη στιγμή, αυτό είναι το ένα, είτε έχετε καθαρή εικόνα, αλλά παρ' όλα αυτά, παρ' ότι ξέρετε πόσο κρίσιμο είναι αυτό το ζήτημα, επιχειρείτε να το θυσιάσετε στον βωμό μικροκομματικών συμφερόντων και μικροκομματικής κριτικής, είτε - το τρίτο - έχετε επίγνωση του τι συμβαίνει, αλλά θέλετε να εξυπηρετήσετε άλλες σκοπιμότητες. Θέλετε να εξυπηρετήσετε την είσοδο εργολάβων σε αυτές τις πολύ κρίσιμες λειτουργίες της αυτοδιοίκησης. Ό,τι από τα τρία και να συμβαίνει, πρέπει να υπάρχουν καθαρές κουβέντες στον δρόμο προς τις αυτοδιοικητικές κάλπες. Περιμένω από όλες τις δυνάμεις να τοποθετηθούν με ευθύτητα απέναντι σε αυτά τα θέματα. Επειδή βλέπω ότι ο χρόνος μου έχει εξαντληθεί, θα ήθελα κλείνοντας να πω ότι πρόκειται, κατά τη γνώμη μας, για ένα πολύ σημαντικό νομοθέτημα αυτό το οποίο ψηφίζουμε σήμερα. Κάνουμε σημαντικά βήματα μπροστά για την ουσιαστική ισότητα και την καταπολέμηση της έμφυλης βίας και στη χώρα μας. Ειλικρινά μου κάνει εντύπωση από στελέχη της Αντιπολίτευσης, τα οποία ομνύουν στον ευρωπαϊσμό, να μη θέλουν να ακολουθήσουμε τα ευρωπαϊκά πρότυπα, τις ευρωπαϊκές οδηγίες στα ζητήματα της ιθαγένειας, αλλά θέλουν να μένει η χώρα μας με τριτοκοσμικού χαρακτήρα διατάξεις σε αυτά τα θέματα. Κάνουμε ουσιαστικά βήματα για την άρση αδικιών - και αυτό αφορά το τρίτο μέρος, αφορά τους εργαζόμενους στην αυτοδιοίκηση - πολλές από τις οποίες οφείλονται και στον τότε βίο και την πολιτεία του σημερινού Αρχηγού της Αξιωματικής Αντιπολίτευσης και τότε Υπουργού Διοικητικής Μεταρρύθμισης, του κ. Μητσοτάκη, όπως για παράδειγμα για τους σχολικούς φύλακες, όπως για παράδειγμα για τους δημοτικούς αστυνομικούς που αποκαθιστούμε. Η δέσμευση, λοιπόν, την οποία έχουμε να δώσουμε προς τους εργαζόμενους, προς τα κοινωνικά στρώματα τα οποία θέλουμε να εκπροσωπήσουμε, είναι ότι θα συνεχίσουμε προς αυτή την κατεύθυνση, θα συνεχίσουμε και το επόμενο διάστημα με νομοθετικές παρεμβάσεις, οι οποίες θα αποκαθιστούν αδικίες, θα ενισχύουν τους εργαζόμενους, θα επιλύουν ζητήματα κοινωνικών και ατομικών δικαιωμάτων για τα οποία η χώρα μας πρέπει επιτέλους να γίνει ένα σύγχρονο ευνομούμενο ευρωπαϊκό κράτος. Σε αυτή την κατεύθυνση θα συνεχίσουμε και ζητώ και από τη Βουλή, από την Εθνική Αντιπροσωπεία, την υποστήριξή σας σε αυτή την προσπάθεια. Σας ευχαριστώ πολύ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι έχει κατατεθεί από τη Δημοκρατική Συμπαράταξη αίτηση ονομαστικής ψηφοφορίας επί της υπ' αριθμόν 2043/101 τροπολογίας του νομοσχεδίου του Υπουργείου Εσωτερικών και η ψηφοφορία θα γίνει αύριο στις τρεις το μεσημέρι ηλεκτρονικά. Επίσης, σας ανακοινώνω ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τέσσερις συνοδοί καθηγητές από τα Γυμνάσια Νεστορίου, Βογατσικού και Κορησού Καστοριάς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Βορίδης έχει τον λόγο τώρα για τη δευτερολογία του.
Ευχαριστώ, κύριε Πρόεδρε. Κύριε Υπουργέ, θα μας πείτε, όμως, κάτι για την ταμπακιέρα. Γιατί το λέω αυτό; Γιατί, σε τελευταία ανάλυση, πρέπει να εξηγήσετε και δεν το εξηγείτε, γιατί πρέπει ο ελληνικός λαός να υποστεί μια τεράστια εκλογική δαπάνη τη στιγμή που υπάρχουν λύσεις που δεν τη δημιουργούν. Θα απαντήσετε γι' αυτό; Σας είπαμε ποια είναι η λύση. Η λύση είναι η εξής: χωρίς να αυξήσετε τον αριθμό των εκλογικών τμημάτων, θα πάτε την πρώτη Κυριακή να κάνετε τις αυτοδιοικητικές εκλογές, τρεις κάλπες, γίνονται μια χαρά, και θα πάτε τη δεύτερη Κυριακή να κάνετε τις ευρωεκλογές μαζί με τον δεύτερο γύρο των αυτοδιοικητικών. Είναι, λοιπόν, πάρα πολύ εύκολο αυτό. Θα μας εξηγήσετε γιατί όχι; Επιτρέψτε μου να σας πω και να σας εκφράσω εδώ τη βαθιά μας ανησυχία, η οποία θα έπρεπε να είναι πρωτίστως δική σας ανησυχία. Γιατί; Γιατί αντιλαμβάνεστε τι πρόκειται να υποστείτε εάν γίνει έτσι η διεξαγωγή εκείνες τις μέρες των εκλογών με τις τέσσερις κάλπες, με τα δύο εκλογικά τμήματα, τα οποία δεν είναι δύο, αλλά είναι Α΄ και Β΄, με τους δύο εκλογικούς καταλόγους - που κανονικά ο εκλογικός κατάλογος πρέπει να είναι ανά τμήμα - και στους οποίους εκλογικούς καταλόγους σε κάποιους θα ψηφίζουν στον έναν, αλλά στο ίδιο εκλογικό τμήμα, υπό την βήτα εκδοχή άλλοι θα ψηφίζουν, όχι οι ίδιοι, γιατί δεν είναι υποχρεωτικό ότι όποιος θα μπει να ψηφίσει στο Α΄ τμήμα εν συνεχεία θα βγει και θα μπει και στο Β΄ τμήμα. Άρα άλλοι θα ψηφίζουν και δεν θα έχουμε ταυτότητα εκλογικού καταλόγου - προσέξτε - , βεβαίως και με κίνδυνο να μη βρεθούν όσοι χρειάζονται για δικαστικοί αντιπρόσωποι, να μην εμφανιστούν όσοι χρειάζονται για εφορευτικές επιτροπές, να μην είναι διασφαλισμένη η παρουσία εκλογικών αντιπροσώπων σε σαράντα έξι χιλιάδες τμήματα αντί για είκοσι τρεις χιλιάδες. Επομένως μιλάμε για έναν τεράστιο κίνδυνο εδώ. Και έρχομαι εγώ και σας ερωτώ: Αυτόν τον κίνδυνο που αναλαμβάνετε μας εξηγείτε τον πολιτικό λόγο που τον αναλαμβάνετε, γιατί δεν τον κατανοούμε; Καταλαβαίνω ότι έχετε αγωνία για αυτό το οποίο θα σας συμβεί στις αυτοδιοικητικές εκλογές, αλλά αυτό θα σας συμβεί είτε έτσι είτε αλλιώς. Άρα στην πραγματικότητα δεν γλιτώνετε και τίποτε, θα το πιείτε αυτό το ποτήρι. Λέω εν συνεχεία...
Πικρό, γλυκό θα δούμε.
Εκεί εν προκειμένω πιο πικρό δεν γίνεται. Πιο πικρό δεν γίνεται. Ούτε μια περιφέρεια! Για να είμαστε συνεννοημένοι. Ούτε μία! Κάνω τις προβλέψεις μου εγώ. Λέω, όμως, το εξής: Αυτό όλο γιατί; Για να μην έχετε τώρα δυσμενές αποτέλεσμα εν όψει των ευρωεκλογών. Εντάξει, αλλά δεν γίνεται ούτε δεκάδες εκατομμύρια να σπαταλούνται γι' αυτόν τον λόγο. Πόσο - κάντε εκτίμηση - κάνουν οι εκλογές; Και σε αυτές τις εκλογές θα πρέπει να υπολογίσετε το κόστος των δικαστικών αντιπροσώπων, θα πρέπει να υπολογίσετε το κόστος των εφορευτικών επιτροπών, διότι αν δεν είναι και επαρκώς κινητροδοτούμενοι δεν πρόκειται να εμφανιστεί κανένας. Ποια σαράντα δύο χιλιάδες; Δεν πρόκειται να υπάρχει ψυχή. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Άρα, λοιπόν, εδώ τώρα τι κόστος είναι αυτό; Γιατί το αναλαμβάνετε, γιατί αναλαμβάνετε τον κίνδυνο; Αυτά ως προς την τροπολογία αυτή. Το δεύτερο, το οποίο άκουσα για την τροπολογία.... [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχω λίγο χρόνο, μου επιτρέπετε, κύριε Πρόεδρε; Γιατί σας βλέπω ότι αδημονείτε.
Αδημονώ, γιατί πόσο θέλετε ακόμα; Θα σας δώσω δύο λεπτά ακόμα, αλλά να το τηρήσουμε.
Θα σας πω τώρα το δεύτερο το οποίο, επίσης, δεν μας εξηγείτε. Μιλώ τώρα για την «τροπολογία Κουντουρά», που χαρακτήρισε το νομοσχέδιο πλέον ως «Κουντουρά». Λοιπόν, λέω το εξής τώρα. Εκείνο το οποίο δεν κατάλαβα είναι γιατί το κάνετε αυτό. Όχι τον πολιτικό λόγο, την ομηρία στην οποία βρίσκεστε, αυτό το κατάλαβα. Μπορείτε όμως να μας εξηγήσετε τον νομοθετικό λόγο; Ποια είναι η ratio legis, ποια είναι η αιτία αυτής της προτάσεως εκτός από το ότι θέλετε να κάνετε το καπρίτσιο της κ. Κουντουρά; Ποια είναι η αιτιολογία;
Τη διαβάσατε την αιτιολογική;
Ναι, τη διαβάζω.
Μην κάνετε διάλογο.
Και επειδή δεν λέει τίποτα η αιτιολογική, ρωτώ μήπως έχετε να μας πείτε κάτι πιο ενδιαφέρον. Αυτό λέω, γιατί η αιτιολογική είναι προφανές ότι δεν λέει τίποτε. Άκουσα δε ως απάντηση, κυρίες και κύριοι συνάδελφοι, το εξής καταπληκτικό. Λέει, ξέρετε, είχε νομοθετηθεί όμως και προ των εκλογών. Τι είχε νομοθετηθεί, θέλετε να μας θυμίσετε; Είχε νομοθετηθεί η κατάργηση του σταυρού προτιμήσεως.
Μικρό πράγμα...
Πολύ μεγάλο. Ποιος διαφώνησε στην Αίθουσα;
Μα, δεν μιλήσαμε για το περιεχόμενο. Για τον χρόνο της ρύθμισης μιλήσαμε.
Ναι, εδώ διαφωνούμε όμως και έχει τεράστια σημασία στα εκλογικά ζητήματα να υπάρξει συναίνεση, διότι εκεί δεν μπορεί να σηκωθεί κάποιος και να σας πει ότι το κάνετε σκοπίμως. Εμείς σας λέμε αυτό ακριβώς, ότι το κάνατε σκοπίμως. Όταν υπήρχε ευρύτατη συμφωνία στην Αίθουσα για την κατάργηση της λίστας στις ευρωεκλογές και την επαναφορά του σταυρού και τη θεσμοθέτηση του σταυρού προτίμησης, ποιος να το πει αυτό, αφού υπήρχε συμφωνία των πολιτικών δυνάμεων; Άρα εδώ ποια είναι η απάντηση που έχετε να μας δώσετε; Όσο για τα λοιπά δεν θέλω...
Σας παρακαλώ να ολοκληρώσετε με αυτό, κύριε Βορίδη.
Ολοκληρώνω, κύριε Πρόεδρε, παρ' ότι χάνω την ευκαιρία να κάνω μία νομική ανάλυση της επικαλούμενης από τον κύριο Υπουργό αποφάσεως του Συμβουλίου της Επικρατείας.
Δεν είναι η ώρα τώρα.
Ναι, δεν έχει σχέση με το θέμα τώρα, ρυθμίζει ένα άλλο θέμα αυτό. Αλλά το λέω, γιατί ξέρετε δίνονται διάφορες αποφάσεις. Λέω, λοιπόν - και τελειώνω, κύριε Πρόεδρε, κι ευχαριστώ πάρα πολύ - ότι ως προς τα μείζονα δεν μας έχετε πει τίποτα. Και δεν μας έχετε πει και άλλα. Δεν μας έχετε πει λόγου χάριν πώς θα παντρέψετε κάλπες ευρωεκλογών με κάλπες αυτοδιοικητικές που έχουν διαφορετικά πολιτικά χαρακτηριστικά. Θα πάτε να βάλετε μέσα στο ίδιο εκλογικό τμήμα κάλπες που έχουν διαφορετικά πολιτικά χαρακτηριστικά.
Θα με τρελάνετε τώρα; Το 2014 έτσι δεν έγινε; Δεν έγιναν οι αυτοδιοικητικές με τις ευρωεκλογές στο ίδιο εκλογικό τμήμα;
Με τη διαφορά ότι εκεί ήταν ένα εκλογικό τμήμα, ενώ τώρα βάζετε δύο εκλογικά τμήματα, 251 Α΄, 251 Β΄. Άρα ξαναλέω ότι διακινδυνεύετε μόνο και μόνο για να υπηρετήσετε εκλογικούς σχεδιασμούς που δεν πρόκειται να σας διασώσουν.
Ευχαριστούμε, κύριε Βορίδη. Τον λόγο έχει τώρα η κ. Χριστοφιλοπούλου για τρία λεπτά, με ανοχή.
Ευχαριστώ, κύριε Πρόεδρε. Κατ' αρχάς, κύριε Υπουργέ, εμείς καταθέσαμε ονομαστική ψηφοφορία για την τροπολογία Τσίπρα για τις συναλλαγές εν όψει ευρωεκλογών με διάφορους Βουλευτές και για το περίεργο θέμα της κατάτμησης, το οποίο δεν εξασφαλίζει για μας τους όρους που θα πρέπει να εξασφαλιστούν για τη διαφάνεια και την πλήρως ορθολογική - και αν θέλετε, να συμμεριστώ εν μέρει και το επιχείρημα του κ. Βορίδη - εξοικονόμηση πόρων. Πέραν, όμως, από την ονομαστική, κύριε Υπουργέ, έχουμε και συγκεκριμένη επιπλέον πρόταση να καταθέσουμε, γιατί από τη μία η Δημοκρατική Συμπαράταξη, το Κίνημα Αλλαγής καταγγέλλει αυτή την τροπολογία, γι' αυτό και ζητεί ονομαστική ψηφοφορία, από την άλλη, όμως, για δείτε και μία πρόταση διαφορετική από εμάς η οποία θα μπορούσε και πόρους να σώσει και μία κάλπη να εξοικονομήσει. Ποια είναι αυτή; Στα δημοτικά ψηφοδέλτια από κάτω να είναι ενιαίοι οι συνδυασμοί των τοπικών συμβουλίων. Αυτό θα σας εξασφάλιζε, αλλά θέλετε την επιπλέον κάλπη. Και όπως σας είπα και στην επιτροπή, κύριε Υπουργέ, η επιπλέον κάλπη είναι σαν να κάνουμε οιονεί - και εδώ είναι και ένα θέμα - τρίτο βαθμό αυτοδιοίκησης και αυτό είναι αντισυνταγματικό και σας το είχα πει και στην επιτροπή. Κοιτάξτε το λίγο αυτό το θέμα, θα μπορούσε να σώσει πολλά μέχρι αύριο. Δηλαδή, η ονομαστική ψηφοφορία σάς δίνει το δικαίωμα να το ξαναδείτε αυτό. Είδατε από την τοποθέτησή μου και στην επιτροπή και εδώ ότι το Κίνημα Αλλαγής δεν θέλει να κάνει αντιπολίτευση στην Κυβέρνηση για την αντιπολίτευση και ιδιαίτερα στα θέματα ισότητας όπου θα έπρεπε να υπάρχει μία μίνιμουμ συναίνεση, τουλάχιστον από τα κόμματα του δημοκρατικού τόξου. Να βάλουμε, όμως, δυο - τρία πράγματα στη θέση τους τώρα που κλείνει αυτή η συζήτηση. Το πρώτο είναι ότι μας λέτε - και εγώ, όπως είδατε, ήμουν και καλόπιστη στην πρωτομιλία μου - πως είναι η πρώτη φορά που θα περάσουμε στην πράξη. Δεν κατάλαβα. Μπορούμε να συνεννοηθούμε ότι ναι, έχουμε ένα πλήρες νομικό πλαίσιο για αυτό; Και δεν το καταργείτε, βάζετε «καπέλο» κάτι.
Δεν είπαμε κάτι τέτοιο.
Αυτό είπατε. Και εσείς, κύριε Υπουργέ, το είπατε.
Εγώ; Θέλετε να δούμε τα Πρακτικά;
Δεν το καταργούμε το νομικό πλαίσιο. Αφήστε με λίγο, δεν σας διέκοψα. Άκουσα και εσάς, άκουσα και την κ. Χρυσοβελώνη. Μισό λεπτό. Και πάλι νομοθετούμε και πάλι θεσμοθετούμε εδώ, δεν κάνουμε κάτι καινούργιο. Κάνουμε κάτι καινούργιο σε ό,τι αφορά την ποσόστωση του 40% και είπαμε «ναι». Τα περισσότερα άρθρα θα τα υπερψηφίσουμε και δώσαμε συγκεκριμένα επιχειρήματα για το γιατί θα τα υπερψηφίσουμε. Δεν μπορούμε να πούμε, όμως, ότι μέχρι τώρα ήταν μόνο θεσμοί και τώρα περνάμε στην πράξη. Πάλι θεσμό κάνουμε. Γι' αυτό οι τοποθετήσεις μας ήταν ότι χρειάζονται πολύ περισσότερα να γίνουν. Να θυμίσω δε ότι οι σπουδές φύλου εντάχθηκαν το 2001 για πρώτη φορά και στα πανεπιστήμια. Έχουμε διανύσει, έχουμε κατακτήσει αρκετά πράγματα. Χρειάζονται περισσότερα και στις σπουδές φύλου και σε όλα τα άλλα, στα οποία αναφέρθηκα και δεν έχω χρόνο να επεκταθώ! Προς Θεού, όμως, αν θέλουμε να είμαστε συναινετικοί, ας καταλάβουμε ότι πρέπει να ενώσουμε δυνάμεις στο δημοκρατικό τόξο, γιατί αυτό το ζήτημα είναι πολύπλοκο. Αυτό λέει η Δημοκρατική Συμπαράταξη και αυτό θα ξαναλέει συνεχώς. Τώρα θα μου επιτρέψετε λίγο να αναφερθώ και στα θέματα της ιθαγένειας. Όχι, κύριε Υπουργέ. Μακάρι να είναι έτσι όπως το λέτε, να είναι είκοσι - τριάντα λεπτά. Θα έχουμε ίσως την ευκαιρία μέσω του κοινοβουλευτικού ελέγχου να το δούμε το θέμα της ιθαγένειας. Μου λέτε σήμερα - έτσι σας λένε οι υπηρεσίες σας - ότι θα έχει είκοσι έως τριάντα λεπτά συνέντευξη. Πώς; Με το Β1 και με τις εξετάσεις θέλεις δύο ώρες, κύριε Υπουργέ. Θα υπάρχουν μεγάλες καθυστερήσεις! Σας το είπα αυτό και σας το είπα με οξείς τόνους. Γιατί εμείς δεν θέλουμε να υπάρχουν καθυστερήσεις. Θέλουμε να βοηθηθεί η διαδικασία, την οποία, εν πάση περιπτώσει, εμείς με τον νόμο του 2010 πρώτοι θεσπίσαμε. Άρα θέλουμε σε κάθε περίπτωση να ξαναδείτε αυτό το θέμα. Κι εδώ είμαστε, αν φέρετε τροποποίηση με επόμενο νομοσχέδιο, και να κρίνουμε και να ανασκευάσουμε και την κριτική μας. Αρκεί, όμως, να δούμε και την υπουργική απόφαση που θα φέρετε. Και πράγματι, ειλικρινά σας λέω, με το χέρι στην καρδιά, μακάρι να κάνουμε λάθος εμείς. Φοβούμαι, όμως, ότι δεν κάνουμε λάθος. Επιπλέον, θέλω να σας πω ότι υπήρχε μία βελτίωση που φέρατε στο θέμα αυτών οι οποίοι διαμένουν στο εξωτερικό, αλλά δεν είναι επαρκής. Είναι μη ολοκληρωμένη. Τελειώνω, κύριε Υπουργέ, με δύο πολύ σύντομα θέματα. Θέλω να καταστήσω σαφές ότι το Κίνημα Αλλαγής, η Δημοκρατική Συμπαράταξη - και μάλιστα θέλαμε και εγώ και η κ. Θελερίτη να υπογράψουμε τη συγκεκριμένη τροπολογία, νομίζω μπορεί να το πει και η ίδια, αν πάρει τον λόγο, είναι η τροπολογία με γενικό αριθμό 2034, που αφορά τη διασφάλιση κανόνων δημοσιονομικής διαχείρισης θεσμικής θωράκισης των φορέων της γενικής κυβέρνησης που αφορούν κυρίως ΟΤΑ και τους φορείς τους και υπογράφεται από μία σειρά συναδέλφων του ΣΥΡΙΖΑ - συμφωνεί με τη συγκεκριμένη τροπολογία. Θα την υπογράφαμε, όμως, θα σας παρακαλέσω για μία νομοτεχνική βελτίωση δύο λέξεων, να προστεθούν δύο λέξεις, ούτως ώστε να είναι πλήρης. Μπορώ να σας το δώσω και γραπτά. Στην τρίτη παράγραφο, δύο λέξεις, «αμοιβές προσωπικού». Αν αυτές προστεθούν, θα είναι πλήρως καλυμμένη όλη αυτή η ιστορία. Και τέλος, δεν είναι εδώ ο προκάτοχός σας, ο κ. Σκουρλέτης, αλλά ήθελα μέσω της δικής σας ιδιότητας, να πω ότι μας ξένισε λίγο και ίσως θα πρέπει και τα κόμματα κάνουμε κάτι, το δικό σας εν προκειμένω, ότι στις Αχαρνές, ο μεγαλύτερος δήμος όπου πολιτεύομαι ξέρετε, υπήρχε το υψηλόβαθμο στέλεχος της στρατιωτικής δικαιοσύνης, το οποίο παρέβη τον νόμο και πήγε και προλόγισε τον υποψήφιο του ΣΥΡΙΖΑ! Αυτό, όποιον υποψήφιο κι αν προλόγιζε, για να είμαι ξεκάθαρη, νομίζω ότι απάδει και των νόμων και της πολιτικής διαδικασίας. Καλό, λοιπόν, είναι να προσέχουμε. Δεν έχει αρμοδιότητα ο Υπουργός, αλλά το λέω προς όλους, κύριε Πρόεδρε. Γιατί αυτά τα φαινόμενα δεν είναι καλά φαινόμενα και ιδίως σε εποχές όπου οι σχέσεις δικαιοσύνης, κυβέρνησης, κράτους και με διάφορες υπόγειες διαδρομές των συμπορευόμενων σήμερα Υπουργών σας, «Παπαγγελόπουλων» και άλλων, είναι σαφείς ποιες είναι.
Ευχαριστούμε. Ο κ. Δελής από το Κομμουνιστικό Κόμμα Ελλάδας έχει τον λόγο.
Ευχαριστώ, κύριε Πρόεδρε. Ξεκινώ με την επίμαχη τροπολογία, την «φωτογραφική», μην κοροϊδευόμαστε τώρα μεταξύ μας. Τι κάνει αυτή η τροπολογία; Μεταβάλλει τους κανόνες των εκλογών. Αυτό δεν είναι αναγκαστικά κακό. Το πότε, όμως, το κάνει, λίγες μέρες, ελάχιστες μέρες πριν την ανακήρυξη των υποψηφίων, το Κομμουνιστικό Κόμμα της Ελλάδας δεν μπορεί να το δεχτεί, δεν μπορεί να συμφωνήσει με αυτό. Γι' αυτό και καταλήγει στο «παρών». Θα ξεκινήσω τη δευτερολογία μου με μία λέξη η οποία ακούστηκε αρκετές φορές σήμερα στην Αίθουσα και όλες τις μέρες που επεξεργαζόμαστε το νομοσχέδιο. Είναι η λέξη «ποσόστωση» της γυναικείας συμμετοχής ή της συμμετοχής του φύλου. Νομίζω ότι αν κανείς βγάλει το συμπέρασμα ότι η ποσόστωση δεν αντιμετώπισε ούτε αντιμετωπίζει, τελικά, αποτελεσματικά την ανισοτιμία της γυναίκας, τότε προσθέτουμε εμείς ότι και το φύλο δεν είναι αυτό που κάνει τη διαφορά, είτε το ανδρικό φύλο είτε το γυναικείο. Τη διαφορά την κάνει η πολιτική που έχει κάποιος, είτε είναι άντρας είτε γυναίκα, και το ποια συμφέροντα υπηρετεί με αυτή του την πολιτική, είτε είναι άντρας είτε είναι γυναίκα. Αν είναι δηλαδή με τον λαό, με τα λαϊκά στρώματα ή είναι με τους επιχειρηματικούς ομίλους και με το κεφάλαιο. Αυτή είναι η πραγματική διαχωριστική γραμμή. Βεβαίως, εδώ έχουμε πάρα πολλά παραδείγματα, τα οποία το τελευταίο διάστημα πολλαπλασιάζονται, γυναικών, μεγαλομετόχων, μεγαλοστελεχών πολυεθνικών, πολύ μεγάλων επιχειρήσεων, έχουμε παραδείγματα γυναικών στην Ευρωβουλή, γυναικών στις κυβερνήσεις στα διάφορα κοινοβούλια, οι οποίες δεν έχουν το παραμικρό πρόβλημα να τσακίζουν με την ψήφο τους και με την πολιτική τους και αυτές τις λαϊκές οικογένειες. Θέλω να ξεκινήσω, σχετικά με τις τροπολογίες, με μία τροπολογία την οποία εγώ συναντώ για δεύτερη φορά μέσα σε δύο μήνες. Μιλάω για την τροπολογία του ΚΕΕΛΠΝΟ. Είναι η τέταρτη φορά που κατατίθεται, δύο φορές το 2018, μία φορά το 2019, επανέρχεται τώρα, και νομίζουμε, κύριε Υπουργέ, ότι αυτό κάποια στιγμή θα πρέπει να σταματήσει. Πρέπει να αντιμετωπιστεί οριστικά αυτό το ζήτημα, δηλαδή το ζήτημα της στελέχωσης αυτών των υπηρεσιών σχετικά με τους πρόσφυγες με ένα μόνιμο και σταθερό προσωπικό. Συνεχίζω με τις τροπολογίες που κατέθεσε το Κομμουνιστικό Κόμμα της Ελλάδας. Θεωρούμε ότι δεν μπορεί το οικογενειακό επίδομα - σχετίζεται αυτό το θέμα σε έναν βαθμό και με τα όσα λέγαμε σχετικά με την ισοτιμία των φύλων - να συμψηφίζεται και τελικά να καταργείται εξαιτίας της ύπαρξης μιας προσωπικής διαφοράς, σύμφωνα με τον νόμο για το μισθολόγιο των δημοσίων υπαλλήλων που ψήφισε η Κυβέρνηση του ΣΥΡΙΖΑ. Θα πρέπει και αυτό να μην υπολογίζεται, όπως και να μην υπολογίζεται και το επίδομα της ανθυγιεινής εργασίας. Το επόμενο ζήτημα το οποίο θίγουμε με την τροπολογία μας είναι τα μέτρα τα οποία θα πρέπει να ληφθούν για τη διαγραφή των χρεών προς τους δήμους. Όπως είναι γνωστό, από τον Μάιο του 2018 έχει δοθεί η δυνατότητα στους δήμους να προβαίνουν σε πλειστηριασμούς και σε κατασχέσεις για ποσά που είναι μεγαλύτερα από 500 ευρώ. Κοιτάξτε, δεν είναι τόσο απλό, με την γενικότερη αντιλαϊκή πολιτική και την ανέχεια την οποία έχει ένα πολύ μεγάλο κομμάτι του κόσμου, να έχει και αυτόν τον κίνδυνο να κατασχεθούν περιουσιακά τους στοιχεία, αυτοκίνητα, σπίτια, οτιδήποτε μπορεί κανείς να φανταστεί, ακόμα και λογαριασμοί. Και ήδη γίνεται αυτό. Νομίζουμε ότι θα πρέπει να σταματήσει και θα πρέπει να δοθεί - και αυτό προτείνει η τροπολογία του κόμματός μας - η δυνατότητα στα δημοτικά συμβούλια να προβαίνουν σε διαγραφές, σε «πάγωμα», ακόμα και σε διακανονισμούς πληρωμής των χρεών, βεβαίως με τα αντίστοιχα και με τα ανάλογα εισοδηματικά κριτήρια. Δεν μιλάμε για οριζόντια εφαρμογή. Οι άλλες τρεις τροπολογίες έχουν σχέση με το πρώτο κομμάτι του νομοσχεδίου και νομίζουμε ότι δίνουμε μία χρυσή ευκαιρία στην Κυβέρνηση να ξεφύγει πια από τη διακήρυξη αρχών, στην οποία ομολογούμε ότι είναι πάρα πολύ καλή, να ξεφύγει από τα ευχολόγια, να τις δεχθεί και να προβεί σε πολύ συγκεκριμένες πράξεις. Πρώτη τροπολογία. Το επίδομα τοκετού να το παίρνουν όλες οι γυναίκες που γεννάνε! Τι είναι αυτό; Γιατί, δηλαδή, να το παίρνουν μονάχα αυτές που γεννάνε στο σπίτι τους; Θέλετε και κάτι ακόμα; Αυτός ο νόμος, αυτή η διάταξη ήρθε το 2012. Εάν δεν απατώμαι, έχουμε βγει από τα μνημόνια και συνεπώς υπάρχει ένας ακόμα λόγος για να καταργήσουμε αυτή τη διάταξη, η οποία με τον τρόπο που διατυπώνεται νομίζω ότι μας οδηγεί δεκαετίες - για να μην πω αιώνες - πίσω σε μία πρακτική που οι γυναίκες γεννούσαν στα σπίτια τους και στα χωράφια. Η δεύτερη τροπολογία αφορά την γυναικεία ισοτιμία. Ξέρετε, υπάρχει μία διάταξη σε έναν νόμο του 2000. Και λέει ότι προκειμένου να πάρουν οι εργαζόμενες που ασφαλίζονται στον ΕΦΚΑ, άδεια κυοφορίας και άδεια λοχείας - η οποία είναι συνολικής διάρκειας εκατόν δεκαεννέα ημέρων - θα πρέπει από την ημέρα του τοκετού και πριν να έχουν συμπληρώσει διακόσια ένσημα. Πείτε μου τώρα εσείς: Με αυτή την ανεργία, με αυτή την αναδουλειά, με τα δίωρα, τα τρίωρα και τα τετράωρα πόσα νέα κορίτσια - γιατί τα νέα κορίτσια είναι που δουλεύουν σε αυτές τις δουλειές, στα εμπορομάγαζα - θα συμπληρώσουν τα διακόσια ένσημα; Και ξέρετε και κάτι ακόμα; Ξέρετε ότι αυτή η διάταξη είναι διάταξη του μετεμφυλιακού κράτους; Είναι διάταξη του 1951 και για εβδομήντα και πλέον χρόνια παραμένει εδώ και συνεχίζει; Νομίζουμε ότι θα πρέπει και αυτή η τροπολογία να γίνει δεκτή. Και βεβαίως, η τελευταία τροπολογία αφορά τις αυτοαπασχολούμενες γυναίκες, τις επαγγελματίες, τις επιστημόνισσες, τις εμπόρους, τις αγρότισσες, οι οποίες είναι υποχρεωμένες βεβαίως να εργάζονται ακόμα και λίγες ώρες πριν τη γέννα τους και να επιστρέφουν σε πάρα πολύ σύντομο χρονικό διάστημα, αφού το επίδομα μητρότητας το παίρνουν μονάχα για τέσσερις μήνες. Και μη φανταστεί κανείς ότι είναι κάνα σπουδαίο επίδομα. Μιλάμε για 200 ευρώ. Εμείς, λοιπόν, λέμε ότι αυτές οι γυναίκες θα πρέπει να παίρνουν το επίδομα μητρότητας για οκτώ μήνες και θα πρέπει το επίδομα μητρότητας να αντιστοιχεί στο επίδομα ανεργίας, που είναι γύρω στα 360 ευρώ. Αυτά ζητάμε. Είναι πολύ συγκεκριμένα, πολύ πρακτικά πράγματα, έτσι ώστε αυτή η περιβόητη συζήτηση για την ένταξη της διάστασης του φύλου στις δημόσιες πολιτικές να γίνει σε έναν βαθμό και πράξη. Ευχαριστώ.
Ευχαριστούμε τον ειδικό αγορητή του Κομμουνιστικού Κόμματος Ελλάδας κ. Δελή. Τον λόγο έχει για τη δευτερολογία της η κ. Θελερίτη.
Ευχαριστώ, κύριε Πρόεδρε. Θα ήθελα αρχικά να αναφερθώ στη δυνατότητα χωρισμού των εκλογικών τμημάτων. Δεν καταλαβαίνω γιατί αυτό δεν θωρακίζει την εκλογική διαδικασία και γιατί δεν παρέχει εγγυήσεις, αφού και οι καθυστερήσεις θα αποφευχθούν και εξασφαλίζονται οι δικαστικοί αντιπρόσωποι να λειτουργήσουν κάτω από καλύτερες συνθήκες κανονικότητας. Και από την άλλη - όσοι θυμόμαστε - το 2014 υπήρχαν τρεις κάλπες. Απλά προστέθηκε άλλη μία αυτή τη φορά. Είχαμε, δηλαδή, αυτοδιοικητικές εκλογές και ευρωεκλογές. Όσον αφορά για την ποσόστωση - που είπε ο συνάδελφος από το Κομμουνιστικό Κόμμα - πρέπει να παραδεχθούμε ότι η ποσόστωση είναι ένα βασικό εργαλείο για την αύξηση της συμμετοχής των γυναικών στην πολιτική ζωή, αλλά θα πρέπει να συνοδεύεται, για να είναι αποτελεσματικό αυτό το εργαλείο και από στοχευμένες πολιτικές, όπως για παράδειγμα η συμφιλίωση οικογενειακής, επαγγελματικής ζωής. Τώρα, όσον αφορά τους διαφορετικούς ορισμούς που εντοπίζονται στο νομοσχέδιο, νομίζω ότι μετά τις νομοτεχνικές βελτιώσεις λύνεται ένα μεγάλο πρόβλημα που υπήρχε. Από την άλλη, όμως, θα πρέπει να εντοπίσω στους συναδέλφους και στις συναδέλφισσες ότι αυτές οι ορολογίες προκύπτουν και από τις αλλαγές που έχουμε στη νομοθεσία όπου κατά περιόδους ακυρώνουμε διεθνείς συνθήκες και άρα έχουμε αυτές τις αλλαγές. Και εδώ θα αναφερθώ - επειδή ειπώθηκε ιδιαίτερα από τον συνάδελφο της Ένωσης Κεντρώων - στον ορισμό για τον βιασμό. Αυτό δεν αναφέρεται στο παρόν νομοσχέδιο, αλλά είναι ο ορισμός στον Ποινικό Κώδικα. Ως εκ τούτου θα το συζητήσουμε στον Ποινικό Κώδικα. Τώρα, ο σεξουαλικός προσανατολισμός έχει τεθεί έντονα από τον συνάδελφο της Αξιωματικής Αντιπολίτευσης. Ακούστηκαν επιχειρήματα για τη συνάφεια του σεξουαλικού προσανατολισμού και της ταυτότητας φύλου. Θέλω να τονίσω απ' αυτό το Βήμα ότι ο σεξουαλικός προσανατολισμός και η ταυτότητα φύλου συνιστούν αναπόσπαστα μέρη έμφυλης ταυτότητας του ατόμου. Και ως εκ τούτου είναι απολύτως θεμιτό και επιβεβλημένο - θα έλεγα - όταν νομοθετούμε για την ουσιαστική ισότητα φύλων να συμπεριλαμβάνουμε και αυτές τις διαστάσεις. Υπενθυμίζω ότι ήδη με τον ν.4491/2017 αναγνωρίζεται η ταυτότητα φύλου. Και επίσης, με τον νόμο που κυρώσαμε, τη σύμβαση του Συμβουλίου της Ευρώπης, ήδη στην παράγραφο 3 ορίζεται ότι η εφαρμογή των διατάξεων της σύμβασης και των μέτρων προστασίας των δικαιωμάτων των θυμάτων θα διασφαλίζονται άνευ διακρίσεων με γνώμονα το φύλο, το γένος, τη φυλή, κ.λπ.. Και έχει έναν κατάλογο για το ποια είναι αυτά. Και μέσα σε αυτά αναφέρεται και ο σεξουαλικός προσανατολισμός και η ταυτότητα φύλου. Άρα πολύ σωστά το Υπουργείο λειτούργησε στο νομοσχέδιο με αυτόν τον τρόπο. Τώρα, όσον αφορά την ιθαγένεια, θα ήθελα να τονίσω ότι όλη η προσέγγιση της Αντιπολίτευσης νομίζω ότι οφείλεται σε αυτές τις ιδεολογικές και πολιτικές διαφορές, οι οποίες είναι αγεφύρωτες. Ως εκ τούτου όλες οι παρατηρήσεις που κάνει επί των διατάξεων είναι ακριβώς λόγω αυτής της ιδεολογικής διαφοράς. Νομίζω, λοιπόν, - εμείς που δεν θεωρούμε ότι η ιθαγένεια είναι διαφορετική από την υπηκοότητα - ότι οποιοδήποτε άτομο διαμένει νόμιμα επί σειρά ετών στη χώρα μας, δεν μπορεί να αποκλείεται διά παντός από το να αιτηθεί πολιτογράφησης. Αυτό ισχύει σε κάθε δημοκρατική χώρα και σε κάθε κοινωνικό κράτος. Ως προς τις προσλήψεις, με κάλυψε ο Υπουργός. Θα ήθελα μόνο να προσθέσω δύο πράγματα. Αυτή η εμμονή δεν μπορεί να ερμηνευθεί παρά μόνο με αυτό που κρύβεται πίσω απ' αυτό που θέλει να πει η Νέα Δημοκρατία, δηλαδή την ιδιωτικοποίηση των υπηρεσιών της τοπικής αυτοδιοίκησης. Και επίσης, νομίζω ότι απάντηση δίνεται από τους ίδιους τους δήμους. Περισσότεροι από σαράντα δήμοι σε όλη τη χώρα - αν το διαβάσουμε σήμερα που έχει δημοσιευτεί - ζητούν στελέχωση των υπηρεσιών τους, οι οποίες πλήττονταν από έλλειψη προσωπικού ιδιαίτερα μετά τους περιορισμούς που είχαν επιβληθεί την περίοδο των μνημονίων. Και τέλος όσον αφορά τις δομές και την πρόληψη και την εξάλειψη της βίας κατά των γυναικών, απάντησε ο Υπουργός ότι η χρηματοδότηση είναι από προγράμματα του ΕΣΠΑ μέχρι το 2020. Η πρόβλεψη που υπάρχει είναι μετά να καλυφθεί από εθνικούς πόρους. Εγώ θα ήθελα να προσθέσω, όμως, ότι - έχουμε εξήντα δύο δομές σε όλη τη χώρα - οφείλουμε να έχουμε μία πιστοποίηση αυτών των δομών, ώστε οι νέες δομές που θα μπαίνουν να μπορούν ακριβώς να ακολουθούν και ως προς το προσωπικό και ως προς τη λειτουργία συγκεκριμένους κανόνες, για να μπορούν οι υπηρεσίες να είναι αποτελεσματικές. Και οφείλουμε να το κάνουμε αυτό ως πολιτεία και σε συνεργασία με τους δήμους να υπάρχει μια πιστοποίηση και με βάση αυτή να δημιουργούνται και νέες δομές. Τέλος, όσον αφορά την εμμονή για την ενδοοικογενειακή βία που ανέφερε ο συνάδελφος της Αξιωματικής Αντιπολίτευσης, θα ήθελα να πω ότι ήδη όταν εμείς κυρώσαμε την Σύμβαση της Κωνσταντινούπολης δεν πήγαμε απλά σε μία μόνο κύρωση. Ήρθαμε και αλλάξαμε βασικά άρθρα του Ποινικού Κώδικα και ως εκ τούτου ένα απ' αυτά ήταν και το άρθρο για την ενδοοικογενειακή βία και ο ν.35000/2006 που αναφέρθηκε ο συνάδελφος. Και νομίζω ότι εκεί βάλαμε δύο σοβαρά σημεία. Και αντιλαμβάνεστε ότι κάθε φορά που δημιουργούνται νέες συνθήκες, οφείλουμε να προσαρμόζουμε τη νομοθεσία σε αυτές τις νέες ανάγκες που έχουν δημιουργηθεί μέσα από την κοινωνία. Ευχαριστώ πολύ.
Ευχαριστούμε την εισηγήτρια του ΣΥΡΙΖΑ κ. Θελερίτη. Τον λόγο έχει ο κύριος Υπουργός για να προσθέσει ή να απαντήσει σε κάτι.
Ευχαριστώ, κύριε Πρόεδρε. Νομίζω ότι τα περισσότερα έχουν απαντηθεί. Μιας και έχω την ευκαιρία, όμως, θα πω δύο λόγια. Κατ' αρχάς να ενημερώσω - επειδή τέθηκε και ένα ζήτημα από τον κ. Δελή του ΚΚΕ - σε σχέση με κάποιες τροπολογίες, οι οποίες κατατέθηκαν. Υπάρχουν τροπολογίες, όπως εξήγησα και για την τροπολογία των Βουλευτών του ΣΥΡΙΖΑ, οι οποίες χρειάζονται συνεννόηση και με το Υπουργείο Οικονομικών και δεν μπορούν να γίνουν δεκτές μονομερώς από το Υπουργείο Εσωτερικών, μιας και άπτονται οικονομικών θεμάτων. Όμως, να σας ενημερώσω ότι για τα ζητήματα που έχουν να κάνουν με τα χρέη προς τους δήμους και προς τους ΟΤΑ συνολικά, θα έλεγα - επειδή πράγματι στον αρχικό μας σχεδιασμό εμείς είχαμε συμπεριλάβει μια τέτοια ρύθμιση - κατόπιν συνεννόησης με τα Υπουργεία Οικονομικών και Εργασίας αποφασίστηκε, επειδή θα έρθει το επόμενο διάστημα ένα νομοσχέδιο από την Κυβέρνηση συνολικά για τη ρύθμιση οφειλών και χρεών προς την εφορία και προς τα ασφαλιστικά ταμεία, να συμπεριληφθεί σε αυτό και η δική μας διάταξη του Υπουργείου Εσωτερικών που αφορά τη ρύθμιση χρεών προς τους ΟΤΑ, προς τους Οργανισμούς Τοπικής Αυτοδιοίκησης, έτσι ώστε να υπάρχει μια συνολική νομοθετική παρέμβαση για αυτό το ζήτημα. Τώρα σε σχέση με τα εκλογικά. Κατ' αρχάς, σε σχέση με αυτό που είπε η κ. Χριστοφιλοπούλου, μπορεί εγώ να μην κατάλαβα σωστά, αλλά εγώ είχα μείνει με την εντύπωση - επιβεβαιώστε με ή διαψεύστε με - ότι η Δημοκρατική Συμπαράταξη συμφωνούσε με τις δύο από τις τρεις διατάξεις της εκλογικής τροπολογίας για να το πω έτσι. Από την τελευταία σας τοποθέτηση δεν κατάλαβα αυτό. Δεν είμαι βέβαιος αν το έχω καταλάβει σωστά…
Αν δείτε την πρωτολογία μου, είχαμε ενστάσεις…
Είχα μείνει με αυτή την εντύπωση. Τέλος πάντων, σε σχέση με τα ζητήματα των δαπανών, κατ' αρχάς να πω ότι ο κ. Βορίδης έσπευσε να με επιβεβαιώσει όταν έλεγα πριν στην ομιλία μου ότι η Νέα Δημοκρατία αρέσκεται στο να μεταφέρει τα γκολπόστ της κριτικής. Τώρα ακούσαμε ότι το πρόβλημα είναι ότι αποφασίσαμε να διεξαγάγουμε ταυτόχρονα τις εκλογικές αναμετρήσεις. Ούτε που θέλω να φαντάζομαι τι θα συνέβαινε σήμερα αν φέρναμε ρύθμιση η οποία θα άλλαζε την ημερομηνία διεξαγωγής των εκλογών. Εγώ λέω …
Έτσι όπως σας την είπαμε, φέρτε την.
Εγώ λέω, λοιπόν, το εξής: Κύριε Βορίδη - και απευθύνομαι όχι σε εσάς προσωπικά μόνο, αλλά προς όλους - επιτρέψτε μου να το πω αυτό: Και για τα ζητήματα των δαπανών κατ' αρχάς έχουμε ολοκληρώσει τη σχετική προεργασία με το Υπουργείο Οικονομικών. Είναι διασφαλισμένα τα κονδύλια τα οποία χρειάζονται και μάλιστα επειδή φέτος είναι μια πολύ πιο καλή χρονιά για την ελληνική οικονομία από ό,τι τα προηγούμενα χρόνια και βεβαίως, από ό,τι ήταν το 2000, από ό,τι ήταν το 2014, θα έχουμε αυξημένους πόρους. Επειδή μιλήσατε για κίνητρα και για αντικίνητρα να σας ενημερώσω, λοιπόν, αν και ήδη το έχω κάνει και θα επανέλθω σε αυτό στους συναδέλφους από τη Νέα Δημοκρατία, ότι θα αυξήσουμε και την αμοιβή προς τους συναδέλφους σας δικαστικούς αντιπροσώπους. Θα δώσουμε λοιπόν, ένα κίνητρο. Είναι ένα κίνητρο το οποίο, κατά τη γνώμη μου, είναι σημαντικό, είναι δίκαιο για αυτούς τους ανθρώπους οι οποίοι αναλαμβάνουν να επιτελέσουν αυτό το δύσκολο ομολογουμένως έργο. Θα προχωρήσουμε, λοιπόν, σε αυτή την αύξηση της αμοιβής τους γιατί πλέον έχουμε καταφέρει, η Κυβέρνησή μας έχει καταφέρει να υπάρχει αυτή η οικονομική δυνατότητα για να δώσουμε περισσότερα χρήματα. Επίσης, να σας πω ότι η συνολική δεξαμενή, επειδή βάλατε και αυτό το ζήτημα, των δικαστικών αντιπροσώπων από όλες τις διαφορετικές υποκατηγορίες αθροίζει σε εξήντα τέσσερις χιλιάδες ανθρώπους και άρα, δεν υπάρχει ζήτημα, ειδικά μάλιστα με τα κίνητρα τα οποία εμείς πλέον δίνουμε, ως προς το να μην καλυφθούν όλες οι προβλεπόμενες θέσεις οι οποίες δεν είναι σαράντα έξι χιλιάδες - θα σας ενημερώσω, τα συζητήσαμε χθες με τον κ. Γεωργαντά - είναι σαράντα χιλιάδες, αλλά αυτό είναι δευτερεύον. Επιτρέψτε μου να κλείσω με το εξής, επειδή πράγματι μπροστά μας έχουμε πολλαπλές εκλογικές αναμετρήσεις: Εγώ θα ζητήσω και θα κάνω μια έκκληση και προς όλα τα κόμματα, κυρίως προς τα κόμματα της Αντιπολίτευσης. Εμείς νομίζω ότι - ως Υπουργείο Εσωτερικών μιλώ τώρα - έχουμε δείξει, το τελευταίο διάστημα με αυτή τη συζήτηση αλλά και με τις πρωτοβουλίες που πήραμε τις προηγούμενες ημέρες, ότι υπάρχει μια επικοινωνία με τα κόμματα της Αντιπολίτευσης σε αυτά τα ζητήματα, ότι εμείς θέλουμε να έχουμε ανοικτό διάλογο μαζί σας. Θέλουμε αυτά τα ζητήματα να τα αντιμετωπίσουμε εννοώ ως προς την τεχνική προετοιμασία των εκλογικών αναμετρήσεων. Με τρόπο συναινετικό σας καλώ, λοιπόν, να ανταποκριθείτε σε αυτό το κάλεσμα. Δεν θεωρώ ότι είναι ζητήματα αυτά που έχουν να κάνουν με την θεσμική διασφάλιση της ορθής λειτουργίας του συστήματος των εκλογών στα οποία χωρούν μικροκομματικές αντιπαραθέσεις. Σας καλώ, λοιπόν, από εδώ και πέρα, ξεκινώντας ας κάνουμε μια νέα αρχή από απόψε, το επόμενο διάστημα, εμείς θα αναλάβουμε αντίστοιχες πρωτοβουλίες, να ανταποκριθείτε σε αυτές. Εμείς θα παίξουμε με ανοικτά χαρτιά και όλα τα κόμματα θα είναι πλήρως ενημερωμένα όποτε χρειαστεί και σε κοινοβουλευτικό επίπεδο, αλλά και βεβαίως, μέσω της διακομματικής επιτροπής η οποία θα ξεκινήσει σε λίγες ημέρες τη λειτουργία της, έτσι ώστε να προχωρήσουμε προς τις πολλαπλές εκλογές του Μαΐου με τρόπο θεσμικά άρτιο, τεχνικά άρτιο και χωρίς προβλήματα. Εμείς από τη μεριά μας θα πάρουμε όλα τα αναγκαία μέτρα προς αυτή την κατεύθυνση και σας καλώ να συνδράμετε σε αυτή την προσπάθεια. Σας ευχαριστώ.
Ευχαριστούμε τον κύριο Υπουργό. Νομίζω ότι δεν υπάρχει άλλος ομιλητής στην Αίθουσα. Κατά συνέπεια κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εσωτερικών: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας - Ρυθμίσεις για την απονομή Ιθαγένειας - Διατάξεις σχετικές με τις εκλογές στην Τοπική Αυτοδιοίκηση - Λοιπές διατάξεις». Ενημερώνουμε ότι έχει υποβληθεί αίτηση διεξαγωγής ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ επί της υπουργικής τροπολογίας με γενικό αριθμό 2043 και γενικό 101. Η ονομαστική ψηφοφορία θα διεξαχθεί αύριο Τετάρτη 20 Μαρτίου 2019 στις τρεις το μεσημέρι. Ενημερώνουμε ότι οι εισηγητές και οι ειδικοί αγορητές του σχεδίου νόμου θα πρέπει να παραμείνουν αύριο μετά την ονομαστική ψηφοφορία για να ψηφίσουν επί του ακροτελεύτιου άρθρου και του συνόλου του σχεδίου νόμου. Εισερχόμαστε στην ψήφιση επί της αρχής, των άρθρων και των τροπολογιών του σχεδίου νόμου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εκατόν δεκαέξι άρθρα και έντεκα τροπολογίες. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα και τις τροπολογίες. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, μέχρι να ολοκληρωθεί η ψηφοφορία έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο εκπαιδευτικοί συνοδοί τους από το Γυμνάσιο Απερίου Καρπάθου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσουμε τις μαθήτριες και τους μαθητές ότι είμαστε στο τέλος μιας συνεδρίασης μιας εκ των δύο εργασιών της Βουλής: η μία είναι η νομοθετική εργασία, αυτή που γίνεται σήμερα, και η άλλη είναι ο κοινοβουλευτικός έλεγχος, δηλαδή ο έλεγχος από τους Βουλευτές προς την Κυβέρνηση και τους Υπουργούς. Σήμερα συζητήσαμε ένα νομοσχέδιο του Υπουργείου Εσωτερικών. Είμαστε στη διαδικασία της ψηφοφορίας. Εφόσον ψηφισθεί, θα γίνει νόμος του κράτους. Η ψηφοφορία γίνεται αυτή τη στιγμή με ηλεκτρονικό τρόπο, δηλαδή οι εκπρόσωποι των διαφόρων κομμάτων βλέπουν στην οθόνη τα άρθρα που είναι προς ψήφιση, ψηφίζουν, και με αυτόν τον τρόπο έχει απλουστευθεί και συντομευθεί η διαδικασία όλης της ψηφοφορίας. Εάν παραμείνετε μέχρι το τέλος της ψηφοφορίας, θα ακούσετε και την ανακοίνωση του αποτελέσματος. Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: [[ΑΛΛΑΓΗ ΣΕΛΙΔΑΣ]] Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας. Ρυθμίσεις για την απονομή Ιθαγένειας. Διατάξεις σχετικές με τις εκλογές στην Τοπική Αυτοδιοίκηση. Λοιπές διατάξεις.
Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ.κ. Ιωάννη Δελή και Παρασκευής Χριστοφιλοπούλου, οι οποίες εκφράζουν διευκρίνιση - διόρθωση ψήφου και θα καταχωρισθούν στα Πρακτικά της σημερινής συνεδρίασης.
Συνεπώς το σχέδιο νόμου του Υπουργείου Εσωτερικών: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας - Ρυθμίσεις για την απονομή Ιθαγένειας - Διατάξεις σχετικές με τις εκλογές στην Τοπική Αυτοδιοίκηση - Λοιπές διατάξεις» έγινε δεκτό κατά πλειοψηφία επί της αρχής, επί των άρθρων και των τροπολογιών, εκτός της τροπολογίας για την οποία έχει ζητηθεί η διεξαγωγή ονομαστικής ψηφοφορίας, που, όπως είναι γνωστό, θα γίνει αύριο. Κυρίες και κύριοι συνάδελφοι, πριν κλείσουμε σας ενημερώνω ότι η Βουλευτής της Νέας Δημοκρατίας κ. Θεοδώρα Μπακογιάννη ζητεί άδεια απουσίας στο εξωτερικό από 19-3-2019 έως 20-3-2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.50΄ λύεται η συνεδρίαση για αύριο, ημέρα Τετάρτη 20 Μαρτίου 2019 και ώρα 15.00΄, με αντικείμενο εργασιών του Σώματος: νομοθετική εργασία, ονομαστική ψηφοφορία επί της υπ' αριθμόν 2043/101 τροπολογίας και ψήφιση του ακροτελεύτιου άρθρου και του συνόλου του σχεδίου νόμου του Υπουργείου Εσωτερικών: «Προώθηση της ουσιαστικής ισότητας των φύλων, πρόληψη και καταπολέμηση της έμφυλης βίας - Ρυθμίσεις για την απονομή Ιθαγένειας - Διατάξεις σχετικές με τις εκλογές στην Τοπική Αυτοδιοίκηση - Λοιπές διατάξεις».